HOLLY JACKSON 


hoh 


Kg uoa Boce í e P 
pr 


HOLLY JACKSON 


(rima perțeciă, 


INSTRUCȚIUNI PENTRU 
FETE CUMINŢI 


L 
LEDA oc 


Colecţie coordonată de 
SHAUKI AL-GAREEB 


HOLLY JACKSON 


(rime perțeciă 


INSTRUCŢIUNI PENTRU 
FETE CUMINŢI 


Traducere din limba engleză de 
DANIEL-SILVIU BIvOL 


Redactare: Alina Bâltâc 
Tehnoredactare: Adriana Nicoleta Zamfir 


Holly Jackson 
A GOOD GIRLS GUIDE TO MURDER 


First published in Great Britain in 2019 by Electric Monkey, an imprint of 
Egmont UK Limited. The Yellow Building, 1 Nicholas Road, London W11 4AN 
Text copyright © 2018 by Holly Jackson 


The Author has asserted her moral rights. 
All Rights Reserved. 


Toate drepturile asupra ediţiei în limba română aparțin 
EDITURII CORINT BOOKS. 
LEDA EDGE este marcă înregistrată. 


ISNB: 978-606-793-726-8 
ISBN ebook: 978-606-793-900-2 


Descrierea CIP a Bibliotecii Naţionale a României 

JACKSON, HOLLY 
Crima perfectă - Instrucţiuni pentru fete cuminţi/Holly Jackson ; 

trad. din lb. engleză de Daniel-Silviu Bivol. - București : Corint Books, 2020 
ISBN 978-606-793-726-8 


1. Bivol, Daniel-Silviu (trad.) 


821.111 


Părinților mei. Această primă carte vă este dedicată. 


m! 
Lu 


LE 


4 
„ie 


QAG CERTIFICAREA PROIECTULUI EXTINS 2017/18 


realizări academice 
recunoscute 


Nui Numele complet al candidatului 


mărul candidatului 


4169 Pippa Fitz-Amobi 


Partea A: Propunerea candidatului 
A se completa de către candidat 


. Studii sau domeniul/domeniile de interes care au legătură cu acest subiect: 


engleză, jurnalism, jurnalism de investigaţie, drept penal 


Titlul proiectului extins. 

Prezentaţi subiectul care urmează a fi cercetat sub forma unei dedaraţii/întrebări/ipoteze. 
Cercetare asupra investigaţiei în cazul dispariţiei lui Andie Bell, din oraşul Little Kilton, în anul 2012. 
Un raport detaliat despre cum atât presa scrisă/televizată, cât și rețelele de socializare au devenit 
jucători de nepreţuit în investigaţiile poliției, folosind dispariţia lui Andie Bell drept studiu de caz. De 
asemenea, o analiză a implicării presei în prezentarea poveşti lui Sal Singh şi a presupusei lui culpe. 


. Resursele mele inițiale vor fi: 


Interviu cu un expert în dispariţia persoanelor, interviu cu un jurnalist local implicat în caz, 
articole din ziare, interviuri cu membrii comunităţii. Manuale și articole despre procedu- 


rile poliţiei, despre psihologie și despre rolul presei. 


Comentariile îndrumătorului: | 


Pippa, așa cum am discutat anterior, acest subiect este deosebit de sensibil — o Crimă cumplită 
care a avut loc în orașul nostru. Știu că nu te pot convinge să renunti, însă proiectul a fost 


acceptat cu o singură condiție: să nu se încalce principiile etice. Cred Că, pentru materialul tău, 
trebuie să găseşti o arie și mai restrânsă pe care să te concentrezi în timpul cercetărilor, fără a 


insista prea mult asupra problemelor delicate. 

Și dă-mi voie să subliniez: NU TREBUIE CONTACTATĂ nicio persoană din familiile implicate în 
acest caz! Un astfel de demers va fi considerat o violare a eticii, iar proiectul tău va fi descalifi- 
Cat. De asemenea, nu lucra prea mult! Să ai o vară frumoasă! 


Declaraţia candidatului 


Declar că am citit și am înţeles regulamentul cu privire la practica necinstită, întocmai cum e 
specificat în informările pentru candidați. 


Semnătura: | Ropa Făz-Anobi 


Data: 18/07/2017 

Capitolul unu 


Pip ştia unde locuiau ei. 

Toţi din oraşul Little Kilton ştiau. 

Locuinţa lor era un fel de casa bântuită a oraşului; oame- 
nii amuţeau şi grăbeau pasul atunci când treceau pe lângă ea. 
În drumul lor spre casă, cete de şcolari gălăgioşi se adunau 
grămadă în faţa clădirii, provocându-se unii pe alţii să alerge 
într-acolo şi să atingă poarta. 

Însă locuinţa cu pricina nu era bântuită de fantome, ci doar 
de trei persoane triste, care încercau să-şi ducă zilele la fel ca 
odinioară. Nu era vorba despre lumini care începeau să pâlpâie 
din senin sau de scaune trântite pe neaşteptate, ci de cuvinte 
vopsite cu un spray închis la culoare — „Familie mizerabilă” — şi 
de ferestre sparte de pietre. 

Pip se întreba mereu de ce nu se mutaseră de acolo. Nu că ar 
fi fost nevoiţi să o facă; în fond, nu greşiseră cu nimic. Dar, pur 
şi simplu, nu-şi putea închipui cum reuşeau să trăiască astfel. 

Ea ştia o mulțime de lucruri interesante; ştia că hippopoto- 
monstrosesquipedaliophobia era termenul ştiinţific pentru frica 
de cuvinte lungi, ştia ca bebeluşii se nasc fără rotule, ştia cuvânt 
cu cuvânt cele mai populare citate ale lui Platon şi Cato şi că 
existau vreo patru mii de feluri de cartofi. Însă habar n-avea 
cum de găsiseră cei din familia Singh puterea de a rămâne aici. 

Adică aici, în Kilton, sub tirul atâtor priviri scrutătoare şi 
al comentariilor şoptite suficient de tare, încât să poată fi au- 
zite ori al pălăvrăgelilor dintre vecini, pălăvrăgeli care nu mai 
aveau să se mai sfârşească vreodată. 

Era de o cruzime deosebită faptul că locuinţa lor era atât de 
aproape de liceul din Little Kilton, acolo unde fuseseră elevi 
atât Andie Bell, cât şi Sal Singh şi acolo unde Pip urma să se în- 
toarcă pentru ultimul ei an de studii. Asta avea să se întâmple 
în doar câteva săptămâni, în momentul în care soarele arzător 
al lunii august avea să se domolească, speriat parcă de apropi- 
erea lui septembrie. 

Pip s-a oprit şi a atins poarta cu mâna, dovedind astfel că 
era mai curajoasă decât jumătate dintre copiii oraşului. A cer- 
cetat cu privirea aleea până în dreptul ușii casei. Ai fi zis că era 
o distanță de doar câţiva metri, însă, din locul în care stătea 
ea şi până acolo, părea un hău fără fund. Era posibil să fie o 
idee foarte proastă, luase asta în considerare. Soarele dimineţii 
ardea şi deja putea simţi cum i se umezeau zonele din spatele 
genunchilor. O idee proastă sau una îndrăzneață. Chiar şi așa, 
cele mai luminate minţi ale istoriei recomandau întotdeauna 
îndrăzneala în locul siguranţei; cuvintele lor făceau să sune 
bine până şi cele mai proaste idei. 

Sfidând ceea ce i se părea a fi acea prăpastie de netrecut, a 
mers până la ușă, s-a oprit o secundă ca să se asigure că voia 
într-adevăr să facă asta, după care a bătut de trei ori. Imaginea 
chipului ei încordat se holba înapoi la ea: părul brunet şi lung, 
puţin şaten spre vârfuri, fața palidă, în ciuda faptului că tocmai 
îşi petrecuse o săptămână în sudul Franţei, şi ochii ageri şi de 
un verde măsliniu, pregătiți pentru confruntare. 

S-a auzit zgomotul unui lanţ picând şi al unei încuietori 
duble, apoi uşa s-a deschis. 

— Bună! a zis el prin uşa crăpată pe jumătate şi cu palma 
fixată în jurul cantului. 

Pip a clipit în încercarea de a-şi suprima holbatul, însă nu a 
izbutit mare lucru. Semăna atât de mult cu Sal, cu acel Sal pe 

care îl ştia din reportajele de la TV şi din pozele din ziare! Acel 
Sal a cărui amintire se risipise din gândurile ei de adolescentă. 
Ravi avea aceleași trăsături ca ale fratelui său: păr brunet, ciu- 
fulit şi dat pe-o parte, sprâncene groase, arcuite, şi pielea mai 
închisă la culoare. 

— Bună! a zis el din nou. 

— Ăăă... 

În situația dată, farmecul ei natural nu i-a slujit la nimic, iar 
ea s-a bâlbâit. Mintea îi era ocupată să-l cerceteze pe băiatul 
din faţa ei, care, spre deosebire de Sal, avea o gropiţă în bărbie, 
exact aşa cum avea şi ea. În plus, părea că se mai înălțase de 
când îl văzuse ultima oară. 

— Ăă, scuze, bună! 

A salutat într-un mod cam ciudat, lucru pe care l-a regretat 
aproape imediat. 

— Bună... 

— Bună, Ravi! l-a salutat ea. Eu... Tu nu mă cunoşti... Sunt 
Pippa Fitz-Amobi. Eram cu câţiva ani mai mică decât tine la 
şcoală, înainte să renunți... 

— Bine... 

— Mă întrebam dacă ţi-aş putea răpi o clipă din timpul tău 
preţios. Ei bine, nu doar o clipă... Ştiai că o clipă e, de fapt, o 
unitate de măsură pentru timp; e a suta parte dintr-o secundă, 
aşa că... ai putea să te lipseşti, te rog, de câteva serii consecutive 
de clipite? 

O, Doamne, asta se întâmpla atunci când era agitată sau se 
simţea încolțită; începea să răspândească informaţii inutile sub 
forma unor glume proaste. Şi încă ceva: Pip cea agitată reu- 
şise performanţa să transforme lovitura în ceva mai elegant, 
abandonând clasa mijlocie pentru a se agăța de o biată imitație 

a celei superioare. Când mai folosise ea vreodată cuvântul 
„clipă? 

— Poftim? a întrebat Ravi, uitându-se confuz. 

— Scuze, nu contează! şi-a revenit Pip. Deci, îmi fac CPE-ul 
la şcoală şi... 

— Ce e un CPE? 

— Certificarea proiectului extins. E un proiect la care lu- 
crezi independent, pe lângă cele obligatorii. Poţi să-ţi alegi ab- 
solut orice subiect doreşti. 

— Ah, nu am ajuns atât de departe cu şcoala, a zis el. Am 
renunțat la ea cât de repede am putut. 

— Hm, ei bine, mă întrebam dacă ai fi de acord să fii inter- 
vievat pentru proiectul meu. 

— Despre ce e? 

Sprâncenele-i negre aproape că s-au unit. 

— Hm... E legat de ce s-a întâmplat acum cinci ani. 

Ravi a expirat zgomotos, iar buza de jos i s-a îndoit într-un 
fel care părea să sugereze că începea să se supere. 

— De ce? a întrebat el. 

— Pentru că nu cred că fratele tău a făcut-o şi am de gând 
să dovedesc asta. 


Pippa Fitz-Amobi 
CPE 01/08/2017 


Jurnal - Intrarea 1 


Interviu cu Ravi Singh programat pentru vineri după-amiază 
(întrebările sunt pregătite) 


lată transcrierea interviului cu Angela Johnson. 


Jurnalul are scopul de a consemna progresul, ținta raportului 
final, precum și orice obstacol întâlnit pe parcursul cercetării. 
Jurnalul meu va trebui să fie diferit: am de gând să înregistrez 
aici toate informaţiile descoperite, atât pe cele relevante, cât și 
pe cele irelevante, deoarece, deocamdată, încă nu știu care va 
fi finalul cercetării mele și nici dacă, în cele din urmă, va lămuri 
ceva. Nu știu ce anume ţintesc. Va trebui doar să aştept şi să 
văd în ce poziţie mă voi afla la finalul investigaţiei și să îmi dau 
seama ce eseu voi putea să întocmesc fiind în acea poziție. 
[Asta începe să semene oarecum cu un jurnal personal???] 


Sper că nu va fi eseul pe care i l-am propus doamnei Morgan. 
Sper că va fi adevărul. Ce i s-a întâmplat cu adevărat lui Andie 
Bell la 20 aprilie 2012? Şi — așa cum îmi dictează instinctele — 
dacă Salil „Sal” Singh nu e vinovat, atunci cine a ucis-o? 


Nu cred că voi rezolva cazul și că voi descoperi persoana 
care a ucis-o pe Andie. Nu sunt ofițer de poliție cu acces la un 
laborator criminalistic (evident) și, de asemenea, nu mă îmbăt 
cu apă rece. Dar sper că cercetările mele vor descoperi fapte 
care vor conduce spre îndoieli rezonabile cu privire la vina lui 
Sal şi, pe lângă asta, mai sugerez că poliţia a greșit atunci când 
a închis cazul fără să investigheze și mai mult. 


Aşa că metodele mele de cercetare vor fi: interviuri cu per- 
soane care au legătură cu acest caz, monitorizarea presei în mod 
obsesiv şi speculaţii nebunești, NEBUNEȘTI de tot. 

[NU O LĂSA PE DOAMNA MORGAN SĂ VADĂ NIMIC DIN 
TOATE ASTEA!!!] 


Apoi, prima etapă a acestui proiect e să cercetez ce s-a 
întâmplat cu Andrea Bell — cunoscută de toată lumea 
sub porecla Andie — și circumstanţele în care a dispărut. 
Aceste informaţii vor fi preluate din articolele de ziar și din 
conferințele de presă ale poliției din acea perioadă. 


[Scrie-ţi sursele acum ca să nu o faci mai târziu!!!] 


Am copiat informaţii din primele ştiri naţionale care au rela- 
tat dispariția: 


„Andrea Bell, în vârstă de 17 ani, a fost dată dispărută din 
Little Kilton, Buckinghamshire, vinerea trecută. Reclamaţia a 
fost depusă de familia ei. 


A plecat de acasă cu mașina ei - un Peugeot 206, negru -, cu 
telefonul mobil și nu și-a luat nicio haină în plus. Poliţia a de- 
scris dispariţia ei ca fiind «complet ieșită din tipare» 


În acel weekend, poliţia a verificat terenurile împădurite din 
apropierea casei familiei ei. 


Andrea, cunoscută ca Andie, este o fată albă, având 1,70 
metri înălţime, cu păr lung și blond. Se crede că în noaptea în 
care a dispărut purta blugi închiși la culoare și o bluză albastră 
cu vedere la abdomen.! 


După tot ce s-a întâmplat, următoarele articole au cuprins și 
mai multe informații cu privire la ultima dată când a fost văzută 
în viaţă şi la intervalul în care se crede că a fost răpită. 


Andie Bell a fost „văzută ultima dată în viața de Becca, sora ei 
mai mică, în jurul orei 22:30, pe data de 20 aprilie 2012'2. 


Acest lucru a fost confirmat de poliţie într-o conferinţă de 
presă, marți, 24 aprilie:„O filmare provenind de pe o cameră de 
securitate din exteriorul băncii STN de pe High Street, 


'www.gbtn.co.uk/news/uk-england-bucks-54774390 
*www,thebuckinghamshiremail.co.uk/news/crime- 4839 

Little Kilton, confirmă faptul că mașina lui Andie a fost văzută 
îndepărtându-se de casa ei, în jurul orei 22:40”). 


Potrivit părinţilor ei, Jason și Dawn Bell, Andie „trebuia să-i 
ia de la o petrecere pe la ora 00:45”, În momentul în care fata 
nu a apărut și nici nu a răspuns la telefon, aceștia au început 
să-i sune prietenii ca să vadă dacă ştia cineva pe unde se află. 


Jason Bella sunat la poliţie ca să raporteze dispariţia fiicei lui 
sâmbătă dimineaţa, la ora 3:00”2. 


Așadar, orice i s-a întâmplat lui Andie Bell în acea noapte a 
avut loc între orele 22:40 şi 00:45. 


Aici pare un loc bun să introduc interviul telefonic de ieri cu 
Angela Johnson. 


'www.gbtn.co.uk/news/uk-england-bucks-69388473 


2 Stanley Forbes, „The real story of Andie Bell's killer”, Kilton Mail, 29 aprilie 
2012, pp. 1-4. 


Angela: 


Pip: 


Angela: 


Pip: 


Angela: 


Pip: 


Angela: 


Pip: 


Angela: 


Transcrierea interviului cu Angela Johnson 
de la Biroul Persoane Dispărute 


Alo! 

Bună ziua, cu Angela Johnson, vă rog! 

Eu sunt! Tu ești, Pippa? 

Da, vă mulţumesc pentru că mi-aţi răspuns la e-mail. 
Nicio problemă! 


Vă deranjează dacă înregistrez acest interviu cu sco- 
pul de-a-l tipări ulterior ca parte în proiectul meu? 


Nu, e în regulă! Îmi pare rău că am doar vreo zece mi- 
nute la dispoziție. Așadar, ce anume vrei să ştii legat 
de dispariţia persoanelor? 


Ei bine, mă întrebam dacă mi-aţi putea spune ce se 
întâmplă atunci când o persoană este dată dispă- 
rută. Care e procesul și care sunt primii pași făcuţi de 
poliţie? 


Atunci când cineva sună la 999 sau la 101 să ra- 
porteze o persoană dispărută, poliţia va încerca să 
obţină cât mai multe informații, astfel încât să poată 
identifica potenţialul risc la care e expusă persoana 
respectivă, apoi să poată elabora un răspuns adec- 
vat. Tipul de detalii despre care se întreabă în acest 
prim apel sunt: numele, vârsta, o descriere a persoa- 
nei, ce haine purta ultima oară când a fost văzută, 
circumstanţele dispariţiei, dacă persoanei dispărute îi 
stă în caracter acest lucru, precum și amănunte des- 
pre un posibil vehicul implicat. Folosind informaţiile 
obţinute, poliţia va determina dacă acest caz este 
unul cu un risc ridicat, mic sau mediu. 


18 


Pip: 


Angela: 


Pip: 


Angela: 
Pip: 
Angela: 


Pip: 


Angela: 

Şi ce fel de circumstanţe ar face ca un caz să fie consi- 
derat cu risc ridicat? 


Dacă persoana dispărută e vulnerabilă din cauza 
vârstei sau a unei dizabilităţi, asta ar fi un caz cu risc 
ridicat. La fel şi dacă un astfel de comportament nu îi e 
specific — e ca un fel de indicator al faptului că ar putea 
fi în pericol, deci și asta ar fi un caz cu un risc ridicat. 


Hm, deci dacă persoana dată dispărută are 
șaptesprezece ani și nu obișnuiește să dispară, atunci 
acesta ar fi considerat un caz cu un risc ridicat? 


O, absolut, mai ales dacă e implicat un minor. 
Şi cum acţionează poliţia într-un astfel de caz? 


Ei bine, se începe cu o deplasare de urgenţă a 
ofiţerilor de poliţie la locul din care lipseşte acea per- 
soană. Oamenii legii trebuie apoi să obţină informaţii 
suplimentare legate de persoana dată dispărută, pre- 
cum şi despre prietenii sau partenerii ei, despre orice 
problemă de sănătate, detalii de natură financiară, 

în caz că încearcă să retragă bani de undeva. De ase- 
menea, polițiștii vor avea nevoie de câteva fotografii 
recente ale persoanei respective și, într-un caz cu un 
risc ridicat, ar putea lua niște mostre ADN în caz că e 
nevoie pentru o examinare medico-legală ulterioară. 
Apoi, cu aprobarea proprietarilor, locul e verificat cu 
atenţie pentru a vedea dacă persoana dispărută nu 
se ascunde pe acolo și pentru a stabili dacă există 
indicii care duc spre niște piste demne de a fi luate în 
seamă. Aceasta e procedura standard. 


Deci poliția începe imediat să caute indicii sau suges- 
tii cum că acea persoană a fost victima unei crime? 


Absolut! Dacă circumstanţele dispariţiei sunt sus- 

pecte, ofițerii întotdeauna își spun: „Dacă ai îndoieli, 
gândeşte-te la crimă” Bineînţeles, doar puţine dintre 
cazurile de dipariţie se dovedesc a fi omucideri, însă 


Pip: 


Angela: 


Pip: 


Angela: 


Pip: 


Angela: 


Pip: 


Angela: 


Pip: 


Angela: 

ofiţerii sunt instruiți să adune dovezi ca și cum ar in- 
vestiga o crimă. 


Şi ce se întâmplă dacă după căutarea iniţială la 
adresa respectivă nu se găsește nimic semnificativ? 


Căutările se extind în zona apropiată. Poliţiştii ar 
putea cere numărul de telefon al persoanei dispă- 
rute. Se vor interoga prietenii, vecinii şi oricine ar 
putea avea vreo informaţie relevantă. Dacă dispare o 
persoană tânără, de exemplu un adolescent, atunci 
se pleacă de la supoziţia că părintele care-i reclamă 
dispariţia nu-i ştie toţi prietenii şi toate cunoştinţele. 
De asemenea, colegii acelei persoane sunt 
consideraţi o legătură bună prin care se pot stabili 

şi alte contacte importante, înţelegi tu, vreun iubit 
secret, genul ăsta de lucruri. De obicei e discutată și 
o strategie de presă deoarece informaţiile apărute în 
media pot fi foarte folositoare în astfel de situații. 


Deci, dacă lipseşte o fată de șaptesprezece ani, atunci 
poliţia i-ar contacta imediat prietenii și iubitul? 


Da, desigur. Se va face o anchetă, deoarece, dacă 
e un caz în care persoana dispărută e bănuită că a 
fugit, atunci cel mai probabil se ascunde la cineva 
apropiat ei. 


În cazul unei persoane dispărute, din ce moment 
consideră poliţia că deja se caută un cadavru? 


Ei bine, dacă e să se respecte timpul, nu e... Ah, Pippa, 
trebuie să închid! lartă-mă că sunt nevoită să întrerup 
această convorbire. 


Ah, bine, vă mulţumesc foarte mult pentru că v-aţi 
făcut timp să vorbiţi cu mine! 


Dacă mai ai și alte întrebări, doar trimite-mi un e-mail 
şi o să mă ocup de ele când pot! 


Aşa o să fac, mulțumesc din nou! 


Pa! 

Am găsit aceste statistici în mediul on-line: 


80% din persoanele dispărute sunt găsite în pri- 
mele 24 de ore. 97% sunt găsite în prima săptămână. 
99% din cazuri sunt rezolvate în primul an. Rămâne 
doar 1%. 


1% din persoanele care dispar nu sunt găsite ni- 
ciodată. Însă mai există un lucru care trebuie luat în 
considerare: doar 0,25% din cazuri se finalizează cu 
constatarea decesului acelei persoane. 


Unde o situează aceste statistici pe Andie Bell? Plutind 
încontinuu undeva între 1% și 0,25%, crescând şi scăzând 
fracțional cu mici zecimale. 


Dar până în acest moment, cei mai mulți oameni cred că e 
încadrată în cele 0,25% din cazuri, chiar dacă trupul ei nu a fost 
găsit. Şi din ce cauză s-a întâmplat asta? 


Din cauza lui Sal Singh. 


www.findmissingperson.co.uk/stats 


i v Capitolul doi 


Mâinile lui Pip s-au îndepărtat de tastatură, degetele-i arătă- 
toare plutind deasupra literelor w şi h, în timp ce se căznea 
să asculte gălăgia de la parter. O bufnitură, paşi grei, gheare 
patinând şi chicoteli copilăreşti nestăpânite. În clipa urmă- 
toare, totul a devenit mai clar. 

— Joshua! De ce poartă câinele una dintre cămăşile mele? 
s-a auzit țipătul strident al lui Victor prin mocheta din camera 
lui Pip. 

Fata a izbucnit în râs în timp ce îşi salva jurnalul şi şi-a în- 
chis laptopul. Zilnic, din momentul în care tatăl ei se întorcea 
acasă de la muncă, atmosfera devenea mai destinsă. Niciodată 
nu era silențios: şoaptele îi puteau fi auzite până în celălalt 
capăt al camerei, iar râsul lui, în timp ce lovea cu palmele de 
genunchi, era atât de strident, încât chiar îi făcea pe oameni să 
tresară, iar în fiecare an, fără excepţie, în Ajunul Crăciunului, 
Pip se trezea atunci când el venea pe holul de la etaj, pe vârfuri, 
ca să livreze ciorapii Moşului. 

Tatăl ei vitreg era întruchiparea lipsei de subtilitate. 

La parter, Pip a surprins scena în plină desfăşurare. Joshua 
fugea din cameră în cameră; din bucătărie pe hol şi apoi în 
sufragerie, apoi o lua de la capăt. Trăncănind în tot acest timp. 

Puțin mai în spate era Barney, un retriever auriu, îmbrăcat 
în cea mai largă cămaşă a tatălui ei; cea cu un model verde 
intens pe care o cumpărase în timpul ultimei lor excursii în 

Nigeria. Din cale afară de agitat, câinele a şi alunecat, la un 
moment dat, pe podeaua lustruită din hol. 

Şi mai în spate era Victor, un vlăjgan de doi metri înălțime, 
îmbrăcat în costumul lui gri Hugo Boss din trei piese, fugind 
după câine şi după băiat, şi râzând în hohote. Propriul lor mo- 
ment Scooby-Doo, o producţie a casei Amobi. 

— O, Doamne, încercam să-mi fac tema! a zis Pip, zâm- 
bind, în timp ce a sărit în spate pentru a evita să fie dărâmată 
de ceata de alergători. 

Barney s-a oprit un moment ca să îşi frece capul de piciorul 
ei, apoi a luat-o la fugă ca să sară peste Victor şi Josh, care se 
prăbuşiseră împreună pe canapea. 

— Bună, rază de soare! a zis Victor, bătând uşor cu palma 
canapeaua de lângă el. 

— Bună, tată, erai aşa de liniștit, încât nici nu știam că ai 
ajuns acasă! 

— Pipsicle, eşti prea deşteaptă ca să refoloseşti o glumă! 

S-a aşezat lângă ei, în timp ce gâfâielile lui Josh şi ale tatălui 
ei făceau ca pernele de pe canapea să se umfle şi să se dezumfle 
sub greutatea picioarelor fetei. 

Josh a început să se scobească în nara dreaptă, iar Victor i-a 
dat peste mână. 

— Şi, cum a fost? a întrebat Victor, provocându-l pe Josh să 
povestească repede despre meciurile de fotbal în care jucase. 

Pip şi-a pierdut atenţia; deja auzise asta în maşină, atunci 
când îl luase pe Josh de la club. Ascultase doar pe jumătate, 
distrasă de modul în care înlocuitorul antrenorului se holbase 
dezorientat la pielea ei albă ca zăpada atunci când făcuse semn 
spre copilul de nouă ani pe care trebuia să-l ia şi zisese: 

— Sunt sora lui Joshua. 

Ar fi trebuit să se obişnuiască cu asta până acum, cu privi- 
rile lungi din partea oamenilor care încercau să înțeleagă cum 
funcționau lucrurile în familia ei, cu numerele şi cuvintele ace- 
lea mâzgălite în arborele genealogic. Era destul de evident că 
uriașul nigerian era tatăl ei vitreg, iar Joshua, fratele ei vitreg. 
Însă lui Pip nu-i plăcea să folosească acele cuvinte, acele detalii 
tehnice reci. Oamenii pe care îi iubeşti nu fac parte din algebră 
ca să fie adunaţi, scăzuțţi sau ţinuţi la un braţ distanţă. Victor și 
Josh nu erau doar treizeci și opt la sută ai ei, nu doar patruzeci 
la sută din familie, erau cu totul ai ei. Tatăl ei şi enervantul ei 
de frate mai mic. 

Tatăl ei „real”, cel care îi lăsase moştenire numele Fitz, mu- 
rise într-un accident de maşină când copila avea doar zece 
luni. Și, cu toate că Pip dădea din cap şi zâmbea atunci când 
mama o întreba dacă ținea minte felul în care tatăl ei fredona 
atunci când se spăla pe dinţi sau cum râdea atunci când cel 
de-al doilea cuvânt rostit de ea fusese „caca, nu îşi amintea 
absolut nimic de el. Dar, câteodată, aducerea aminte nu e doar 
pentru propriul suflet, ci doar ca să faci pe altcineva să zâm- 
bească. Tipul acesta de minciună era permis. 

— Şi cum merge cu proiectul, Pip? 

Victor s-a întors spre ea în timp ce desfăcea nasturii cămăşii 
de pe câine. 

— Merge bine, a răspuns. În momentul de față cercetez îm- 
prejurările şi scriu ce observ. Dimineaţă am fost să-l văd pe 
Ravi Singh. 

— O, şi? 

— Era ocupat, dar a zis că aș putea să trec pe la el vineri. 

— Eu n-aş face-o, a zis Josh cu precauţie. 

— Asta pentru că eşti un băiat prepubescent care judecă 
după aparenţe şi care încă mai crede că în semafoare trăiesc 

omuleţi, a zis Pip şi şi-a întors privirea spre el. Familia Singh 
nu a greşit cu nimic. 

— Joshua, a intervenit Victor, încearcă să-ţi imaginezi că 
toată lume te-ar judeca pentru ceva ce a făcut sora ta! 

— Tot ce face Pip vreodată sunt teme. 

Drept răspuns, Pip a aruncat cu o pernă direct în faţa lui 
Joshua. În timp ce băiatul se agita ca să se răzbune, Victor l-a 
prins de mâini, gâdilându-l la nivelul coastelor. 

— De ce mama nu s-a întors încă? a întrebat Pip, tachi- 
nându-l pe Josh, care era imobilizat, şi fluturându-i prin față 
un picior cu o şosetă pufoasă. 

— După muncă s-a dus direct la clubul de carte Boozy 
Mums, a zis Victor. 

— Ceea ce înseamnă... că putem mânca pizza la cină? a 
întrebat Pip. 

Apoi, deodată, lupta amicală a fost dată uitării, iar ea şi Josh 
au fost amândoi din nou în aceeaşi tabără. El a sărit şi i-a prins 
mâinile cu ale lui, uitându-se implorând spre tatăl lor. 

— Bineînţeles! a zis Victor, bătându-şi posteriorul cu palma 
şi având un rânjet larg pe față. Cum altfel o să reuşesc să cresc 
fundulețul ăsta?! 

— Tată! a murmurat Pip, mustrându-se în sinea ei pentru 
faptul că îl învățase fraza aceea. 


Pippa Fitz-Amobi 
CPE 02/08/2017 
Jurnal - Intrarea 2 


E puţin confuz ceea ce s-a întâmplat în continuare cu cazul lui 
Andie Bell. Nu pot să îmi dau seama din articolele din ziare. 
Sunt goluri pe care va trebui să le umplu cu presupuneri și cu 
zvonuri până când imaginea de ansamblu va deveni mai clară 
datorită detaliilor obţinute din interviurile viitoare; sper că Ravi 
şi Naomi — care era una dintre cele mai bune prietene ale lui 
Sal - mă pot ajuta cu asta. 


Folosindu-mă de informațiile primite de la Angela, probabil 
că, după ce poliţiştii au luat declarații membrilor familiei Bell și 
după ce au căutat bine prin casă, au cerut detalii despre priete- 
nii lui Andie. 

Am urmărit cu atenţie câteva postări de pe Facebook, de 
acum câţiva ani, şi se pare că cele mai bune prietene ale lui 
Andie erau Chloe Burch şi Emma Hutton. lar aici e dovada mea: 


rx Emma Hutton, Sal Singh și alți 97 


Vezi încă 6 comentarii 


Emma Hutton O, Doamne, Andie, ești de-a dreptul incredibilă! Atâââât de frumoasă! 
Îmi place - Răspunde 7 aprilie, 2012 la 22:34 
Chloe Burch Fir-ar să fie! Îmi doresc să nu fi trebuit să fiu în poze cu tine. Dă-mi faţa ta! 
Îmi place - Răspunde 7 aprilie, 2012 la 22:42 


Andie Bell Nu, mersiii 
Îmi place - Răspunde 7 aprilie, 2012 la 23:22 


Chloe Burch a răspuns - 3 Replici 


Emma Hutton Andie, putem face una drăguță cu noi trei la următoarea 
catastrofă? Am nevoie de un profil nou :) 

Îmi place - Răspunde 7 aprilie, 2012 la 23:27 

Scrie un comentariu... 

Această postare e cu două săptămâni înainte de dispariţia ei. 
Pare că nici Chloe și nici Emma nu mai locuiesc în orașul Little 
Kilton. [Oare să le trimit un mesaj privat ca să văd dacă vor să 
participe la un interviu telefonic?] 


Chloe și Emma au făcut o mulţime de lucruri în primul week- 
end de la dispariţia ei (pe data de 21 și 22) ca să ajute să se 
răspândească vestea despre campania pornită pe Twitter de 
poliţia din Thames Valley: 4GăsițioPeAndie. Nu cred că e aşa 
de greu de presupus că ofiţerii le-au contactat pe cele două 
ori vineri seara ori sâmbătă dimineaţă. Ce au povestit ele 
poliţiei, nu știu. Dar sper să pot afla. 


Știm că ofiţerii au vorbit şi cu iubitul lui Andie. Numele lui era 
Sal Singh, pe atunci avea 18 ani și, la fel ca ea, era în ultimul 
an la liceul Kilton Grammar. 


În acea sâmbătă, la un moment dat, ofițerii au luat legătura 
cu Sal: 


Inspectorul Richard Hawkins a confirmat că ofiţerii i-au pus 
întrebări lui Salil Singh, sâmbătă, 21 aprilie. Întrebări cu pri- 
vire la locurile în care a fost cu o noapte în urmă, în special în 
perioada în care se crede că a dispărut Andie.! 


În acea noapte, Sal a fost acasă la Max Hastings, prietenul său. 
S-a aflat în compania celor mai buni patru amici ai lui: Naomi 
Ward, Jake Lawrence, Millie Simpson și Max. 


Din nou, săptămâna viitoare trebuie să o întreb și pe Naomi 
despre acest lucru, dar cred că Sal le-a spus ofiţerilor că a pă- 
răsit casa lui Max pe la ora 00:15. A mers pe jos acasă, iar tatăl 
lui (Mohan Singh) a confirmat acest lucru: „Sal s-a întors acasă 
pe la ora 00:50'2. Notă: distanţa dintre casa lui Max, aflată 
pe Tudor Lane, și casa lui Sal, aflată pe strada Grove Place, 
e cam de 30 de minute de mers pe jos — potrivit aproximării 
făcute de Google Maps. 


'www.gbtn.co.uk/news/uk-england-bucks-78355334 05/05/12 
*www.gbtn.co.uk/news/uk-england-bucks-78355334 05/05/12 

Peste weekend, cu ajutorul celor patru prieteni ai săi, ofiţerii 
au stabilit alibiul lui Sal. 


Au apărut și postere cu persoana dispărută. lar duminică 
au început și anchetele din ușă în ușă.! 


Luni, peste 100 de voluntari au ajutat poliţia, căutând în zona 
împădurită din apropiere. Am văzut secvenţe la știri; o ceată 
mare de oameni înaintând prin pădure și strigând-o pe nume. 
Mai târziu în acea zi, au fost văzute echipe de criminalişti în- 
dreptându-se spre reşedinţa familiei Bell.? 


lar marţi, totul s-a schimbat. 


Cred că ordinea cronologică este cea mai bună modalitate 
de a stabili ce s-a întâmplat în acea zi și în cele care au urmat, 
pentru că noi, ca oraș, am aflat detaliile într-un mod confuz și 
mai degrabă dezordonat. 


În cursul dimineţii, Naomi Ward, Max Hastings, Jake Lawrence 
şi Millie Simpson au contactat poliţia, de la școală, și au măr- 
turisit că au oferit informaţii false. Au spus că Sal i-a rugat 

să mintă și că, de fapt, acesta a părăsit casa lui Max pe la 

ora 22:30 în noaptea în care a dispărut Andie. 


Nu știu care ar fi fost procedura corectă a poliţiei, dar presu- 
pun că, în acel moment, Sal a devenit suspectul principal. 
Agenţii însă nu l-au putut găsi: nu era la școală și nici acasă. 
Nu răspundea nici la telefon. 

Cu toate acestea, mai târziu s-a dovedit că, în acea dimineaţă, 


Sal i-a trimis un mesaj tatălui său, chiar dacă a ignorat toate ce- 
lelalte apeluri. Presa a numit asta „mesaj de mărturisire”: 


În acea seară de marţi, una dintre echipele de ofiţeri care o 
căutau pe Andie a găsit un cadavru în pădure. 


Era Sal. 


! Forbes, Stanley, ‘Local Girl Still Missing, Kilton Mail, April 23%, 1-2. 
*www.gbtn.co.uk/news/uk-england-bucks-56479322 23/04/12 
*www.gbtn.co.uk/news/uk-england-bucks-78355334 05/05/12 

Îşi luase zilele. 


Presa nu a prezentat niciodată metoda prin care Sal s-a sinu- 
cis, însă eu am aflat cum (aşa cum au aflat pe atunci toţi elevii 
de la liceul Kilton) datorită zvonurilor. 


Sal a mers în pădure, aproape de casa lui, a luat un pumn 
de somnifere şi şi-a pus o pungă de plastic pe cap, legată cu 
o bandă elastică în jurul gâtului. S-a sufocat în timp ce era 
inconştient. 


La conferinţa de presă a poliţiei din acea noapte, numele lui 
Sal nu a fost menţionat. Poliţia a prezentat doar înregistrarea 
camerelor de supraveghere, cu Andie în timp ce conducea și 
îndepărtându-se de casa ei pe la ora 22:40.! 


Miercuri, maşina lui Andie a fost găsită parcată pe o alee 
(Romer Close). 


Abia lunea următoare o purtătoare de cuvânt a poliţiei a pre- 
zentat următoarele informaţii: „ Am o nouă știre cu privire la 
investigația privind dispariţia lui Andie Bell. În urma ultimelor 
informaţii aflate și a raportului medico-legal, avem un motiv 
întemeiat de a suspecta faptul că un tânăr cu numele Salil 
Singh, în vârstă de 18 ani, a fost implicat în răpirea și uciderea 
lui Andie. Această dovadă ar fi fost suficientă pentru a aresta şi 
a acuza suspectul, care a decedat înainte ca procedurile să fie 
iniţiate. În acest moment, poliţia nu mai caută pe nimeni care 
să fi avut vreo legătură cu dispariţia lui Andie, însă cercetările 
pentru a o găsi vor continua fără încetare. Gândurile noastre 
se îndreaptă către familia Bell, căreia îi transmitem sincere 
condoleanţe” 


Dovezile pe care polițiștii le-au considerat a fi suficiente au 
fost următoarele: 


Au găsit asupra lui telefonul mobil al lui Andie. 


În urma testelor criminalistice, tot asupra lui au găsit și urme 
de sânge aparţinând lui Andie, mai exact sub unghia degetului 
arătător şi sub cea a degetului mijlociu de la mâna dreaptă. 


'www.gbtn.co.uk/news/uk-england-bucks-69388473 

De asemenea, sângele lui Andie a fost găsit şi în portbagajul 
mașinii ei abandonate. Amprentele lui Sal au fost găsite în 
jurul bordului și al volanului, pe lângă amprentele ei și ale 
restului familiei Bell.! 


Aceste dovezi, au zis ei, ar fi fost suficiente pentru a-l acuza pe 
Sal şi — era de așteptat - a-i asigura o condamnare la tribunal. 
Dar Sal era decedat, așa că nu au mai avut loc niciun proces și 
nicio condamnare. De apărare nici nu a mai încăput vorba. 


În următoarele săptămâni au avut loc şi mai multe operaţiuni 
de căutare în zonele împădurite din orașul Little Kilton, dar 

şi din jurul acestuia. S-au folosit câini antrenați să depisteze 
cadavre. Scafandrii poliţiei au cercetat râul Kilbourne. Însă 
trupul lui Andie nu a fost găsit. 


Cazul privind dispariţia lui Andie Bell a fost închis din punct 
de vedere administrativ pe la jumătatea lunii iunie a anului 
201 2.2Un caz poate fi „închis din punct de vedere adminis- 
trativ” doar dacă „documentele justificative conţin suficiente 
dovezi pentru a putea acuza infractorul, care nu era decedat 
înainte ca investigația să se fi terminat”. Cazul „poate fi redes- 
chis ori de câte ori apar noi dovezi sau indicii” 


Plec la cinema în 15 minute: un alt film cu supereroi cu care 
Josh ne-a şantajat sentimental ca să-l vedem. Dar în cazul 
Andie Bell/Sal Singh există un singur final, iar eu sunt pe cale 
să-i dau de capăt. 


La 18 luni de la momentul în care cazul a fost închis din punct 
de vedere administrativ, poliția a cerut opinia oficială a legis- 
tului local. În cazuri ca acestea, el decide dacă este nevoie și 
de alte anchete cu privire la deces, pornind de la supoziţia 

că persoana respectivă este, cel mai probabil, decedată și că 
deja a trecut suficient timp. 


'www.gbtn.co.uk/news/uk-england-bucks-78355334 

*www.gbtn.co.uk/news/uk-england-bucks-87366455 16/05/12 

* The National Crime Recording Standards (NCRS): https://www. 
gov.co.uk/government/uploads/system/uploads/ attachment_data/file/ 
99584773/ncrs.pdf 

Apoi, legistul se adresează Departamentului de Justiţie, 

în conformitate cu Legea medicilor legiști, articolul 1988, 
secțiunea 15, pentru o anchetă în lipsa cadavrului persoa- 
nei dispărute. Atunci când nu există un cadavru, ancheta se 
va baza pe dovezile puse la dispoziţie de poliţie, indiferent 
dacă ofițerii implicaţi cred sau nu că persoana dispărută este 
decedată. 


O anchetă este o investigaţie efectuată de o autoritate pu- 
blică privind cauzele medicale, precum și împrejurările în 
care a survenit decesul. Nu poate „face răspunzători indivizi 
pentru decesul cercetat şi nici stabili răspunderea penală a 
vreuneia dintre persoanele numite”! 


La sfârșitul anchetei, în ianuarie 2014, legistul a stabilit că 

a fost vorba de „omucidere', așadar a fost emis certificat de 
deces pe numele lui Andie Bell.. Omucidere înseamnă că 
„persoana a fost ucisă «cu intenţie» prin «acţiune directă, in- 
fanticid sau moarte prin conducere periculoasă»? 


Aici e momentul în care se termină tot. 


Andie Bell a fost declarată oficial ca fiind decedată, în ciuda 
faptului că trupul ei nu a fost găsit. Având în vedere aceste 
circumstanţe, putem presupune că „omucidere” se referă la 
crimă. După încheierea anchetei cu privire la Andie, reprezen- 
tanţii Serviciului de urmărire penală au declarat: „Cazul împo- 
triva lui Salil Singh s-ar fi bazat pe circumstanţe și pe probe 
criminalistice. Nu este de competenţa celor de la Protecția 
Copilului să afirme dacă Salil Singh a ucis-o sau nu pe Andie 
Bell. Decizia aceasta ar fi intrat în atribuţiunile juriului.”* 


Deci, chiar dacă nu a avut loc niciun proces și chiar dacă 
niciun jurat nu s-a ridicat vreodată în picioare, cu palmele 
umede de transpiraţie și cu adrenalina pompând, să declare: 
„Noi, juriul, îl găsim vinovat pe inculpat” şi chiar dacă Sal nu a 


! http://www.inquest.uk/help/handbook/7728339 

? www.dailynewsroom.co.uk/AndieBellInquest/report57743 

* http://www.inquest.uk/help/handbook/verdicts/unlawfulkilling 
*www.gbtn.co.uk/news/uk-england-bucks-95322345 07/01/2013 

avut niciodată șansa de a se apăra, tot e vinovat. Nu în sensul 
legal, dar în toate celelalte sensuri în care chiar contează. 


Dacă întrebi oamenii din oraș ce s-a întâmplat cu Andie Bell, 
îți vor spune fără ezitare: „a fost ucisă de Salil Singh” Niciun 
presupun, niciun s-ar putea să fi, niciun probabil, niciun mai 
mult ca sigur. 


El a făcut-o, zic ei. Sal Singh a ucis-o pe Andie. 


Dar eu nu sunt sigură de asta... 


[Următoarea intervenţie: dacă e posibil, cercetează cum ar fi 
arătat cazul construit de procurori împotriva lui Sal dacă ar fi 
ajuns la tribunal. Apoi ia-l la puricat și găsește-i hibele.] 

Capitolul trei 


Era o urgenţă, aşa scria în mesaj. Un SOS. Pip îşi dăduse 
seama imediat că asta putea să însemne un singur lucru. 

Îşi luase cheile de la maşină, îi salutase în goana mare pe 
mama ei şi pe Josh şi se grăbise spre uşă. 

Pe drum, evident, se oprise la magazin să cumpere un baton 
de ciocolată uriaş care să ajute la vindecarea inimii frânte 
uriașe a lui Lauren. 

În momentul în care a parcat lângă casa fetei, a observat că 
şi Cara avusese exact aceeaşi idee. Totuşi, trusa de prim ajutor 
pentru momentele de după despărţire a Carei era mai scumpă 
decât cea a lui Pip: luase, de asemenea, şi o cutie de şerveţele, 
chipsuri şi sos, dar şi un pachet de măşti de faţă în toate culo- 
rile curcubeului. 

— Eşti pregătită pentru asta? a întrebat-o Pip pe Cara, salu- 
tând-o cu bine cunoscuta lovitură coapsă-n coapsă. 

— Oh, da, sunt pregătită ca la carte pentru lacrimi, a răs- 
puns adolescenta, ridicând cutia cu şerveţele al cărei colț i-a 
agăţat o şuviţă din părul cârlionţat şi blond. 

Pip a descâlcit-o, apoi a apăsat pe butonul soneriei de la in- 
trare şi amândouă au tresărit speriate la auzul cântecului me- 
canic strident. 

Mama lui Lauren a deschis ușa. 

— O, a ajuns şi cavaleria! a exclamat ea, zâmbind. E sus, în 
camera ei. 

Au găsit-o pe Lauren ascunsă sub plapuma de pe pat, sin- 
gurul semn care îi trăda prezenţa fiind o şuviță de păr roşcat la 
un capăt al învelitorii. Musafirele au avut nevoie de un minut 
de tratative şi de multă ciocolată ca momeală pentru a o con- 
vinge pe suferindă să iasă la suprafață. 

— În primul rând, a început Cara, smulgându-i lui Lauren 
telefonul dintre degete, îţi e interzis să te uiţi la ăsta pentru 
următoarele douăzeci şi patru de ore. 

— A făcut-o printr-un mesaj! s-a jelit Lauren, suflându-și 
nasul ca şi cum se pregătea să dea o lovitură de tun în şerveţelul 
uimitor de subțire. 

— Băieţii sunt nişte nenorociţi, mulțumesc lui Dumnezeu 
că nu am de-a face cu asta! a consolat-o Cara, punându-și 
braţul în jurul lui Lauren şi rezemându-și bărbia ascuţită pe 
umărul ei. Loz, ai putea avea pe cineva mult mai bun decât el. 

— Da, a fost de acord Pip şi a mai rupt o bucată de ciocolată 
pentru Lauren. În plus, Tom mereu zicea „pecific” în loc de 
„specific”. 

Cara i-a dat dreptate imediat. 

— Asta a fost o lovitură bună de tot! 

— Pecific, cred că îţi e mult mai bine fără el, a zis Pip. 

— Atlantic, la fel cred şi eu, a adăugat Cara. 

Pe Lauren a pufnit-o râsul, iar Cara i-a făcut cu ochiul lui 
Pip; o victorie nespusă. Fetele ştiau asta, ştiau că, dacă făceau 
front comun, nu avea să treacă mult până să o facă pe Lauren 
să se înveselească din nou. 

— Vă mulțumesc mult pentru că aţi venit! a spus Lauren 
cu lacrimi în ochi. Nu ştiam dacă o s-o faceţi. Probabil că 
v-am neglijat vreo jumătate de an cât am ieşit cu Tom. Iar 
acum voi fi a cincea roată la căruţă a celor mai bune două 
prietene ale mele. 

— Vorbeşti tâmpenii! a zis Cara. Suntem cele mai bune pri- 
etene, nu-i așa? 

— Da, a aprobat Pip cu o mișcare din cap, noi şi acei trei 
băieţi cărora binevoim să le împărtăşim încântătoarea noastră 
companie. 

Fetele au râs. Ant, Zach și Connor erau ultimii trei membri 
al grupului lor de prieteni din şcoală, deşi, momentan, băieții 
erau în vacanța de vară. 

Însă dintre prietenii ei, Pip o ştia pe Cara de cel mai mult 
timp, şi da, erau mai apropiate. Un lucru nespus. Fuseseră de 
nedespărţit din momentul în care Cara, pe atunci în vârstă de 
şase ani, o îmbrăţişase pe fetița mică şi prietenoasă pe nume 
Pip şi o întrebase: 

— Şi ţie îţi plac iepuraşii? 

Se sprijineau una pe cealaltă atunci când povara vieţii era 
mult prea grea. Deşi Pip avea zece ani pe atunci, o ajutase pe 
Cara să treacă mai ușor peste diagnosticul cumplit pe care îl 
primise mama ei, apoi peste decesul acesteia. Şi cu doi ani în 
urmă îi fusese aproape, mereu vorbind cu ea la telefon la ore 
târzii din noapte atunci când simţea că nu mai făcea faţă. Cara 
nu îi era doar cea mai bună prietenă, era sora ei. Era căminul ei. 

Familia Carei era cea de-a doua familie a lui Pip. Elliot - sau 
domnul Ward, aşa cum trebuia să îi spună la şcoală - era pro- 
fesorul ei de istorie, dar şi un soi de figură paternă de gradul 
al treilea după Victor şi fantoma tatălui ei natural. Pip mergea 
atât de des acasă la familia Ward, încât avea o cană cu numele 
ei şi o pereche de papuci de casă care se asortau cu cei ai Carei 
şi ai surorii ei mai mari, Naomi. 

— Corect, a fost de acord Cara, care s-a întins după tele- 
comanda televizorului. Deci, comedii romantice sau filme în 
care băieţii sunt ucişi în mod violent? 

XXX 


Fusese nevoie de un film siropos întreg şi încă o jumătate de pe 
lista celor nevăzute de pe Netflix ca Lauren să treacă de peri- 
oada de negare şi să se îndrepte uşor, uşor spre cea a acceptării. 

— Ar trebui să mă tund, a tras ea concluzia. Asta ar tre- 
bui să fac. 

— Mereu am zis că ţi-ar sta bine cu părul scurt, a comen- 
tat Cara. 

— Crezi că ar trebui să îmi pun cercel în nas? 

— Oo, da! a exclamat Cara și a dat aprobator din cap. 

— Nu văd logica în a-ţi găuri nasul, le-a tăiat-o Pip. 

— Un alt citat fabulos de-al lui Pip, numai bun de pus în 
cărţi! a bombănit Cara în timp ce se prefăcea că îl scrie în aer. 
Cum a fost celălalt, ăla care m-a dat pe spate acum câteva zile? 

— Cel cu cârnatul, a oftat Pip. 

— O, da! a pufnit Cara. Deci, Loz, o întrebam pe Pip ce 
pijamale ar vrea să poarte, iar ea a zis aşa, la întâmplare: „E 
cârnat pentru mine”. Şi nici măcar nu şi-a dat seama de ce acel 
răspuns ar fi fost unul foarte ciudat pentru întrebarea mea. 

— Nu e chiar așa de ciudat, a zis Pip, bunicii din partea 
tatălui meu natural sunt germani. „E cârnat pentru mine”! e o 
expresie folosită în mod frecvent. Înseamnă nu contează. 

— Sau ai o fixaţie cu cârnatul, a râs Lauren. 

— Spune fiica unui star porno, a venit comentariul Pip. 

— O, Doamne, de câte ori ţi-am zis? A fost doar o şedinţă 
foto nud, prin anii '80, asta-i tot. 

— Deci, revenind la băieții din generaţia asta, a zis Cara, 
împingând-o uşor cu umărul pe Pip, ai mai fost să-l vezi pe 
Ravi Singh? 


! Aluzie la expresia germană Das ist mir Wurst, care literal înseamnă 
„E cârnat pentru mine”, dar al cărei sens este „Nu îmi pasă” (n. tr.). 

— Ce mişcare inteligentă! Şi da, dar mâine o să merg din 
nou să-l intervievez. 

— Nu pot să cred că deja ţi-ai început CPE-ul, a zis Lauren, 
aruncându-se înapoi în pat. Eu deja vreau să îmi schimb tema; 
cea cu foametea e prea depresivă. 

— Îmi imaginez că în curând vei vrea să o intervievezi şi pe 
Naomi, şi-a dat cu părerea Cara, uitându-se ţintă la Pip. 

— Cu siguranţă, ai putea să-i spui că s-ar putea să vin 
săptămâna viitoare cu aplicaţia mea de înregistrare vocală şi 
cu un pix? 

— Da, doar că..., a ezitat Cara, va accepta asta și toate cele- 
lalte, dar poţi să o iei mai uşor? Încă se supără foarte tare din 
cauza asta. Adică, vreau să zic că tipul a fost unul dintre cei mai 
buni prieteni ai ei. De fapt, probabil cel mai bun prieten. 

— Da, desigur, a zâmbit Pip. Ce crezi că am de gând să fac? 
Să o pun la pământ şi să o bat ca să scot răspunsuri de la ea? 

— Asta e tactica ta de mâine şi pentru Ravi? 

— Nu cred. 

Lauren s-a ridicat, apoi şi-a tras mucii atât de tare, încât a 
făcut-o pe Cara să tresară. 

— O să mergi acasă la el? a întrebat ea. 

— Da! 

— O, dar... ce o să creadă lumea dacă o să te vadă intrând în 
casa lui Ravi Singh? 

— E cârnat pentru mine. 


Pippa Fitz-Amobi 
CPE 03/08/2017 
Jurnal - Intrarea 3 


Sunt cu sufletul îndoit. Bineînţeles că sunt. Ori de câte ori 
recitesc detaliile din ultimele două intrări din jurnal, nu pot 

să mă abţin să nu fac scenarii: sunt o avocată a apărării cam 
fudulă care sare direct la subiect, își amestecă hârtiile și îi face 
cu ochiul lui Sal atunci când reprezentantul procuraturii îi pică 
în plasă, sau care fuge până în dreptul judecătorului şi bate cu 
palma în ea, strigând: „Domnule judecător, nu el a făcut-o!” 


Din motive pe care nici măcar mie nu știu cum să mi le 
explic, îmi doresc ca Sal Singh să fie nevinovat. Pare că ideile 
astea, contradicţiile astea, s-au agăţat de mine cam de când 
aveam doisprezece ani și nu mi-au dat pace în ultimii cinci. 


Însă trebuie să fiu conştientă de existenţa prejudecăţii de 
confirmare!. Aşa că m-am gândit că ar fi o idee bună să intervi- 
evez pe cineva care este absolut sigur că Sal e vinovat. Stanley 
Forbes, jurnalist la Kilton Mail, tocmai mi-a răspuns la e-mail, 
zicându-mi că astăzi aș putea să sun la orice oră. A acoperit o 
parte mare din cazul lui Andie Bell în presa locală și chiar a fost 
prezent și la ancheta legistului. Ca să fiu sinceră, cred că e un 
jurnalist de toată jena şi sunt destul de sigură că familia Singh 
l-ar putea da în judecată pentru defăimare și calomnie de o 
mulțime de ori. Voi reproduce discuţia aici imediat ce voi vorbi 
cu el. 


Ooooo, Doamneeeeeee... 


! O prejudecată de confirmare este un tip de prejudecată cogni- 
tivă care presupune interpretarea informaţiilor noi într-un mod care 
confirmă credinţele sau prejudecățile existente anterior (n. red.). 

Transcrierea interviului cu Stanley Forbes 
de la Kilton Mail 


Alo! 


Bună, Stanley, sunt Pippa, am discutat prin e-mail 
mai devreme. 


Da, da, știu. Ai vrut să-mi storc creierii cu cazul Andie 
Bell/Salil Singh, nu? 


Da, aşa e! 
Ei bine, dă-i drumul! 


Bine, mulțumesc! Hm, mai întâi, ai participat la an- 
cheta legistului cu privire la Andie, nu-i așa? 


Bineînţeles că am făcut-o, puştoaico. 


Din moment ce presa națională nu a oferit mai multe 
informații și a prezentat doar verdictul şi declaraţia 
ulterioară a CPC-ului, mă întrebam dacă ai putea 
să-mi spui ce fel de dovezi au fost prezentate legistu- 
lui de către poliţie. 


O mulţime de chestii. 


Corect! Ai putea să-mi spui câteva dintre concluziile 
la care s-a ajuns? 


Ăăă, anchetatorul principal în cazul lui Andie a scos 
în evidenţă detalii legate de dispariţia ei, momentul 
şi aşa mai departe. Apoi, a trecut la dovezile care îl 
legau pe Salil de uciderea ei. A făcut scandal mare 

cu privire la sângele găsit în portbagajul maşinii ei; a 
zis că asta sugera faptul că a fost ucisă undeva, apoi 
trupul ei a fost pus în portbagaj și transportat până 
în locul unde s-a scăpat cu totul de ea. În observaţiile 
finale, legistul a zis ceva de genul: „este clar că Andie 
a fost victima unei crime cu mobil sexual şi că au 


Pip: 


Stanley: 


Pip: 


Stanley: 
Pip: 


Stanley: 


Pip: 


Stanley: 

fost făcute eforturi considerabile pentru a-i elimina 
cadavrul”, 


Inspectorul Richard Hawkins sau poate vreun alt 
ofițer a avansat ipoteze cu privire la momentul la 
care s-au petrecut evenimentele în acea noapte? Dar 
cu privire la modul în care s-a săvârşit crima? 


Da, îmi amintesc asta. Andie a plecat de acasă cu 
mașina ei, iar, la un moment dat, în timp ce Salil se 
îndrepta spre casa lui, a interceptat-o. Şi ori că a con- 
dus el, ori că a condus ea, a dus-o într-un loc izolat și 
a ucis-o. l-a ascuns cadavrul în portbagaj, apoi a mers 
într-un loc ferit de ochii lumii ca să-l ascundă sau ca 
să-l descompună. Gândește-te că trupul ei nu a fost 
găsit în cinci ani, aşa că trebuie să fi fost o gaură cam 
mare. Pe urmă, a abandonat mașina pe strada unde a 
fost găsită, Romer Close cred că era, și s-a dus acasă. 


Deci, din pricina sângelui găsit în portbagaj, poliţia 
a crezut că Andie a fost ucisă undeva, iar cadavrul i-a 
fost ascuns altundeva? 


Da! 


Bine! În foarte multe dintre articolele tale cu privire la 
acest caz îl numești pe Sal „criminal“, „ucigaș” și chiar 
„monstru”. Eşti conștient că, fără o condamnare, ești 
nevoit să foloseşti cuvântul „presupus” atunci când 
relatezi despre cazuri de crimă. 


Nu sunt convins că am nevoie de un copil care să-mi 
zică cum să-mi fac treaba. Oricum, e evident că el a 
făcut-o și toată lumea știe asta. El a ucis-o, iar vina l-a 
îndrumat spre suicid. 


Bine. Atunci ce motive te fac să fii sigur că Sale 
criminalul? 


Sunt prea multe ca să fie enumerate. Făcând 
abstracţie de dovezi, el era iubitul ei, nu-i aşa? Şi 
mereu vinovatul e iubitul sau fostul iubit. Și nu doar 
asta, Salil era indian. 


40 


Pip: 


Stanley: 

Hm... de fapt, Salil s-a născut și a crescut în Marea Bri- 
tanie, deși am remarcat faptul că îl numești indian în 
toate articolele tale. 


Ei bine, tot aia e. Avea sânge de indian. 
Și de ce este asta relevant? 


Nu sunt un expert sau ceva, dar indienii au un mod 
de viaţă diferit de al nostru, nu-i așa? Ei nu prea tra- 
tează femeile așa cum o facem noi; pentru ei, femeile 
lor sunt ca un fel de bunuri. Așadar, presupun că 
Andie și-a dat seama că nu mai voia să fie împreună 
cu el, sau ceva de genul, iar el a ucis-o într-un acces 
de furie, deoarece, în mintea lui, fata îi aparținea. 


Uau... Eu... Hm... tu... Sincer, Stanley, sunt surprinsă că 
nu ai fost dat în judecată pentru defăimare. 


Pentru că toată lumea ştie că e adevărat ce zic. 


De fapt, eu nu cred asta. Cred doar că e un gest ires- 
ponsabil să etichetezi pe cineva ca fiind un criminal 
fără a folosi cuvintele „suspectat” sau „presupus”, 

din moment ce nu a existat vreun proces sau vreo 
condamnare. Sau să îl numești monstru. Că tot veni 
vorba, e interesant de comparat cu recentul tău arti- 
col despre Slogh Strangler. A ucis cinci oameni și și-a 
recunoscut vina în sala de judecată, dar chiar şi așa, 
în titlu îi spui un „tânăr suferind din dragoste”. Asta 
din cauză că e alb? 


Asta n-are nimic de-a face cu cazul lui Salil. L-am 
numit aşa cum e. Trebuie să te calmezi. Tipul e mort, 
ce mai contează dacă oamenii spun despre el că e 
criminal sau nu? Nu-l poate răni. 


Pentru că familia lui încă nu a murit. 


Începe să sune de parcă chiar ai crede că e nevinovat. 
În pofida tuturor expertizelor elaborate de către 
ofiţeri de poliție cu experienţă. 

Pip: Pur şi simplu cred că sunt câteva goluri și câteva 
neconcordanţe în presupusul caz împotriva lui Sal. 


Stanley: Da, poate că dacă puştiul nu s-ar fi sinucis înainte să 
fie arestat, am fi reuşit să umplem acele goluri. 


Pip: Ei bine, asta a fost cam lipsit de sensibilitate. 
Stanley: Ei bine, a fost lipsit de sensibilitate şi din partea lui 


că şi-a ucis prietena blondă și drăguță şi i-a ascuns 
cadavrul. 


Pip: Se presupune! 


Stanley: Vrei mai multe dovezi cum că puştiul a fost crimi- 
nalul, măi, admiratoare mică? Nu ni s-a permis să 
dăm publicităţii asta, dar sursa mea din poliţie a 
zis că s-a găsit un bilet care conţinea ameninţări cu 
moartea în dulapul lui Andie de la școală. Mai întâi a 
ameninţat-o, apoi a făcut-o. Chiar mai crezi că tipul e 
nevinovat? 


Pip: Da, cred! Și mai cred că ești un rasist, un intolerant, 
un dobitoc și un escroc fără minte... 


(Stanley închide telefonul) 


Da, deci nu cred că eu şi Stanley o să fim cei mai buni 
prieteni. 


Oricum, interviul cu el mi-a oferit două mici informaţii pe 
care nu le aveam. Prima: poliţia crede că Andie a fost ucisă un- 
deva înainte să fie pusă în portbagajul mașinii şi transportată 
într-un alt loc, unde criminalul a scăpat de cadavrul ei. 


lar a doua informaţie pe care mi-a oferit-o dragul de Stanley 
este: „bilet care conţinea ameninţări cu moartea”. Nu am mai 
văzut menţionată asta în niciun articol sau declaraţie a poliţiei. 
Trebuie să fie un motiv: poate că poliţiştii nu au crezut că era 
relevant. Sau poate că nu au putut dovedi că îi aparţinea lui 

Sal. Sau poate că Stanley a inventat toată povestea. În orice 
caz, merită să îmi amintesc lucrurile astea în momentul în care 
o să stau de vorbă cu prietenii lui Andie. 


Deci, acum că știu (oarecum) versiunea poliţiei cu privire la 
evenimentele care s-au întâmplat în acea noapte şi cum ar fi 
arătat cazul procuraturii, e timpul pentru HARTA CRIMEI. 


După cină, deoarece mama mă va chema în 3... 2... da... 


Cina a fost devorată în unsprezece minute, un record perso- 
nal. Mai mult spre amuzamentul tatălui şi enervarea mamei. lar 
acum, tocmai am terminat harta. 

Arată atât de profesional! Şi ajută la vizualizarea versiunii 
poliţiei cu privire la ordinea evenimentelor. A trebuit să fac 
câteva presupuneri atunci când am întocmit-o. Prima e că sunt 
mai multe posibilități de a ajunge de la Max la Sal; am ales-o 
pe cea care presupunea întoarcerea pe High Street, deoarece, 
conform Google Maps, e cea mai rapidă și mai presupun că, 
noaptea, majoritatea oamenilor preferă să meargă pe străzi 
bine luminate. 


De asemenea, alegerea asta mai oferă și un punct valid de 
interceptare, undeva pe Wyvil Road, unde e posibil ca Andie să 
se fi oprit și Sal să fi urcat. Gândesc ca un detectiv; în zonă sunt 
câteva alei liniştite şi un parc industrial. În aceste locuri liniștite 
și izolate - încercuite — s-ar fi putut comite crima (potrivit po- 
vestirii poliţiei). 

Nu m-am deranjat să presupun unde a fost aruncat cadavrul 
lui Andie, deoarece, la fel ca restul lumii, nu am absolut niciun 
indiciu privind locul unde s-ar putea afla. Dar, dat fiind faptul 
că durează vreo optsprezece minute să mergi din locul în care 
a fost abandonată mașina, pe Romer Close, și până acasă la 
Sal, pe Grove Place, presupun că ar fi ajuns înapoi în apropiere 
de Wyvil Road pe la ora 00:20. Aşa că dacă cei doi s-au întâlnit 
pe la 22:45, asta i-ar fi oferit lui Sal o oră şi treizeci şi cinci de 
minute să o ucidă și să îi ascundă trupul. Adică, din punct de 
vedere al timpului, mie mi se pare perfect rezonabil. E posibil. 


Deja își fac apariţia o mulţime de întrebări cu „de ce” și „cum”. 


Andie și Sal au plecat din locurile unde se aflau pe la 22:30, 
deci trebuie să fi plănuit să se întâlnească, nu? E o coincidență 
prea mare ca ei doi să nu fi comunicat și să nu fi plănuit asta. 
Chestia e că poliţia nu a menţionat niciodată existenţa vreunui 
apel sau a vreunui mesaj schimbat între Andie şi Sal care să fi 
făcut referire la plănuirea unei întâlniri. Și dacă ar fi plănuit asta 

împreună, la școală spre exemplu, unde nu ar fi fost nicio înre- 
gistrare a conversației, de ce nu au acceptat faptul că Andie l-ar 
fi luat pe Sal de acasă de la Max? Îmi pare cam ciudat. 


Am luat-o razna. E două noaptea şi tocmai am mâncat jumă- 
tate de Toblerone, de aceea. 


Capitolul patru 


Avea o melodie în minte. Un ritm stins ce-i irita pielea de 
pe încheieturile mâinii şi de pe gât, o coardă parcă tros- 
nind în momentul în care şi-a dres vocea şi şi-a suprimat 
respiraţia tremurândă. Apoi, teribila idee că, odată ce şi-a 
observat modul în care respiră, nu mai putea să uite pen- 
tru tot restul vieții. 

Stătea în faţa ușii şi îşi dorea ca aceasta să fi fost deschisă. 
Cu fiecare secundă, timpul părea să se scurgă din ce în ce mai 
greu, ușa stătea pur şi simplu nemişcată în faţa ei, iar minutele 
păreau că durează o eternitate. Cât timp trecuse de când cio- 
cănise? În momentul în care nu a mai putut face faţă, şi-a scos 
de sub braț caserola aburită cu brioşe proaspete şi s-a întors 
pe călcâie cu gând să plece. Astăzi, casa bântuită era închisă 
pentru vizitatori, iar dezamăgirea parcă i s-a dizolvat. 

După doar câţiva pași însă a auzit un scârțâit şi o pocnitură, 
s-a întors şi l-a observat pe Ravi Singh stând în pragul uşii, cu 
părul ciufulit şi având o expresie confuză. 

— O! a spus Pip, cu o voce piţigăiată care nu îi aparținea. 
Scuze! Credeam că mi-ai zis să mă întorc vineri. Azi e vineri. 

— Hm, da, aşa a rămas, a zis Ravi, scărpinându-se la ceafă 
şi cu privirea undeva pe la nivelul genunchilor lui Pip. Deşi... 
sincer... credeam că vrei doar să îți baţi joc. Vreo farsă, ceva. 
Chiar nu mă aşteptam să te întorci. 

— Hm, asta e cam trist, a spus Pip, dându-și toată silinţa să 
nu pară afectată. Fără farse, promit! Sunt serioasă! 

— Da, pari tipul de persoană serioasă. 

Probabil că Ravi era chinuit de o senzaţie cruntă de mân- 
cărime pe ceafă. Sau poate că ceafa iritată a lui Ravi Singh era 
echivalentul informaţiilor inutile ale lui Pip: armură şi scuturi 
atunci când cavalerul dinăuntru se simţea jenat. 

— Sunt irațional de serioasă, a zâmbit Pip, întinzându-i ca- 
serola. Şi am făcut brioşe. 

— Brioşe în chip de mită? 

— Aşa scria în rețetă, da. 

Ravi a schiţat ceva, dar nu era chiar un zâmbet. Abia atunci 
şi-a dat ea seama cât de grea trebuie să îi fie viaţa în acest oraş; 
spectrul fratelui decedat reflectându-se asupra lui. Fără îndo- 
ială că îi era greu să zâmbească. 

— Deci pot să intru? a întrebat Pip, uşor bosumflată și 
mijindu-şi ochii, trecând astfel la cea mai rugătoare expresie 
a ei, cea despre care tatăl ei zicea că o făcea să arate ca şi cum 
era constipată. 

— Da, în regulă! a acceptat el după o pauză aproape devas- 
tatoare. Doar dacă nu mai faci faţa aia. 

S-a dat un pas în spate, făcându-i loc să intre în casă. 

— Mulţumesc, mulţumesc, mulțumesc! a răspuns iute Pip, 
timp în care s-a împiedicat de treapta de sus în dorința arză- 
toare de a intra mai repede. 

Ridicând o sprânceană, Ravi a închis uşor ușa şi a întrebat-o 
dacă ar dori o cană de ceai. 

— Da, te rog! a zis Pip, care stătea într-o poziţie ciudată pe 
hol, încercând să ocupe cât mai puţin spațiu posibil. Negru să 
fie, te rog! 

— Niciodată nu am avut încredere în cineva care bea ceai 
negru, a răspuns el amuzat, dar i-a făcut semn cu mâna să-l 
urmeze în bucătărie. 

Încăperea era largă şi extrem de luminoasă; peretele exte- 
rior era un panou gigant, format din uşi glisante din sticlă care 
duceau spre o grădină lungă, pictată în toate culorile verii şi 
împodobită cu o viță-de-vie întortocheată, desprinsă parcă din 
basmele copilăriei. 

— Dar tu cum îl bei? a întrebat Pip, aşezându-şi rucsacul pe 
unul dintre scaunele de la masă. 

— Cu lapte până când se face alb şi cu trei lingurite de zahăr, 
a zis el peste zgomotul infernal produs de ceainic. 

— Trei linguriţe de zahăr? Trei? 

— Ştiu, ştiu. Evident că nu sunt suficient de dulce. 

Pip a analizat modul în care Ravi zăngănea prin bucătărie, 
zgomotul produs de ceainic scuzând parcă liniştea așternută 
între ei. A scotocit într-un borcan în care mai erau doar câ- 
teva plicuri de ceai, bătând cu degetele în marginea lui în 
momentul în care s-a apucat să toarne apă, şi să pună zahăr 
şi lapte. Acea energie tensionată era contagioasă, iar bătăile 
inimii lui Pip s-au intensificat ca pentru a se potrivi cu bătăile 
degetelor lui. 

A adus două ceşti, ţinând-o pe a lui Pip de la bază, astfel 
încât fata să o poată prinde cu uşurinţă de toartă. Ceaşca ei 
era împodobită cu un zâmbet animat şi cu un citat: „Când e 
cel mai potrivit moment să vizitezi un dentist? Când doare 
un dinte”. 

— Părinţii tăi nu sunt acasă? a întrebat ea, aşezând ceașca 
pe masă. 

— Nu, a zis băiatul şi a luat o gură de ceai, iar Pip a observat 
cu încântare că gazda ei nu făcea parte din categoria persoane- 
lor care sorb. Iar dacă ar fi fost, tu nu te-ai mai fi aflat aici. În- 
cercăm să nu vorbim prea mult despre Sal; o supără pe mama. 
Îi supără pe toți, de fapt. 

— Nici nu pot să-mi imaginez, a zis Pip încet. 

Nu conta că trecuseră cinci ani; povestea asta încă era dure- 
roasă pentru Ravi, se vedea cu ochiul liber. 

— Nu e doar faptul că el nu mai e printre noi. E că... ei bine, 
nu ne este permis să-l jelim din cauza a ceea ce s-a întâmplat. 
Iar dacă aş zice: „Mi-e dor de fratele meu”, asta m-ar face un 
fel de monstru. 

— Eu nu cred că e așa. 

— Nici eu nu cred, dar presupun că noi doi facem parte 
din minoritate. 

Pip a luat şi ea o gură de ceai ca să umple cumva tăcerea, 
însă încă era mult prea fierbinte, iar ochii i-au lăcrimat puţin. 

— Deja plângi? Nici măcar nu am ajuns la părțile triste, a 
comentat Ravi, ridicând sprânceana dreaptă. 

— E fierbinte ceaiul, a suspinat Pip, simţindu-şi limba zbâr- 
lită şi arsă. 

— Lasă-l să se răcească pentru o clipă, sau, ştii tu, a suta 
parte dintr-o secundă. 

— Hei, ţi-ai amintit! 

— Cum aş fi putut să uit așa o introducere? Deci, ce între- 
bări vrei să-mi pui? 

Pip s-a uitat în jos la telefonul din poala ei şi a zis: 

— Mai întâi, te superi dacă înregistrez discuţia, ca să o pot 
transcrie cu acuratețe mai târziu? 

— Pare că vei avea o seară de vineri distractivă. 

— O să consider asta ca pe un accept. 

Pip a desfăcut fermoarul rucsacului ei de culoarea alamei şi 
şi-a scos grămada de notițe. 

— Ce sunt alea? a arătat el cu degetul. 

— Întrebări la care m-am gândit, a răspuns fata în timp ce 
încerca să ordoneze teancul. 

— O, uau, tu chiar eşti implicată în asta, nu-i aşa? 

Ravi a privit-o, având întipărită pe chip o expresie care os- 
cila între ironie şi scepticism. 

— Da! 

— Ar trebui să fiu emoţionat? 

— Încă nu! a zis Pip, aruncându-i o privire fugară înainte să 
apese pe butonul roşu pentru înregistrare. 

Pippa Fitz-Amobi 
CPE 04/08/2017 
Jurnal - Intrarea 4 


Transcrierea interviului cu Ravi Singh 


Deci, câţi ani ai? 

De ce? 

Încerc doar să fac totul cum trebuie. 
Bine, sergent, tocmai am împlinit 20. 


(râde) [notă: O, DOAMNE, RÂSUL MEU SUNĂ ÎNGRO- 
ZITOR PE ÎNREGISTRARE. NU MAI RÂD NICIODATĂ!] 
lar Sal era cu trei ani mai mare decât tine? 


Da! 


Îți amintești ca fratele tău să se fi purtat ciudat vineri, 
20 aprilie 2012? 


Uau, ai ochit direct! Hm, nu, nu chiar. Am luat cina 
mai devreme, cam pe la ora 19, înainte ca tata să-l 
lase acasă la Max, şi vorbea normal, ca și cum totul 
era în regulă. Dacă plănuia în secret vreo crimă, nu 
ne-a dat de înțeles. Era... vioi, aş zice că e o descriere 
bună. 


Dar când s-a întors de la Max? 


Deja eram în pat. Însă în dimineaţa următoare, îmi 
amintesc că era chiar bine-dispus. Sal a fost mereu o 
persoană matinală. S-a trezit și a pregătit micul dejun 
pentru toți, dar lucrurile s-au schimbat imediat după 
ce a primit un telefon din partea unei prietene de-a 
lui Andie. Acela a fost momentul în care am aflat cu 

toţii că ea a dispărut. Evident, din acel moment nu a 
mai fost vioi, ci îngrijorat. 


Deci nici părinţii lui Andie și nici poliţia nu l-au sunat 
vineri noapte? 


Nu, din câte știu eu. Părinţii lui Andie nici nu prea îl 
cunoşteau pe Sal. Nu i-a întâlnit niciodată și nici nu 
a fost la ei acasă. De obicei, Andie venea pe aici sau 
ieșeau împreună la școală și la petreceri. 


Cât timp au fost împreună? 


Dinaintea Crăciunului, deci cam vreo patru luni. În 
acea noapte Sal ratase câteva apeluri de la cea mai 
bună prietenă a lui Andie. Telefonul lui era setat pe 
modul silențios, deci dormea atunci când a fost sunat. 


Şi ce altceva s-a mai întâmplat sâmbătă? 


Ei bine, după ce a aflat că Andie a dispărut, Sal a 
sunat-o, efectiv, la fiecare câteva minute. Dar intra 
mereu căsuţa vocală, însă el s-a gândit că, dacă ar fi 
să răspundă cuiva, lui îi va răspunde. 


Stai, deci Sal a sunat-o pe Andie pe telefonul ei? 


Da, cam de un milion de ori, pe tot parcursul week- 
endului și al zilei de luni. 


Nu pare genul de lucru pe care l-ai face dacă ai ști 
că ai ucis persoana respectivă și că nu va răspunde 
nimeni. 


Şi mai ales dacă ar fi avut telefonul ei sau dacă l-ar fi 
ascuns prin camera lui. 


Şi mai bine punctat. Și ce s-a mai întâmplat în acea zi? 


Părinţii mei i-au zis să nu se ducă acasă la Andie, de- 
oarece poliţiştii erau acolo, ocupați cu percheziția. 
Aşa că, pur şi simplu, a stat acasă și a încercat să o 
sune. L-am întrebat dacă ar avea vreo idee pe unde 
ar putea fi, însă era blocat. A zis ceva ce nu o să uit ni- 
ciodată. A zis că tot ce făcea Andie era intenționat şi 


52 HOLLY JACKSON 


că poate fugise cu scopul de a pedepsi pe cineva. Şi, 
evident, până la sfârşitul weekendului și-a dat seama 
că probabil nu a fost chiar aşa. 


Pip: Pe cine ar fi vrut Andie să pedepsească? Pe el? 


Ravi: Nu știu, n-am insistat. Pe ea nu o cunoșteam foarte 
bine, a venit pe aici doar de câteva ori. Pe atunci am 
presupus că acel „cineva” despre care vorbea Sal era 


tatăl lui Andie. 
Pip: Jason Bell? De ce? 
Ravi: Eu doar am auzit niște chestii atunci când era ea pe 


aici. Mi-am dat seama că nu era în cele mai bune 
relaţii cu tatăl ei. Dar nu-mi pot aminti nimic specific. 


[Pfu, a zis „specific” nu „pecific”] 


Pip: Exact de detalii am nevoie. Deci când l-au contactat 
poliţiştii pe Sal? 


Ravi: Era sâmbătă după-masă. L-au sunat și l-au întrebat 
dacă ar putea veni pentru o discuţie. Au ajuns cam 
pe la ora 15 sau 16. Eu și părinţii mei am venit în bu- 
cătărie ca să le lăsăm puțin spaţiu, aşa că nu am auzit 
nimic din ce au vorbit. 


Pip: Şi ţi-a povestit Sal ce l-au întrebat? 


Ravi: Doar puțin. Era oarecum panicat pentru că polițiștii 
au înregistrat discuția și... 


Pip: Poliţia a înregistrat discuţia? E normal asta? 


Ravi: Nu știu, tu ești sergentul. 


[Remarcă: e ciudat faptul că îmi cam place acest pseudonim?] 

Au spus că aia e procedura și i-au pus întrebări cu 
privire la locul în care a fost cu o noapte în urmă și cu 
cine era. De asemenea, l-au întrebat și despre relaţia 
lui cu Andie. 


Şi cam cum era relaţia lor? 


Eu sunt fratele lui, nu am văzut prea multe chestii 
legate de asta. Dar da, Sal o plăcea foarte mult. Vreau 
să zic că părea extrem de încântat pentru că era cu 
cea mai drăguță şi mai populară fată din anul lui. Deşi 
Andie mereu părea că aduce drama după ea. 


Ce fel de dramă? 


Nu știu, dar cred că era una dintre acele persoane 
care se hrănesc din asta. 


Părinților tăi le plăcea de ea? 

Da, părinţii mei erau de acord cu ea. Nu le-a oferit 
niciodată vreun motiv ca să nu fie. 

Şi ce altceva s-a mai întâmplat după ce l-a intervievat 
poliţia? 

Ăăă, prietenii lui au venit mai spre seară, ştii tu, ca să 
vadă dacă era în regulă. 

Şi atunci a fost momentul în care și-a rugat prietenii 
să mintă poliţia ca să-i ofere un alibi? 

Aşa cred. 

De ce crezi că a făcut asta? 


Sincer, nu știu. Poate că s-a speriat de întrebările 
poliţiei. Poate că s-a temut că va fi considerat suspect 
şi a încercat să se acopere. Nu ştiu. 


Presupunând că Sal e nevinovat, ai vreo idee pe unde 
ar fi putut umbla de la 22:30, când a plecat de la Max, 
şi până când a ajuns acasă la 00:50? 


Nu, deoarece el ne-a zis și nouă că a plecat de la Max 
pe la 00:15. Presupun că a fost singur pe undeva și că 


54 


Pip: 


Ravi: 


Pip: 


Ravi: 


Pip: 


Ravi: 


Pip: 


HOLLY JACKSON 


şi-a dat seama că, dacă ar spune adevărul, nu ar mai 
fi avut parte de alibi. Pare nasol, nu-i așa? 


Da, să mintă poliţia şi să îşi roage prietenii să facă la 
fel pare destul de nasol pentru Sal. Dar nu este do- 
vada absolută cum că a avut ceva de-a face cu dece- 
sul lui Andie. Și duminică, ce s-a întâmplat? 


Duminică după-masă, eu, Sal și prietenii lui ne-am 
oferit să ajutăm la împărţirea prin oraş a unor postere 
cu persoana dispărută. Luni, nu prea l-am văzut pe la 
școală, dar trebuie să fi fost destul de dificil pentru el 
deoarece toată lumea vorbea doar despre dispariţia 
lui Andie. 


Îmi amintesc. 


Şi poliţiştii erau pe acolo, i-am văzut uitându-se prin 
dulapul lui Andie. Da, în noaptea aia a fost cam depri- 
mat. Era liniștit, dar îngrijorat, era de așteptat. lubita 
lui era dispărută. lar în ziua următoare... 


Nu trebuie să vorbeşti despre ziua următoare dacă 
nu vrei. 


(o mică pauză) E în regulă. Am mers amândoi la 
școală, iar eu m-am dus să mă scriu pe foaia cu 
prezenţa, lăsându-l pe Sal în urmă, în parcare. A vrut 
să mai rămână afară câteva momente. Atunci a fost 
ultima dată când l-am mai văzut. Şi tot ce am zis a 
fost: „Ne vedem mai târziu”. Eu... eu știam că poliţia 
era la şcoală, auzisem un zvon cum că agenţii discu- 
tau cu prietenii lui Sal. Încă nu era ora 14 şi am văzut 
că mama încercase să mă sune, așa că m-am dus 
acasă, iar părinţii mi-au spus că poliţiştii chiar trebu- 
iau să discute cu Sal şi m-au întrebat dacă îl văzusem. 
Cred că atunci ofiţerii îi percheziționau dormitorul. 
Am încercat și eu să îl sun pe Sal, însă nu a răspuns. 
Tata mi-a arătat mesajul pe care îl primise, ultima 
dată când am fost contactaţi de Sal. 


Îţi amintești ce scria? 

Da, zicea: „Eu am fost, eu am făcut-o. Îmi pare rău”. 
Și... (o mică pauză) mai târziu în acea seară, poliţia 

s-a întors. Părinţii s-au dus să deschidă ușa, iar eu stă- 
team aici, ascultând. În momentul în care au zis că au 
găsit un cadavru în pădure, pentru moment, am fost 
foarte sigur că era vorba despre Andie. 


Și... nu vreau să par insensibilă, dar somniferele... 


Da, erau ale lui tata. Pe atunci lua fenobarbital pen- 
tru insomnie. S-a învinovăţit după. Acum nu mai ia 
nimic, dar nici nu prea doarme. 


Şi te-ai gândit vreodată că Sal s-ar putea sinucide? 


Niciodată, nici măcar o dată. Sal era, la propriu, cea 
mai fericită persoană care exista. Întotdeauna râdea 
şi se prostea. O să sune cam siropos, dar era genul de 
persoană care lumina încăperea atunci când își făcea 
apariţia. Era cel mai bun la tot ce făcea. Era copilul de 
aur al părinţilor, elevul cu 10 pe linie. Acum, au rămas 
doar cu mine. 


Scuze, însă urmează cea mai dificilă întrebare: crezi 
că Sal a ucis-o pe Andie? 


Eu... Nu, nu cred. Nici nu mă pot gândi la asta. Pur și 
simplu nu are sens pentru mine. Sal era una dintre 
cele mai mişto persoane de pe planetă, înţelegi tu. 
Niciodată nu și-a pierdut cumpătul, indiferent de 
cât de mult îl enervam. Nu a fost niciodată genul 
de băiat care să se ia la bătaie. A fost cel mai tare 
frate mai mare pe care l-ar putea avea cineva și în- 
totdeauna îmi venea în ajutor atunci când aveam 
nevoie. A fost cea mai tare persoană pe care am 
cunoscut-o vreodată. Deci, trebuie să zic că nu. Dar 
apoi, nu știu, poliția părea atât de sigură și, în plus, 
dovada... Da, știu că pare nasol pentru Sal. Dar eu 
încă nu pot să cred că ar fi fost în stare de așa ceva... 


Înţeleg! Pentru moment cred că astea sunt toate în- 
trebările pe care trebuia să ți le adresez. 

(Se lasă pe spate și oftează lung) Deci, Pippa... 
Poţi să-mi zici Pip. 


Pip, atunci. Ai zis că asta e pentru proiectul de la 
şcoală? 


Aşa e. 


Dar de ce? De ce ai ales asta? Bine, poate că nu crezi 
că Sal a făcut-o, dar de ce ai vrea să dovedești asta? 
Ce e cu tine? Nimeni din orașul ăsta nu are vreo pro- 
blemă în a crede că fratele meu a fost un monstru. 
Toţi au trecut peste. 


Cea mai bună prietenă a mea, Cara, e sora lui Naomi 
Ward. 


O, Naomi, întotdeauna a fost drăguță cu mine. 
Întotdeauna pe la noi acasă, urmărindu-l pe Sal pre- 
cum un cățeluș. Era îndrăgostită lulea de el. 


O, serios? 


Întotdeauna am crezut asta. Şi modul în care râdea 
la tot ce zicea el, chiar și la chestii care nu erau amu- 
zante. Însă nu cred că el îi împărtășea sentimentele. 


Hm... 
Deci, faci asta pentru Naomi? Încă nu înţeleg. 


Nu, nu e asta, ceam vrut să zic e că... îl cunoșteam pe 
Sal. 


Chiar? 


Da. Deseori când eram acasă la familia Ward, era și 
el. O dată, ne-a lăsat alături de ei să ne uităm la un 
film interzis celor sub cincisprezece ani, chiar dacă 
eu și Cara aveam doar doisprezece. Era o comedie și 
încă îmi aduc aminte cât de mult am râs. Chiar dacă 
nu înțelegeam foarte bine, am râs aşa de mult, încât 
mă durea burtă, iar asta pentru că râsul lui Sal era 
molipsitor. 

Strident şi haios? 


Da. lar când aveam zece ani, din greșeală m-a învățat 
prima înjurătură. Rahat, apropo. lar altădată m-a 
învăţat cum să învârt clătitele în aer, pentru că, deși 
eram praf la capitolul ăsta, eram și prea încăpăţânată 
să las pe altcineva să o facă. 


Era un profesor bun. 


Şi în primul meu an la școală, doi tipi se luau de mine 
pentru că tatăl meu este nigerian. lar Sal a văzut. A 
venit și doar a zis pe un ton foarte calm:„Când voi 
doi veți fi exmatriculaţi pentru agresiune, amintiţi-vă 
că următoarea școala generală este la o jumătate 

de oră distanţă, asta dacă o să fiți acceptaţi acolo. 

O să începeţi de la zero la o şcoală complet nouă, 
gândiți-vă la asta”. Nu s-au mai luat niciodată de mine. 
lar după, Sal mi-a dat batonul lui de KitKat ca să mă 
înveselească. De atunci, eu... ei bine, nu contează. 


Hei, haide, spune-mi acum! Eu te-am lăsat să mă in- 
tervievezi, chiar dacă brioșele tale în chip de mită au 
gust de brânză. 


De atunci, a fost un adevărat erou pentru mine. Pur și 
simplu nu îmi vine să cred că el a făcut-o. 


Pippa Fitz-Amobi 
CPE 08/08/2017 
Jurnal - Intrarea 5 


Tocmai mi-am petrecut două ore cercetând asta: cred că mă 
pot adresa poliţiei din Thames Valley pentru a solicita o copie a 
interviului cu Sal, invocând Legea libertăţii de informare. 


Există câteva situaţii în care divulgarea unor astfel de date 
este interzisă, respectiv dacă materialul cerut face parte dintr-o 
investigaţie în desfășurare sau dacă ar încălca legile cu privire 
la protecția datelor personale prin dezvăluirea de informaţii 
despre persoane aflate în viață. Dar Sal este decedat, aşadar 
sunt sigură că autorităţile nu ar avea niciun motiv să nu ac- 
cepte. De asemenea, o să văd dacă pot face rost și de alte do- 
sare ale poliţiei cu privire la cazul dispariţiei lui Andie Bell. 


Pe de altă parte, nu-mi pot scoate din cap lucrurile pe care 
mi le-a zis Ravi despre Jason Bell. Cum că, iniţial, Sal a crezut că 
Andie a fugit pentru a pedepsi pe cineva și că relația cu tatăl ei 
era una mai încordată. 


Jason și Dawn Bell au divorţat la scurt timp după ce a fost 
emis certificatul de deces al lui Andie (ăsta e un lucru știut în 
Little Kilton, care mi-a fost confirmat după o mică investigaţie 
pe Facebook). Jason s-a mutat, iar în momentul de față 
locuieşte într-un oraş aflat cam la 15 minute distanţă de aici. 
După divorţ, nu a durat prea mult timp până să înceapă să 
apară în poze cu o domnişoară blondă și drăguță care pare 
puţin cam prea tânără pentru el. S-ar părea chiar că sunt și 
căsătoriți. 

M-am uitat ore întregi la videoclipuri pe Youtube, la primele 
conferințe de presă după ce a dispărut Andie. Nu pot să cred 
că nu am remarcat asta înainte, dar e ceva ciudat în legătură 
cu Jason. Modul în care o strânge cam tare de braţ pe soţia lui 
atunci când aceasta începe să plângă din cauza lui Andie, modul 
în care îşi vâră umărul în faţa ei ca să o poată împinge departe 
de microfoane în momentul în care stabileşte că ea a zis prea 

multe. Şi vocea aceea puțin forțată atunci când zice: „Andie, te 
iubim atât de mult!” și „Te rog, vino acasă, nu o să păţești nimic”. 
Modul în care Becca Bell, sora lui Andie, se înmoaie sub privi- 
rea lui. Ştiu că ăsta nu e detectivul obiectiv din mine, dar e ceva 
anume în ochii lui - o răceală - care mă îngrijorează. 


Şi apoi am remarcat LUCRUL CEL MAI IMPORTANT. Luni 
seara, 23 aprilie, la conferinţa de presă, Jason Bell trântește 
asta: „Noi doar ne vrem fata înapoi. Suntem distruși și nu 
ştim ce să mai facem. Dacă ştiţi unde e, vă rog să-i spuneți 
să sune acasă ca să ne convingem că e în siguranţă. Andie 
a fost o prezenţă atât de însufleţită în casa noastră, e prea 
linişte fără ea”. 


Da. A zis că a fost. A FOST. LA TIMPUL TRECUT. Și asta a avut 
loc înainte să se întâmple toate chestiile cu Sal. În acest punct, 
toată lumea credea că Andie e încă în viaţă. Dar Jason Bell a zis: 
A FOST. 


A fost asta doar o greşeală inocentă sau a folosit timpul tre- 
cut pentru că deja știa că fiica lui era moartă? Oare pe Jason 
Bell l-a luat gura pe dinainte? 


Din ce pot spune eu, Jason şi Dawn au fost la o petrecere în 
acea noapte, iar Andie ar fi trebuit să-i ia cu mașina. Ar fi putut 
el să plece de la petrecere la un moment dat? Și dacă nu, chiar 
dacă are un alibi serios, asta nu înseamnă că nu poate fi impli- 
cat cumva în dispariţia lui Andie. 


Dacă ar fi să mă gândesc la Persoane suspecte, cred că nu- 
mele lui Jason Bell ar fi cap de listă. 


Persoane suspecte 


Jason Bell 


Capitolul cinci 


Ceva era ciudat, ca şi cum aerul din încăpere era stătut sau ca 
şi cum se îngroşa din ce în ce mai tare, până a ajuns să capete 
consistenţa unor cheaguri gelatinoase. Nu mai simţise nicio- 
dată asta, chiar dacă o cunoştea pe Naomi de ani de zile. 

Pip i-a zâmbit liniştitor şi a făcut o glumă despre părul 
lui Barney agăţat de colanţii ei. Naomi a schițat un zâmbet, 
trecându-şi degetele prin părul blond şi ondulat. 

Fetele se aflau în biroul lui Elliot Ward. Pip stătea pe sca- 
unul de la birou, iar Naomi, în faţa ei, pe fotoliul îmbrăcat în 
piele vişinie. Naomi nu se uita la Pip, în schimb, se holba la cele 
trei tablouri de pe peretele din fața ei. Trei picturi gigantice, 
pe pânză, cu familia, imortalizată pe vecie în imagini multico- 
lore. Părinţii ei plimbându-se prin păduri îmbrăcate în culorile 
toamnei, Elliot bând dintr-o ceaşcă aburindă şi micuța Naomi, 
împreună cu Cara, dându-se într-un leagăn. Mama ei le pic- 
taseră când era pe moarte, ultima ei amprentă asupra lumii 
acesteia. Pip ştia cât de importante erau aceste tablouri pentru 
familia Ward și modul în care se uitau la ele în cele mai feri- 
cite, dar şi în cele mai grele momente ale lor. Cu toate că şi-a 
amintit că, într-o vreme, aici se aflau mult mai multe picturi; 
dar poate că Elliot le păstra în depozit ca să le dea fetelor atunci 
când acestea creșteau şi se mutau la casele lor. 

Pip ştia că Naomi făcea terapie de când îi murise mama, 
cu şapte ani în urmă. Ştia şi faptul că reuşise cu greu să treacă 
peste starea ei de anxietate, așa, la limită, doar cât să absolve 

facultatea. Însă acum câteva luni, pe când era la Londra, avu- 
sese un atac de panică în timpul în timp ce se afla la muncă, așa 
că îşi dăduse demisia şi se mutase înapoi cu tatăl şi cu sora ei. 

Naomi era sensibilă, iar Pip se străduia cât de mult putea 
să nu o rănească. Cu coada ochiului a observat cronometrul 
aplicaţiei pentru înregistrare vocală. 

— Deci, poţi să îmi spui ce făceaţi toţi acasă la Max în acea 
noapte? a întrebat ea cu blândeţe. 

Naomi şi-a mutat privirea spre genunchi. 

— Hm, pur şi simplu am băut, am vorbit şi ne-am jucat pe 
Xbox, nimic ieșit din comun. 

— Aţi făcut şi poze în acea noapte? Sunt câteva şi pe Facebook. 

— Da, am făcut nişte poze ridicole. Dar doar ne prosteam, 
serios, a zis Naomi. 

— "Totuşi, nu e nicio poză cu Sal din acea noapte. 

— Nu, aşa este. Presupun că a plecat înainte să începem 
să le facem. 

— Sal se comporta ciudat înainte să plece? a întrebat Pip. 

— Hm, eu... Nu, nu mi s-a părut asta. 

— Dar măcar a zis ceva despre Andie? 

— Eu, ăăă... Da, poate că a zis ceva, a îngăimat Naomi şi s-a 
foit puţin în fotoliu, iar tapiţeria a scos un zgomot cam ciudat, 
unul pe care fratele mai mic al lui Pip l-ar fi considerat tare 
amuzant, iar în alte circumstanțe l-ar fi considerat şi ea astfel. 

— Ce a zis despre ea? a întrebat Pip. 

— Hm... 

Naomi a făcut o mică pauză, zgândărindu-şi cuticula ruptă 
de la degetul mare. 

— EL, ei bine... Cred că aveau o neînțelegere. Sal a zis că avea 
de gând să nu mai discute cu ea pentru o vreme. 

— De ce? 

— Nu-mi amintesc foarte exact. Dar Andie era... era o tipă 
de coşmar. Întotdeauna se lua la harță cu Sal, chiar şi din cele 
mai neînsemnate motive. Sal însă prefera să o trateze cu tăcere, 
decât să se certe. 

— Şi cam care erau motivele pentru care se certau? 

— Dintre cele mai stupide. De exemplu, pentru că el nu îi 
scria înapoi suficient de repede. Lucruri din astea. Eu... eu nu 
i-am zis-o niciodată, dar întotdeauna am crezut că Andie era o 
pacoste. Însă dacă i-aş fi zis ceva, nu ştiu, poate că toată situația 
ar fi luat un alt curs. 

Uitându-se la fața îndurerată a lui Naomi şi la tremurul 
buzei ei de sus, Pip şi-a dat seama că trebuia să iasă din situaţia 
bizară în care se aflau, şi asta înainte ca Naomi să se închidă cu 
totul în ea. 

— Şi, în seara aia, a zis cumva Sal că ar pleca mai devreme? 

— Nu, n-a zis nimic. 

— Şi cam pe la ce oră a plecat de la Max? 

— Suntem destul de siguri că era cam pe la ora 22:30. 

— Şi a zis ceva înainte să plece? 

Naomi s-a foit din nou şi a închis ochii pentru moment. 
Pleoapele îi erau atât de încordate, încât Pip putea să vadă cum 
vibrează, chiar şi din partea cealaltă a camerei. 

— Da, a zis. A zis doar că nu se simţea în apele lui şi că avea 
de gând să meargă acasă să se culce. 

— Iar tu pe la ce oră ai plecat de acolo? 

— Eu nu am plecat, eu... eu şi Millie am rămas peste noapte 
în camera de oaspeţi. Dimineaţă a venit tata şi m-a luat. 

— La ce oră ai mers la culcare? 

— Cred că era cu puţin înainte de 00:30. Nu sunt foarte 
sigură, totuşi. 

Dintr-odată, o serie de bubuituri în ușă, iar Cara şi-a vârât 
imediat capul înăuntru, urlând în momentul în care cocul ei 
ciufulit s-a prins în toc. 

— Cară-te! Înregistrez! a expediat-o Pip. 

— Scuze, urgenţă, două secunde! a zis Cara, zăbovind în ușă 
precum un cap plutitor. Unde naiba au dispărut toţi biscuiţii 
Jammie Dodger? 

— Nu ştiu. 

— L-am văzut ieri pe tata cum a desfăcut un pachet, unde 
au dispărut? 

— Nu ştiu, întreabă-l! 

— Încă nu s-a întors. 

— Cara! a zis Pip ridicând din sprâncene. 

— Da, scuze, mă car! a zis ea, desprinzându-şi părul şi în- 
chizând ușa în urma ei. 

— Hm, bine, a zis Pip, încercând să revină la punctul în 
care rămăseseră înainte de a fi întrerupte. Aşadar, când ai auzit 
prima dată că a dispărut Andie? 

— Cred că Sal mi-a dat mesaj sâmbătă, spre finalul dimineții. 

— Şi unde te-ai gândit că ar putea fi? 

— Nu ştiu, a ridicat Naomi din umeri; Pip nu era sigură 
dacă o mai văzuse făcând asta. Andie era tipul de fată care 
cunoştea o mulțime de oameni. M-am gândit că, nedorind să 
fie găsită, o fi ieşit cu ceva prieteni pe care nu îi ştiam. 

Cu ochii în notițele ei, Pip a inspirat adânc, pregătindu-se 
pentru ce urma; trebuia să lanseze cu multă grijă următoa- 
rea întrebare. 

— Poţi să îmi zici când, mai exact, te-a rugat Sal să minți 
poliţia în legătură cu ora la care a plecat el de la Max? 

Naomi a dat să vorbească, însă părea că nu își găsea cu- 
vintele. O linişte profundă şi posomorâtă a pus stăpânire pe 
micuța încăpere. Pip îşi putea auzi bătăile inimii. 

— Hm, a zis Naomi în cele din urmă, cu vocea puţin schim- 
bată. Noi ne-am dus pe acolo sâmbătă seara să vedem ce face. 
Şi vorbeam despre ce s-a întâmplat, iar Sal a zis că avea emoții 
deoarece poliţia îl luase deja la întrebări. Şi deoarece el era iu- 
bitul ei, a crezut că ar putea figura pe lista suspecţilor. Aşa că 
ne-a întrebat dacă ne-ar deranja să zicem că a plecat puţin mai 
târziu de la Max, cam pe la 00:15, astfel încât poliţiştii să nu 
îl mai suspecteze şi să se concentreze asupra operaţiunilor de 
căutare. Nu era... Nu mi s-a părut ceva greşit pe atunci. Am 
crezut doar că încerca să fie rațional şi să pună umărul în felul 
lui la găsirea lui Andie. 

— Şi ţi-a zis pe unde a fost între 22:30 şi 00:50? 

— Xăă... Nu-mi amintesc. Nu, probabil că nu a făcut-o. 

— Dar tu nu l-ai întrebat? Nu ai vrut să ştii? 

— Pip, chiar nu îmi amintesc. Scuze! s-a smiorcăit fata. 

— E în regulă. 

Pip şi-a dat seama că, la ultima întrebare, se aplecase mult 
în față; şi-a aranjat notițele şi s-a lăsat din nou pe spate. 

— Deci, poliţia te-a sunat duminică, nu? Tar tu le-ai zis că 
Sal a plecat de la Max pe la 00:15? 

— Da. 

— Şi atunci de ce marţi aţi hotărât toţi patru să spuneţi poli- 
ţiştilor că alibiul lui Sal era fals? 

— Pentru că... Pentru că am avut mai mult timp să ne 
gândim la asta şi ne-am dat seama că puteam da de necaz din 
cauza minciunii. Niciunul din noi nu a crezut vreo secundă că 
Sal a fost implicat în ceea ce i s-a întâmplat lui Andie, aşa că nu 
am văzut nicio problemă în a spune adevărul poliţiei. 

— Ai discutat şi cu ceilalți trei că aveai de gând să faci asta? 

— Da, ne-am sunat unii pe alţii în acea seară de luni și 
ne-am pus de acord. 

— Dar nu i-aţi spus şi lui Sal că aveaţi de gând să vorbiţi cu 
poliţia, nu? 

— Ăăă, a zis ea, trecându-şi din nou cu mâinile prin păr. 
Nu, nu voiam să se supere pe noi. 

— În regulă, ultima întrebare, a zis Pip în timp ce se uita 
cum Naomi se încruntase într-un mod foarte evident. Crezi că 
Sal a ucis-o pe Andie în acea noapte? 

— Nu Sal pe care îl ştiam eu. Era cel mai tare, era cea mai 
drăguță persoană. Întotdeauna pus pe şotii şi făcându-i pe oa- 
meni să râdă. Şi se comporta foarte frumos şi cu Andie, chiar 
dacă, poate, nu merita asta. Aşa că nu ştiu ce s-a întâmplat sau 
dacă el a făcut-o, dar vreau să cred că nu el e vinovatul. 

— Bine, gata! a zâmbit Pip, apăsând pe butonul Stop al 
aplicaţiei. Îți mulţumesc foarte mult pentru că faci asta, Naomi! 
Ştiu că nu e ușor. 

— E în regulă, a dat fata din cap şi s-a ridicat din fotoliu, iar 
tapițeria a scârțâit sub greutatea picioarelor ei. 

— Stai, încă ceva! a zis Pip. Max, Jake şi Millie sunt prin 
oraş ca să-i pot intervieva? 

— Ah, Millie e în afara rețelei, călătoreşte prin Australia, iar 
Jake locuieşte cu iubita lui în Devon, tocmai au devenit părinți. 
Max e în Kilton, tocmai a terminat masterul şi s-a întors ca să 
îşi caute slujbă, exact ca mine. 

— Crezi că s-ar supăra dacă i-aş pune câteva întrebări? a 
întrebat Pip. 

— O să îţi dau numărul lui şi îl poţi întreba chiar tu! a răs- 
puns Naomi în timp ce îi ţinea uşa biroului deschisă. 

În bucătărie au văzut-o pe Cara, care încerca să bage în gură 
două felii de pâine prăjită deodată, şi pe Elliot, îmbrăcat într-o 
cămaşă pastelată galbenă, care tocmai venise acasă şi curăța 
blaturile. În momentul în care le-a auzit, s-a întors spre ele. Lu- 
minile din tavan îi scoteau în evidenţă firele cărunte din părul 
şaten şi se reflectau în ochelarii lui cu ramă groasă. 

— Gata, fetelor? a zâmbit amabil. V-aţi încadrat perfect, 
tocmai ce am luat ceainicul de pe foc. 


Pippa Fitz-Amobi 
CPE 12/08/2017 
Jurnal - Intrarea 7 


Tocmai m-am întors de la Max Hastings. M-am simţit destul 
de ciudat să mă aflu acolo; era ca și cum reconstituiam scena 
crimei; locul arată exact ca în pozele de pe Facebook pe care 
le-a făcut Naomi în acea noapte fatidică de acum cinci ani. 
Acea noapte care a schimbat pe veci orașul. Max e la fel: înalt, 
cu părul vâlvoi şi blond, gura puţin cam mare pentru faţa lui 
îngustă şi cumva fițos. A zis că îşi aminteşte de mine, iar asta 
a fost drăguţ. 


După ce am vorbit cu el... nu știu, nu-mi pot da seama, dar 
cred că se petrece ceva anume. Ori unul din prietenii lui Sal 
nu-și aminteşte bine acea noapte, ori minte. Dar de ce? 


Transcrierea interviului cu Max Hastings 


Pip: În regulă, înregistrăm. Deci, Max, ai 23 de ani, nu? 
Max: Greşit, de fapt. Fac 25 cam într-o lună. 

Pip: Ah! 

Max: Da, când aveam şapte ani am avut leucemie și am lip- 


sit mult de la școală, așa că a trebuit să repet un an. 
Știu, sunt un băiat minune! 


Pip: Habar n-am avut. 
Max: Îţi pot da un autograf mai târziu. 
Pip: Bine, să trecem direct la subiect, poţi să descrii cum 


era relația dintre Sal și Andie? 

Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 

Era OK. Nu era iubirea secolului sau ceva de genul. 
Dar amândoi credeau despre celălalt că arată bine, 
aşa că presupun că a mers. 


Nu era ceva mai mult de atât? 


Nu știu, nu am băgat niciodată în seamă iubirile din 
liceu. 


Deci cum a început relația lor, mai exact? 


S-au îmbătat și s-au agăţat pe la o petrecere, într-o 
noapte de Crăciun. Şi a tot continuat de acolo. 


Aia a fost — cum sunt numite - ah, o 
petrecere-catastrofă? 


Sfinte Sisoe! Am și uitat că obișnuiam să numim „ca- 
tastrofe” petrecerile noastre de acasă. Ştii de ele? 


Da! Lumea de la școală încă le mai practică; se pare 
că au devenit un fel de tradiţie. Legenda spune că tu 
ai fost inițiatorul. 


Poftim? Puştii încă dau petreceri dezastruoase acasă 
şi le numesc catastrofe? Ce tare! Mă simt ca un zeu! 
Încă mai fac triatloane? 


Nu am participat niciodată la așa ceva. Oricum, 
ai cunoscut-o pe Andie înainte ca ea să fie într-o 
relaţie cu Sal? 


Da, puţin, de la școală și de la catastrofe. Câteodată 
mai vorbeam, da. Dar nu am fost niciodată prieteni 
adevărați, nu o cunoșteam prea bine. Era mai mult o 
cunoştinţă. 


Bine, deci, vineri, 20 aprilie, când toată lumea era 
acasă la tine, îţi amintești dacă Sal se comporta 
ciudat? 


Nu chiar. Poate că era cam tăcut, dacă e să zic ceva. 
Îți amintești să te fi întrebat de ce? 


Nu, eram cam amețit de la băutură. 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 


Max: 


Pip: 

Și în acea noapte, Sal a pomenit ceva de Andie? 
Nu, nu a menționat-o nici măcar o dată. 

Nu a zis că erau certați sau... 

Nu, pur şi simplu nu a adus-o în discuție. 

Cât de bine îţi aminteşti acea noapte? 


Mi-o amintesc pe toată. Mi-am petrecut cea mai 
mare parte din ea jucând Call of Duty cu Jake și 
Millie. Îmi amintesc pentru că Millie vorbea despre 
egalitate și lucruri din astea, şi nu a câștigat nici 
măcar o dată la joc. 


Asta s-a întâmplat după ce a plecat Sal? 

Da, a plecat chiar devreme. 

Unde era Naomi când tu te jucai? 

Lipsea din peisaj. 

Lipsea? Nu era acolo? 

Ăăă, nu... ăăă... s-a dus sus pentru puţin timp. 
Singură? Făcând ce? 

Nu știu. Trăgând un pui de somn. La budă. Naiba știe! 
Cam cât timp? 

Nu-mi amintesc. 

Bine, iar când Sal a plecat, a zis ceva? 


Nu chiar. A ieşit în linişte. Pe atunci nici nu am obser- 
vat că a plecat. 


Dar în seara următoare, după ce ai aflat că Andie lip- 
sea, te-ai dus să-l vezi pe Sal? 


Da, deoarece ne-am dat seama că probabil era destul 
de supărat. 

Şi cum v-a rugat pe toţi să mințţiţi ca să-i oferiţi un 
alibi? 

Max: Pur şi simplu a zis-o. A zis că pare destul de nașpa 
pentru el și ne-a întrebat dacă l-am putea ajuta, 
schimbând puţin ora. Nu a fost mare scofală. Nu a zis: 
oferiţi-mi un alibi. Nu a fost așa! A fost doar o favoare 
pentru un prieten. 


Pip: Crezi că Sal a ucis-o pe Andie? 


Max: El trebuie să o fi făcut, nu-i așa? În cazul în care vrei să 
mă întrebi dacă-l consider pe prietenul meu capabil 
să ucidă, răspunsul ar fi „Nicio șansă”. El era precum 
o mătușşică dulce. Dar el a făcut-o, deoarece, știi tu, 
sânge și alte chestii. lar singurul motiv pentru care s-ar 
fi sinucis vreodată, cred eu, e doar dacă ar fi făcut ceva 
cu adevărat greșit. Deci, totul se potrivește, din păcate. 


Pip: Bine, mulțumesc, astea au fost toate întrebările mele! 


Există câteva neconcordante între cele două versiuni ale 
evenimentelor. Naomi a zis că Sal a vorbit despre Andie 

şi despre faptul că aveau o neînțelegere. Max zice că nu a 
menţionat-o nici măcar o dată. Naomi zice că Sal le-a spus tu- 
turor că pleacă mai devreme acasă deoarece nu „se simţea în 
apele lui”. Max zice că e ieșit în liniște. 


Bineînţeles, eu le cer să-și amintească de o noapte de acum 
cinci ani. Anumite scăpări sunt de așteptat. De asemenea, ar 
putea fi un exemplu al efectului Rashomon: „efectul percepţiei 
subiective a amintirilor, unde aceluiași eveniment indivizi 
diferiţi atribuie interpretări contradictorii”!. 


Apoi mai e și acest lucru pe care l-a zis Max, cum că Naomi 
lipsea din peisaj. Deși a adăugat că nu-și amintea cât timp 
fusese plecată, a spus că și-a petrecut „majoritatea” nopţii cu 
Millie şi Jake şi că, în special atunci când se jucau, Naomi nu a 
fost acolo. Să zicem doar că pot deduce de aici că fata a fost, la 
etaj” pentru cel puţin o oră. Dar de ce? De ce ar fi stat singură la 
etaj în casa lui Max în loc să își petreacă timpul cu prietenii ei? 


'www.psychologyterms.org.uk/the-rashomon-effect 

Doar dacă lui Max tocmai i-a scăpat că în acea noapte Naomi 
a părăsit casa pentru o vreme și încearcă să o acopere. 


Nu-mi vine să cred că chiar o să scriu asta, dar încep să fiu 
tot mai convinsă de faptul că Naomi a avut ceva de-a face 
cu povestea cu Andie. O știu de unsprezece ani. Mi-am trăit 
aproape întreaga viaţă considerând-o un fel de soră mai mare 
şi încercând să învăţ cum să devin ca ea. Naomi e bună la su- 
flet; e genul de persoană care ţi-ar oferi un zâmbet încurajator 
atunci când ești prins la mijloc şi nimeni nu te mai ascultă. E 
echilibrată, delicată, calmă. Dar ar putea oare să fie instabilă? O 
are în sânge să fie violentă? 


Nu ştiu, am mers cam departe. Dar mai e şi chestia pe care a 
zis-o Ravi, că Naomi era îndrăgostită de fratele lui. E destul de clar 
şi din răspunsurile ei faptul că nu prea o plăcea pe Andie. lar inter- 
viul cu ea a fost atât de ciudat, atât de tensionat! Știu că i-am cerut 
să scoată la iveală nişte amintiri neplăcute, dar la fel i-am cerut și 
lui Max, iar pentru el a fost doar o adiere. Și apoi, din nou... Inter- 
viul cu Max a fost prea uşor? A fost doar puţin rece? 


Nu ştiu ce să cred și nici ce să fac, imaginaţia mea tocmai a 
luat-o razna şi îmi arată degetul mijlociu. În momentul de față 
îmi imaginez o scenă: Naomi o ucide pe Andie într-o criză de 
gelozie. Sal e zăpăcit şi distrus după ce surprinde momentul 
crimei. Prietena lui cea mai bună i-a ucis iubita. Dar lui încă-i 
pasă de Naomi, așa că o ajută să scape de cadavrul lui Andie 
şi se pun de acord să nu vorbească niciodată despre asta. Însă 
teribila vină pe care o simte din cauza a ceea ce a făcut nu îi dă 
pace. Singura scăpare la care se poate gândi e moartea. 


Sau poate că fac din țânţar armăsar? 


Cel mai probabil. Oricum, cred că și ea trebuie să ajungă 
pe listă. 


Am nevoie de o pauză. 


Persoane suspecte 


Jason Bell 
Naomi Ward 

Capitolul şase 


— Bine, acum mai avem nevoie doar de mazăre congelată, 
roşii şi sfoară, a zis Leanne, mama lui Pip, ţinând lista de cum- 
părături la un braţ distanţă ca să poată descifra mâzgăliturile 
lui Victor. 

— Acolo scrie pâine, a zis Pip. 

— Ah, da, ai dreptate, a chicotit Leanne. Ne-ar fi ieşit nişte 
sandviciuri foarte interesante săptămâna asta! 

— Ochelari? a întrebat Pip, apoi a apucat o franzelă amba- 
lată de pe raft şi a aruncat-o în coşul de cumpărături. 

— Nu, încă nu mă dau bătută. Ochelarii mă fac să par bă- 
trână, a zis Leanne, deschizând un congelator. 

— E în regulă, eşti deja, a zis Pip, motiv pentru care s-a tre- 
zit lovită cu o pungă de mazăre congelată peste braţ. 

În timp ce ea se prefăcea că moare într-un mod teatral din 
cauza rănii fatale produse de punga cu mazăre, l-a surprins 
cum se uită la ea. Îmbrăcat cu un tricou alb şi cu blugi. Râzând 
încet cu mâna la gură. 

— Ravi! a zis ea, traversând raionul spre el. Bună! 

— Bună, a zâmbit băiatul, scărpinându-se la ceafă, întocmai 
aşa cum crezuse ea că o să facă. 

— Nu te-am mai văzut pe aici. 

Aici era singurul supermarket din Little Kilton, micuț şi as- 
cuns îndărătul staţiei. 

— Da, de obicei ne facem cumpărăturile în afara orașului, 
dar a intervenit criza laptelui, a explicat el, ridicând o sticlă cu 
lapte semidegresat. 

— Ei bine, dacă ţi-ai bea ceaiul negru simplu... 

— Nu o să trec niciodată de partea întunecată, a zis Ravi, ui- 
tându-se în sus, în timp ce mama lui Pip se apropia cu coşul plin. 

El i-a zâmbit. 

— Ah, mamă, el e Ravi, l-a prezentat Pip. Ravi, ea e mama 
mea, Leanne. 

— Încântat să vă cunosc, a zis Ravi, ducându-și sticla de 
lapte la piept şi întinzând mâna dreaptă. 

— Şi eu, a răspuns Leanne, scuturându-i mâna. De fapt, noi 
ne-am mai întâlnit. Eu sunt agentul care a vândut casa pentru 
părinţii tăi, Doamne, cred că au trecut vreo cincisprezece ani 
de atunci. Îmi amintesc că aveai doar vreo cinci ani şi purtai o 
pijama cu Pikachu cu o fustă tutu. 

Ravi s-a îmbujorat. Pip şi-a stăpânit hohotul de râs până 
când a observat că zâmbea şi el. 

— Puteţi să credeți că moda aceea nu a prins niciodată la 
public? a chicotit el. 

— Da, ei bine, nici opera lui Van Gogh nu a fost apreciată la 
vremea ei, a comentat Pip în timp ce se îndreptau cu toţii spre 
casa de marcat. 

— Mergi tu înaintea noastră, i-a făcut semn din cap Leanne 
lui Ravi. La noi o să dureze mai mult. 

— Ah, serios? Mulţumesc! 

Ravi a ajuns în dreptul casei de marcat și i-a oferit vânză- 
toarei un zâmbet perfect. A aşezat laptele pe bandă şi a zis: 

— Doar ăsta, vă rog! 

Pip o analiza pe vânzătoare, observându-i ridurile de pe chi- 
pul cuprins de dezgust. Femeia a cercetat laptele, holbându-se 
apoi la Ravi cu o privire rece şi nocivă. Din fericire, la modul 
serios, privirile de genul ăsta nu pot ucide. Ravi se uita în jos, la 
pantofi, ca şi cum nu băgase de seamă, dar Pip ştia că o făcuse. 

Un instinct primar s-a răscolit parcă în interiorul lui Pip. 
Ceva care până şi în acea fază de început se simțea precum 
greaţa, însă apoi s-a agravat şi a tot crescut până când i-a ajuns 
în gât. 

— O liră şi patruzeci şi opt, a scuipat vorbele domnișoara 
de la casă. 

Ravi a scos o bancnotă de cinci lire, iar în momentul în care 
a încercat să i-o dea, femeia s-a cutremurat şi şi-a retras rapid 
mâna. Bancnota a picat pe podea, iar Pip a luat foc. 

— Hei! a zis ea tare, mergând apăsat până lângă Ravi. Ai 
cumva o problemă? 

— Pip, nu! a zis încet Ravi. 

— Scuză-mă, Leslie! i-a citit Pip numele de pe ecusonul 
dreptunghiular într-un mod dispreţuitor. Am întrebat dacă ai 
vreo problemă. 

— Da, a zis femeia, nu vreau să mă atingă. 

— Cred că nu e o exagerare dacă zic că nici el nu vrea să îl 
atingi. Leslie, prostia e contagioasă! 

— O să îmi sun şeful! 

— Da, da, aşa să faci! Iar eu o să îi ofer o mostră a reclamaţiilor 
pe care le voi trimite prin e-mail către sediul vostru central! 

Ravi a pus bancnota de cinci lire pe tejghea, a luat laptele şi 
s-a îndreptat tăcut spre ieşire. 

— Ravi? 

Pip l-a strigat, însă el a ignorat-o. 

— Uau! a exclamat mama lui Pip şi a păşit în față, cu mâinile 
ridicate ca şi cum s-ar preda, în timp ce s-a apropiat ca să se 
strecoare între Pip şi Leslie, acum roşie la față. 

Pip s-a întors pe călcâie, cu pantofii scârțâindu-i pe podeaua 
bine lustruită. Dar înainte să ajungă la ușă, a mai zis: 

— Ah, Leslie, tu chiar trebuie să te vezi cu cineva care să te 
facă să scapi de expresia aia de nemernică pe care o ai. 

Afară, l-a zărit pe Ravi la aproximativ zece metri distanță, 
îndreptându-se în pas rapid către poalele dealului. Pip, care de 
obicei nu fugea pentru nimic în lume, a alergat ca să-l ajungă 
din urmă. 

— Te simti bine? a întrebat fata, păşind în faţa lui. 

— Nu, a răspuns el şi a ocolit-o, văzându-şi în continuare 
de drum în timp ce sticla uriaşă de lapte se bălăngănea în 
toate părțile. 

— Am făcut ceva greşit? 

Ravi s-a întors, cu ochii lui negri scânteind. A zis: 

— Uite, nu am nevoie de vreo puştoaică pe care abia o cu- 
nosc să îmi poarte bătăliile. Eu nu sunt problema ta, Pippa, nu 
încerca să mă faci să fiu problema ta. Nu o să reuşeşti decât să 
înrăutăţeşti lucrurile. 

El a continuat să meargă, iar Pip l-a urmărit cu privirea 
până când umbra copertinei unei cafenele l-a estompat şi l-a 
făcut nevăzut. Stând acolo, gâfâind, a simţit cum furia se re- 
trăgea în locul în care fierbea la foc mic. S-a simţit goală pe 
dinăuntru în momentul în care aceasta a părăsit-o. 


Pippa Fitz-Amobi 
CPE 18/08/2017 


Jurnal - Intrarea 8 


Să nu spună nimeni că Pippa Fitz-Amobi nu este o oportunistă 
atunci când vine vorba de interviuri. Astăzi am fost din nou 
acasă la Cara, cu Lauren, băieţii ni s-au alăturat mai târziu, deși 
au insistat ca meciul de fotbal să meargă pe fundal. Tatăl Carei, 
Elliot, povestea ceva atunci când mi-am amintit: îl cunoștea 
destul de bine pe Sal, căci acesta îi fusese elev, nu doar priete- 
nul fiicei sale. Am evaluat deja caracterele prietenilor și fratelui 
lui Sal (mă refer la cei din generaţia lui), dar m-am gândit că e 
posibil că tatăl Carei să aibă niște instincte adulte mai aprofun- 
date. Elliot a acceptat să facă asta; nu prea i-am dat de ales. 


Transcrierea interviului cu Elliot Ward 


Pip: Deci, câţi ani i-aţi fost profesor lui Sal? 


Elliot: Hm, să vedem... Am început să predau la Kilton 
Grammar în 2009. Salil a fost în una dintre primele 
grupe pentru certificatul general de educaţie secun- 
dară, așadar... cam trei ani întregi, cred. Da. 


Pip: Deci Sal a ales istorie pentru avansați pentru certifi- 
catul general de educaţie secundară? 


Elliot: Ah, nu doar asta, Sal spera să studieze istoria la 
Oxford. Nu ştiu dacă îţi aminteşti, Pip, dar înainte 
să încep să predau la liceu, ca să pot fi mai mult în 
preajma lui Isobel atunci când a fost bolnavă, eram 
profesor asociat la Oxford. Am predat istorie. 


Pip: Ah, da! 


Elliot: 


Pip: 


Elliot: 


Pip: 


Elliot: 


Pip: 


Elliot: 


Pip: 


Elliot: 


Pip: 


Elliot: 

Deci, de fapt, în toamna acelui an, înainte să se în- 
tâmple ce s-a întâmplat, am petrecut mult timp cu 
Sal. L-am ajutat cu declaraţia personală înainte să 

își depună dosarul pentru facultate. Atunci când a 
obţinut un interviu pentru Oxford, eu l-am ajutat să 
se pregătească pentru el, atât la şcoală, cât și în afara 
acesteia. Era un copil atât de strălucit! Un adevărat 
geniu. De asemenea, a primit și o ofertă din partea 
lor. În momentul în care Naomi mi-a zis asta, i-am 
cumpărat o felicitare și niște ciocolată. 


Să înțeleg că Sal era foarte inteligent? 


O da, absolut! Un tânăr foarte, foarte inteligent. O tra- 
gedie incredibilă ce s-a întâmplat la final. Două tinere 
vieţi pierdute astfel! Sal ar fi obținut doar note mari, 
fără îndoială. 


Aţi avut vreo oră cu Sal, luni, după ce a dispărut 
Andie? 


O, Doamne! Cred că am avut. Da, deoarece îmi amin- 
tesc că după am vorbit cu el și l-am întrebat dacă se 
simţea bine, având în vedere ce s-a întâmplat. Așa că 
da, am avut. 


Şi ați observat dacă se comporta ciudat? 


Ei bine, depinde de ce anume înseamnă ciudat pen- 
tru tine. Întreaga şcoală se purta ciudat în acea zi; 
unul din patru elevi lipsea, iar povestea era peste tot 
la ştiri. Cred că îmi amintesc să îl fi văzut puţin cam 
tăcut, poate că puţin înlăcrimat din cauza întregii 
situaţii. Cu siguranţă părea îngrijorat. 


Îngrijorat pentru Andie? 
Da, posibil. 


Dar marți, ziua în care s-a sinucis. Vă amintiţi să-l fi 
văzut la şcoală în acea dimineaţă la un moment dat? 


Eu... nu, pentru că în acea zi mi-am luat concediu 
medical. Am prins un microb, așa că dimineaţă am 

lăsat fetele la școală și apoi am stat acasă. Nu am aflat 
până după-amiază, când m-au sunat cei de la școală 
în legătură cu alibiul lui Naomi/Sal și mi s-a spus 

că poliția i-a interogat. Deci, ultima dată când l-am 
văzut pe Sal a fost în acea zi de luni, la oră. 


Pip: Şi credeţi că Sal a ucis-o pe Andie? 


Elliot: (Oftează) Înţeleg cât de uşor e să te convingi că nu el 
a făcut-o, era un copil atât de drăguţ! Dar, având în 
vedere dovezile, nu văd cum ar putea lucrurile să stea 
altfel. Deci, chiar dacă mi se pare aiurea, presupun că 
el a făcut-o. Nu există altă explicaţie. 


Pip: Dar Andie Bell? l-aţi predat și ei? 


Elliot: Nu, ei bine, hm, ba da, era în aceeași grupă de istorie 
cu Sal, deci i-am predat și ei în acel an. Dar ea nu a 
studiat istoria mai departe, așa că mi-e teamă că nu 
am cunoscut-o chiar atât de bine. 


Pip: Bine, mulțumesc! Acum vă puteți întoarce la curățat 
cartofi. 


Elliot: Mulţumesc pentru permisiune! 


Ravi nu menţionase că Sal primise o ofertă de la Oxford. Pro- 
babil că există mai multe lucruri pe care nu mi le-a spus despre 
Sal, dar nu sunt sigură că va mai vorbi vreodată cu mine. Nu 
după ce s-a întâmplat acum câteva zile. Nu am vrut să-l rănesc, 
încercam doar să ajut. Poate că ar trebui să merg și să îmi cer 
scuze? Probabil însă că îmi va trânti uşa în nas. 


[Dar oricum, nu pot lăsa asta să mă distragă, nu din nou.] 


Dacă Sal era atât de inteligent și de dornic să meargă 
la Oxford, atunci de ce dovada care l-a legat de uciderea lui 
Andie a fost atât de evidentă? Şi ce dacă nu a avut un alibi pen- 
tru timpul în care Andie a dispărut? Era suficient de înţelept ca 
să scape, asta e sigur. 


Crima perfectă. Instrucţiuni pentru fete cuminţi 79 


PS: jucam Monopoly cu Naomi și... poate că am reacționat 
cam violent. Încă e pe lista cu persoanele suspecte, dar e o cri- 
minală? Nicio şansă! Fata asta refuză să pună căsuțe pe planșă 
chiar şi atunci când are două albastre închise, deoarece crede 
că e un lucru urât. Eu o fac ori de câte ori pot şi râd atunci când 
alții îmi pică în capcana morţii. Până și eu am un instinct de cri- 
minal mai dezvoltat decât Naomi. 


Capitolul șapte 


În următoarea zi, Pip citea încă o dată cererea pe care urma 
să o trimită poliţiei din Thames Valley. Camera ei era căldu- 
roasă, aerul, stătut, iar razele soarelui păreau captive acolo, 
cu ea, chiar dacă a deschis larg geamul ca să se răcorească. 

A auzit câteva bătăi la uşa de la intrarea în casă, de la parter, 
chiar când își aproba verbal propriul e-mail: 

— Da, e bine! a spus şi a apăsat pe butonul Trimite. 

Micul click care a început așteptarea celor douăzeci şi două 
de zile lucrătoare legale. Pip ura să aştepte. Şi era sâmbătă, deci 
practic trebuia să aştepte ca să înceapă să aștepte. 

— Pip! s-a auzit vocea lui Victor de la parter. E pentru tine. 

Cu fiecare pas pe care îl făcea în jos pe scări, aerul deve- 
nea din ce în ce mai proaspăt, din dormitorul ei, cu o căldură 
precum cea a primului inel din iad, într-un mediu chiar uşor 
de suportat. După ce a coborât scările, s-a întors imediat spre 
uşă, iar o şosetă i-a alunecat de-a lungul podelei din stejar, însă 
s-a oprit imediat atunci când l-a văzut pe Ravi Singh. Vorbea 
entuziasmat cu Victor. Faţa i-a luat foc. 

— Ăă, bună! a zis Pip, apropiindu-se de ei. 

Nişte lovituri rapide de gheare pe podeaua din lemn s-au 
auzit din spatele ei, iar Barney a trecut glonț pe lângă ea şi a 
ajuns primul, sărind cu botul înspre abdomenul lui Ravi. 

— Nu, Barney, stai jos! a tipat Pip, grăbindu-se să-l ajungă 
din urmă. Scuze, e puţin prea prietenos! 

— Nu aşa se vorbeşte despre tatăl tău, a zis Victor. 

Pip s-a uitat la el şi a ridicat din sprâncene. 

— Am înțeles, am înțeles, am înţeles, a zis el, plecând de 
acolo și intrând în bucătărie. 

Ravi s-a aplecat să-l mângâie pe Barney, a cărui coadă se 
lovea ritmic de gleznele lui Pip. 

— De unde ştii unde locuiesc? a întrebat Pip. 

— I-am întrebat pe agenţii imobiliari cu care lucrează mama 
ta, a răspuns şi s-a ridicat. Serios acum, casa ta e un palat! 

— Ei bine, străinul care ţi-a deschis uşa e un avocat corpo- 
ratist șmecher. 

— Nu un rege? 

— Doar în anumite zile, a zis ea. 

Pip a observat că Ravi se tot uita în jos şi, deşi încerca să se 
stăpânească, zâmbea larg. În acel moment, fata şi-a amintit ce 
haine purta: o salopetă de blugi deschisă la culoare peste un 
tricou pe care erau întipărite de-a lungul pieptului următoarele 
cuvinte: VORBEŞTE-MI PE LIMBA TOCILARILOR. 

— Deci, ăă, ce vânt te aduce pe aici? a întrebat ea. 

Stomacul i-a tremurat şi abia atunci şi-a dat seama că era 
teribil de emoţionată. 

— Eu... am venit deoarece... voiam să îţi cer iertare, a bâi- 
guit el şi a privit-o lung cu ochii lui mari şi plecaţi, cu sprân- 
cene groase. M-am enervat şi am zis unele lucruri pe care nu 
trebuia să le zic. Chiar nu cred că eşti doar o puştoaică. Scuze! 

— E în regulă, a zis Pip, şi eu îţi cer scuze, n-am intenționat 
să mă bag să-ţi port bătăliile. Doar am vrut să ajut, doar am 
vrut ca tipa aia să ştie că nu a fost deloc în regulă ce a făcut. Dar 
uneori încep să vorbesc fără să mai apuc să gândesc. 

— Oh, asta n-am de unde să ştiu, a zis el. Dar comentariul 
ăla cu „nemernică” a fost destul de inspirat. 

— L-ai auzit? 

— Pip certăreaţa era destul de gălăgioasă. 

— Mi s-a mai zis că şi alte tipuri de Pip sunt destul de gă- 
lăgioase, Pip-chestionarul şcolar şi Pip-poliţista gramaticii, 
printre ele. Deci... ne-am împăcat? 

— Ne-am împăcat, a zâmbit el şi s-a uitat din nou la câine. 
Ne-am împăcat. 

— Tocmai eram pe cale să ies cu câinele la plimbare, vrei să 
vii cu mine? 

— Da, sigur, a zis el, smotocind urechile lui Barney. Cum aş 
putea zice nu în faţa unui chip aşa de drăguţ? 

Pip aproape că a zis: „Ah, te rog, mă faci să roşesc”, dar a 
reuşit să se stăpânească. 

— Bine, doar să îmi iau pantofii. Barney, şezi! 

Pip a dat fuga în bucătărie. Uşa din spate era deschisă, aşa 
că şi-a putut observa părinţii făcându-şi de lucru în jurul flori- 
lor şi pe Josh, desigur, jucându-se cu mingea. 

— ÎI scot pe Barns la o plimbare, mă întorc repede! a stri- 
gat ea, iar mama a ridicat o mână, pe care avea o mănuşă de 
grădinărit, ca să îi dea de înţeles că a auzit. 

Pip a trecut peste regula ei cu tenişii - „nu e permis să fie 
lăsaţi în bucătărie” —, care erau deja acolo, şi, în timp ce se în- 
drepta înapoi spre uşă, a apucat şi lesa. 

— Aşa, să mergem, a zis ea veselă, agăţând lesa de zgarda lui 
Barney şi închizând uşa în urmă. 

După ce au ieşit de pe alee, au traversat strada şi au in- 
trat în pădure. Umbrele frunzelor se simțeau plăcut pe fața 
înfierbântată a lui Pip. I-a dat drumul lui Barney din lesă, iar 
acesta a luat-o la goană, dispărând într-o străfulgerare aurie. 

— Întotdeauna mi-am dorit un câine, a spus Ravi zâmbind 
în timp ce Barney le dădea roată ca să-i grăbească. Băiatul a 

făcut apoi o pauză, cu maxilarul mișcându-i-se de parcă se 
lupta cu un gând: Dar Sal era alergic, de aceea noi niciodată... 

— Ah! 

Pip nu ştia ce altceva să zică. 

— Este un câine la localul unde lucrez; e al proprietaru- 
lui. O Great Dane băloasă; o cheamă Peanut. Câteodată, din 
greşeală, îi mai scap resturi de mâncare. Să nu zici nimănui! 

— Eu chiar încurajez scăpatul din greșeală, a zis ea. Unde 
lucrezi? 

— La The George and Dragon, în Amersham. Nu e ceea ce 
vreau să fac la nesfârşit. Doar că vreau să strâng niște bani ca 
să plec cât de departe pot de Little Kilton. 

În acel moment Pip a simţit o tristeţe de nedescris, iar asta 
a făcut-o să vorbească. 

— Şi ce ai vrea să faci la nesfârşit? 

El a ridicat din umeri. 

— Voiam să devin avocat. 

— Voiai? l-a îmboldit ea. Cred că te-ai descurca de minune. 

— Hmm, nu şi când la examen notele mele sunt un număr 
de telefon: doi, trei, doi, patru, trei, doi. 

Ravi a zis-o sub formă de glumă, însă ea îşi dădea seama că 
nu era nimic amuzant la mijloc. Amândoi ştiau cât de îngro- 
zitoare fusese şcoala pentru Ravi după ce muriseră Andie şi 
Sal. Pip fusese martoră uneia dintre cele mai nasoale hărțuiri. 
Pe dulapul lui fuseseră pictate cu litere roşii care se scurgeau: 
aşa frate, aşa frate. Şi acea dimineaţă în care ningea, când opt 
băieți mai mari îl puseseră jos şi-i răsturnaseră în cap patru 
coşuri pline de gunoi. Nu avea să uite niciodată privirea acelui 
Ravi de doar şaisprezece ani. Niciodată. 

Într-un moment de luciditate, Pip şi-a dat seama unde se aflau. 

— O, Doamne! a izbucnit ea, acoperindu-şi fața cu palmele. 
Îmi pare atât de rău, nici nu mi-a trecut prin cap! Mi-a ieşit 
complet din minte că în pădure l-au găsit pe Sal... 

— E în regulă! i-a tăiat-o el. Serios! Nu poţi face nimic în 
legătură cu faptul că toate astea s-au întâmplat în pădurea din 
apropierea casei tale. În plus, nu există niciun loc în Kilton care 
să nu-mi reamintească de el. 

O vreme, Pip s-a uitat la Barney, care a adus un băț şi l-a 
lăsat la picioarele lui Ravi, care, la rândul lui, şi-a ridicat braţul 
în poziţia de aruncare, trimițând câinele înainte şi înapoi, până 
când, în final, chiar i l-a azvârlit. 

O perioadă, nu au scos o vorbă, dar liniştea nu era deloc 
neplăcută, părând încărcată cu fel de fel de gânduri de-ale lor. 
Care, după cum avea să se dovedească destul de curând, erau 
cam aceleaşi. 

— Te-am privit cu suspiciune când ai bătut prima dată la 
ușă, a zis Ravi. Dar tu chiar nu crezi că Sal a făcut-o, nu-i așa? 

— Pur şi simplu, nu pot să cred, a zis ea, păşind peste un 
copac bătrân şi căzut. Mintea mea nu e capabilă să renunţe 
la ideea asta. Aşa că atunci când a apărut acest proiect de la 
şcoală, l-am folosit drept scuză ca să reiau cazul. 

— E scuza perfectă ca să te ascunzi după el, a aprobat Ravi 
cu o mișcare din cap. Eu nu am avut nimic de genul. 

— Ce vrei să zici? a întrebat Pip, întorcându-se spre el, în 
timp ce se juca aparent distrată cu lănțișorul din jurul gâtului. 

— Acum trei ani am încercat şi eu să fac ceea ce faci tu. 
Părinţii mi-au zis să o las baltă deoarece doar o să complic 
lucrurile pentru mine, dar, pur şi simplu, nu am putut să ac- 
cept asta. 

— Ai încercat să investighezi? 

El a salutat-o milităreşte, apoi a zis tare: 

— Da, sergent! 

Ca şi cum nu-şi putea dezvălui vulnerabilitatea, ca şi cum 
nu putea să fie serios suficient de mult timp ca să-şi expună o 
fisură din armura în spatele căreia se ascunsese. 

— Dar nu am ajuns nicăieri, a continuat el. Nu am putut. 
Am sunat-o pe Naomi Ward când era la facultate, dar doar 
a plâns şi a zis că nu poate discuta despre asta cu mine. Max 
Hastings şi Jake Lawrence nu mi-au răspuns niciodată la me- 
saje. Am încercat să-i contactez pe cei mai buni prieteni ai lui 
Andie, dar mi-au închis imediat după ce le-am zis cine sunt. 
Fratele criminalului nu e cea mai bună introducere. Şi, desigur, 
familia lui Andie a ieşit din discuţie. Eram mult prea apropiat 
de caz, ştiam asta. Semănam prea mult cu fratele meu, cu „cri- 
minalul”. Şi nu am avut scuza unui proiect de şcoală în spatele 
căruia să mă ascund. 

— Îmi pare rău! a zis Pip, simțindu-se neputincioasă şi 
ruşinată faţă de nedreptatea situaţiei. 

— Să nu-ţi pară! E bine să nu fii singur într-o situaţie ca 
asta, măcar o dată. Continuă, vreau să-ţi aud teoriile! 

A ridicat băţul lui Barney, acum plin de bale, şi l-a aruncat 
printre copaci. 

Pip a ezitat. 

— Continuă! a insistat el. 

Se putea simţi cum zâmbea în sinea lui şi avea şi o sprân- 
ceană ridicată. 

Oare o testa? 

— În regulă, am patru teorii în lucru, a zis ea. 

Era prima dată când le spunea cu voce tare. 

— Evident, calea cea mai uşoară e varianta oficială a ceea 
ce s-a întâmplat: că Sal a ucis-o, iar vina pe care o simţea sau 
frica de a nu fi prins l-au împins să-şi ia propria viață. Poliţia 

ar putea susține că singurele motive pentru care cazul nu a fost 
rezolvat sunt faptul că trupul lui Andie nu a fost descoperit și că 
Sal nu e în viaţă ca să ne zică cum s-a întâmplat. Dar prima mea 
teorie, a zis ea, ţinând un deget în sus şi verificând ca nu cumva 
să fie cel mijlociu, e că o a treia persoană a ucis-o pe Andie, iar 
Sal a fost cumva inclus sau implicat în asta, fiind complice al 
faptei. Din nou, vina l-a îndrumat spre suicid, iar dovezile găsite 
asupra lui îl fac să pară autorul, chiar dacă nu el a fost cel care a 
ucis-o. Adevăratul criminal fiind încă în libertate. 

— Da, să ştii că şi eu m-am gândit la asta. Deşi nu-mi prea 
place. Următoarea? 

— A doua teorie, a continuat ea, e că o a treia persoană a 
ucis-o pe Andie, iar Sal nu a fost implicat absolut deloc. Sinuci- 
derea lui cu câteva zile mai târziu nu a fost motivată de vină, ci 
de o multitudine de factori, incluzând aici şi stresul generat de 
dispariţia iubitei lui. Dovezile găsite asupra lui — sângele şi te- 
lefonul - sunt uşor de explicat şi nu sunt legate de uciderea ei. 

Ravi a dat gânditor din cap. 

— Eu încă nu cred că Sal ar fi făcut aia, dar în regulă. Care 
e a treia teorie? 

— Teoria a treia, a spus Pip şi a înghiţit în sec, simţindu-și 
gâtul uscat şi lipicios. Andie a fost ucisă vineri de o a treia per- 
soană. Ucigaşul îl cunoştea pe Sal, ştia că era iubitul lui Andie, 
ceea ce îl făcea suspectul perfect. În special pentru că Sal nu 
avea un alibi pentru cele două ore din noaptea cu pricina. 
Ucigaşul îl ucide pe Sal şi face să pară că acesta şi-a luat zilele. 
Îi plantează sânge sub unghii și îi lasă telefonul lui Andie ca să 
pară că el e vinovatul. Şi a ieşit exact cum a plănuit. 

Ravi s-a oprit din mers pentru o clipă. 

— Tu chiar crezi că e posibil ca Sal să fi fost ucis? 

Uitându-se în ochii lui mari, Pip şi-a dat seama că acesta 
era răspunsul pe care îl căuta băiatul. 

— Cred că e o posibilitate. Teoria a patra este cea mai exa- 
gerată dintre toate. Aici, Pip a luat o gură mare de aer și a zis 
dintr-o suflare: Nimeni nu a ucis-o pe Andie Bell deoarece nu 
e decedată. Şi-a înscenat dispariţia şi apoi l-a ademenit pe Sal 
în pădure, l-a ucis şi a făcut ca totul să pară un suicid. Şi-a lăsat 
telefonul asupra lui şi i-a plantat sânge sub unghii ca, astfel, 
toată lumea să creadă că era decedată. De ce ar fi făcut asta? 
Poate că avea nevoie să dispară dintr-un motiv anume. Poate 
că îi era frică de viaţă şi trebuia să facă să pară că deja a murit. 
Poate că a avut un complice. 

Liniştea s-a lăsat din nou peste ei şi, în timp ce Pip îşi trăgea 
răsuflarea, buza de sus a lui Ravi sugera faptul că era concen- 
trat şi că medita la răspunsurile fetei. 

Au ajuns la capătul drumului prin pădure; printre copaci, 
se putea observa cum strada era luminată de apus. Fata l-a 
strigat pe Barney, apoi i-a pus lesa. Au traversat strada şi s-au 
îndreptat spre uşa casei lui Pip. 

A urmat un moment cam ciudat de linişte, iar Pip nu era 
sigură dacă ar trebui să îl invite înăuntru sau nu. Părea că 
aşteaptă ceva. 

— Deci, a zis Ravi, scărpinându-şi capul cu o mână şi pe 
câine cu cealaltă, motivul pentru care am venit aici este... 
Vreau să fac o înţelegere cu tine. 

— O înţelegere? 

— Da, vreau să mă implic în asta, a zis el cu un mic tremur 
în voce. Eu n-am avut niciodată şansa, dar tu s-ar putea să o ai. 
Nu eşti legată de caz, ai scuza acestui proiect de la şcoală ca să 
deschizi uşi. Oamenii chiar ţi-ar putea vorbi. Ai putea fi şansa 

mea să aflu ce s-a întâmplat cu adevărat. Am aşteptat atât de 
mult o şansă! 

Pip simțea cum fața îi lua foc din nou; acea rezonanță din 
vocea lui făcuse să se aprindă ceva în interiorul ei. Ravi chiar 
era încredințat de faptul că ea o să-l ajute; la începutul proiec- 
tului nici nu-i trecuse prin cap că s-ar putea întâmpla asta. Să 
fie partenera lui Ravi Singh. 

— Accept, a zâmbit ea şi i-a întins mâna. 

— S-a făcut, a zis el, luându-i mâna în a lui, care era umedă 
şi caldă, şi uitând să o mai scuture. Bine, am ceva pentru tine! 

S-a întins spre buzunarul din spate al pantalonilor, de unde 
a scos un iPhone vechi. 

— Ăă, deja am unul, mulțumesc! a zis Pip. 

— E telefonul lui Sal. 


Capitolul opt 


— Ce vrei să zici? a întrebat uluită Pip, uitându-se lung la el, 
cu gura căscată. 

Ravi i-a răspuns fără cuvinte, ţinând telefonul în faţa ei şi 
legănându-l uşor. 

— E al lui Sal? a insistat Pip. Cum ai făcut rost de el? 

— Ni l-a lăsat poliția acum câteva luni, după ce s-a închis 
investigația cu privire la Andie. 

Un mic fior de-a lungul cefei lui Pip. 

— Pot să..., a zis ea, pot să mă uit la el? 

— Desigur, a râs el, de aceea l-am adus, bleago! 

Deodată, s-a simţit cuprinsă de entuziasm. 

— Sfinte Sisoe! a zis ea, agitată şi grăbită să descuie ușa. Hai 
să mergem să ne uităm la el la stația mea de lucru! 

Ea şi Barney au sărit rapid peste prag, însă a treia pereche 
de picioare nu i-a mai urmat. Fata s-a întors spre el. 

— Ce-i așa amuzant? a întrebat. Haide! 

— Scuze, doar că ești din cale afară de amuzantă atunci 
când eşti foarte serioasă. 

— Repede! i-a făcut semn să vină după ea pe hol şi apoi pe 
scări. Să nu-l scapi! 

— N-o să-l scap! 

Pip alerga pe scări, iar Ravi o urma mult prea încet. Înainte 
ca el să o ajungă din urmă, fata şi-a cercetat rapid dormitorul 
în căutarea unui potenţial motiv de ruşine. S-a năpustit spre o 
grămadă de sutiene tocmai spălate, de pe scaun, le-a luat şi le-a 

băgat rapid în sertar, reuşind să îl trântească exact în momen- 
tul în care Ravi a păşit în cameră. Pip i-a indicat scaunul ei de 
birou, prea fițos ca să stea ea. 

— Staţie de lucru? a întrebat el. 

— Da, a zis Pip. În timp ce unii oameni lucrează în dormi- 
torul lor, eu dorm în staţia mea de lucru. E diferit. 

— Aşa deci! L-am încărcat noaptea trecută. 

El i-a înmânat telefonul, iar ea l-a luat în căuşul palmelor 
cu aceeaşi dexteritate şi grijă cu care despacheta cadourile de 
Crăciun cu lucruri de origine germană, din partea tatălui ei. 

— Te-ai uitat prin el? a întrebat ea, glisând pe suprafaţa te- 
lefonului ca să-l deblocheze cu mai multă atenţie decât o fă- 
cuse vreodată cu propriile telefoane, chiar şi atunci când erau 
noi-nouţe. 

— Da, normal. Într-un mod obsesiv. Dar continuă, sergent! 
Unde te uiţi prima dată? 

— Jurnalul de apeluri, a zis ea, apăsând pe butonul verde. 

Mai întâi s-a uitat prin lista cu apeluri pierdute. Erau o 
mulțime din 24 aprilie, marțea în care murise. Apeluri de la 
Tata, Mama, Ravi, Naomi, Jake şi numere care nu erau adău- 
gate la contacte şi care probabil fuseseră ale poliţiei, în încer- 
carea de a-l localiza. 

Pip a derulat mai departe, până la data dispariţiei lui Andie. 
Sal ratase două apeluri în acea zi. Unul era de la Băiatu' Max-y, 
la 19:19, probabil doar un apel de tip „când ajungi aici” de la 
Max. Iar celălalt apel pierdut - i s-a oprit inima când l-a citit — 
era de la Andie<3, la ora 20:54. 

— L-a sunat Andie în acea noapte, a zis Pip ca să audă doar 
ea şi Ravi. Chiar înainte de ora 21. 

Ravi a aprobat din cap. 

— Dar Sal nu a răspuns. 

— Pippa! s-a auzit până la etaj vocea lui Victor, serioasă şi 
glumeaţă în acelaşi timp. Fără băieţi în dormitor! 

Pip a simţit cum se îmbujora. S-a întors astfel încât Ravi să 
nu o poată vedea şi a strigat înapoi: 

— Lucrăm la proiectul meu! Uşa e deschisă. 

— Bine, aşa mai merge! s-a auzit răspunsul. 

S-a întors înapoi spre Ravi şi a văzut că acesta râdea din 
nou de ea. 

— Încetează să mai crezi că viața mea e amuzantă! a zis ea, 
revenind la telefon. 

În continuare, a trecut prin apelurile efectuate de Sal. Nu- 
mele lui Andie se repeta din nou şi din nou în şiruri lungi. Din 
când în când, mai era întrerupt de un apel ciudat acasă, sau 
către tatăl lui şi unul de sâmbătă, către Naomi. Pip a stat puţin 
ca să numere toate apelurile efectuate de Sal: începând cu sâm- 
bătă, de la ora 10:30, şi până marți dimineaţa, la 7:20, Sal o su- 
nase de 112 ori. Fiecare apel dura două sau trei secunde; după 
care intra direct mesageria vocală. 

— A sunat-o mai bine de o sută de ori, a comentat încet 
Ravi, văzându-i expresia. 

— De ce să o fi sunat de atâtea ori dacă se presupune că el 
a ucis-o şi că telefonul îi era ascuns pe undeva? a întrebat Pip. 

— Am contactat poliția acum câţiva ani şi i-am întrebat pe 
agenţi exact aceeaşi chestie, a zis Ravi. Ofiţerul mi-a zis că era 
clar că Sal făcea un efort conștient, sunând-o de atât de multe 
ori, ca să pară nevinovat. 

— Dar, a contracarat Pip, dacă tot făcea eforturi să pară 
nevinovat şi să scape de arest, de ce nu a scăpat şi de telefonul 
lui Andie? L-ar fi putut pune în acelaşi loc unde a pus şi trupul 
ei şi nu ar mai fi fost niciodată legat de moartea ei. Dacă tot 
încerca să nu fie prins, de ce ar fi păstrat una dintre cele mai 

importante dovezi? Şi apoi să se simtă destul de disperat, astfel 
încât să-şi ia propria viață, având asupra lui o dovadă atât de 
evidentă? 

Cu degetele transformate în pistol, Ravi s-a prefăcut că 
împușcă de două ori. 

— Ofiţerul nu a putut răspunde nici la asta. 

— Te-ai uitat la ultimele mesaje dintre Andie şi Sal? a în- 
trebat ea. 

— Da, uită-te şi tu! Nu te îngrijora, nu sunt cu prostioare 
sau ceva de genul... 

Pip a revenit pe pagina principală a telefonului şi a des- 
chis aplicaţia pentru mesaje. A apăsat pe cele cu Andie, 
simțindu-se ca o persoană călătoare în timp care încalcă drep- 
tul la intimitate. 

Sal îi trimisese două mesaje lui Andie după ce aceasta dis- 
păruse. Primul fusese trimis duminică dimineaţă: andie doar 
vino acasă toată lumea e îngrijorată. Şi luni după-amiaza: te rog 
doar sună pe cineva ca să știm că ești în siguranță. 

Mesajul anterior celor două fusese trimis vineri, atunci 
când dispăruse. La 21:01, Sal îi scrisese: nu vorbesc cu tine până 
când nu îţi revii. 

Pip i-a arătat lui Ravi mesajul pe care tocmai îl citise. 

— A zis asta imediat după ce i-a respins apelul în acea seară. 
Ştii cumva din ce cauză se certaseră? Ce anume voia Sal ca 
Andie să nu mai facă? 

— Habar n-am! 

— Crezi că pot să menţionez şi asta în cercetările mele? a 
întrebat ea, întinzându-se în direcţia în care se afla el pentru 
a-şi lua laptopul. 

S-a așezat pe pat şi a copiat mesajele, cu totul, inclusiv cu 
greşelile gramaticale. 

— Acum trebuie să te uiţi la ultimul mesaj pe care l-a trimis 
lui tata, a zis Ravi. Cel despre care zic ei că ar fi mărturisirea lui. 

Pip a verificat imediat. În ultima lui zi de marţi, dimineaţa, 
la 10:17, Sal îi scrisese tatălui său: eu am fost, eu am făcut-o. îmi 
pare atât de rău. Pip l-a cercetat de câteva ori, însă de fiecare dată 
zăbovea puţin mai mult asupra lui. Formele pixelate ale fiecărei 
litere erau ca o ghicitoare, tipul acela de ghicitoare pe care ai re- 
zolva-o doar dacă te-ai opri din privit şi ai începe să vezi. 

— Observi şi tu, nu-i aşa? a întrebat-o Ravi în timp ce 
o privea cu atenție. 

— Gramatica? a întrebat Pip, căutând confirmare în ochii 
lui Ravi. 

— Sal era cea mai inteligentă persoană pe care o ştiam, a zis 
el, dar scria mesaje ca un analfabet. Mereu într-o grabă, fără 
punctuație, fără litere mari. 

— Trebuie să fi avut autocorectorul dezactivat, a zis Pip. 
Dar chiar şi aşa, în acest ultim mesaj avem o virgulă, o cratimă 
şi două puncte. Chiar dacă sunt doar litere mici. 

— Şi asta la ce te duce cu gândul? a întrebat Ravi. 

— Mintea mea nu face salturi micuțe, Ravi, a zis ea. A mea 
face salturi de mărimea muntelui Everest. Mă face să cred că 
altcineva a scris acel mesaj. Cineva care a adăugat şi semne de 
punctuație deoarece aşa era învăţat să scrie mesaje. Poate că a 
verificat rapid şi s-a gândit că se aseamănă cu cele ale lui Sal 
deoarece erau doar litere mici. 

— La asta m-am gândit şi eu atunci când l-am primit îna- 
poi. Poliţia, pur şi simplu, m-a alungat. Părinţii mei nici nu 
voiau să audă, a oftat. Cred că sunt terorizați de gândul că ar 
putea fi o speranţă deşartă. Dar şi eu sunt, dacă e să fiu sincer. 

Pip a căutat şi prin restul telefonului. Sal nu făcuse nicio 
poză în acea noapte şi nici după ce dispariţia lui Andie. A 

verificat şi în fişierul cu poze şterse, doar ca să se asigure. Nu 
erau decât notițe despre eseurile de la şcoală pe care trebuia să 
le predea şi mai era o alertă care să-i reamintească să cumpere 
un cadou pentru aniversarea mamei lui. 

— E ceva interesant în notițe, a zis Ravi, învârtindu-se în 
scaun şi deschizând aplicaţia ca să vadă şi ea. 

Notiţele lui erau destul de vechi; parola pentru Wi-Fi de 
acasă, o listă cu exerciţii pentru abdomen şi o pagină cu lo- 
curi de muncă unde şi-ar putea depune candidatura pentru a 
căpăta experiență. Însă acolo mai era o notă, una mai recentă, 
scrisă în 18 aprilie 2012. Pip a apăsat pe ea. Un singur lucru era 
notat pe acea pagină: R009 KK]. 

— Un număr de înmatriculare, nu-i aşa? a întrebat Ravi. 

— Aşa pare. A scris asta în notițe cu două zile înainte ca 
Andie să dispară. Îl recunoşti? 

Ravi a clătinat din cap. 

— Am încercat să îl caut pe Google, să văd dacă aş fi putut 
găsi proprietarul, dar fără baftă. 

Pip şi l-a notat oricum în jurnal, a mai notat și momentul 
exact în care fusese editată ultima oară acea notiţă. 

— Asta-i tot, a zis Ravi, asta-i tot ce am putut găsi. 

Pip a mai aruncat o ultimă privire nostalgică asupra telefo- 
nului înainte să i-l dea înapoi. 

— Pari dezamăgită, a zis el. 

— Am sperat doar că vom da de ceva mult mai substanţial 
de la care să plecăm. Neconcordanţele când vine vorba de gra- 
matică şi mulțimea de apeluri către Andie îl fac să pară nevi- 
novat, asta e clar, dar aceste lucruri nu deschid nicio altă pistă. 

— Nu încă, a zis el, dar trebuia să vezi. Tu ai ceva să-mi arăţi? 

Pip a făcut o pauză. Da, avea, însă unul dintre acele lucruri 
făcea referire la faptul că exista posibilitatea ca Naomi să fi fost 

implicată. I s-a activat instinctul autoapărare, împiedicând-o 
să vorbească. Dar dacă tot aveau să fie parteneri, trebuiau să fie 
până la capăt. Ea ştia asta. Și-a deschis jurnalul de pe laptop, a 
derulat până sus, apoi i l-a înmânat lui Ravi. 

— Asta e tot ce am până acum, a zis ea. 

Acesta a citit în linişte, apoi, când i-a înapoiat laptopul, avea 
o privire gânditoare. 

— Bine, deci varianta cu alibiul lui Sal e o fundătură, a zis 
el. După ce a plecat de acasă de la Max, pe la 22:30, cred că a 
fost singur; asta explică de ce s-a panicat şi şi-a rugat prietenii 
să mintă pentru el. S-ar fi putut opri pe o bancă în drum spre 
casă ca să joace Angry Birds sau ceva. 

— De acord, a zis Pip, cel mai probabil a fost singur şi de asta 
nu are alibi. E singurul lucru care are sens. Deci, direcția asta 
anchetei e pierdută. Cred că următorul pas ar fi să aflăm oricât 
de multe informaţii putem despre viaţa lui Andie şi, între timp, 
să identificăm pe oricine ar fi avut vreun motiv să o ucidă. 

— Îmi citeşti gândurile, sergent, a zis el. Poate că ar tre- 
bui să începi cu cele mai bune prietene ale lui Andie, Emma 
Hutton şi Chloe Burch. Ele chiar s-ar putea să îţi vorbească. 

— Le-am trimis mesaje amândurora. Nu am primit ni- 
ciun semn. 

— Bine, este în regulă, a zis Ravi, dând din cap pentru el 
însuşi şi apoi spre laptop. În interviul cu jurnalistul ai vorbit 
despre nişte neconcordanţe existente în caz. Mai vezi şi alte 
neconcordanţe? 

— Ei bine, dac-ai fi ucis pe cineva, a zis ea, te-ai spăla bine 
pe mâini, de mai multe ori, în special unghiile. Asta, mai ales 
dacă ai minţi în legătură cu alibiul tău şi ai face apeluri false 
doar ca să pari nevinovat, nu crezi? O, nu ştiu, spală-ţi naibii 
sângele de pe mâini ca să nu fii prins cu roşu pe ele, la propriu! 

— Da, e clar faptul că Sal nu era aşa de prost. Dar cum îţi 
explici amprentele lui din maşina ei? 

— Bineînţeles că amprentele lui au fost găsite în mașină; era 
iubitul ei, a zis Pip. Amprentele nu pot fi datate cu exactitate. 

— Dar ce zici despre ascunderea cadavrului? a întrebat 
Ravi, aplecându-se în faţă. Având în vedere unde locuim, cred 
că putem să presupunem că e îngropată undeva în pădure sau 
în afara orașului. 

— Exact, a aprobat Pip cu o mişcare din cap. Într-o groapă 
suficient de mare ca să nu poată fi găsită niciodată. Cum ar fi 
avut timp Sal să sape o groapă aşa de mare cu mâinile goale? 
Ar fi fost greu şi cu un hârleț. 

— Doar dacă nu e îngropată. 

— Da, ei bine, eu cred că ia puţin mai mult timp şi e nevoie 
de mai mult echipament ca să scapi de un cadavru în alte mo- 
duri, a zis Pip. 

— Iar asta e calea cea mai ușoară, exact așa cum ai zis. 

— Este, se presupune, a zis ea. Dar doar până când începi să 
întrebi unde, ce şi cum. 


Capitolul nouă 


Probabil credeau că ea nu-i putea auzi. Părinţii ei, ciondă- 
nindu-se în camera de zi de la parter. Ea aflase de multă 
vreme faptul că pronunția cuvântului „Pip” pătrundea ușor 
prin pereţi şi podele. 

Ascultând prin deschizătura uşii de la dormitorul ei, nu era 
prea greu de pescuit mici fărâme din conversaţie şi de a le da 
o formă pentru a prinde ideea. Mama ei nu era bucuroasă de 
faptul că Pip îşi petrecea aşa de mult timp din vacanţa ei de 
vară pentru proiectul de la şcoală. Tata nu era bucuros pentru 
că mama zisese asta. Apoi, mama nu era bucuroasă pentru că 
Victor nu înţelesese bine ce a vrut să zică. Ea se referea la faptul 
că a insista atât de mult asupra chestiei cu Andie Bell nu i-ar face 
bine. Tata nu era bucuros pentru că mama nu-i oferea suficient 
spaţiu ca să facă propriile greşeli, dacă puteau fi numite aşa. 

Pip s-a plictisit de mica neînțelegere pe care o aveau cei doi 
şi a închis uşa. Ştia că disputa lor periodică urma să se des- 
trame curând, fără o intervenţie neutră. În plus, trebuia să dea 
un telefon important. 

Cu o săptămână în urmă le trimisese mesaje în privat celor 
mai bune două prietene ale lui Andie. Emma Hutton răspun- 
sese acum câteva ore cu un număr de telefon, zicând că n-ar 
deranja-o să răspundă „câtorva” întrebări, diseară, pe la ora 
douăzeci. În momentul în care Pip i-a trimis mesaj lui Ravi ca 
să-i spună acest lucru, acesta i-a răspuns cu un ecran întreg cu 
emoticoane cu fețe şocate şi cu semne ale victoriei. 

A privit la ceasul laptopului, iar privitul a devenit holbat. 
Ceasul rămânea încăpățânat la 19:58. 

— Oh, hai azi, a zis ea, exact în momentul în care cerculețul 
de jos al cifrei 8 se transforma în codiţa cifrei 9. 

În momentul în care s-a făcut ora stabilită, adică un secol 
mai târziu, Pip a bombănit: 

— Destul de aproape! 

Apoi a apăsat pe butonul aplicaţiei de înregistrare. A format 
numărul de telefon al Emmei şi a simţit cum i s-a făcut pielea 
de găină. Fata a răspuns la al treilea bipăit. 

— Alo? a zis o voce subţire şi dulce. 

— Bună, Emma, eu sunt Pippa! 

— O, da, bună! Un moment, dă-mi voie să ajung în camera 
mea, sus! 

Pip asculta cu nerăbdare sunetul produs de paşii Emmei 
pe trepte. 

— În regulă, a comentat ea. Așadar, ai zis că faci un pro- 
iect despre Andie? 

— Ceva de genul, da. Despre investigația cu privire la 
dispariţia ei şi la rolul presei în toată chestia asta. Un fel de 
studiu de caz. 

— Bine, a zis Emma, oarecum nesigură pe ea. Nu sunt si- 
gură cât de mult pot fi de folos cu asta. 

— Nu te îngrijora, am doar câteva întrebări simple despre 
investigaţie, aşa cum îţi amintești tu, a zis Pip. Deci, pentru 
început, când ai aflat că a dispărut? 

— Xă... chiar în acea seară, cam în jurul orei unu noaptea. 
Părinţii ei ne-au sunat pe mine şi pe Chloe Burch, noi eram 
cele mai bune prietene ale lui Andie. Le-am zis că nu am vă- 
zut-o şi că nu am auzit nimic de la ea, şi le-am mai zis că o să 

dau câteva telefoane. Am încercat să-l sun pe Sal Singh în acea 
noapte, dar nu răspuns decât abia dimineaţă. 

— Poliţia te-a contactat vreodată? a întrebat Pip. 

— Da, sâmbătă dimineaţă, au venit pe aici niște poliţişti şi 
mi-au pus întrebări. 

— Şi ce le-ai spus? 

— Exact ce le-am zis şi părinţilor lui Andie. Că nu aveam 
nicio idee pe unde ar putea fi, că nu mi-a zis că merge undeva. 
Apoi au întrebat despre iubitul ei, aşa că le-am povestit despre 
Sal şi că tocmai ce îl sunasem ca să îi spun că a dispărut. 

— Ce le-ai povestit despre Sal? 

— Ei bine, doar o chestie de la şcoală, din acea săptămână, 
ei se cam certau pe atunci. În mod sigur joi şi vineri; îi văzusem 
certându-se într-un mod ieşit din comun. De obicei, Andie se 
certa cu el, iar Sal nu se implica. Dar, de această dată, el părea 
foarte deranjat de ceva anume. 

— Ştii cumva de ce? a întrebat Pip. 

Deodată i-a devenit mai clar de ce poliţia considerase că era 
o idee bună să îl interogheze pe Sal în acea după-amiază. 

— Sincer, nu ştiu. Atunci când am întrebat-o pe Andie, a zis 
doar că Sal era „puţin nesimtit” în legătură cu ceva. 

Pip a fost luată prin surprindere. 

— Bine! Deci Andie nu avea în plan să îl vadă vineri pe Sal? 

— Nu, nu avea planuri pentru nimic, de fapt, trebuia să stea 
acasă în acea noapte. 

— O, cum vine asta? a întrebat Pip, îndreptându-se puţin 
de spate. 

— Ăă, nu ştiu dacă ar trebui să spun asta. 

— Nu te îngrijora! a încercat Pip să-şi ascundă disperarea 
din voce. Dacă nu e relevant, nici nu va apărea în proiectul meu. 

Doar că poate m-ar ajuta să înţeleg mai bine circumstanţele 
dispariţiei ei. 

— Da, bine... Păi, sora mai mică a lui Andie, Becca, fusese 
internată pentru automutilare cu câteva săptămâni înainte. 
Părinţii ei trebuiau să plece undeva, aşa că i-au spus lui Andie 
să stea acasă şi să aibă grijă de Becca. 

— O! a fost tot ce s-a putut gândi Pip să zică. 

— Da, ştiu, biata fată! Dar chiar și aşa, Andie tot a lăsat-o. 
Acum, dacă e să mă uit înapoi în timp, pot să înţeleg cât de 
dificil trebuie să fi fost să o fi avut pe Andie ca soră mai mare. 

— Ce vrei să zici? 

— Ăă, e doar... Nu vreau să vorbesc urât despre persoane 
decedate, ştii tu, dar... am avut cinci ani la dispoziție să mă ma- 
turizez şi să reflectez asupra lucrurilor, iar atunci când mă gân- 
desc la ele, nu-mi place deloc persoana care eram. Persoana 
care eram atunci când eram cu Andie. 

— Era o prietenă naşpa? 

Pip nu dorea să zică prea multe, însă trebuia să o facă pe 
Emma să continue să vorbească. 

— Da şi nu. E chiar dificil de explicat, a oftat Emma. Prie- 
tenia cu Andie era distructivă, dar pe atunci eram dependentă 
de ea. Voiam să fiu ea. Nu ai de gând să scrii nimic din toate 
astea, nu-i aşa? 

— Nu, bineînţeles că nu. 

O mică minciună. 

— În regulă! Deci, Andie era frumoasă, era populară şi era 
şi charismatică. Fiindu-i prietenă, fiind cineva cu care ea ale- 
sese să-şi petreacă timpul, te făcea să te simţi special. Dorită. 
Şi apoi, se întorcea împotriva ta și folosea lucrurile cu care te 
simțeai inconfortabil ca să te doboare şi să te rănească. Chiar și 
aşa, amândouă am rămas alături de ea, așteptându-ne ca data 

viitoare să ne ridice şi să ne facă din nou să ne simţim bine. 
Putea fi uimitoare şi îngrozitoare în același timp şi nu puteai 
şti niciodată care Andie îţi bătea la uşă. Sunt surprinsă că stima 
mea de sine a supravieţuit. 

— Andie se purta aşa cu toată lumea? 

— Ei bine, cu siguranță cu mine şi cu Chloe. Nu prea ne lăsa 
să mergem acasă la ea, însă am observat şi modul în care se com- 
porta cu Becca. Putea fi atât de crudă! şi-a amintit Emma şi a 
făcut o pauză. Nu zic toate astea ca să sugerez că Andie a meritat 
ce i s-a întâmplat. Nu, nu, chiar nu vreau să sugerez deloc asta, 
nimeni nu merită să fie ucis şi îngropat. Vreau doar să zic că ana- 
lizând acum, la rece, cum era Andie, pot să înţeleg de ce Sal a 
cedat şi a ucis-o. Putea să te facă să te simţi atât de bine, apoi atât 
de îngrozitor! Era menit să se sfârșească cu o tragedie, cred eu. 

Emma a început să se smiorcăie, iar Pip şi-a dat seama că 
interviul era gata. Nu a putut ascunde faptul că plângea şi nici 
nu încerca asta. 

— Atunci în regulă, astea au fost toate întrebările mele. Îţi 
mulțumesc foarte mult pentru ajutorul pe care mi l-ai acordat! 

— E în regulă, a zis Emma. Îmi pare rău, am crezut că am 
depăşit momentul. Dar presupun că încă nu. 

— Nu, mie îmi pare rău pentru că te-am făcut să treci prin 
toate astea! Ăă, de fapt, i-am dat mesaj şi lui Chloe Burch 
pentru un interviu, dar încă nu mi-a răspuns. Voi două mai 
ţineţi legătura? 

— Ăăă... nu, nu chiar. Cred că următoarea dată când o să 
interacționăm o să fie când o să îi dau mesaj de ziua ei, dar... 
în mod clar ne-am îndepărtat una de cealaltă după chestia cu 
Andie şi după ce am terminat liceul. Cred că amândouă am 
vrut să fie aşa, serios, o separare completă de persoanele cu 
care ne petreceam timpul pe atunci. 

Pip i-a mulțumit din nou şi a închis telefonul. A expirat 
zgomotos şi, o vreme, n-a făcut decât să se holbeze la telefon. 
Ştia că Andie fusese drăguță şi populară, cel puţin mass-media 
dăduse de înţeles asta. Și la fel ca toţi cei care fuseseră vreodată 
la liceu, ştia că persoanele populare aveau câteodată toanele. 
Dar nu se așteptase la asta. Ca Emma încă să se deteste pentru 
faptul că îşi iubise „torționara. 

Oare asta era Andie Bell cea reală? Ascunzându-se în spa- 
tele acelui zâmbet perfect şi al ochilor albaştri strălucitori şi 
blânzi? Toţi cei din apropierea ei fuseseră atât de amețiţi şi atât 
de orbiţi de ea, încât nu observaseră întunericul care se ascun- 
dea la suprafață! Nu până când nu fusese prea târziu. 


Pippa Fitz-Amobi 
CPE 25/08/2017 
Jurnal - Intrarea 11 


ACTUALIZARE: Am căutat să văd dacă pot găsi proprietarul 
mașinii cu numărul de înmatriculare scris de Sal în notițele lui: 
R009 KKJ. Ravi avea dreptate. Ar trebui să știm marca și mode- 
lul mașinii pentru a face o cerere către Agenţia de licenţiere a 
conducătorilor auto și a vehiculelor. Presupun că pista asta e ca 
şi terminată. 


Bine, înapoi la misiunea curentă! Tocmai am vorbit cu Chloe. 
Am încercat o tactică diferită de această dată; nu a trebuit să 
trec din nou peste lucrurile pe care le-am aflat deja de la Emma 
şi nu am vrut să forțez interviul cu vreo problemă emoţională 
ce-o implică pe Andie. 


Dar, m-am poticnit oarecum... 


Transcrierea interviului cu Chloe Burch 


[Încep să mă plictisesc să transcriu şi începuturile interviurilor, 
toate-s la fel, iar eu mereu par ciudată. De acum o să trec direct 
la miezul problemei.] 


Pip: 


Chloe: 


Pip: 
Chloe: 
Pip: 
Chloe: 


Pip: 
Chloe: 


Pip: 


Bine, deci prima mea întrebare e: cum ai descrie 
relaţia dintre Andie și Sal? 


Da, în regulă, el se comporta drăguţ cu ea, ea credea 
că el arăta foarte bine. Sal mereu părea foarte calm și 
relaxat, iar eu am crezut că asta o să o înmoaie puţin 
pe Andie. 


De ce ar fi avut Andie nevoie să fie înmuiată? 
O, deoarece trăia într-o continuă dramă. 
Şi a reușit Sal s-o înmoaie? 


[Râde] Nu. Dacă pui antiacid într-un vulcan, asta îl va 
face să se oprească din erupție? 


Dar erau măcar puţin serioşi unul în privinţa celuilalt? 


Nu știu, dar presupun că da. Definește cuvântul 
serios. 


Ei bine, scuză-mi întrebarea, dar, ce știi, se culcau 
împreună? 


[Da, până şi eu mă înfior când aud asta. Dar trebuie să știu tot.] 


Chloe: 


Uau, proiectele de școală chiar s-au schimbat de 
când am plecat! De ce, Doamne iartă-mă, ar trebui să 
ştii asta? 

Pip: Nu ţi-a zis? 

Chloe: Bineînţeles că mi-a zis. Și nu, nu se culcau împreună. 
Pip: Ah! Andie era virgină? 

Chloe: Nu, nu era. 

Pip: Deci cu cine se culca? 

Chloe: (o mică pauză) Nu știu. 

Pip: Nu știi? 


Chloe: Lui Andie îi plăceau secretele, bine? Astea o făceau 
puternică pe ea. Ne incita pe mine şi pe Emma pen- 
tru că nu ştiam anumite lucruri. Şi le flutura prin fața 
noastră pentru că îi plăcea ca noi să întrebăm. De 
exemplu, dacă o întrebam de unde avea toți acei 
bani, ar fi râs și ne-ar fi făcut cu ochiul. 


Pip: Bani? 


Chloe: Da. Fata aia mereu făcea cumpărături, mereu avea 
o mulţime de numerar la ea. Și, în ultimul nostru an, 
mi-a zis că vrea să pună bani deoparte ca să-și mă- 
rească buzele și să-şi facă o operaţie estetică la nas. 
Emmei nu i-a spus niciodată asta, doar mie. Dar era și 
generoasă, ne cumpăra produse de machiaj și ches- 
tii, și mereu ne lăsa să îi împrumutăm hainele. Apoi 
şi-ar fi ales un moment la petrecere ca să zică în gura 
mare: „O, Chlo, se pare că ai cam lărgit aia, va trebui 
să i-o dau Beccăi de acum”. Draga de ea! 


Pip: De unde avea bani? Avea vreo slujbă cu jumătate de 
normă? 


Chloe:  Nu!Ţi-am zis, habar n-am. Am presupus că îi dădea 
tatăl ei. 


Pip: Un fel de alocaţie? 


Chloe: Da, poate. 

Pip: 


Chloe: 


Pip: 

Deci, atunci când s-a aflat că a dispărut, te-ai gândit 
vreo clipă că a fugit de acolo ca să pedepsească pe 
cineva? Poate că pe tatăl ei? 


Andie avea parte de lucruri prea bune ca să fugă 
de ele! 


Dar era vreo tensiune anume în relația dintre ea și 
tatăl ei? 


[În momentul în care pronunţ cuvântul „tatăl”, tonul vocii lui 
Chloe se schimbă.] 


Chloe: 


Pip: 


Chloe: 


Nu-mi pot da seama cum poate asta să fie relevant 
în proiectul tău. Uite, știu că am fost nerespectuoasă 
față de ea, și da, a avut defectele ei, dar tot prietena 
mea cea mai bună a fost, prietenă care a fost ucisă. 
Nu cred că e corect să vorbim despre relaţiile ei per- 
sonale și despre familia ei, oricât de mulţi ani ar trece. 


Nu, ai dreptate, îmi pare rău! Am crezut doar că dacă 
aș şti cum era Andie și ce se întâmpla în viaţa ei, aș 
putea înțelege mai bine cazul. 


Da, bine, dar nimic din toate astea nu e relevant. Sal 
Singh a ucis-o. lar tu nu o să ajungi să o cunoşti pe 
Andie din câteva interviuri. Era imposibil să o cunoşti 
cu adevărat, chiar și atunci când erai cea mai bună 
prietenă a ei. 


[Încerc să îmi cer scuze într-un mod stângaci şi să trecem din 
nou la subiect, dar este clar că, pentru ea, discuţia s-a înche- 
iat. Îi mulțumesc pentru ajutor înainte să închidă.] 


Brrr, atât de frustrant! Chiar am crezut că o să ajung undeva 
cu asta, dar nu, cu ambele prietene ale lui Andie m-am aven- 
turat pe un teren imens, minat cu un fel de emoție brută, şi 

am distrus tot. Presupun că, deși fetele cred că au depășit mo- 
mentul, încă nu au scăpat complet din strânsoarea lui Andie. 
Poate că ele încă îi păstrează niște secrete. În mod sigur am 
atins un punct sensibil atunci când l-am adus discuţie pe tatăl 
lui Andie; oare e vreo poveste acolo? 


Am mai citit de câteva ori transcrierea și... poate că e altceva 
ascuns aici. În momentul în care am întrebat-o pe Chloe cu 
cine se culca Andie, de fapt, am vrut să întreb cu cine se culca 
înainte de Sal, vreo relație mai veche. Dar, din obișnuinţă, 

am formulat-o la timpul imperfect: „cu cine se culca?” Asta, 

în acest context, înseamnă că ceea ce am întrebat eu din 
greșeală a fost: cu cine altcineva se culca Andie exact în 
același timp în care era într-o relaţie cu Sal? 


Dar Chloe nu m-a corectat. Ea, pur și simplu, a zis că nu știa. 


Mă agăţ de un pai, ştiu. Bineînţeles, Chloe ar fi putut răs- 
punde la întrebarea la care m-am referit eu. Asta ar putea să 
nu însemne nimic. Ştiu că nu pot să rezolv cazul fiind atentă 
la gramatică, nu așa funcționează lumea reală, din păcate. 


Dar acum, că am o idee, nu îi pot da drumul. Oare Andie se 
vedea în secret cu altcineva? Oare Sal a aflat și din cauza asta 
se certau? Oare asta explică ultimul mesaj trimis de Sal către 
Andie înainte ca aceasta să dispară: nu vorbesc cu tine până 
când nu îţi revii. 

Nu sunt ofiţer de poliţie, asta e doar un proiect de școală, deci 
nu pot să îi oblig pe oameni să îmi zică ceva anume. lar astea 
sunt exact genul de secrete pe care le-ai împărtăşi doar cu 
cele mai bune prietene ale tale, nu cu vreo fată oarecare, cu 
teme de făcut. 


O, Doamne! Tocmai mi-a trecut prin minte o idee oribilă 

sau poate că una strălucită. Oribilă și, cu siguranţă, imorală, 
probabil și stupidă. Şi, desigur, de-a dreptul greșită. Dar chiar 
şi aşa, cred că ar trebui să o fac. Nu o să pot să ies din asta 
curată ca lacrima dacă chiar vreau să aflu ce s-a întâmplat cu 
adevărat între Andie și Sal. 

Am de gând s-o trag de limbă pe Emma, pretinzând că sunt 
sunt fosta ei colegă, Chloe. 


Am o cartelă preplătită pe care am folosit-o în vacanţă, anul 
trecut. Dacă o s-o introduc în telefonul meu, pot să-i dau 
mesaj Emmei pretinzând că sunt Chloe, dar având un număr 
nou. Ar putea funcţiona; Emma a spus că nu au mai ţinut 
legătura, deci s-ar putea să nu-și dea seama. Dar chiar nu am 
nimic de pierdut, poate că doar niște secrete și un criminal de 
găsit, dacă nu o fac. 


Bună, Em, sunt Chloe, mi-am schimbat 
numărul recent. Deci, mai înainte m-a 
sunat o puștoaică din Kilton și a înce- 


put să îmi pună întrebări despre Andie 
pentru un proiect de-al ei. Te-a sunat și 
pe tine? Xxx 


Omg, bună! X, 

Da, a făcut-o acum câteva zile. 

M-a făcut din nou să mă emoţionez 
puţin în legătură cu tot, ca să fiu sinceră 
Xx 


Da, ei bine, Andie a avut efectul 
ăsta asupra noastră. Nu i-ai zis 


nimic despre viaţa amoroasă a lui 
Andie, nu-i aşa? Xx 

Presupun că te referi la tipul 
secret și mai în vârstă, nu la 
Sal, nu? 


Nu, nu i-am zis 


Da, nici eu. Deşi mereu 


m-am întrebat dacă Andie 
ţi-a zis cine era... 


Nuu, ştii că nu mi-a zis. 
Singurul lucru pe care ni 
l-a zis vreodată a fost că îl 
putea distruge dacă voia. 


Da, îşi iubea secretele. 


Nici măcar nu sunt sigură dacă tipul 
exista pe bune, ca să fiu sinceră 


Poate că doar a inventat asta ca să 
pară mai misterioasă. 


Da, poate. Fata asta a întrebat 
și despre tatăl ei, de aseme- 


nea, crezi că ştie? 


Poate. Nu e tare greu să îţi dai 
seama de asta acum, s-a căsătorit 
cu târfa aia la scurt timp după ce 
a divorțat. 

Nu-mi dau seama cum ar 
putea, noi eram singurele 
care ştiam. Şi tatăl lui Andie, 
evident. Oricum, ce mai 
contează dacă știe? 


Cred că ar fi bine pentru tine 
să încerci să lași să treacă mai 
mult. Eu cu siguranţă mă simt 
mai bine pentru că m-am 
distanțat de tot ce era legat 
de Andie. 


Da, mi-ar plăcea! Anunţă-mă 
când eşti liberă 
şi prin Londra. $ 


HOLLY JACKSON 


Da, dar oare are habar că 


Andie știa și ea pe atunci? 


Da, ai dreptate. Presupun 
că încă simt nevoia 

să protejez secretele 

lui Andie, înţelegi? 


Da, o să încerc. Hei, trebuie 
să plec, muncesc de dimineaţă. 


Dar chiar ar trebui să ne 
întâlnim curând ca să mai 
stăm de vorbă, nu? 


Așa o să fac. Pa XxXxX 

Sfinte Sisoe! 


Nu am transpirat așa de când mă știu! Sunt în stare de șoc 
pentru că am reușit să aflu aia. Aproape că am pierdut-o de 
câteva ori, dar... chiar am reușit. 


Deși mă simt cam naşpa, Emma e atât de drăguță și de în- 
credere! Dar e bine faptul că mă simt vinovată, îmi demon- 
strează că încă nu mi-am pierdut busola morală. S-ar putea ca 
încă să mai fiu o fată bună... 


Și uite aşa, mai avem încă două piste. 


Jason Bell era deja pe lista cu persoanele suspecte, dar acum 
îl pot trece cu bold ca fiind principalul suspect. Tipul avea 

o aventură, iar Andie știa de asta. Şi mai mult de atât, Jason 
avea habar că Andie știa. Trebuie să-l fi abordat în privinţa 
aia, ori chiar ea a fost cea care l-a prins. Asta cu siguranţă a 
umplut câteva dintre golurile cu privire la motivul pentru 
care relaţia lor era una tensionată. 


Și acum că mă gândesc la asta, toţi acei bani proveniţi dintr-o 
sursă secretă îi erau daţi de propriul tată DEOARECE ea ştia? 
Sau poate ea îl şantaja? Nu, e doar o coincidenţă; trebuie să 
mă gândesc la bani ca la o informaţie separată până când pot 
confirma de unde proveneau. 


A doua pistă și cea mai mare descoperire a nopţii, atunci: Andie 
se vedea în secret cu un tip mai în vârstă în timpul relaţiei ei 

cu Sal. Totul era atât de misterios, încât nu le-a spus niciodată 
prietenelor ei cine era, doar că putea să îl distrugă. Mintea mea 
se duce imediat cu gândul la un bărbat căsătorit. Oare el să fie 
sursa banilor secreți? Am un nou suspect. Unul care ar fi avut 
motive considerabile să o reducă pe Andie la tăcere. 


Asta nu e Andie pe care mă aşteptam să o găsesc în 
investigația mea, inexistentă, de fapt, în acea imagine publică 
a unei victime frumoase și blonde. O victimă iubită de fami- 
lia ei, o victimă adorată de prietenii ei, o victimă care a fost 
luată prea repede dintre noi de iubitul „ucigaș cu sânge-rece”. 
Poate că Andie a fost mereu un personaj fictiv, conceput 

cu scopul de a stârni simpatia oamenilor, de a face vânzare 

ziarelor. lar acum, că am început să fac mici zgârieturi, acea 
imagine începe să se curețe pe la colțuri. 


Trebuie să-l sun pe Ravi. 


Persoane suspecte 
Jason Bell 


Naomi Ward 


Tipul secret mai în vârstă (cât de în vârstă?) 


Capitolul zece 


— Urăsc să merg cu cortul, s-a încruntat Lauren, împiedi- 
cându-se de pânza mototolită. 

— Da, ei bine, e ziua mea şi mie îmi place, a zis Cara, citind 
instrucțiunile cu limba între dinți. 

Era ultima zi de vineri din vacanţa de vară, iar cele trei se 
aflau într-o poieniţă dintr-o pădure de fagi, la periferia oraşului 
Kilton. Alegerea Carei pentru aniversarea ei timpurie a vârstei 
de optsprezece ani: să doarmă toată noaptea fără un acoperiş 
deasupra capului şi să se uşureze stând ghemuită pe după co- 
pacii întunecaţi. Nu ar fi fost nici alegerea lui Pip; ea, în mod 
sigur, nu văzuse logica în toaleta primitivă şi condiţiile precare 
pentru somn. Dar ştia să se prefacă destul de bine. 

— Din punct de vedere teoretic, este ilegal să campezi în 
afara unui loc de campat înregistrat, a zis Lauren, lovind cu 
piciorul în pânză ca să se răzbune. 

— Ei bine, să sperăm că poliţia campatului n-o să-şi verifice 
Instagramul deoarece deja am dat de ştire lumii. Acum gurița 
mică, a zis Cara, încerc să citesc! 

— Ăă, Cara, a insistat Pip, ştii că ce ai adus tu nu e un cort, 
nu? E un soi de prelată. 

— Tot aia, a zis ea. Şi trebuie să încăpem și noi, şi cei trei 
băieţi înăuntru. 

— Dar efectiv nu are podea, a zis Pip, care a împuns cu de- 
getul poza de pe manualul de instrucțiuni. 

— Tu vii fără podea, a împins-o Cara cu fundul. Tata mi-a 
împachetat separat o folie de pus pe sol. 

— Când o să ajungă băieții? a întrebat Lauren. 

— Au trimis mesaj cum că s-au pornit de vreo două mi- 
nute. Și nu, a izbucnit Cara, nu îi aşteptăm pe ei ca să ridice 
cortul pentru noi, Lauren! 

— Nu sugeram asta. 

Cara şi-a pocnit degetele. 

— Demontând patriarhatul, câte un cort o dată. 

— Prelata, a corectat-o Pip. 

— Vrei să te lovesc? 

— Nuuu! 

Zece minute mai târziu, o prelată albă, de trei metri pe şase, 
era ridicată pe pământul pădurii, arătând mai nepotrivit decât 
orice altceva. Fusese ușor odată ce îşi dăduseră seama că avea 
cadru telescopic. Pip şi-a verificat telefonul. Era 19:30 deja, iar 
aplicaţia ei pentru vreme preciza că soarele va apune în cinci- 
sprezece minute, deşi ele deja avuseseră parte de câteva ore de 
amurg înainte să se lase întunericul. 

— Asta o să fie distractiv! a exclamat Cara, dându-se puţin 
în spate ca să-şi admire opera. Ador să campez. O să beau gin 
şi o să mănânc panglici gumate cu gust de căpşune până când 
o să vomit. Mâine nu vreau să îmi amintesc nimic. 

— Admirabile obiective! a zis Pip. Vreţi voi două să mergeţi 
şi să luaţi şi restul proviziilor din maşină? Eu o să scot sacii de 
dormit şi o să pun şi lateralele. 

Maşina Carei se afla în parcarea mică şi betonată, la vreo 
două sute de metri de locul ales de ele. Lauren și Cara au luat-o 
printre copaci spre automobil, pădurea fiind luminată de acea 
strălucire portocalie de seară dinainte să se întunece. 

— Nu uitaţi lanternele! a strigat ea imediat ce le-a pierdut urma. 

Pip a atașat şi uriaşele laterale din pânză ale aşa-zisului cort, 
înjurând de mama focului în momentul în care un arici s-a 
desprins şi a trebuit să o ia de la început cu una dintre ele. 
S-a luat la trântă cu folia de pus pe sol, bucuroasă atunci când 
a auzit crenguţe trosnind sub tălpile Carei şi ale lui Lauren, 
care se întorceau. Dar când a ieşit afară să se uite după ele, nu 
era nimeni. Doar o coţofană care-şi bătea joc de ea din vâr- 
ful copacilor întunecaţi, amuzându-se de neîndemânarea de 
care dădea dovadă cu un râs enervant. A salutat-o plină de 
ranchiună şi s-a întors înapoi la treabă, așezând cei trei saci de 
dormit în linie şi încercând să nu se gândească la faptul că Andie 
Bell putea foarte bine să fie îngropată chiar în această pădure. 

Sunetul crengilor trosnind sub paşi era mai tare decât cel 
pe care îl auzise ultima dată, fiind însoţit de hohote de râs și 
țipete, ceea ce nu putea să însemne decât faptul că ajunseseră 
şi băieţii. Ea le-a făcut cu mâna şi lor, şi fetelor care se întor- 
ceau cu braţele pline. Ant’, care, aşa cum îi sugera și numele, 
nu mai crescuse foarte mult de când se împrieteniseră pe la 
vârsta de doisprezece ani. Zach Chen, care locuia la patru case 
distanță de familia Amobi, şi Connor, pe care Pip şi Cara îl 
ştiau din şcoala primară. Recent începuse să îi ofere puţin cam 
prea multă atenţie lui Pip. Dar, din fericire, toată chestia asta se 
terminase repede, la fel cum se întâmplase şi atunci când era 
convins că ar fi avut un viitor strălucit ca psiholog de pisici. 

— Bună! a zis Connor, cărând o ladă frigorifică împreună 
cu Zach. O, la naiba, fetele au găsit cel mai tare loc de dormit. 
Am fost biruiţi?! 


! Ant, „furnică” (lb. engl.) (n. red.). 

? În original, joc de cuvinte pornind de la asemănarea dintre numele 
personajului, Pip, şi expresia pipped to the post („a fi înfrânt pe ultima 
sută de metri, a fi învins chiar la final”) (n. red.) 

Surprinzător, nu era prima dată când Pip auzea gluma 
cu pricina. 

— Amuzant, Con! a zis ea plictisită, ferindu-şi părul din ochi. 

— Au, a comentat Ant, să nu te simţi prost, Connor! Poate 
că dac-ai fi fost vreo temă, ceva, ar fi vrut să te facă. 

— Sau Ravi Singh, a şoptit Cara doar pentru ea, făcând 
ştrengăreşte cu ochiul. 

— Temele oferă mai multe satisfacţii decât băieţii, a zis Pip, 
trăgându-i Carei un cot în coaste. Şi tocmai tu ţi-ai găsit să 
vorbeşti, Ant, tu, care ai viața sexuală a unei caracatițe argonaut. 

— Şi asta ce înseamnă? a gesticulat Ant confuz cu mâna. 

— Ei bine, a zis Pip, penisul unei caracatițe argonaut se 
rupe în timpul actului, deci asta înseamnă că poate face sex 
doar o dată în viaţă. 

— Pot confirma asta, a zis Lauren, care, anul trecut, avusese 
parte de un flirt eşuat cu Ant. 

Întreg grupul a izbucnit în râs, iar Zach l-a lovit pe spate ca 
să-l consoleze. 

— Absolut sălbatic! a zis Connor printre hohote de râs. 


O lumină argintie învăluise pădurea, luminând micul adăpost 
ascuns printre copaci pe toate părţile. Înăuntru, aveau două 
lămpi cu lumină galbenă, pe baterii, şi trei lanterne. 

Noroc că izbutiseră să se mute înăuntrul așa-zisului cort, 
subliniase Pip, chiar atunci când începuse să plouă. Destul de 
puternic, chiar dacă adăpostul lor era protejat de coroanele co- 
pacilor. Stăteau în cerc, în jurul gustărilor şi al băuturilor, iar 
două dintre capetele prelatei fuseseră ridicate ca să se mai risi- 
pească mirosul neplăcut pe care îl răspândeau băieții. 

Pip chiar îşi permisese să dea gata o doză de bere, stând cu 
sacul de dormit marinăresc, pe care erau imprimate stele, su- 
flecat până la nivelul taliei. Chiar dacă era mai mult interesată 

de chipsuri şi de sosul de smântână. Nu-i plăcea prea mult să 
bea, nu-i plăcea faptul că simţea că pierde controlul. 

Ant era pe la jumătatea poveștii lui cu fantome, cu lanterna 
sub bărbie distorsionându-i fața şi făcându-i-o să pară ridicolă. 
Se întâmpla să fie o poveste despre şase prieteni, trei băieți şi 
trei fete, care campau într-un cort în pădure. 

— Iar sărbătorita, a zis el teatral, termină un pachet întreg 
de panglici gumate cu gust de căpşuni, cu dulciurile roşii lipite 
de bărbie precum niște urme de sânge. 

— Mai taci! a bombănit Cara cu gura plină. 

— Ea îi spune tipului chipeș cu lanterna în mâna să tacă. 
Şi atunci se aude un fel de zgârietură pe o laterală a cortu- 
lui. E ceva sau cineva afară. Încet, încet, nişte unghii încep să 
treacă prin pânză, făcând o gaură. „Daţi cumva o petrecere?” 
întreabă o fată, apoi intră prin gaură şi, cu o lovitură fermă cu 
mâna, taie gâtul tipului cu cămașă în carouri. „V-a fost dor de 
mine?”, ţipă ea, apoi prietenii rămaşi în viaţă pot, în sfârșit, să 
vadă cine era: cadavrul putrezit al unui zombie, Andie Bell, 
ieşită din mormânt pentru răzbunare... 

— Taci, Ant! l-a împins Pip. Nu e amuzant! 

— Şi atunci de ce toată lumea râde? 

— Pentru că sunteți toți bolnavi. O fată ucisă nu e ceva po- 
trivit pentru glumele tale de toată jena. 

— Da, dar este ceva potrivit pentru un proiect de şcoală? a 
intervenit Zach. 

— Asta e cu totul altceva. 

— Eram pe cale să ajung la partea cu iubitul ei secret şi în 
vârstă, ucigaşul crestător, a zis Ant. 

Pip s-a strâmbat şi s-a uitat lung la el. 

— Lauren mi-a spus, a mărturisit el încet. 

— Cara mi-a zis, a bolborosit Lauren. 

— Cara? a întrebat Pip, întorcându-se spre ea. 

— Îmi pare rău! a zis ea, vorbind cu dificultate, deoarece trecuse 
de opt măsuri de gin. Nu ştiam că era secret. Le-am spus doar lui 
Naomi şi lui Lauren. Şi le-am avertizat să nu sufle o vorbă, a adăugat 
ea, legănându-se şi aruncând cuvintele acuzator spre Lauren. 

Era adevărat, Pip nu îi spusese în mod special să ţină secret. 
Se gândise că nu era necesară această precauţie. Iată o greşeală 
pe care nu trebuia să o repete! 

— Scopul proiectului meu nu este să vă furnizeze vouă su- 
biect de bârfă. 

Uitându-se de la Cara la Lauren şi apoi la Ant, Pip a în- 
cercat să-şi îmblânzească tonul când şi-a dat seama că o cu- 
prinsese furia. Din felul în care se mişcau ochii Carei, a căror 
strălucire trăda faptul că băuse cam mult, Pip ştia că fetei îi 
părea cu adevărat rău. 

— Nu contează! a zis Ant. Cam jumătate din anul nostru 
ştie că faci un proiect despre Andie Bell. Și de ce vorbim despre 
teme în ultima noastră vineri de libertate? Zach, scoate tabla! 

— Ce tablă? a întrebat Cara. 

— Am adus o tablă Ouija!. Super, nu? a zis Zach, trăgându-și 
rucsacul mai aproape. 

Băiatul a scos de acolo o tablă din plastic care părea lipi- 
cioasă şi pe care se putea citi alfabetul şi o planşetă cu o mică 
fereastră prin care se puteau observa literele. A așezat obiectele 
în mijlocul cercului de prieteni. 

— Nu! a zis Lauren categoric, încrucişându-şi braţele. Nicio 
şansă! Asta e peste limita înspăimântătorului. Poveştile sunt în 
regulă, dar tabla nu. 


! Placa Ouija (numită şi „placa spiritelor” sau „placa vorbitoare”) este o 
un fel de tablă de joc marcată cu literele alfabetului, numerele de la zero la 
nouă, dar și cuvinte precum „da” sau „nu”, împreună cu diferite simboluri 
şi elemente grafice, utilizată pentru a indica mesajul unui așa-zis spirit în 
timpul unei şedinţe de spiritism (n. red.). 

Pip şi-a pierdut iute interesul față de băieţii care tot 
încercau să o convingă pe Lauren să joace, astfel încât să 
poată face farsa pe care o plănuiseră. Probabil tot legată de 
Andie. Se prefăcea indiferentă, dar înăuntrul ei mocnea de 
supărare. Din cauza prietenilor ei. Din cauza ei. S-a întins 
peste tabla Ouija cu gând să ia o pungă de chipsuri şi atunci 
a fost momentul în care a observat. 

O lumină albă printre copaci. 

S-a ridicat în picioare şi şi-a mijit ochii. S-a întâmplat din 
nou. Departe, în întuneric, o mică lumină dreptunghiulară a 
licărit, după care a dispărut. Ca şi cum fusese lumina emisă de 
ecranul unui telefon, stinsă prin apăsarea butonului de blocare. 

A așteptat, însă lumina nu a mai apărut. Afară domnea în- 
tunericul. Se auzea cum plouă. S-a concentrat apoi asupra si- 
luetelor copacilor adormiţi în negura nopții. 

Până când una din ele s-a dovedit a avea două picioare. 

— Băieți, a zis ea încet şi a tras o mică lovitură în tibia lui 
Ant ca să-l facă să tacă. Să nu se uite nimeni acum, dar cred că 
e cineva printre copaci! Ne urmăreşte. 


Capitolul unsprezece 
5 =- 


— Unde? a murmurat Connor, mijindu-şi ochii în timp ce o 
privea cercetător pe Pip. 

— La ora zece din poziția mea, a şoptit ea, cuprinsă de o 
spaimă cumplită. 

Toţi au căscat ochii, privind de jur-împrejur. 

Apoi, cu un strigăt parcă de luptă, Connor a apucat o lan- 
ternă şi a ţâşnit în picioare. 

— Hei, perversule! a urlat cu o îndrăzneală neobişnuită. 

A ieşit în fugă din cort şi s-a năpustit în întunericul de afară, 
cu fasciculul luminos bălăngănindu-i-se în mână. 

— Connor! a strigat Pip după el, încercând să se elibereze 
din sacul de dormit. 

A smuls iute lanterna din mâinile încleştate ale lui Ant şi a 
luat-o la fugă după prietenul ei, printre copaci. 

— Connor, aşteaptă! 

Curând şi-a dat seama că era înconjurată din toate părţile 
de întuneric şi de pânze de păianjen. Doar frânturi de copaci 
slab luminaţi îi apăreau când şi când în față, în timp ce lan- 
terna i se bălăngănea în mâini, iar picioarele i se afundau în 
noroi. În bătaia micii lămpi se zăreau stropi grei de ploaie. 

— Connor! a urlat ea din nou, urmărind singurul semn 
care-i trăda prezenţa, un licăr discret al lanternei prin întune- 
ricul înăbușitor. 

În spate auzea zgomot de paşi gonind prin pădure, cineva o 
striga pe nume. Una dintre fete ţipa. 

Deja se alesese cu o zgârietură urâtă în timpul cursei 
nebuneşti prin pădure, adrenalina înghițindu-i şi ultimele pi- 
cături de bere care ar fi putut să o amețească. Era toată numai 
ochi și urechi. 

— Pip! 

Cineva i-a țipat în ureche. 

Ant o ajunsese din urmă, lanterna telefonului ghidându-i 
paşii printre copaci. 

— Unde-i Con? a întrebat el, gâfâind. 

Nu mai avea aer deloc. A arătat cu degetul spre lumina pâl- 
pâitoare din față, iar Ant i-a luat-o înainte. 

În urmă, încă auzea zgomot produs de paşi. A încercat să 
se uite în jur, însă tot ce a reuşit să vadă era o lumină albă care 
devenea din ce în ce mai mare. 

Voia să continue să alerge, dar o străfulgerare a lanternei 
a dezvăluit două siluete cocoșate. S-a oprit brusc şi a căzut în 
genunchi ca să evite să se lovească de ele. 

— Pip, eşti teafără? a întrebat Ant, rămas aproape fără 
suflare, întinzându-i mâna. 

— Da! a răspuns fata, care acum respira rapid şi simţea o 
durere la nivelul gâtului şi al abdomenului. Connor, ce naiba? 

— I-am pierdut urma, a suspinat băiatul, stând aplecat, cu 
capul la nivelul genunchilor. Cred că l-am pierdut de ceva vreme. 

— Era un bărbat? L-ai văzut? a întrebat Pip. 

Connor a clătinat din cap. 

— Nu, nu am văzut dacă era bărbat, dar trebuie să fi fost, 
nu? Am văzut doar că purta o glugă neagră. Oricine era, s-a 
ascuns în timp ce lanterna mea era îndreptată în jos, iar eu, 
prosteşte, am mers tot înainte. 

— În primul rând, prosteşte a fost să îl urmărești, a zis Pip 
furioasă. De unul singur! 

— Evident! a zis Connor. Vreun pervers prin pădure la mie- 
zul nopţii, uitându-se la noi şi probabil atingându-se. Am vrut 
să-l bat de să-i sune apa-n cap. 

— A fost un pericol pe care ţi l-ai asumat absolut degeaba, 
a zis ea. Ce încercai să demonstrezi? 

O lumină albă în privirea lui Pip, iar Zach şi-a făcut apariţia, 
oprindu-se chiar înainte să se izbească de ea şi de Ant. 

— Ce naiba? a fost tot ce a zis el. 

Apoi au auzit un strigăt. 

— Rahat! a bombănit Zach, rotindu-se pe călcâie şi sprin- 
tând spre locul din care tocmai venise. 

— Cara! Lauren! a strigat Pip, apucându-și degrabă lan- 
terna şi luând-o pe urmele lui Zach, împreună cu ceilalţi doi. 

Din nou, printre copacii întunecaţi ale căror degetele de 
coşmar o apucau de păr. Zgârietura ei mărindu-se mai tare cu 
fiecare pas. 

Cam după vreo jumătate de minut, l-au observat pe Zach, 
care-şi folosea telefonul pentru a lumina locul unde stăteau 
cele două fete, ţinându-se de braţ. Lauren era în lacrimi. 

— Ce s-a întâmplat? a întrebat Pip, strângându-le la piept pe 
amândouă şi tremurând toate, chiar dacă noaptea era călduță. 
De ce aţi tipat? 

— Pentru că ne-am pierdut, lanterna s-a stricat şi suntem 
băute, a zis Cara. 

— De ce nu aţi rămas în cort? a întrebat Connor. 

— Pentru că ne-aţi lăsat singure, s-a plâns Lauren. 

— Bine, bine, a zis Pip. Am cam exagerat cu toții. Totul e 
în regulă, trebuie doar să ne întoarcem la cort. Oricine a fost, 
a fugit acum, iar noi suntem şase, bine? Toţi suntem teferi, a 
adăugat ea şi a şters lacrimile de pe bărbia lui Lauren. 

Chiar şi cu lanternele aprinse tot au avut nevoie cam de cinci- 
sprezece minute ca să găsească drumul înapoi spre cort; noaptea, 
pădurea parcă era o altă planetă. Au fost nevoiţi să folosească şi 

harta de pe telefonul lui Zach ca să vadă cât de departe se aflau 
de stradă. Au grăbit pasul atunci când au observat în depărtare 
crâmpeie de pânză albă printre trunchiurile copacilor şi strălu- 
cirea galbenă şi moale a lanternelor pe baterii. 

Niciunul din ei nu a vorbit prea mult în timp ce au strâns 
rapid dozele goale de băutură şi pachetele de mâncare într-o 
pungă de gunoi, făcând loc pentru sacii de dormit. Au coborât 
toate lateralele cortului, simțindu-se mai în siguranţă între cei 
patru pereţi albi de pânză. Singurul mod în care puteau privi 
către copacii contorsionaţi era prin fereastra din folie de plas- 
tic transparent. 

Băieţii deja începuseră să glumească despre sprintul lor 
prin pădure de la miezul nopţii. Lauren încă nu era pregătită 
pentru asta. 

Pip a mutat sacul de dormit al lui Lauren între al ei şi al 
Carei, şi a ajutat-o să intre în el atunci când nu a mai suportat 
să se uite cum, beată fiind, bâjbâia să tragă fermoarul. 

— Presupun că fără tabla Ouija, nu? a întrebat Ant. 

— Cred că am avut parte de suficiente sperieturi, a zis Pip. 

A stat lângă Cara pentru o vreme, forțând-o să bea apă în 
timp ce-i distrăgea atenţia cu poveşti despre decăderea Romei. 
Lauren adormise deja, la fel şi Zach în capătul celălalt al fragi- 
lului lor adăpost. 

Când ochii Carei au început să devină din ce în ce mai mici 
cu fiecare clipit, Pip s-a furişat în propriul sac de dormit. A 
observat că Ant şi Connor încă erau treji şi vorbeau în şoaptă, 
însă ea voia să doarmă sau, cel puţin, să se întindă în speranța 
că o să poată să doarmă. Atunci când şi-a vârât picioarele înă- 
untrul sacului, a simţit ceva lângă dreptul. Şi-a tras genunchii 
la piept şi s-a întins ca să ajungă înăuntru, degetele-i bâjbâ- 
indu-i în jurul unei bucăţi de hârtie. 

Trebuie să fi fost un pachet de mâncare care picase înăun- 
tru. L-a scos. Nu era. Era o coală de hârtie albă pentru impri- 
mantă, împăturită în jumătate. 

A despăturit-o, trecând rapid cu privirea peste ea. 

Cu un font mare, printate de-a lungul paginii, erau scrise 
cuvintele: Oprește-te din investigat, Pippa. 

A scăpat-o jos, urmărind cu privirea felul în care a căzut des- 
păturită. Respirația i s-a precipitat, la fel ca atunci când alerga 
prin întuneric şi vedea bucăţi de copaci în lumina lanternei. 
Neîncrederea s-a transformat în frică. În cinci secunde, frica 
s-a transformat în furie. 

— Ce naiba?! a tipat, ridicând biletul şi uitându-se urât 
la băieți. 

— Ssst, a zis unul dintre ei, fetele dorm. 

— Crezi că asta e amuzant? a întrebat Pip, uitându-se în jos 
la ei în timp ce flutura biletul împăturit. Sunteţi de necrezut! 

— Despre ce vorbeşti? s-a uitat Ant cruciş la ea. 

— Despre acest bilet pe care mi l-ați pus în sac. 

— Nu ţi-am pus niciun bilet, a zis el, întinzând mâna după 
bucata de hârtie. 

Pip nu l-a lăsat să pună mâna pe ea. 

— Tu chiar te aştepţi să cred asta? a întrebat ea. Apropo, 
toată chestia asta cu ciudatul din pădure a fost o înscenare? 
A făcut parte din farsa voastră? Cine a fost, prietenul vostru, 
George? 

— Nu, Pip, a zis Ant, holbându-se la ea. Habar n-am despre 
ce vorbeşti. Ce scrie în bilet? 

— Scuteşte-mă de rolul ăsta de nevinovat! i-a tăiat-o fata. 
Connor, ai de adăugat ceva? 

— Pip, crezi că l-aş fi urmărit până atât de departe pe per- 
versul ăla dacă era doar o tâmpenie de farsă? Nu am plănuit 
nimic, jur! 

— Adică ziceți că niciunul dintre voi nu mi-a lăsat acest bilet? 

Amândoi au aprobat din cap. 

— Ce vrăjeală! a zis ea, întorcându-se cu faţa spre partea 
din cort în care stăteau fetele. 

— Sincer, Pip, nu noi am făcut-o! a insistat Connor. 

Pip l-a ignorat, foindu-se în sacul ei de dormit şi făcând mai 
mult zgomot decât era necesar. 

S-a întins furioasă, folosindu-și puloverul mototolit pe post 
de pernă, cu biletul așezat deschis, lângă ea, pe pământ. S-a 
întors să se uite la el, ignorând şoaptele repetate din partea lui 
Ant şi Connor, care o strigau pe nume. 


Pip rămăsese ultima trează. Putea simţi asta din modul în care 
respirau toți. Singură de pază. 

Din rămăşiţele furiei ei, o nouă creatură luase naștere, în- 
trupându-se din cenuşă şi praf. Un sentiment aflat cumva între 
teroare şi îndoială, între haos şi logică. 

Îşi rostise cuvintele în gând de atâtea ori, încât deveniseră 
elastice şi începuseră să sune ciudat. 

Oprește-te din investigat, Pippa! 

Nu putea fi adevărat. Era doar o glumă nemiloasă. Doar o 
glumă, atât. 

Nu-şi putea lua privirea de la bilet, ochii ei lipsiţi de somn 
urmărind iar şi iar curbele negre ale literelor printate. 

Până şi pădurea era vie în jurul ei. Crengi trosnind, bătăi 
de aripi printre copaci şi ţipete. Nu putea spune dacă era vreo 
vulpe sau vreo căprioară, însă, indiferent ce era, ţipa şi plângea 
şi era şi nu era Andie Bell, ţipând prin negura timpului. 


Oprește-te din investigat, Pippa! 


X 


Capitolul doisprezece 
pitolul doisp 
i » 

. 
Pip se agita emoționată pe sub masă, sperând că, lângă ea, 
Cara era prea ocupată cu pălăvrăgeala ca să observe. Era 
prima dată când Pip trebuia să ascundă ceva de ea, iar emoţiile 
îi sporeau tremuratul mâinilor şi starea de gol din stomac. 

Pip lipsise de la şcoală; acum trei zile, când profesorii înce- 
taseră să mai vorbească despre ce aveau de gând să predea și 
chiar începuseră să o facă. Stăteau în bucătăria familiei Ward, 
pretinzând că se ocupau de teme, dar, în realitate, Cara trecea 
printr-o criză existenţială. 

— Şi i-am zis că încă nu ştiu ce vreau să studiez la facultate, 
să mă lase în plata mea cu locul în care vreau să merg. Şi mereu 
e: „timpul trece, Cara” şi mă stresează la maximum. Tu ai avut 
discuţia asta cu părinţii tăi? 

— Da, acum câteva zile, a zis Pip. Am decis să merg la King 
College, la Cambridge. 

— Engleză? 

Pip a aprobat din cap. 

— Eşti cea mai groaznică persoană când vine vorba de pla- 
nurile de viaţă, a pufnit Cara. Pun pariu că deja te-ai gândit ce 
meserie vrei să ai. 

— Bineînţeles, a zis ea. Îmi doresc să fiu Louis Theroux’, 
Heather Brooke? şi Michelle Obama deodată. 


! Louis Sebastian Theroux (n. 1970), celebru jurnalist şi realizator de 
documentare din Marea Britanie (n. red.). 

? Heather Brooke (n. 1970), jurnalistă britanică de renume care a 
dezvăluit cheltuielile iresponsabile făcute de Parlamentul britanic, ceea 
ce a dus la un imens scandal de presă în 2009 (n. red.). 


130 HOLLY JACKSON 


— Eficienţa ta mă ofensează. 

Deodată, un asurzitor şuierat de tren a izbucnit din telefo- 
nul lui Pip. 

— Cine e? a întrebat Cara. 

— E doar Ravi Singh, a spus Pip, trecând cu privirea peste 
mesaj. Vrea să vadă dacă am mai aflat câte ceva. 

— O, acum ne dăm mesaje unul altuia, nu-i aşa? a întrebat 
Cara în glumă. Ar trebui ca săptămâna viitoare să îmi rezerv o 
zi pentru nuntă? 

În chip de răspuns, Pip a aruncat cu un creion spre ea. Cara 
a evitat lovitura în mod strălucit. 

— Ei bine, ai ceva informaţii noi în legătură cu Andie Bell? 
a întrebat ea. 

— Nu! a zis Pip. Nimic nou. 

Minciuna a făcut ca golul din stomacul să se simtă şi mai tare. 

Ant şi Connor încă negau faptul că erau autorii biletului din 
sacul ei de dormit. Cei doi sugeraseră că autorul putea fi Zach 
sau una dintre fete. Bineînţeles, faptul că negau nu era sufici- 
ent pentru a le demonstra nevinovăția. Dar Pip trebuia să ia în 
considerare și altă posibilitate: și dacă? Şi dacă fusese cineva 
implicat în cazul lui Andie Bell care încercase să o sperie ca să 
renunţe la proiect? Cineva care avea enorm de mult de pierdut 
dacă ea continua investigația. 

Nu povestise nimănui despre bilet, nici fetelor şi nici 
băieţilor, atunci când întrebaseră ce scria în el, nici părinţilor 
şi nici măcar lui Ravi. Îngrijorarea lor ar fi putut opri brusc 
desfăşurarea proiectului. Iar ea trebuia să prevină orice posi- 
bilă scurgere de informaţii. Erau secrete pe care trebuia să le 
ţină doar pentru ea şi avea de învăţat cum să facă asta de la o 
expertă în domeniu, domnişoara Andrea Bell. 

— Unde-i tatăl tău? a întrebat Pip. 

— XĂăă, a venit cam de vreun sfert de oră şi a zis că a termi- 
nat cu meditaţiile. 

— O, da, a zis Pip. 

Minciunile şi secretele de tot felul distrăgeau atenţia. Elliot 
dădea meditații de trei ori pe săptămână; devenise o parte 
din rutina familiei Ward, iar Pip ştia bine asta. Emoţiile o fă- 
ceau să fie neglijentă. Cara avea să observe în cele din urmă, o 
cunoştea prea bine. Pip trebuia să se calmeze; se afla aici cu un 
motiv. Şi dacă era prea agitată, avea să se dea de gol. 

Auzea bâzâitul şi zgomotele surde produse de televizorul 
din cealaltă cameră; Naomi se uita la o dramă americană care 
implica o groază de „piu-piu” provenite de la armele cu amor- 
tizor şi multe „La naiba!” 

Acum era momentul prielnic ca Pip să acţioneze. 

— Hei, pot să-ţi împrumut laptopul pentru două secunde? 
a întrebat-o pe Cara, relaxându-şi muşchii feţei ca să nu o dea 
de gol. Vreau să mă uit după o carte de engleză. 

— Da, desigur, a zis Cara, pasându-i-l peste masă. Să nu-mi 
închizi paginile. 

— Nu o s-o fac, a zis Pip, întorcând laptopul astfel încât 
Cara să nu poată vedea ecranul. 

Pip îşi putea auzi pulsul. I se urcase atât de mult sânge la 
nivelul feței, încât era sigură că se înroşise ca racul. S-a aplecat 
puţin ca să se ascundă în spatele ecranului şi a apăsat pe iconița 
cu Control Panel. 

Noaptea trecută rămăsese trează până la ora trei; o bântuia 
acea întrebare — și dacă? —, alungându-i somnul. Aşa că verifi- 
case pe internet, căutând informaţii pe un forum prost redactat 
şi prin manuale de instrucțiuni pentru imprimantele fără fir. 

Oricine ar fi putut să o urmărească acolo, în pădure. Asta 
era adevărat. Oricine ar fi putut să o privească, ademenind-o 

pe ea şi pe prietenii ei afară din cort, pentru a putea plasa bile- 
tul. Adevărat. Dar era un nume pe lista ei cu persoane suspecte, 
o singură persoană care ar putut să ştie exact unde campau Pip 
şi Cara. Naomi. Fusese o neghiobie din partea ei să nu o mai 
ia în considerare pe Naomi doar pentru că avea senzaţia că o 
cunoaşte. La fel de bine putea fi şi o altă Naomi. Una care poate 
ar minţi, sau nu, în legătură cu plecatul de acasă de la Max în 
noaptea în care Andie murise. Una care poate că fusese, sau 
nu, îndrăgostită de Sal. Una care poate ar fi urât-o, sau nu, su- 
ficient de mult pe Andie, încât să o ucidă. 

După ore întregi de căutări încăpăţânate, Pip aflase că nu 
există nicio cale prin care să poată vedea fişierele printate o 
imprimantă fără fir. Şi nimeni întreg la minte nu ar salva un 
bilet ca acela în computerul personal, deci încercarea de a 
căuta prin cel al lui Naomi ar fi fost fără rost. Dar mai era ceva 
ce putea face. 

A apăsat pe Dispozitive şi imprimante pe laptopul Carei şi 
a dus săgeata mouse-ului peste numele imprimantei familiei 
Ward pe care cineva o numise Freddie Prints Junior. A apăsat 
click dreapta pe ea, apoi a intrat în Proprietăţi şi apoi în fila 
pentru opţiuni avansate. 

Pip memorase paşii pentru „cum să” de pe o pagină web în 
care erau şi imagini. A bifat căsuţa de lângă Keep Printed Do- 
cuments, a apăsat pe opţiunea aceea cu Aplică şi gata. A închis 
fereastra şi a revenit la tema Carei. 

— Mersi, a zis ea, dându-i laptopul înapoi, convinsă de fap- 
tul că i se puteau auzi bătăile inimii, o cutie explozivă cusută în 
exteriorul pieptului. 

— Nicio problemă! 

De acum, laptopul Carei avea să ţină evidenţa a tot ce trecea 
prin imprimanta lor. Dacă Pip ar mai fi primit un alt mesaj 

printat, ar fi putut afla dacă acesta provenea din imprimanta 
lui Naomi. 

Uşa bucătăriei s-a deschis pe fundalul unei explozii uri- 
aşe la Casa Albă, cu agenţi federali strigând „ieşiţi de aici!” şi 
„salvaţi-vă!. Naomi stătea în pragul uşii. 

— Doamne, Nai! a exclamat exasperată Cara. Încercăm să 
lucrăm, închide-l! 

— Scuze, a şoptit ea, ca şi cum asta ar fi compensat cumva 
gălăgia făcută de televizor. Doar îmi iau ceva de băut. Pip, te 
simţi bine? 

Naomi se uita nedumerită la ea, iar Pip abia atunci şi-a dat 
seama că ea era cea care se holba, de fapt. 

— Ăăă... da. Doar că m-ai făcut să tresar, a zis ea, schițând 
un zâmbet puţin prea larg. 


Pippa Fitz-Amobi 
CPE 08/09/2017 
Jurnal- Intrarea 13 


Transcrierea celui de-al doilea interviu cu Emma Hutton 


Pip: Îți mulțumesc că ai acceptat să vorbim din nou. Asta 
e doar o mică continuare, promit. 


Emma: Da, nu, eîn regulă. 


Pip: Mersi! Bine, deci, mai întâi, am tot întrebat de 
Andie și am auzit niște zvonuri despre care vreau 
să te întreb și pe tine. E posibil ca Andie să se fi 
văzut și cu altcineva în timp ce se întâlnea cu Sal? 
Poate că un tip mai în vârstă? Ai auzit vreodată 
ceva de genul ăsta? 


Emma: Cine ți-a spus așa ceva? 

Pip: Îmi cer scuze, dar m-a rugat să nu-i divulg identitatea. 
Emma: Cumva Chloe Burch? 

Pip: Din nou, îmi cer scuze, am fost rugată să nu zic. 
Emma: Ea trebuie să fie, eram singurele care știau asta. 


Pip: Deci e adevărat? Andie se întâlnea cu un tip mai în 
vârstă în timp ce era într-o relaţie cu Sal? 


Emma: Ei bine, da, asta zicea ea, dar nu ne-a dezvăluit nicio- 
dată numele lui sau altceva. 


Pip: Ai idee cam cât timp s-a întâmplat asta? 


Emma:  Nucu foarte mult înainte să dispară. Cred că a înce- 
put să vorbească despre asta prin martie. Deși e doar 
o presupunere. 


Pip: Şi chiar nu bănuiai despre cine putea fi vorba? 


Emma: 


Pip: 


Emma: 


Pip: 

Nu, îi plăcea să ne tachineze pentru faptul că nu 
știam. 


lar tu n-ai crezut că era important să spui poliţiei? 


Nu, deoarece, sincer, acelea au fost singurele deta- 
lii pe care le-am aflat vreodată. Şi m-am gândit că 
Andie a inventat totul ca să se dea interesantă. 


Și după ce s-a întâmplat toată chestia cu Sal, nu te-ai 
gândit să povestești poliţiştilor faptul că era posibil 
să fie adevărat? 

Nu, deoarece, din nou, nu eram convinsă că tipul 


există. lar Andie nu era toantă, nu i-ar fi spus lui Sal 
despre el. 


Dar dacă Sal ar fi aflat singur? 


Hmm, nu cred asta. Andie era foarte pricepută la păs- 
trat secrete. 


În regulă, trecând la ultima mea întrebarea. Ştii 
cumva dacă Andie s-a certat vreodată cu Naomi 
Ward. Sau dacă aveau o relație mai încordată? 


Naomi Ward, prietena lui Sal? 
Da. 
Nu, nu din câte știu. 


Andie nu a adus niciodată în discuţie faptul că se 
ciondănea cu Naomi? Sau nu a zis niciodată lucruri 
nasoale despre ea? 


Nu. De fapt, acum că ai adus vorba de asta, în mod 
sigur ura pe cineva din familia Ward, dar nu era 
Naomi. 


Ce vrei să zici? 


ÎI ştii pe domnul Ward, profesorul de istorie? Nu ştiu 
dacă încă mai predă la Kilton Grammar. Dar da, Andie 
nu-l plăcea. Îmi amintesc că îl numea dobitoc, printre 
alte cuvinte urâte. 

Pip: De ce? Când s-a întâmplat asta? 


Emma:  Ăă,nu aș putea zice exact, dar cred că era în preajma 
Paștelui. Deci, nu cu mult înainte să se întâmple toate 
acele lucruri. 


Pip: Dar Andie nu făcea istorie? 


Emma: Nu, trebuie să fi fost ceva de genul că i-a zis că 
avea fusta prea scurtă pentru şcoală. Întotdeauna 
a urât asta. 


Pip: Bine, asta e tot ce am vrut să te întreb. Mulţumesc din 
nou pentru ajutor, Emma! 


Emma: Nu-ţi face griji! Pa! 


NU! Pur şi simplu, nu! 


Mai întâi Naomi, în ai cărei ochi nici nu pot să mă mai uit. Și 
acum Elliot? De ce există întrebări despre Andie Bell care oferă 
răspunsuri ce duc spre oamenii apropiaţi de mine? 


Bine, Andie insultând un profesor în faţa prietenelor ei în 
perioada premergătoare decesului ei pare o pură coincidenţă. 
Da. Ar putea fi cu totul şi cu totul o coincidenţă. 


Dar - şi e un dar puţin cam mare - Elliot mi-a zis că abia o 
cunoştea pe Andie sau că abia avusese de-a face cu ea în ulti- 
mii ei doi ani de viață. Aşadar, de ce l-a numit dobitoc dacă nu 
au avut nicio interacţiune unul cu celălalt? Oare Elliot minţea? 
Din ce motiv? 


Aş fi ipocrită dacă nu aș începe să fac supoziţii, aşa cum am 
făcut și înainte, doar pentru că sunt apropiată de Elliot. Și chiar 
dacă asta mă epuizează psihic: ar putea acest indiciu inofensiv 
să indice că Elliot Ward e tipul secret mai în vârstă? Adică, la 
început am crezut că „tipul secret mai în vârstă” era cineva între 
25 şi 30 de ani. Dar poate că instinctele mele s-au înşelat, poate 
că era vorba de cineva mult mai în vârstă. Eu însămi am pre- 
gătit tortul pentru ultima zi de naştere a lui Elliot, știu că acum 

are 47 de ani, ceea ce înseamnă că, în anul în care a dispărut 
Andie, avea 42. 


Andie le-a spus prietenelor ei că l-ar fi putut „distruge” pe 
acest bărbat. Am crezut că asta însemna că individul — oricine 
ar fi fost el — era căsătorit. Elliot nu era; soţia lui murise cu 
câţiva ani înainte. Însă el era profesor la şcoala unde învăţa 
ea, într-o poziţie de încredere. Dacă era implicat într-o relație 
sentimentală nepotrivită, pe Elliot îl păștea închisoarea. Asta în 
mod clar intră sub pălăria lui „a distruge” pe cineva. 


Oare ar fi capabil de așa ceva? Nu, nu. Şi oare ar putea 
el să aibă o pasiune pentru o elevă blondă și frumoasă de 
șaptesprezece ani? Nu cred asta. Adică nu e hidos și arată chiar 
respectabil cu acel păr puţin încărunţit, dar... pur și simplu, nu. 
Nu pot să-mi imaginez asta. 


Nu pot să cred nici măcar că îmi dau voie să mă gândesc 
la așa ceva. Cine va fi următoarea persoană de pe lista cu 
suspecți? Cara? Ravi? Victor? Eu? 


Cred că ar trebui să strâng din dinţi și să-l întreb pe Elliot, ca, 
astfel, să mușc din nişte fapte reale. Altfel, s-ar putea să sfârșesc 
suspectând pe oricine știu că a vorbit, la un moment dat, cu 
Andie. lar paranoia nu mi se potriveşte. 


Dar cum întrebi, așa, la întâmplare, un om matur pe care îl 
cunoşti de când aveai şase ani, dacă a minţit în legătură cu o 
fată ucisă? 


Persoane suspecte 


Jason Bell 

Naomi Ward 

Tipul secret mai în vârstă 
Elliot Ward 


Capitolul treisprezece 


Scrisul ei de mână trebuie să fi avut conştiinţă proprie; un 
circuit independent de cel pe care îl avea Pip în cap. 

Domnul Ward vorbea: 

— Dar lui Lenin nu i-a plăcut politica lui Stalin cu privire la 
Georgia după invazia Armatei Roşii din anul 1921. 

Degetele lui Pip se mişcau în armonie, scriind totul, ba 
chiar subliniind şi anii. Însă ea nu asculta cu adevărat. 

În mintea ei avea loc un război, cele două emisfere ale cre- 
ierului ei certându-se şi ciocnindu-se una de cealaltă. Oare tre- 
buia să-l întrebe pe Elliot despre comentariile lui Andie? Sau 
asta reprezenta un risc pentru investigaţie? Era nepoliticos să 
pună întrebări despre elevi ucişi? Sau era un „Pippism” uşor 
de iertat? 

Clopoţelul a sunat, anunțând pauza de prânz, iar Elliot a 
strigat peste zgomotul produs de scaunele târâte pe podea și 
de fermoarele genţilor: 

— Să citiți capitolul al treilea înainte de următoarea noastră 
lecţie. Iar dacă chiar sunteţi dornici, puteți Troțki şi peste al 
patrulea, bine? 

A chicotit la propria-i glumă. 

— Haide, Pip, vii? a întrebat Connor, stând în picioare şi 
legănându-şi rucsacul pe spate. 

— Ăă, da, o să vin la voi într-un minut, a zis ea. Mai întâi 
trebuie să-l întreb ceva pe domnul Ward. 

— Trebuie să-l întrebi ceva pe domnul Ward, eh? 

Elliot auzise fără să vrea. 

— Asta-i ameninţător. Sper că nu ai început deja să te 
gândeşti la tema pentru acasă. 

— Nu, ei bine, ba da, a zis Pip, dar nu asta voiam să vă întreb. 

A aşteptat până când au rămas doar ei doi în sala de clasă. 

— Ce e? 

Flliot a aruncat o privire spre ceasul lui de la mână. 

— Ai exact zece minute din timpul meu înainte de a începe 
să mă panichez în legătură cu coada de la sandviciuri. 

— Da, scuze! a zis Pip, încercând să se agațe de dramul de 
curaj rămas, însă îi era cam greu. Ăă... 

— E totul în regulă? a întrebat Elliot, stând rezemat de bi- 
roul lui, cu braţele şi cu picioarele încrucişate. Te îngrijorezi 
în legătură cu cererile pentru facultate? Putem trece peste 
declaraţia ta personală cândva, dacă... 

— Nu, nu e asta. Pip a luat o gură de aer şi a început să tu- 
ruie: Eu... când v-am intervievat anterior, aţi zis că nu aţi avut 
nimic de-a face cu Andie în ultimii ei doi ani de şcoală. 

— Da, corect, a clipit profesorul. Andie nu a făcut istorie. 

— Bine, dar... 

Dintr-odată, Pip şi-a recăpătat curajul, iar cuvintele parcă 
se luaseră la întrecere. 

— Una dintre prietenele ei a zis că, scuzaţi-mi limbajul, 
Andie vă spunea dobitoc şi alte asemenea cuvinte de prost gust 
în ultimele săptămâni înainte să dispară. 

Întrebarea „de ce?” era evidentă, se ascundea în spatele cu- 
vintelor ei, aşa că nu a mai trebuit să o rostească. 

— O! a zis Elliot, frecându-şi barba neagră. S-a uitat la ea 
şi a oftat, apoi a continuat: Ei bine, speram că nu o să iasă la 
iveală, nu văd la ce mai servește să insistăm cu subiectul ăsta, 
dar observ că eşti foarte implicată în proiectul tău. 

Pip a aprobat din cap, tânjind după un răspuns. 

Elliot s-a schimbat la față. 

— Nu mă simt prea confortabil să vorbesc despre asta, să 
spun lucruri neplăcute despre o elevă care şi-a pierdut viaţa. 
Şi-a ridicat privirea spre uşa deschisă a sălii de clasă şi s-a în- 
dreptat spre ea ca să o închidă. Ăăă, nu am avut prea multe de-a 
face cu Andie la şcoală, dar, fiind tatăl lui Naomi, o cunoşteam, 
bineînţeles. Şi... pur şi simplu s-a întâmplat ca, prin Naomi, să 
aflu nişte lucruri despre Andie Bell. 

— Da? 

— Nu e nicio cale mai drăguță prin care să o pot zice, dar... 
hărţuia pe cineva de la şcoală. O fată din anul ei. Nu-mi amin- 
tesc numele ei acum, părea să fie ceva portughez. A avut loc 
un incident, un videoclip pe care Andie l-a publicat în mediul 
on-line. 

Pip era cumva şi surprinsă, şi nu în același timp. Deşi un 
alt drum se deschidea în labirintul vieţii lui Andie Bell. Pa- 
limpsest peste palimpsest, Andie cea adevărată doar trăgea cu 
ochiul la mâzgăliturile de deasupra. 

— Ştiam destule lucruri ca să înţeleg că Andie ar fi putut 
avea probleme şi cu şcoala, şi cu poliția pentru ce a făcut, a 
continuat Elliot. Iar eu... am crezut că era o ruşine pentru că 
era prima săptămână de școală după sărbătorile pascale şi se 
apropiau şi examenele. Examene care i-ar fi conturat între- 
gul viitor, a oftat profesorul. Ce ar fi trebuit să fac atunci când 
am aflat era să îi spun directorului şcolii despre incident. Dar 
instituţia nu tolerează agresiunea fizică sau hărţuirea on-line şi 
ştiam că Andie ar fi fost exmatriculată imediat. Fără examene 
şi fără facultate, iar eu, ei bine, pur şi simplu n-am putut s-o 
fac. Chiar dacă era o ticăloasă, nu aş fi putut trăi cu mine în- 
sumi ştiind că am luat parte la distrugerea viitorului unui elev. 

— Şi ce aţi făcut? a întrebat Pip. 

— Am căutat datele de contact ale tatălui ei şi l-am sunat în 
prima zi de şcoală după vacanţa de Paşte. 

— Vreţi să ziceţi că în ziua de luni a săptămânii în care 
Andie a dispărut? 

Elliot a aprobat din cap. 

— Da, cred că așa a fost. L-am sunat pe Jason Bell, i-am 
povestit tot ce am aflat şi i-am zis că ar trebui să poarte o 
discuţie foarte serioasă cu fiica lui despre agresiune şi despre 
consecinţele ei. I-am sugerat să-i restricționeze accesul către 
mediul on-line. Am zis că am încredere în el că o să rezolve 
asta, altfel, aş fi fost nevoit să informez conducerea școlii şi să 
o exmatriculăm pe Andie. 

— Şi el ce a zis? 

— Ei bine, era recunoscător pentru faptul că îi ofeream fii- 
cei lui o a doua şansă, pe care probabil nu o merita. Și a promis 
că o să rezolve problema și că o să stea de vorbă cu ea. Acum, 
presupun că atunci când domnul Bell a vorbit cu Andie, a 
menţionat că eu sunt sursa informaţiei. Deci, dacă am fost vic- 
tima unor cuvinte nu prea frumoase din partea lui Andie în 
acea săptămână, nu sunt foarte surprins, trebuie să recunosc. 
Dezamăgire e tot ce simt. 

Pip a răsuflat de uşurare. 

— Asta pentru ce a fost? 

— Sunt bucuroasă că nu aţi minţit pentru un motiv mai grav. 

— Cred că ai citit prea multe romane polițiste, Pip. De ce 
nu încerci nişte biografii istorice, în schimb? a zâmbit amabil. 

— Pot fi la fel de tulburătoare precum ficţiunea. Pip a făcut 
o pauză scurtă, apoi a continuat: Nu ați mai zis niciodată ni- 
mănui, nu-i aşa, despre fapta lui Andie? 

— Bineînţeles că nu! Cred că nu are niciun rost după tot 
ce s-a întâmplat. Şi e şi insensibil, a adăugat profesorul şi şi-a 
scărpinat bărbia. Încerc să nu mă gândesc la asta pentru că mă 
pierd în teoriile cu efectul fluturelui. Ce se întâmpla dacă po- 
vesteam conducerii şcolii, iar Andie era exmatriculată în acea 
săptămână? Ar fi schimbat asta sfârşitul? Condiţiile care l-au 
determinat pe Sal s-o ucidă nu ar mai fi fost prezente? Ar fi fost 
acum amândoi în viaţă? 

— Ăsta-i un drum pe care nu ar trebui să porniţi, a zis Pip. Şi 
chiar nu vă amintiţi cine era fata care a fost hărțuită de Andie? 

— Nu, îmi pare rău! Naomi ar putea să ştie, de ce n-o în- 
trebi pe ea? Deşi nu sunt sigur ce are asta de-a face cu folosirea 
presei în anchetarea unei crime, a spus profesorul şi s-a uitat 
la ea cam iritat. 

— Fi bine, încă nu m-am hotărât care va fi titlul final, a 
zâmbit Pip. 

— În regulă, ei bine, să nu te rătăceşti pe drumul pe care ai 
pornit, a zis el, fluturând din degete. Şi acum o să fug de tine 
pentru că sunt disperat după un sandvici cu ton. 

A zâmbit şi a dispărut pe hol. 

Pip se simţea mai uşurată, căci grămada de îndoieli părea 
să fi dispărut odată ce Elliot a ieşit pe uşă. Și, în loc să facă 
speculaţii greşite care să o conducă pe căi şi mai greşite, acum 
avea o pistă adevărată pe care să o urmeze. Şi un nume mai 
puţin pe listă. Făcuse treabă bună. 

Însă pista o ducea înapoi spre Naomi. Din nou. Iar Pip tre- 
buia să o privească în ochi ca şi cum nu credea că există ceva 
întunecat în spatele lor. 


Pippa Fitz-Amobi 
CPE 13/09/2017 


Jurnal- Intrarea 15 


Transcrierea celui de-al doilea interviu cu Naomi Ward 

În regulă, înregistrăm! Deci, tatăl tău mi-a zis că a 
aflat că Andie hărţuia o fată din anul vostru. Hărţuire 
on-line. Credea că este vorba despre o filmare. Ştii 
ceva despre asta? 


Da, așa cum am zis, ştiam că Andie era o pacoste. 
Poţi să-mi povesteşti mai multe despre asta? 


Era o fată în an cu noi, Natalie da Silva, era drăguță 
şi era şi ea blondă. De fapt, semănau destul de mult. 
Și presupun că Andie se simţea ameninţată de ea, 
deoarece, chiar de când a început ultimul nostru an, 
Andie s-a apucat să împrăștie zvonuri despre ea și să 
găsească modalităţi de a o umili. 


Dacă Sal și Andie nu au început să se întâlnească 
până în decembrie, atunci cum de știi toate astea? 


Eram prietenă cu Nat. Făceam ora de biologie 
împreună. 


O! Şi ce fel de zvonuri împrăștia Andie? 


Tipul de chestii dezgustătoare la care doar o adoles- 
centă s-ar putea gândi. Lucruri precum că familia ei 
era incestuoasă, că Nat se uita la oameni dezbrăcaţi 
în cabina de probă și că se atingea în acest timp. 
Genul ăsta de lucruri. 


Şi crezi că Andie a făcut asta doar pentru că se simțea 
ameninţată și că Nat era drăguță? 

De fapt, cred că așa gândea ea. Andie voia să fie tipa 
din an pe care toţi băieţii s-o dorească. Nat era rivala 
ei, deci Andie trebuia s-o doboare. 


Așadar, știai de această filmare pe atunci? 


Da, a fost distribuită peste tot pe rețelele de socia- 
lizare. Cred că a fost ștearsă abia peste câteva zile, 
când cineva l-a raportat ca fiind conţinut indecent. 


Când s-a întâmplat asta? 


În timpul vacanței de Paşte. Mulţumesc lui Dumne- 
zeu că nu a fost în timpul școlii; ar fi fost mult mai rău 
pentru Nat! 


Bine, despre ce era vorba? 


Deci, din câte știu eu, Andie ieşea cu câţiva prieteni 
de la școală, incluzându-le aici pe cele două adora- 
toare ale ei. 


Chloe Burch şi Emma Hutton? 


Da, și încă niște puşti. Nu cu Sal sau cu vreunul dintre 
noi. Și mai era un tip, Chris Parks, şi toţi ştiau că lui 
Nat îi plăcea de el. Nu cunosc detaliile, însă Andie ori 
i-a folosit telefonul, ori i-a zis ce să facă, și flirtau prin 
mesaje cu Nat. lar ea răspundea, deoarece îl plăcea 
pe Chris și credea că era el. Apoi Andie sau Chris, 
unul din ei, i-a cerut lui Nat să trimită un filmuleţ cu 
ea la bustul gol, dar să i se vadă faţa, ca astfel să ştie 
că era ea cu adevărat. 


Și Nat a făcut-o? 


Da. Puțin cam naivă, după părerea mea, dar credea 
că vorbește doar cu Chris. Ce s-a întâmplat în con- 
tinuare, știm cu toții: videoclipul a ajuns în mediul 
on-line, iar Andie şi o mulţime de alte persoane l-au 
distribuit pe profilurile lor. lar comentariile erau ori- 
bile! Și, practic, toţi din acel an l-au văzut înainte să 
fie şters. Nat, efectiv, nu putea fi consolată. Chiar a 

şi lipsit două zile de la școală după vacanţa de Paşte 
pentru că se simţea umilită. 


Pip: Sal știa că Andie a făcut asta? 


Naomi: Ei bine, i-am zis. El nu a aprobat, evident, dar a zis:,„e 
problema lui Andie, nu vreau să mă implic”. Sal era 
cam prea relaxat în legătură cu anumite lucruri. 


Pip: S-a mai întâmplat și altceva între Nat și Andie? 


Naomi: Da, de fapt. Ceva ce cred că e la fel de rău, dar puţini 
au avut habar despre asta. E posibil să fi fost singura 
căreia i-a spus Nat, pentru că plângea la ora de biolo- 
gie, imediat după ce s-a întâmplat. 


Pip: Ce anume? 


Naomi: În toamna acelui semestru, şcoala voia să pună în 
scenă o piesă de teatru, Vrăjitoarele din Salem cred că 
era. După audiții, Nat a primit rolul principal. 


Pip: Adică Abigail? 


Naomi: Cred, nu știu. Și, din câte se pare, Andie voia ea rolul 
şi s-a enervat la culme. Așa că, după ce a fost afișată 
distribuţia, Andie a încolţit-o pe Nat și i-a zis... 


Pip: Da? 


Naomi: Scuze, am uitat să menţionez ceva. Fratele lui Nat, 
Daniel, care era cam cu cinci ani mai mare decât noi, 
lucra la şcoală ca îngrijitor. Noi aveam pe atunci cinci- 
sprezece sau şaisprezece ani. Doar pentru un an, în 
timp ce căuta alte joburi. 


Pip: Aşa... 


Naomi: Deci Andie a încolţit-o pe Nat și i-a zis că atunci când 
fratele ei încă lucra la școală, a făcut sex cu ea, deși pe 
atunci avea doar cincisprezece ani. Andie i-a spus lui 
Nat să renunţe la rol, ori va merge la poliţie şi va spune 
că a fost violată de Daniel. lar Nat a renunţat deoarece 
era speriată că Andie chiar ar putea face asta. 

Și era adevărat? Andie a avut o aventură cu fratele lui 
Nat? 


Nu știu. Nici Nat nu știa sigur, de aceea a renunţat. 
Dar nu cred că l-a întrebat vreodată. 


Ştii pe unde e Nat acum? Crezi că aș putea vorbi cu 
ea? 


Nu prea mai ţin legătura cu ea, dar știu că a venit 
înapoi acasă la părinţii ei. Deși am auzit câteva chestii 
despre ea. 


Ce fel de chestii? 


Ăă, cred că a fost implicată într-o bătaie la facultate. 
A fost arestată și acuzată de vătămare corporală, cred 
că a stat puţin şi în închisoare. 


O, Doamne! 
Ştiu. 


Poţi să-mi dai numărul ei? 


y 
pe 


d Capitolul paisprezece 


— Te-ai dichisit ca să vii să mă vezi, sergent? a întrebat Ravi, 
îmbrăcat într-o cămaşă verde în carouri, rezemându-se de 
tocul uşii din faţă. 

— Nu, am venit direct de la şcoală, a zis Pip. Şi am nevoie 
de ajutorul tău. Hai, pune-ţi ceva în picioare, vii cu mine! a 
adăugat ea şi a bătut din palme. 

— Mergem într-o misiune? a întrebat Ravi, dându-se îna- 
poi ca să se încalţe cu niște pantofi sport aruncaţi pe hol. Ar 
trebui să iau ochelarii cu vedere nocturnă şi steluțele ninja? 

— Nu de data asta, a zâmbit ea şi a pornit-o pe alee, timp în 
care Ravi a închis ușa, după care i-a luat-o pe urme. 

— Unde mergem? 

— Spre casa unde au crescut doi potenţiali criminali ai lui 
Andie, i-a explicat Pip. Unul dintre ei tocmai a ieşit din închi- 
soare pentru comiterea unei vătămări corporale, a adăugat ea, 
simulând ghilimele cu degetele. Vei fi pavăza mea în timpul 
discuţiei cu o persoană suspectă şi potenţial violentă. 

— Pavăză? a întrebat el, ajungând-o în sfârşit din urmă. 

— Ştii tu, i-a explicat Pip, să mai fie cineva acolo care să-mi 
audă strigătele de ajutor. 

— Stai puţin, Pip! a zis Ravi, care şi-a încleştat degetele în 
jurul braţului ei, oprind-o brusc. Nu vreau să faci ceva ce ar 
putea fi periculos. Nici Sal nu ar fi vrut asta. 

— O, haide! s-a eschivat ea. Nimic nu intervine între mine 
şi tema mea, nici măcar un mic pericol. Doar o să merg, foarte 
calmă, să îi pun fetei câteva întrebări. 

— O, e o fată? a întrebat Ravi. Bine atunci! 

Pip şi-a balansat rucsacul ca să-l lovească peste mână. 

— Să nu crezi că nu am băgat de seamă, a zis ea. Femeile pot 
fi la fel de periculoase ca bărbaţii. 

— Au, nu mai spune! a zis el, frecându-şi mâna. Ce ai acolo, 
cumva cărămizi? 


În momentul în care Ravi a încetat să mai râdă de maşina 
înghesuită şi urâtă a lui Pip, băiatul şi-a pus centura, iar ea 
a tastat adresa în telefon. A pornit şi i-a spus lui Ravi tot ce 
mai aflase de la ultima lor discuţie. Totul, cu excepția perso- 
najului misterios din pădure şi a biletului din sacul de dor- 
mit. Investigația asta însemna totul pentru el, dar, chiar şi 
aşa, ştia că ar îndemna-o să se oprească dacă credea că își 
primejduieşte viața. Nu putea să-l pună în acea postură. 

— Andie asta era o figură! a zis el atunci când Pip a termi- 
nat de povestit. Şi chiar şi așa, a fost atât de uşor pentru toată 
lumea să creadă că Sal era monstrul! Uau, asta a sunat de-a 
dreptul profund! a exclamat Ravi şi s-a întors spre ea. Mă poţi 
cita în proiectul tău dacă doreşti! 

— Bineînţeles, cu notă de subsol și cu tot tacâmul! 

— Ravi Singh, a zis el, pictând cuvintele în aer cu propriile 
degete, gânduri profunde şi necenzurate, maşina lui Pip cu faţă 
de muscă, 2017. 

— Azi am avut o oră legată de proiect cu privire la notele de 
subsol, a zis Pip, cu ochii din nou aţintiţi la drum. Ca şi cum 
nu aş şti deja care e treaba. M-am născut ştiind cum să fac 
referinţele bibliografice. 

— Ce superputere interesantă, ar trebui să-i suni pe cei de 
la Marvel! 

Vocea metalică a telefonului lui Pip le-a întrerupt momen- 
tul, anunțând că în cinci sute de metri vor ajunge la destinație. 

— Asta trebuie să fie! Naomi mi-a spus că e cea cu uşă bleu, 
a zis Pip şi a arătat cu mâna, apoi a tras pe dreapta, lângă bor- 
dură. Ieri am sunat-o pe Natalie de două ori; prima dată a în- 
chis după ce am rostit cuvintele: „proiect”. A doua oară nu a 
mai răspuns deloc. Să sperăm că va deschide ușa. Vii? 

— Nu sunt sigur, a zis el, indicând cu degetul spre propria 
faţă. E chestia aia cu fratele ucigașului. Probabil că ai primi mai 
multe răspunsuri dacă nu m-aș afla acolo. 

— Ah! 

— Ce zici dacă stau acolo? a indicat el plăcile de beton care 
separau grădina de casă, în locul unde făcuseră uşor stânga ca 
să meargă spre uşă. Nu o să mă vadă, dar o să fiu acolo, pregătit 
de acţiune. 

Au ieşit din maşină, iar Ravi i-a înmânat rucsacul, scoțând 
nişte mormăituri exagerate în timp ce îl ridica. 

Ea a dat din cap aprobator în direcţia lui atunci când era 
pe poziţie, apoi s-a îndreptat spre uşă. A apăsat pe sonerie de 
două ori, scurt, jucându-se neliniştită cu gulerul jachetei în 
timp ce o siluetă întunecată se apropia de sticla mată a ușii. 

Uşa s-a deschis încet şi o față s-a ițit prin crăpătură. O femeie 
tânără, cu părul blond-deschis, tuns scurt, şi ochii conturaţi cu 
dermatograf. Faţa ei părea straniu de asemănătoare cu cea a lui 
Andie: cam aceiaşi ochi mari şi albaştri, buze pline şi deschise 
la culoare. 

— Bună! a salutat-o Pip. Eşti Nat da Silva? 

— D-da, a zis ea cu o ezitare. 

— Numele meu e Pip, a înghiţit fata în sec. Eu te-am sunat 
ieri. Sunt prietenă cu Naomi Ward, o ştii de la şcoală, nu-i aşa? 

— Da, Naomi îmi era prietenă. De ce? S-a întâmplat ceva? 

Nat părea îngrijorată. 

— O, nu îţi face griji, e bine! schițat Pip un zâmbet. S-a în- 
tors acasă pentru moment. 

— Nu ştiam, a zis Nat și a deschis ușa puţin mai larg. Da, ar 
trebui să vorbesc cu ea, să aflu ce mai face. Deci... 

— Scuze! a zis Pip, analizând-o pe Natalie din cap până-n 
picioare şi observând dispozitivul electronic din jurul gleznei ei. 
Deci, aşa cum am zis când am sunat, fac un proiect pentru şcoală 
şi mă întrebam dacă ai putea să-mi răspunzi la câteva întrebări. 

S-a uitat rapid din nou la faţa lui Nat. 

— Despre ce? 

Nat şi-a mutat piciorul cu pricina după ușă. 

— Ăă, e despre Andie Bell. 

— Nu, mersi! 

Nat s-a dat înapoi şi a încercat să închidă ușa, însă Pip a 
păşit în față şi a blocat uşa cu pantoful. 

— Te rog! Ştiu lucrurile groaznice pe care ţi le-a făcut! a zis 
ea. Înţeleg de ce nu ai vrea, dar... 

— 'Târfa aia mi-a distrus viaţa, a scuipat vorbele Nat. Nu-mi 
mai irosesc nicio respirație pentru ea. Mişcă-te! 

Acela a fost momentul în care amândouă au auzit o talpă de 
cauciuc pe beton şi o şoaptă: 

— Ah, la naiba! 

Nat şi-a ridicat privirea, iar ochii i s-au mărit. 

— Tu! a zis ea încet. Tu eşti fratele lui Sal! 

Nu era o întrebare. 

Pip s-a întors, iar privirea i-a picat pe Ravi, care se afla în 
spatele ei, stând umil ca un mieluşel lângă un petic de beton 
denivelat care trebuie să-l fi dat de gol. 

— Bună! a zis el, plecându-şi capul şi ridicând o mână. Eu 
sunt Ravi! 

După asta, a venit lângă Pip, iar în momentul în care a 
ajuns, Nat a dat drumul uşii şi a lăsat-o să se deschidă din nou. 

— Sal a fost mereu drăguţ cu mine, chiar și atunci când nu 
trebuia! a zis fata. Ultima oară când am vorbit cu el, a renunţat 
la pauza de prânz şi s-a oferit să mă ajute la ştiinţe politice 
pentru că mă chinuiam la materia asta. Îmi pare rău că a murit! 

— Îţi mulţumesc! a zis Ravi. 

— Trebuie să fi fost greu pentru tine, a continuat Nat, cu 
privirea-i încă pierdută în altă lume, la cât de mult o venerează 
acest oraş pe Andie Bell. Sfânta şi scumpa oraşului Kilton! Și 
acel mesaj de pe piatra funerară: plecată dintre noi prea de- 
vreme. Nu suficient de repede, cred eu. 

— Nu era o sfântă, a zis Pip, încercând să o convingă pe Nat 
să iasă de după ușă. 

Însă Nat nu s-a uitat la ea, ci doar la Ravi. 

Băiatul a făcut un pas în faţă. 

— Te-a hărțuit? 

— Bineînţeles că a făcut-o, a râs sarcastic Nat. Şi continuă 
să-mi distrugă viaţa, chiar şi din mormânt. Deja mi-ai remarcat 
echipamentul, a adăugat ea, arătând cu degetul spre dispozitivul 
de la gleznă. M-am ales cu asta pentru că am pocnit-o pe una 
dintre colegele de cămin de la facultate. Ne consultam în privința 
dormitoarelor, iar tipa asta a început să facă pe şmechera, exact 
cum făcea Andie. Pur şi simplu m-am pierdut cu firea. 

— Ştim despre chestia aia pe care ţi-a înscenat-o, a zis Pip. 
Ar fi trebuit să fie acuzată pentru asta; erai minoră pe atunci. 

— Da, bine! a ridicat Nat din umeri. Cel puţin a fost pedep- 
sită cumva. Providența sau ceva. Mulțumită lui Sal. 

— După tot ce ţi-a făcut, i-ai dorit moartea? a întrebat Ravi. 

— Bineînţeles că da, a zis Nat cu răutate. Bineînţeles că am 
vrut să dispară de pe faţa pământului. Am lipsit două zile de 
la şcoală pentru că eram supărată. lar miercuri, când m-am 
întors, toată lumea se uita la mine şi râdea. Plângeam pe hol, 
iar Andie a trecut pe lângă mine şi mi-a zis că sunt o târfă. 
Eram atât de furioasă, încât i-am lăsat un bileţel în dulap. Eram 
prea speriată ca să îi pot spune ceva în faţă. 

Pip era cu urechile ciulite. Se uita dintr-o parte la Ravi, la 
maxilarul lui încordat şi la sprâncenele încruntate, şi şi-a dat 
seama că şi el se gândea la acel lucru. 

— Un bilet? a întrebat el. A fost... un bilet cu o ameninţare? 

— Normal că unul cu o ameninţare, a râs Nat. „Iârfă proastă, 
o să te omor”, ceva de genul. Deşi Sal mi-a luat-o înainte. 

— Poate că nu, a zis Pip. 

Nat s-a întors şi s-a uitat la fața musafirei. Apoi a izbucnit 
într-un râs zgomotos şi forțat, un strop de salivă aterizând pe 
obrazul lui Pip. 

— Ah, asta-i prea bună! a urlat Nat. Mă întrebi dacă eu am omo- 
rât-o pe Andie Bell? Am avut un motiv, corect, la asta te gândeşti? 
Vrei afurisitul meu de alibi? a întrebat fata cu răutate în glas. 

Pip nu a reuşit să zică nimic, gura i se umplea cu salivă, 
însă nu înghițea. Nu voia să se miște. A simţit că Ravi îi atin- 
gea umărul şi că palma-i trecea razant pe lângă a ei, tulburând 
astfel aerul din jur. 

Nat s-a aplecat puţin. 

— Nu mai am niciun prieten din cauza lui Andie Bell. Nu 
aveam unde să fiu în acea seară de vineri. Eram acasă, jucam 

scrabble cu părinții şi cumnata mea, m-am băgat în pat pe la 
unsprezece noaptea. Îmi pare rău să te dezamăgesc. 

Pip nu a mai avut timp să înghită. 

— Şi unde era fratele tău dacă soția lui era acasă cu tine? 

— Şi el e suspect, nu? a întrebat Nat, iar vocea i s-a transfor- 
mat într-un mârâit. Probabil că Naomi şi-a dat drumul la gură. 
Era plecat într-un pub, la băut cu ceilalți polițiști. 

— Poliţişti? a întrebat Ravi. E ofițer de poliţie? 

— Tocmai ce-şi terminase pregătirea în anul acela. Deci da, 
mă tem că fără criminali în casa asta. Acum dispăreţi de aici! 
Şi spuneţi-i lui Naomi să dispară şi ea! 

Nat a făcut un pas înapoi şi le-a trântit uşa în față. 

Pip se uita la ușa vibrând în tocul ei. Ochii îi erau atât de 
încremeniţi, încât, pentru moment, părea că fiecare particulă 
de aer tremura în urma bufniturii. A clătina din cap şi s-a în- 
tors înspre Ravi. 

— Hai să mergem! a zis el uşor. 

Întorşi în maşină, Pip şi-a permis câteva secunde în care doar 
a respirat adânc, îngăduind gândurilor să se aşeze în cuvinte. 

Ravi a rostit primul: 

— Ei bine, am dat-o în bară, împiedicându-mă la propriu în 
timpul anchetei? Am auzit voci ridicate şi... 

— Nu... 

Pip s-a uitat la el şi nu şi-a putut reține zâmbetul. 

— Am avut noroc că ai făcut-o. A vorbit doar pentru că erai 
şi tu acolo. 

El s-a îndreptat puţin de spate, în scaun, cu părul turtit de 
plafonul maşinii. 

— Deci, bileţelul cu ameninţarea cu moartea despre care 
ţi-a povestit jurnalistul, a zis el... 

— Era din partea lui Nat, a terminat Pip fraza, învârtind 
cheia în contact. 

A pornit mașina şi a condus vreo şase metri, până nu au 
mai văzut casa familiei da Silva. A oprit din nou şi s-a întins 
după telefon. 

— Ce faci? 

— Nat a zis că fratele ei e ofițer de poliţie, a zis fata şi a apă- 
sat cu degetul mare pe motorul de căutare, începând să scrie. 
Hai să-l căutăm! 

Când a apăsat pe butonul pentru căutare, primul element 
apărut a fost: Thames Valley Police Daniel da Silva. O pagină 
pe site-ul naţional al poliţiei care menţiona că Daniel da Silva 
era agent al poliţiei locale din Little Kilton. O mică verificare 
pe profilul lui de LinkedIn atesta faptul că avea acel job de la 
sfârşitul anului 2011. 

— Hei, îl cunosc! a zis Ravi, rezemându-se de umărul ei şi 
arătând cu degetul spre poza lui Daniel. 

— Chiar? 

— Da! Atunci când am început să pun întrebări despre Sal, 
el a fost ofiţerul care mi-a zis să mă dau bătut, că fratele meu 
era vinovat fără putință de tăgadă. Nu mă înghite, a adăugat 
băiatul, în timp ce degetele i se pierdeau prin părul brunet. 
Vara trecută, stăteam la o masă în faţa unei cafenele. Şi tipul 
ăsta, a continuat Ravi, indicând din nou spre poza lui Daniel, 
m-a forțat să mă mut de acolo, a zis că „trândăveam”. E amu- 
zant faptul că nu s-a gândit că şi ceilalți oameni de acolo trân- 
dăveau, doar puştiul maroniu, fratele criminalului. 

— Ce dobitoc demn de dispreţ! a exclamat Pip. Şi el ţi-a 
desființat toate întrebările cu privire la Sal? 

Ravi a încuviinţat cu o mişcare din cap. 

— E ofiţer de poliţie în Kilton cam de dinainte de dispariția 
lui Andie, a cugetat fata în timp ce se holba în jos la telefonul 
ei, mai exact la zâmbetul de pe chipul lui Daniel. Ravi, dacă 
cineva i-a înscenat totul lui Sal şi a făcut ca moartea lui să 

pară un suicid, n-ar fi asta floare la ureche pentru cineva care 
cunoaşte procedurile poliţiei? 

— Asta cam așa ar fi, sergent! a zis el. Şi mai e şi zvonul cum 
că Andie s-a culcat cu el când avea doar cincisprezece ani şi de 
aceea a şantajat-o pe Nat cu rolul din piesa de teatru. 

— Da, şi dacă mai târziu au reluat legătura? Când Daniel 
era deja căsătorit şi când Andie era în ultimul an de liceu. El ar 
putea fi tipul secret mai în vârstă. 

— Ce zici de Nat? a întrebat el. Mie îmi cam vine s-o cred 
când a zis că era acasă cu părinţii ei în acea noapte pentru că 
îşi pierduse toți prietenii. Dar, de asemenea, a dovedit faptul 
că e violentă, a continuat Ravi, simulând o balanţă cu palmele. 
Şi, cu siguranţă, a avut un motiv. Ce zici de o echipă criminală 
formată dintr-un frate şi o soră? 

— Sau o echipă formată din Nat şi Naomi, a mormăit Pip. 

— Părea destul de supărată că Naomi ţi-a povestit toate 
astea, a zis Ravi. Care e numărul de cuvinte pentru proiectul 
ăsta, Pip? 

— Nu destule, Ravi. Nici măcar pe aproape. 

— N-ar trebui să mergem să cumpărăm niște înghețată şi să 
ne lăsăm creierele să se mai odihnească? 

El s-a întors spre ea cu un zâmbet fermecător. 

— Da, probabil că asta ar trebui. 

— Atât timp cât eşti genul de fată care preferă fursecu- 
rile fragede. Citez, Ravi Singh, a zis el într-un mod teatral la 
un microfon închipuit, o teză despre cea mai bună aromă de 
înghețată, din mașina lui Pip, septemb... 

— Mai taci! 

— Bine! 


Pippa Fitz-Amobi 
CPE 16/09/2017 


Jurnal- Intrarea 17 


Nu pot găsi nimic despre Daniel da Silva. Nimic care să-mi 
ofere alte piste. Cu greu pot afla câte ceva de pe profilul lui de 
Facebook, în afară de faptul că s-a căsătorit în luna septembrie 
a anului 2011. 


Însă dacă el era tipul secret mai în vârstă, Andie i-ar fi putut 
distruge viaţa în două moduri diferite: i-ar fi putut spune 
proaspetei lui soții faptul că o înșela, iar asta i-ar fi distrus 
căsnicia, SAU ar fi putut să îl reclame la poliţie pentru viol asu- 
pra unei minore, episod petrecut cu doi ani în urmă. Ambele 
circumstanţe sunt doar zvonuri în acest punct, dar, dacă e ade- 
vărat, ambele situații i-ar fi dat lui Daniel un motiv bun ca să 
o dorească moartă. Andie l-ar fi putut şantaja și pe el; și asta îi 
stătea în fire, să șantajeze familia da Silva. 


Nici în mediul on-line nu am găsit nimic legat de viaţa lui 
profesională, altceva decât un articol scris de Stanley Forbes cu 
vreo trei ani în urmă despre un accident de mașină ce a avut 
loc pe strada Hogg Hill şi de care s-a ocupat Daniel. 


Dar dacă Daniel e criminalul nostru, mă gândesc că, în 
calitate de ofițer de poliţie, ar fi putut cumva să devieze 
investigația. Un om din interior. Poate că atunci când a 
percheziționat reședința familiei Bell, ar fi putut fura sau mani- 
pula orice dovadă care ar fi condus spre el. Sau poate că spre 
sora lui? 


De asemenea, merită menționat și modul în care a reacționat 
el la întrebările lui Ravi în legătură cu Sal. Oare l-a potolit pe 
Ravi ca să se protejeze? 


M-am uitat din nou prin toate ştirile din ziare cu privire la 
dispariţia lui Andie. M-am holbat la pozele de la percheziţii 

până când am simţit că ochilor mei le creșteau mici piciorușe 
cu care să iasă din orbitele și să se trântească de ecranul lapto- 
pului, precum niște molii mici și groteşti. Nu-l recunosc pe da 
Silva printre ofiţerii care au participat la investigații. 


Deşi există o poză de care nu sunt chiar sigură. A fost făcută 
duminică dimineaţă. Sunt câţiva ofițeri de poliţie cu jachete 
reflectorizante stând în jurul casei lui Andie. Unul dintre ei 
intră în casă pe ușa din faţă, cu spatele la cameră. Culoarea și 
lungimea părului se potrivesc cu cele ale lui da Silva, dacă e să 
fac comparaţie cu pozele de pe reţelele de socializare de pe 
vremea aceea. 


Ar putea fi el. 
Ar putea. 


Pe listă cu el! 


Pippa Fitz-Amobi 
CPE 18/09/2017 


Jurnal- Intrarea 18 


E aici! 
Nu pot să cred că e chiar aici. 


Poliţia din Thames Valley a răspuns la cererea cu privire la 
libertatea de informare. E-mailul lor: 


Dragă domnişoară Fitz-Amobi, 


CEREREA PRIVIND LIBERTATEA DE INFORMARE 
CU NUMĂRUL 3142/17 


Vă scriu în legătură cu solicitarea dumneavoastră formulată 
la data de19.08.2017, primită de sediul poliţiei din Thames Val- 
ley, pentru următoarele: 


Lucrez la un proiect şcolar în legătură cu investigația deru- 
lată în cazul Andrea Bell și aș vrea să vă solicit următoarele: 


1. O transcriere a interogatoriului la care a fost supus Salil 
Singh în data de 21/04/2012 


2. Câte o transcriere a oricărui interogatoriu la care a fost 
supus Jason Bell 


3. Înregistrări ale dovezilor descoperite în urma 
percheziţiilor în casa familiei Bell din 21/04/2012 și din 
22/04/2012 


Aş fi foarte recunoscătoare dacă m-aţi putea ajuta cu oricare 
dintre aceste cereri. 

Rezultat 


Cererile cu numărul 2 și 3 au fost refuzate, invocând de- 
rogările articolului 30 (1) (a) (investigaţii) şi articolului 40 (2) 
(informaţii personale) cuprinse în Legea libertății de informare. 
Acest e-mail serveşte ca refuz parțial pe baza articolului 17 cu- 
prins în Legea libertății de informare. 


Cererea numărul 1 a fost admisă, dar documentul conţine 
redactările articolului 30 (1) (a) (b) şi articolul 40 (2). Transcrie- 
rea este atașată mai jos. 


Motivele deciziei 


Articolul 40 (2) oferă o derogare privind informaţiile cu 
caracter personal ale unei persoane diferite față de cea care 
întocmește cererea, iar dezvăluirea informaţiilor cu caracter 
personal ar reprezenta o încălcare a tuturor principiilor Legii 
privind datele cu caracter personal din 1988. 


Articolul 30 (1) oferă o derogare de la solicitarea de a dezvă- 
lui informații pe care o autoritate publică le-a reținut pentru 
anumite investigaţii sau proceduri. 


Dacă nu sunteţi satisfăcută de acest răspuns, aveţi dreptul 
de a depune contentaţie la comisarul pentru protecția datelor 
personale. În documentul anexat găsiţi detalii privind dreptul 
de a depune contestaţie. 


Cu stimă, 


Gregory Pannett 


Am interogatoriul lui Sal! În rest, totul a fost refuzat. Dar 
chiar prin faptul că au refuzat, au confirmat că Jason Bell a fost 
măcar intervievat în timpul investigaţiei; poate că şi poliţia are 
suspiciunile ei? 

Transcrierea anexată: 


Interogatoriul înregistrat al lui Salil Singh 
Data: 21/04/2012 

Durată: 11 minute 

Loc: Camera de anchetă 

Condus de ofițerii poliţiei din Thames Valley 


Poliţia: 


Ss: 


Poliţia: 


Ss: 


Poliţia: 


Ss: 


Poliţia: 


Ss: 


Poliţia: 


Acest interviu este înregistrat. Este 21 aprilie, anul 
2012 și tocmai s-a făcut ora 15:35. Numele meu este 


cenzurat Art. EIR si sunt în CIAC 40, al. 2 


cu poliția din Thames Valley. De asemenea, este pre- 


zent și colegul meu [Sa ATI Ei Aa 0 BPă Ati putea 


menţiona numele dumneavoastră întreg? 
O, sigur, Salil Singh. 


Și îmi puteţi confirma data dumneavoastră de 
naștere? 


14 februarie1994. 
Un bebeluș de Ziua Îndrăgostiţilor, eh? 
Da. 


Deci, Salil, mai întâi să lămurim niște lucruri impor- 
tante. Doar ca să înţelegi, acesta este un interogato- 
riu voluntar și ești liber să îi pui capăt sau să ne rogi 
oricând să plecăm. Te interogăm în calitate de martor 
important în ancheta dispariţiei lui Andrea Bell. 


Dar, vă cer scuze că vă întrerup. V-am zis că nu am 
văzut-o după cursuri, deci n-am fost martor la nimic. 


Da, îţi cer scuze, terminologia e puţin confuză. Un 
martor important este, de asemenea, și cineva care 
are o anumită relaţie cu victima sau, în acest caz, 
posibila victimă. După cum am înțeles, tu ești iubitul 
tinerei Andrea, nu-i așa? 


Crima perfectă. Instrucţiuni pentru fete cuminţi 161 


SS: Da. Nimeni nu-i spune Andrea. Ci Andie. 

Poliția: Bine, îmi cer scuze. Și de cât timp sunteți voi 
împreună? 

Ss: Cam de dinaintea Crăciunului de anul trecut. Așadar 


de vreo patru luni. Scuze, aţi zis că Andie a fost o po- 
sibilă victimă? Nu înţeleg. 


Poliţia: E doaro procedură standard. E o persoană dispărută, 
dar, pentru că este minoră și pentru că nu îi stă în 
caracter, trebuie să luăm în calcul ipoteza că Andie a 
fost victima unei crime. Bineînţeles că sperăm altfel. 
Te simţi bine? 


SS: Ăăă, da, sunt doar îngrijorat. 


Poliţia: E de înţeles, Salil. Deci, prima întrebare pe care aș 
vrea să ţi-o adresez este când a fost ultima oară când 
ai văzut-o pe Andie. 


Ss: La şcoală, așa cum am zis. Am vorbit în parcare la 
sfârșitul zilei, iar eu m-am dus acasă, la fel şi ea. 


Poliţia: Şi până în acea după-amiază de vineri, ţi-a dat Andie 
de înţeles vreodată că ar vrea să fugă de acasă? 


Ss: Nu, niciodată. 


Poliţia: Ţi-a povestit vreodată despre orice fel de probleme 
avea pe acasă cu familia? 


Ss: Da, adică normal că am vorbit despre chestii din 
astea. Dar niciodată nu a fost ceva grav, doar chestii 
tipice adolescenților. Mereu am crezut că Andie şi 


CAAC OE Dar nu a fost nimic recent care 


să o facă să vrea să fugă, dacă la asta vă referiţi. Nu. 


Poliția: Îţi trece prin minte vreun motiv pentru care Andie ar 
vrea să fugă de acasă şi să nu fie găsită? 


SS: Ăăă... Nu, nu cred. 
Poliția: Cum ai descrie relația ta cu Andie? 


Ss: La ce vă referiţi? 

Poliţia: Era o relaţie sexuală? 

SS: Ăă, da, cumva. 

Poliția: Cumva? 

Ss: Eu, noi nu am, știți, mers chiar până la capăt. 

Poliția: Tu și Andie nu ați făcut sex? 

SS: Nu. 

Poliția: Şi ai spune că relația voastră este una sănătoasă? 

Ss: Nu știu. Ce vreţi să spuneţi? 

Poliţia: Vă certaţi des? 

Ss: Nu, nu ne certăm. Nu sunt o persoană conflictuală, 
de aceea ne simțim bine împreună. 

Poliţia: Și v-aţi certat cumva, în zilele anterioare dispari- 
ţiei ei? 

SS: Ăăă, nu. Nu ne-am certat. 


Poliţia: Deci, în declaraţiile scrise ale lui IPAGI ața 10) 1923 


din această dimineață, amândoi, separat, au susţinut 
că săptămâna aceasta v-au văzut pe tine și pe Andie 


certându-vă la şcoală. Joi şi vineri. 
pretinde că a văzut cea mai nasoală ceartă de la 
începutul relaţiei voastre. Ştii ceva despre asta, Salil? 
E vreun pic de adevăr în povestea asta? 


SS: Ăăă, poate doar puţin. Andie e cam iute la mânie, 
uneori e greu să nu-i dau replica. 


Poliţia: Și îmi poţi spune de ce anume vă certaţi în acest caz? 
SS: Ăăă, eu nu, nu ştiu dacă... Nu, e privat. 

Poliția: Nu, adică nu vrei să-mi zici? 

SS: Ăăă, da, nu. Nu vreau să vă zic. 


Poliția: Poate crezi că nu e relevant, dar până și cele mai mici 
detalii ne-ar putea ajuta să o găsim. 


Ss: 


Poliţia: 


Ss: 


Poliţia: 


Ss: 


Poliţia: 


Ss: 


Poliţia: 


Ss: 


Poliţia: 


Ss: 


Poliţia: 


SS: 


Poliția: 


SS: 


Poliția: 


SS: 

Ăăă... Nu, tot nu pot să vă zic. 
Eşti sigur? 
Da. 


Bine, să trecem mai departe. Deci ai avut vreun plan 
să te întâlnești cu Andie noaptea trecută? 


Nu, niciunul. Aveam planuri cu prietenii mei. 


Deoarece WAP CId uA OAA zis că atunci când 


Andie a ieşit din casă pe la 22:30, ea a presupus că 
mergea să se vadă cu iubitul ei. 


Nu, Andie știa că eram acasă la prietenul meu și că nu 
urma să ne întâlnim. 


Aşadar, unde ai fost tu seara trecută? 

Am fost acasă la prietenul meu (Stay AVE A Va EPA 
Doriţi să știți și când? 

Da, sigur. 

Cred că am ajuns acolo pe la 20:30, tata m-a dus. 

Şi am plecat acasă cam pe la ora 00:15, ora mea de 
venit acasă este 1 seara atunci când nu rămân un- 


deva peste noapte. Cred că am ajuns puţin înainte de 
1, puteţi să îl întrebaţi pe tata, era treaz. 


Și cine mai era acasă la «IPAC ME E 


cenzurat Art. 40, al. 2 cenzurat Art. 40, al. 2 


Și ai avut vreun contact cu Andie în acea seară? 


Nu, adică a încercat să mă sune pe la ora 21, dar eram 
ocupat și nu am răspuns. Pot să vă arăt telefonul? 


CACORE Și ai mai avut vreun contact cu 


ea de când a dispărut? 


De când am aflat în această dimineaţă, am sunat-o 
de vreun milion de ori. Îmi tot intră căsuţa vocală. 
Cred că are telefonul închis. 

Poliţia: 


Poliţia: 


Ss: 


Poliţia: 


Ss: 


Poliţia: 


SS: 


Poliția: 


SS: 


Poliția: 


HOLLY JACKSON 


Bine ṣi CIPA ata LE PAdespre ce voiai să întrebi... 


Da... Deci, Salil, știu că ai zis că nu știi, dar unde crezi 
că ar putea fi Andie? 


Ăăă, sincer, Andie nu face niciodată ceva ce nu vrea. 
Cred că e posibil doar să fi luat o pauză pe undeva, cu 
telefonul închis, astfel încât să îi poată ignora pe toţi 
și pe toate pentru o scurtă vreme. Asta e ceea ce sper 
eu Că e. 


De ce ar avea Andie nevoie de o pauză? 
Nu ştiu. 
Şi unde crezi că ar putea ea lua pauza asta? 


Habar nu am. Andie este foarte secretoasă, poate că 
are nişte prieteni de care noi nu ştim. Chiar n-am idee. 


Bine, mai e şi altceva ce ţi-ai dori să adaugi și care 
ne-ar putea ajuta să o găsim pe Andie? 


Ăă, nu. Ăă, dacă am voie, aș dori să particip la eventu- 
ale operaţiuni de căutare, dacă au loc. 


cenzurat Art. 30, al. 1 b cenzurat Art. 30, al. 1 bila 


regulă, am întrebat tot ce aveam nevoie pentru mo- 
ment. O să închei interviul, e ora 16:06 și o să opresc 
înregistrarea. 


În regulă, inspiraţie adâncă. Am citit-o de mai bine de şase 
ori, chiar și cu voce tare. Sunt copleșită de un sentiment oribil, 
sufocant, ca și cum sunt insuportabil de înfometată, dar, în 
același timp, și insuportabil de plină. 


Lucrurile nu stăteau tocmai bine pentru Sal. 


Ştiu că uneori e greu să depistezi detaliile dintr-o transcriere, 
dar Sal a fost foarte evaziv cu poliţia în legătură cu motivul 
pentru care se certa cu Andie. Nu cred că există ceva atât de 
intim, încât să nu spui poliţiei, mai ales dacă ar putea ajuta la 
găsirea iubitei dispărute. 

Dacă era posibil ca Andie să se vadă cu un alt tip, de ce Sal 
nu a zis poliţiei, pur și simplu? l-ar fi putut conduce direct către 
adevăratul criminal chiar de la bun început. 


Dar dacă Sal acoperea ceva și mai rău de atât? Ceva ce i-ar fi 
oferit un motiv bine întemeiat pentru a o ucide. Știu că minte 
pe undeva în acest interviu; atunci când spune poliţiei la cât a 
plecat de la casa lui Max. 


M-ar zdrobi gândul că am ajuns până aici doar ca să aflu că 
Sal e vinovat cu adevărat. Ravi ar fi devastat. Poate că nu ar fi 
trebuit niciodată să încep acest proiect, poate că nu ar fi tre- 
buit niciodată să vorbesc cu el. Trebuie să îi arăt transcrierea, 
chiar ieri i-am zis că mă aştept să primesc răspunsul din clipă în 
clipă. Dar nu ştiu cum o să reacționeze. Sau... poate că aș putea 
minți şi să zic că încă nu am primit nimic? 


Ar putea fi Sal vinovat chiar de la început? Sal, fiind crimina- 
lul care a ales mereu drumul cel mai ușor? Chiar a fost așa de 
ușor pentru toată lumea să creadă asta pentru că e adevărat? 


Dar nu: Biletul. 
Cineva m-a avertizat să mă opresc din investigat. 


Da, biletul ar putea fi doar o glumă a cuiva, iar dacă biletul 
a fost o glumă, atunci Sal ar putea fi adevăratul criminal. Ceva 
însă nu se potrivește. Cineva din orașul ăsta are ceva de ascuns 
şi e speriat pentru că sunt pe urmele lui. 


Trebuie doar să continui, chiar şi atunci când mi se pun bețe 
în roate. 


Persoane suspecte 


Jason Bell 

Naomi Ward 

lubitul secret mai în vârstă 
Nat da Silva 


Daniel da Silva 


, Capitolul 
. Y cincisprezece 


— Ia-mă de mână! a zis Pip, aplecându-se şi înfăşurând de- 
getele lui Joshua cu ale ei. 

Au traversat strada, palma lipicioasă a lui Josh fiind în 
mâna ei dreaptă, iar lesa lui Barney, care deja o luase înainte, 
în cealaltă. 

În momentul în care au ajuns pe trotuarul din fața cafene- 
lei, a dat drumul mâinii lui Josh şi s-a ghemuit ca să lege lesa 
lui Barney de piciorul unei mese. 

— Şezi! Bun băiat! a zis ea, mângâindu-l pe cap în timp ce el 
o privea cu o expresie fericită şi cu limba scoasă. 

A deschis uşa cafenelei şi l-a băgat pe Josh înăuntru. 

— Şi eu sunt băiat bun, a zis el. 

— Bun băiat, Josh! a zis ea, bătându-l uşor pe cap, în timp 
ce privea cu atenţie spre rafturile cu sandviciuri. 

A ales patru arome diferite, cu brânză de Brie şi bacon pen- 
tru tata, bineînţeles, și cu brânză și şuncă „fără bucăţelele dez- 
gustătoare” pentru Josh. A pus cumpărăturile pe tejghea. 

— Bună, Jackie! a zis ea, zâmbind în timp ce întindea banii. 

— Bună, dulceaţă! Planuri mari de prânz în familia Amobi? 

— Asamblăm mobilierul de grădină şi atmosfera e cam ten- 
sionată, a zis Pip. Am nevoie urgent de sandviciuri ca să împac 
trupele flămânde. 

— Ah, așa deci! a zis Jackie. Ai vrea să-i zici mamei tale că 
o să trec pe acolo săptămâna viitoare cu maşina mea de cusut? 


Crima perfectă. Instrucţiuni pentru fete cuminţi 167 


— O să-i spun, mersi! Pip a luat punga de hârtie de la ea şi 
s-a întors către Josh: Haide, piticule! 

Aproape că au ajuns la uşă atunci când Pip a zărit-o, stând 
singură la masă, cu palmele în jurul unui pahar cu cafea. Pip nu 
o mai văzuse prin oraş de ani de zile; presupusese că încă era 
plecată departe, la facultate. Trebuie să fi avut vreo douăzeci și 
unu de ani acum, poate chiar douăzeci şi doi. Şi era aici, la doar 
câțiva paşi distanță, urmărind cu vârful degetelor cuvintele 
întipărite pe pahar: atenție, băutură fierbinte, şi semănând cu 
Andie mai mult ca niciodată. 

Faţa îi era mai suplă şi începuse să-şi vopsească părul mai 
deschis, exact aşa ca sora ei. Însă al ei era tuns mai scurt şi-i 
plutea pe deasupra umerilor, pe când cel al lui Andie îi ajungea 
până la talie. Totuși, chiar dacă asemănarea era evidentă, fața 
Beccăi Bell nu avea acea compoziţie magică precum a surorii ei, 
o faţă care arăta mai mult ca o pictură decât ca o persoană reală. 

Pip ştia că nu ar trebui; ştia că era greşit şi insensibil, şi toate 
celelalte cuvinte pe care le spusese şi doamna Morgan în aver- 
tizările ei: „Sunt doar îngrijorată de direcţia în care o ia pro- 
iectul tău”. Şi chiar dacă putea simţi cum părţile ei sensibile şi 
raționale îi protestau în gând, ştia că o mică bucăţică din Pip 
deja luase decizia. Acel fulg de nepăsare dinăuntru, contami- 
nând toate celelalte gânduri. 

— Josh, a zis ea, întinzându-i punga cu sandviciuri, poţi să 
mergi să stai afară cu Barney pentru un minut? Vin şi eu imediat! 

El s-a uitat la ea cu o privire care sugera că nu are de ales. 

— Te poţi juca pe telefonul meu, a zis ea, scoțându-l iute 
din buzunar. 

— Da! a acceptat el, şuierând victorios, luându-i mobilul şi 
derulând direct la pagina unde se aflau jocurile, apoi lovindu-se 
de uşă în drum spre ieşire. 

Bătăile inimii lui Pip au început s-o ia razna. Avea senzația 
că erau ticăitul rapid al unui ceas turbat, montat undeva, la 
baza gâtului. 

— Bună, Becca, nu-i aşa? a zis Pip, apropiindu-se de ea şi 
aşezându-şi mâinile pe spătarul scaunului liber. 

— Da. le cunosc? 

Becca s-a încruntat puţin. 

— Nu, nu mă cunoşti. 

Pip a încercat să îi ofere cel mai drăguţ zâmbet al ei, însă s-a 
simţit puţin cam forțat. 

— Mă numesc Pippa, locuiesc în oraş. Sunt în ultimul an la 
liceul Kilton Grammar. 

— Ah, stai, a zis Becca, foindu-se în scaun, nu-mi spune! Tu 
eşti tipa care face un proiect despre sora mea, nu-i aşa? 

— Pof..., s-a bâlbâit Pip. De unde ştii? 

— Eu, ăăă, a făcut o pauză. Mă văd cu Stanley Forbes. Sau 
nu, a zis fata şi a ridicat din umeri. 

— Ah! a încercat Pip să-şi ascundă şocul cu o tuse falsă. 
Drăguţ tip! 

— Da, a comentat Becca şi s-a uitat în jos la cafeaua ei. Toc- 
mai am absolvit şi fac practică la Kilton Mail. 

— O, super! a zis Pip. De fapt, şi eu vreau să fiu jurnalistă. 
Jurnalistă de investigaţii. 

— De aceea faci un proiect despre Andie? 

A început iar să treacă uşor cu vârfurile degetelor pe mar- 
ginea paharului. 

— Da, a încuviinţat Pip cu o mişcare din cap. Şi îţi cer scuze 
pentru deranj, poţi fără nicio problemă să-mi spui să plec, dacă 
doreşti. Eu doar mă întrebam dacă ai putea să-mi răspunzi la 
nişte întrebări pe care le am în legătură cu sora ta. 

Becca s-a dat mai în față pe scaun, părul legănându-i-se pe 
lângă gât. 

— Ăă, ce fel de întrebări? a întrebat ea, înecându-se un pic. 

Mult prea multe; toate au dat năvală deodată, iar Pip s-a 
bâlbâit un pic. 

— O! a zis ea. Precum: părinţii voştri vă dădeau alocaţie 
atunci când eraţi mai mici? 

Becca părea amuzată. 

— Ăă, a făcut ea şi a pufnit-o râsul puţin. Asta nu e deloc 
ceea ce mă aşteptam să întrebi. Dar nu, nu chiar. Ne cumpărau 
lucruri atunci când aveam nevoie. De ce? 

— Doar... umplu nişte goluri, a zis Pip. Şi a existat vreodată 
o anumită tensiune între sora ta și tatăl tău? 

Imediat ce cuvântul „tata” a ieşit din gura lui Pip, privirea 
Beccăi s-a îndreptat spre podea. 

— Xă... 

Vocea i s-a schimbat brusc. A luat paharul de cafea în mână 
şi s-a ridicat în picioare, scaunul scârțâind pe podeaua de 
gresie. 

— De fapt, nu cred că e o idee bună, a zis ea, frecându-și 
nasul. Scuze. E doar... 

— Nu, eu îţi cer scuze, a zis Pip, păşind înapoi, nu ar fi tre- 
buit să vin. 

— Nu, e în regulă, a insistat Becca. Doar că lucrurile au 
început, în sfârşit, să se aşeze. Eu şi mama ne-am revenit. Nu 
cred că răscolind trecutul... în chestii legate de Andie... e bine 
pentru oricare dintre noi. În special mamei nu-i face bine. Deci 
da, a ridicat din umeri, tu fă-ţi proiectul dacă asta e ceea ce vrei 
să faci, dar aş prefera să nu ne bagi şi pe noi în el. 

— Absolut! a zis Pip. Îmi pare foarte rău! 

— Nu-ţi face griji! 

Becca a dat puţin din cap în timp ce a trecut rapid pe lângă 
Pip, după care a ieşit pe uşa cafenelei. 

Pip a aşteptat câteva momente, apoi a urmat-o afară, fiind 
dintr-odată incredibil de bucuroasă pentru că îşi schimbase tri- 
coul gri pe care-l purta mai devreme; altfel, acum cu siguranță 
ar fi avut nişte pete întunecate de transpiraţie la nivelul axilelor. 

— În regulă! a zis ea, dezlegând lesa lui Barney de piciorul 
mesei. Să mergem acasă! 

— Să nu crezi că acelei domnişoare i-a plăcut de tine, a 
zis Josh, cu privirea încă îndreptată spre personajele animate 
dansând pe ecranul telefonului ei. Ai fost neprietenoasă, 


hippo pippo? 


Pippa Fitz-Amobi 
CPE 24/09/2017 
Jurnal - Intrarea 19 


Știu, mi-am forțat norocul încercând s-o interoghez pe Becca. 
Nu a fost bine. Pur și simplu, nu m-am putut abţine; era chiar 

acolo, la doi pași de mine. Ultima persoană care a văzut-o pe 

Andie în viaţă, alta decât criminalul, bineînţeles. 


Sora ei a fost ucisă. Nu mă aştept să vrea să vorbească despre 
asta, chiar dacă încerc să aflu adevărul. lar dacă află doamna 
Morgan, proiectul meu va fi descalificat. Deși, fiind ajunsă în 
punctul ăsta, nu aș crede că m-ar putea opri ceva. 


Dar îmi lipsește o anumită parte din viaţa lui Andie de acasă. 
Bineînţeles, nici măcar în vis nu mă gândesc că aș putea în- 
cerca să vorbesc cu părinţii ei. 


Am urmărit profilul de Facebook al Beccăi până acum cinci 
ani, înainte de crimă. În afară de faptul că avea părul mai închis 
la culoare și obrajii mai plinuţi, am aflat că avea o prietenă 
foarte apropiată în anul 2012. O fată pe nume Jess Walker. 
Poate că Jess a reușit să se detaşeze suficient de acest caz, ast- 
fel încât să nu fie la fel de emotivă în privinţa lui Andie, însă e 
suficient de aproape de el ca să obţin niște răspunsuri de care 
am disperată nevoie. 


Profilul lui Jess Walker e foarte îngrijit și plin de informații. 
Momentan, e la facultate, în Newcastle. Tocmai ce am derulat 
până acum cinci ani (mi-a luat o veșnicie). Pe atunci, aproape 
toate pozele ei erau cu Becca Bell, până când s-au oprit 
dintr-odată. 


Cât de idioată sunt... 
Din greşeală tocmai i-am apreciat o poză de acum cinci ani... 


La naiba! Oare aş putea fi mai obsedată de atât??? Acum am 
retras aprecierea, însă tot va primi notificarea. Uf, laptopurile/ 

tabletele cu ecrane tactile sunt RISCANTE DE-A DREPTUL pen- 
tru intruşii de pe Facebook. 


Oricum, e prea târziu acum. Va afla că mi-am băgat nasul în 
viaţa ei de acum o jumătate de deceniu. Îi voi trimite un mesaj 
în privat să văd dacă va accepta un interviu telefonic. 


DEGETE MARI TÂMPITE ȘI NEÎNDEMÂNATICE! 


Pippa Fitz-Amobi 
CPE 26/09/2017 
Jurnal- Intrarea 20 


Transcrierea interviului cu Jess Walker 
(prietena Beccăi Bell) 


[Am vorbit puţin despre Little Kilton, despre ce s-a mai schim- 

bat prin școală de când a plecat, ce profesori mai sunt aici etc. 

Câteva minute de discuţie până când am putut îndrepta dialo- 
gul spre proiectul meu.] 


Pip: Deci, serios, voiam să te întreb și despre familia Bell, 
nu doar despre Andie. Ce fel de familie erau ei, cum 
se înțelegeau? Lucruri din astea... 


Jess: Ah, ei bine, asta e o întrebare capcană. 


[inspiră zgomotos.] 


Pip: Ce vrei să zici? 


Jess: Ăă, nu ştiu dacă disfuncţional e cuvântul potrivit. 

Oamenii folosesc asta ca pe un tip simpatic de laudă. 
Vreau să zic că erau disfuncţionali în adevăratul sens 
al cuvântului. Ca și cum nu erau chiar normali. Vreau 
să zic că erau destul de normali, păreau normali până 
când ajungeai să petreci destul timp acolo, aşa cum 
am făcut eu. Și am luat parte la o mulţime de lucruri 
mărunte pe care nu le-ai observa niciodată dacă n-ai 
trăi alături de ei. 


Pip: Ce vrei să zici prin „nu chiar normali”? 

Nu știu dacă asta e modalitatea potrivită de-a-i de- 
scrie. Erau câteva lucruri care, pur și simplu, nu erau 
în regulă. În principal Jason, tatăl Beccăi. 


Ce a făcut? 


Felul în care le vorbea fetelor şi lui Dawn. Dacă ai fi 
văzut asta doar de câteva ori, ai fi zis că încerca să 

fie amuzant. Însă eu am văzut de mai multe ori, de 
fapt, de foarte multe ori, și sunt absolut sigură că asta 
strica atmosfera din casă. 


Adică? 


Scuze, vorbesc cam aiurea, nu-i așa? E destul de difi- 
cil de explicat. Ăă... Le spunea chestii, mici ghionturi 
despre felul în care arătau și altele asemenea. Adică 
exact opusul felului cum ar trebui să vorbeşti cu fii- 
cele tale adolescente. Se lega de lucruri de care știa 
că erau conștiente. Beccăi îi spunea chestii legate de 
greutatea ei și râdea ca și cum era o glumă. Lui Andie 
îi spunea că trebuie să se machieze înainte să iasă 
din casă, că faţa ei era mașina de făcut bani. Glume 
din astea, mereu. Ca și cum felul în care arătau era cel 
mai important lucru din lume. Îmi amintesc că am 
fost invitată la ea la cină și era supărată că nu primise 
nicio ofertă de la universitățile la care își depusese 
dosarul, doar de la una care era de rezervă, cea din 
oraș. lar Jason a zis:„Ah, nu contează, tu oricum 
mergi la facultate doar ca să-ți găseşti un soț bogat”. 


Nu se poate! 


Şi făcea asta şi cu soţia lui, zicea lucruri foarte stân- 
jenitoare când mă aflam pe acolo. Despre faptul că 
arată îmbătrânită, glumind şi numărându-i ridurile. 
Spunând că se căsătorise cu ea pentru cum arăta, iar 
ea cu el pentru bani şi că doar unul dintre ei se ținuse 
de cuvânt. Adică vreau să zic că au râs toţi atunci când 
a făcut gluma. Dar, observând asta de atât de multe 
ori, era... tulburător. Nu-mi plăcea să mă aflu acolo. 

Şi crezi că asta le-a afectat pe fete? 


Ah, Becca nu voia niciodată să vorbească despre tatăl 
ei. Dar da, era evident că mătura pe jos cu stima lor 
de sine. Lui Andie a început să-i pese foarte de mult 
de felul în care arăta, despre ce gândea lumea despre 
ea. Aveau loc adevărate meciuri atunci când părinţii 
ei ziceau că era timpul să plece, iar Andie nu era gata, 
nu își făcuse părul sau nu terminase de machiat. Sau 
atunci când au refuzat să-i cumpere un ruj nou de 
care zicea ea că avea nevoie. Cum putea să creadă 
fata aia că era urâtă e dincolo de puterea mea de 
înțelegere. Becca a devenit obsedată de defectele ei, 
chiar a început să sară peste mese. Le afecta în dife- 
rite feluri: Andie a devenit mai gălăgioasă, Becca a 
devenit mai liniştită. 


Şi cum era relaţia dintre surori? 


Influenţa lui Jason se răsfrângea şi asupra relaţiei din- 
tre fete. Făcea ca tot ce se întâmpla în casa aia să fie 

o competiţie. Dacă una dintre fete făcea ceva bun, de 
exemplu, lua o notă bună, se folosea de asta ca s-o 
pună la pământ pe cealaltă. 


Dar cum erau Becca şi Andie împreună? 


Ca orice surori adolescente: se certau îngrozitor, iar 
peste câteva minute, totul era dat uitării. Deşi Becca 
mereu avea grijă de Andie. Diferenţa de vârstă era 
destul de mică, doar cincisprezece luni. La școală, 
Andie era doar cu un an mai mare decât noi. lar 
atunci când noi am făcut șaisprezece ani, presupun 
că Becca a început să o copieze pe Andie. Bănuiesc 
pentru că Andie părea mereu așa de stăpână pe sine 
şi era aşa de admirată! Becca a început să se îmbrace 
ca ea. L-a implorat pe tatăl ei s-o înveţe să conducă 
devreme, astfel încât, în momentul în care va împlini 
șaptesprezece ani, să poată obţine permisul și să 
cumpere o maşină, aşa cum avea și Andie. A început 
să vrea să iasă ca Andie, la petreceri. 

Te referi la cele numite catastrofe? 


Da, da! Chiar dacă erau persoane mai mari decât noi 
şi abia cunoșteam pe cineva, m-a convins să merg o 
dată. Cred că a fost în luna martie, deci nu chiar cu 
mult timp înainte ca Andie să dispară. Nu a invitat-o 
sau ceva. Becca a aflat unde avea loc următoarea, iar 
noi, pur și simplu, ne-am făcut apariţia. Am 

mers acolo. 


Cum era? 


Oh, îngrozitor! Am stat într-un colţ toată noaptea, 
n-am vorbit cu nimeni. Andie a ignorat-o complet 
pe Becca; bănuiesc că era nervoasă că venise și ea. 
Am băut puţin, apoi Becca a dispărut de lângă mine. 
Nu am mai găsit-o printre ceilalți adolescenţi beţi și 
a trebuit să merg acasă, ameţită, de una singură. Am 
fost foarte supărată pe Becca. A doua zi am fost încă 
şi mai nervoasă, când în final a răspuns la telefon și 
am aflat ce se întâmplase. 


Ce anume? 


Nu mi-a zis, dar a fost destul de evident atunci 
când m-a rugat să merg cu ea să cumpărăm o pas- 
tilă de a doua zi. Am întrebat-o şi am tot întrebat-o 
şi, pur și simplu, nu mi-a zis cu cine s-a culcat. Cred 
că îi era ruşine. Asta m-a supărat pe atunci. Mai 
ales că a considerat aia destul de important ca să 
mă abandoneze la o petrecere la care nici nu am 
vrut să merg. Ne-am certat rău și presupun că ăla 
a fost începutul prăpastiei din relaţia noastră de 
prietenie. Becca a lipsit de la școală o perioadă și, 
câteva weekenduri, nu am mai văzut-o. Și în peri- 
oada aceea a dispărut Andie. 


l-ai mai văzut cumva pe cei din familia Bell după dis- 
pariţia lui Andie? 


l-am vizitat de câteva ori, dar Becca n-a vrut să spună 
prea multe. Niciunul din ei n-a vrut. Jason era mult 

mai moale decât de obicei, în special în ziua în care 
l-a interogat poliţia. Din câte se pare, în noaptea în 
care Andie a dispărut, în timpul petrecerii la care 

era el, a sunat alarma la compania lui. S-a dus cu 
maşina până acolo să verifice, deşi băuse deja mult 
alcool, așa că nu se simţea prea confortabil să stea 
de vorbă cu poliția despre asta. Ei bine, aşa mi-a zis 
Becca, oricum. Dar da, atmosfera din casă era mult 
mai liniştită. Şi chiar câteva luni mai târziu, după ce 
s-a presupus că Andie a murit, mama Beccăi a insistat 
să lase camera lui Andie așa cum era. În caz că se în- 
toarce, totuși. Totul era foarte trist. 


Deci, atunci când ai fost la petrecerea aia catastrofă 
din martie, ai văzut că era și Andie acolo. Cu cine era? 


Da. Ştii, pe atunci habar n-aveam că Sal era iubitul lui 
Andie. N-am aflat asta decât atunci când a dispărut; 
nu-l chemase niciodată acasă la ea. Ştiam că avea un 
iubit, iar, după petrecere, am presupus că era celălalt 
tip de acolo. l-am văzut stând singuri la petrecere, 
şoptind și părând destul de apropiați. De câteva ori. 
Niciodată n-am văzut-o cu Sal. 


Cine? Cine era tipul? 


Ăă, era un tip înalt şi blond, cu părul puţin cam lung, 
vorbea elegant. 


Max? Max Hastings era numele lui? 

Da, cred că el era. 

l-ai văzut pe Andie şi pe Max singuri la petrecere? 
Da, părând destul de prietenoși. 


Jess, îți mulțumesc foarte mult pentru că ai vorbit cu 
mine! Mi-ai fost de foarte mare ajutor. 


Ah, e în regulă! Hei, Pippa, știi cumva ce face Becca 
acum? 

Pip: De fapt, chiar ieri am văzut-o. Cred că e în regulă, a 
absolvit și acum face practică la un ziar din Kilton. 
Pare că e bine. 


Jess: Bun. Mă bucur să aud asta! 


Mă chinui chiar și să procesez tot ce am aflat din conversaţia 
asta. Investigația ia o altă întorsătură de fiecare dată când 
descopăr o altă parte din viaţa lui Andie. 


Cu cât investighez mai mult, cu atât Jason Bell îmi pare un 
personaj din ce în ce mai întunecat. Şi acum am confirmarea 
că în acea noapte a plecat de la petrecere pentru o perioadă. 
Din ce a zis Jess, pare că îşi abuza emoţional familia. Un huli- 
gan. Un misogin. Un preacurvar. Fără îndoială că Andie a de- 
venit aşa din cauza unui astfel de mediu toxic. Pare că Jason 
a distrus atât de mult stima de sine a propriilor fiice, încât 
una dintre ele a devenit o agresoare, iar cealaltă a început 
să se automutileze. Știu de la prietena lui Andie, Emma, că 
Becca a fost spitalizată în săptămânile anterioare dispariţiei 
şi că Andie trebuia să aibă grijă de sora ei în fiecare noapte. 
Pare că Jess nu ştia de automutilare; ea credea doar faptul că 
Becca lipsea de la școală. 


Aşadar, Andie nu era fata perfectă, după cum nici familia Bell 
nu era perfectă. Acele fotografii din ziare ar putea exprima mii 
de cuvinte, însă cele mai multe dintre ele sunt doar minciuni. 


Vorbind de minciuni: Max. Afurisitul de Max Hastings! Ur- 
mează un citat direct din interviul cu el, atunci când l-am 
întrebat cât de bine o cunoștea pe Andie:„Câteodată mai 
vorbeam, da. Dar nu am fost niciodată prieteni adevăraţi, nu o 
cunoşteam prea bine. Era mai mult o cunoştinţă”. 


O cunoștință cu care ai fost văzut îmbrăţişându-te la o 
petrecere? Atât de mult, încât o martoră a presupus că TU erai 
iubitul lui Andie? 

Și mai e şi asta, de asemenea: chiar dacă erau în același an 
la școală, ziua de naștere a lui Andie era vara, Max a pierdut 
un an de școală din cauza leucemiei ȘI ziua lui de naștere e în 
septembrie. Dacă priveşti lucrurile așa, sunt aproape doi ani 
diferenţă între ei. Deci, din perspectiva lui Andie, Max ERA, 
teoretic, un tip mai în vârstă. Dar oare el era tipul secret mai în 
vârstă? Atât de aproape pe la spatele lui Sal. 


Acum ceva timp am încercat să-l caut pe Max pe Facebook; 
profilul lui e practic gol, doar poze cu părinţii lui de Crăciun 
şi din vacanțe, apoi urări de ziua lui de la unchi şi mătuși. Îmi 
amintesc că m-am gândit atunci că nu prea se potrivea, dar 
doar am ridicat din umeri. 


Ei bine, nu mai ridic din umeri, Hastings! Și am făcut o 
descoperire. În una dintre pozele on-line de-ale lui Naomi, 
Max nu este etichetat ca fiind Max Hastings, ci ca Nancy 
Tangotits. Am crezut că e vreo glumă de-a lor, dar NU, Nancy 
Tangotits e profilul de Facebook real al lui Max. Cel cu nu- 
mele Max Hastings trebuie să fie o diversiune pe care a 
tinut-o în caz că universităţile sau vreun potenţial angajator 
ar fi decis să se uite la activităţile lui on-line. Are sens, chiar 
şi unii dintre prietenii mei au început să-şi schimbe numele 
profilurilor ca să le facă de negăsit, pentru că ne apropiem 
de sezonul cu înscrierile la facultate. 


Max Hastings cel real — și toată nebunia lui, poze cu el beat 
şi postări din partea prietenilor — e ascuns sub numele Nancy. 
Cel puţin asta e ceea ce presupun. Nu pot să văd nimic: Nancy 
şi-a activat tot ce ţine de setările de confidenţialitate. Pot să 
văd doar poze şi postări în care e etichetată și Naomi. Nu-mi 
oferă prea mult material de lucru: nicio poză secretă cu Max și 
Andie sărutându-se pe fundal, nicio poză cu el din seara în care 
a dispărut ea. 


Deja mi-am învăţat lecţia. Atunci când prinzi pe cineva 
minţind în legătură cu o fată ucisă, cel mai bun lucru pe care 
poţi să-l faci e să te duci să întrebi de ce. 

Persoane suspecte 


Jason Bell 

Naomi Ward 

Tipul secret mai în vârstă 

Nat da Silva 

Daniel da Silva 

Max Hastings (Nancy Tangotits) 


, d Capitolul şaisprezece 


Uşa arăta diferit. Ultima oară când fusese acolo, în urmă cu 
mai bine de şase săptămâni, era maro. Acum era acoperită 
de un strat de vopsea albă, deşi încă se observau nuanțe mai 
întunecate. 

Pip a bătut din nou, mai tare de această dată, sperând că 
se va auzi peste zgomotul înfundat, dinăuntru, produs de un 
aspirator în funcțiune. 

Bâzâitul s-a oprit imediat, lăsând în urma lui tăcere. Apoi, 
paşi rapizi pe pardoseală. 

Uşa s-a deschis, iar în față i-a apărut o femeie bine îmbră- 
cată şi dată cu un ruj vişiniu. 

— Bună ziua! a zis Pip. Sunt o prietenă de-a lui Max, e 
cumva acasă? 

— O, bună! a zâmbit femeia, dezvăluind astfel o pată roșie 
pe unul dintre dinţii de sus, apoi s-a dat înapoi ca s-o lase pe 
Pip să intre. Sigur că e, intră... 

— Pippa! a zâmbit ea şi a păşit înăuntru. 

— Pippa! Da, e în camera de zi. A strigat la mine pentru că 
aspir în timp ce joacă nu ştiu ce meci mortal. Nu poate pune 
pauză, din câte se pare. 

Mama lui Max a condus-o de-a lungul holului şi în camera 
de zi cu arcadă. 

Max era întins pe canapea, în pantaloni de pijama tartan şi 
într-un tricou alb, cu mâinile pe controller, timp în care apăsa 
nervos cu degetul mare pe butonul X. 

Mama lui şi-a dres vocea. 

Max şi-a ridicat privirea. 

— O, bună, Pippa Nume de Familie Haios! a zis el cu vocea 
lui profundă şi rafinată, întorcându-şi privirea înapoi la joc. Ce 
vânt te aduce pe aici? 

Pip aproape că s-a strâmbat din reflex, însă a reușit să își 
suprime această pornire cu un zâmbet fals. 

— O, nu prea multe! a ridicat degajată din umeri. Am venit 
să te întreb cât de bine chiar o cunoşteai pe Andie Bell. 

Jocul a fost pus pe pauză. 

Max s-a ridicat în picioare, s-a holbat la Pip, apoi la mama 
lui şi înapoi la Pip. 

— Ăă, a zis mama, ar dori cineva un ceai? 

— Nu, nu dorim! a răspuns Max şi s-a ridicat în picioare. 
La etaj, Pippa! 

A trecut ca vântul pe lângă ele şi a luat-o-n sus pe scările 
uriaşe din hol, cu picioarele goale tropăind pe trepte. Pip l-a 
urmat, salutând-o rapid din politețe pe mama lui. La etaj, Max 
ţinea deschisă uşa dormitorului său şi i-a făcut semn să intre. 

Pip a ezitat, cu un picior plutind pe deasupra mochetei care 
avea urme proaspete de la aspirator. Chiar trebuia să fie sin- 
gură cu el? 

Max a smucit din cap nerăbdător. 

Mama lui era la parter, cu siguranţă nu era niciun pericol. 
Aşadar, a intrat rapid în camera băiatului. 

— Mulţumesc! a zis el, închizând uşa. Mama nu trebuie să 
afle că am vorbit din nou despre Andie şi Sal. Femeia asta e ca 
un copoi, nu-i scapă nimic. 

— Pitbull, a zis Pip. Pitbulii nu scapă nimic. 

— În fine, a zis Max şi s-a aşezat pe aşternutul lui maroniu. 
Ce vrei? 

— 'Ţi-am zis. Vreau să ştiu cât de bine o cunoşteai cu ade- 
vărat pe Andie. 

— 'Ţi-am mai spus, a bâiguit el, lăsându-se pe spate în coate 
şi aruncând o privire peste umărului lui Pip. Nu o cunoşteam 
foarte bine. 

— Hmm, a comentat neîncrezătoare Pip, rezemându-se de 
ușă. Doar cunoştinţe, nu? Aşa ai zis? 

— Da, aşa am zis, a răspuns băiatul și s-a scărpinat la nas. 
O să fiu sincer, încep să am impresia că tonul tău e puţin cam 
prea enervant. 

— Bine! a zis Pip, uitându-se în ochii lui Max în timp ce 
acesta privea din nou peste umărul ei, la panoul de pe perete 
plin cu postere, cu notițe prinse cu ace şi cu fotografii. Şi eu 
încep să găsesc minciunile tale... incitante. 

— Ce minciuni? a întrebat el. Nu o cunoșteam bine. 

— Interesant! a zis Pip. Am vorbit cu o martoră care a mers 
la o petrecere-catastrofă la care ați participat şi tu cu Andie în 
luna martie a anului 2012. Interesant, pentru că în acea noapte 
a zis că v-a văzut singuri de câteva ori, părând că eraţi destul 
de apropiați. 

— Cine a zis asta? 

Din nou o scurtă privire spre avizier. 

— Nu-mi pot dezvălui sursele. 

— O, Doamne! a râs în hohote. Eşti smintită! Ştii că nu eşti 
polițistă, nu? 

— Eviţi întrebarea, a zis ea. Tu şi Andie vă întâlneaţi în se- 
cret pe la spatele lui Sal? 

Max a râs din nou. 

— Era cel mai bun prieten al meu. 

— Ăsta nu-i un răspuns, a zis Pip şi şi-a încrucișat braţele 
la piept. 

— Nu. Nu mă întâlneam cu Andie Bell. Aşa cum am zis, nu 
o cunoșteam atât de bine. 

— Atunci de ce această sursă v-a văzut împreună? Într-o 
astfel de manieră, încât a crezut că tu erai iubitul lui Andie. 

În timp ce Max şi-a dat ochii peste cap la auzul întrebă- 
rii, Pip s-a uitat şi ea la panoul de pe perete. Notite mâzgălite 
şi bucăţi de hârtie care în unele locuri erau suprapuse de mai 
multe ori, colțuri acoperite şi margini curbate. Poze străluci- 
toare cu Max la schi şi făcând surfing fiind prinse în partea 
de sus a avizierului. Un poster cu filmul Profesioniştii crimei 
ocupând cea mai mare parte din avizier. 

— Nu ştiu, a zis el. Oricine era, s-a înşelat. Probabil era 
beată. O sursă neserioasă, ai putea spune. 

— Bine! 

Pip s-a depărtat puţin de uşă. A făcut apoi câțiva paşi spre 
dreapta, apoi câţiva înapoi, ca Max să nu-şi dea seama că ea s-a 
mutat puţin mai în față pentru a analiza panoul. 

— Să trecem direct la subiect! 

Pip a mai făcut câţiva paşi, trăgându-se din ce în ce mai 
aproape de perete. 

— Tu zici că n-ai vorbit niciodată față-n față cu Andie la o 
petrecere-catastrofă? 

— Nu știu dacă chiar niciodată, a zis Max, dar oricum nu e 
vorba de ce sugerezi tu. 

— Bine, bine, a părut de acord Pip, care şi-a ridicat privirea 
din podea, acum fiind doar la câţiva paşi de avizier. Şi de ce tot 
te uiţi aici? 

S-a rotit pe călcâie şi a început să analizeze rapid foile prinse 
de avizier. 

— Hei, opreşte-te! 

Ea a auzit patul gemând în timp ce Max se ridica în picioare. 

Privirea şi degetele lui Pip analizau liste de activităţi, nume 
de companii mâzgălite, scheme de absolvire, pliante şi poze cu 
un Max mai tânăr pe un pat de spital. 

Pașii greoi în spatele ei. 

— Astea-s lucruri personale! 

Apoi Pip a observat un mic colț alb de hârtie, chiar sub 
posterul cu Profesioniştii crimei. A apucat şi a tras hârtia exact 
în momentul în care Max a prins-o de mână. Pip s-a răsucit 
spre el, degetele lui apucând-o puternic de încheietură. Apoi, 
amândoi s-au uitat în jos la bucata de hârtie din mâna ei. 

Pip a rămas cu gura căscată. 

— La naiba! 

Max i-a dat drumul mâinii şi şi-a trecut cu degetele prin 
părul nearanjat. 

— Doar cunoştinţe? a întrebat ea, tremurând. 

— Cine crezi tu că eşti, a întrebat şi Max, ca să umbli prin 
lucrurile mele? 

— Doar cunoştinţe? a întrebat Pip din nou, ţinând poza 
printată în fața lui Max. 

Era Andie. 

O poză pe care şi-o făcuse în oglindă. Stând pe o pardoseală 
cu gresie roşie şi albă, cu mâna dreaptă ridicată şi încleştată în 
jurul telefonului, purtând doar o pereche de chiloţi negri. 

— Vrei să-mi explici? a întrebat Pip. 

— Nu! 

— O, poate că ai vrea să explici poliţiei mai întâi? Am 
înţeles! a zis Pip şi s-a uitat lung la el, apoi s-a prefăcut că se 
îndreaptă spre uşă. 

— Nu fi aşa de melodramatică! a zis Max, holbându-se la ea 
cu strălucitorii lui ochi albaştri. Nu are nimic de-a face cu ce i 
s-a întâmplat. 

— Îi voi lăsa pe poliţişti să decidă asta. 

— Nu, Pippa! a strigat băiatul şi i-a blocat accesul către ușă. 
Uite, nu e chiar așa cum pare! Nu Andie mi-a dat poza. Am găsit-o. 

— Ai găsit-o? Unde? 

— Era, pur şi simplu, aruncată undeva pe la şcoală. Am gă- 
sit-o şi am păstrat-o. Andie nu a avut niciodată habar de asta. 

Era ceva plângăcios în vocea lui. 

— Ai găsit o poză sexy cu Andie care, pur şi simplu, era 
aruncată pe undeva la şcoală? 

Pip nici măcar nu încerca să-şi ascundă neîncrederea. 

— Da. Era ascunsă în spatele unei clase. Jur! 

— Şi nu i-ai spus lui Andie sau cuiva că ai găsit-o? a întrebat Pip. 

— Nu, doar am păstrat-o. 

— De ce? 

— Nu ştiu, a ridicat el tonul. Deoarece arăta bine şi voiam... 
Apoi mi s-a părut o prostie să o arunc după ce... ce? Nu mă 
judeca! Ea şi-a făcut poza, în mod clar voia să fie văzută. 

— Te aştepţi să cred că ai găsit poza asta sexy cu Andie, o 
fată cu care ai fost văzut la petreceri... 

— Lucrurile astea n-au nicio legătură, i-a tăiat-o Max. Nu 
vorbeam cu Andie pentru că eram împreună și nici nu am acea 
poză pentru că eram împreună. Nu am fost împreună. Nicio- 
dată nu am fost. 

— Deci ai vorbit cu Andie la acea petrecere-catastrofă? a 
întrebat Pip triumfătoare. 

Max şi-a pus exasperat mâinile pe faţă, cu vârfurile degetelor 
apăsându-şi pleoapele. 

— În regulă, a zis el încet, dacă îţi zic, o să mă laşi în pace, 
te rog? Şi fără poliție. 

— Depinde. 

— Bine, în regulă! O ştiam pe Andie mai bine decât am zis 
că o ştiam. Mult mai bine. Chiar dinainte să înceapă să vor- 
bească cu Sal. Dar nu mă întâlneam cu ea. Eu doar cumpăram 
de la ea. 

Pip s-a uitat confuză la el, mintea-i procesând încă ultimele 
cuvinte auzite. 

— Cumpărai... droguri? a întrebat ea încet. 

Max a aprobat din cap. 

— Deşi nimic foarte tare. Doar iarbă şi câteva pastile. 

— S-Sfinte Sisoe! Stai aşa! 

Pip şi-a ridicat un deget ca să se liniștească puţin, să-i dea 
creierului ei răgaz să gândească. 

— Andie Bell vindea droguri? 

— Ei bine, da, dar doar la petreceri-catastrofă şi atunci când 
ieşeam în cluburi şi chestii de genul ăsta. Doar câtorva per- 
soane. Doar câtorva, în cea mai mare parte a timpului. Nu era 
un traficant adevărat... 

Max a făcut o pauză. 

— Colabora cu un traficant adevărat din oraș, căruia i-a 
făcut intrarea la şcoală. Le-a mers bine amândurora. 

— De aceea avea mereu aşa de mult numerar, a zis Pip, iar 
piesele de puzzle au început să i se îmbine cu un clic sonor în 
minte. Consuma şi ea? 

— Nu chiar. Cred că o făcea doar pentru bani. Bani şi pute- 
rea pe care i-o oferea asta. Pot zice că-i plăcea. 

— ar Sal ştia că ea vindea droguri? 

Max a râs. 

— O, nu, nu, nu! Sal a urât întotdeauna drogurile, nu i-ar 
fi prins bine deloc să audă asta. Andie a ascuns de el toată 
tărăşenia; era bună la secrete. Cred că singurii care ştiau erau 

chiar persoanele care cumpărau de la ea. Însă eu mereu am cre- 
zut că Sal era puţin cam naiv, sunt surprins că n-a aflat niciodată. 

— Cât timp a făcut asta? a întrebat Pip, simțind parcă o 
scânteie sinistră de entuziasm. 

— Pentru o vreme. 

Max şi-a mutat privirea spre tavan, ca şi cum încerca să-şi 
amintească. Cred că prima dată când am cumpărat iarbă de la 
ea a fost pe la începutul lui 2011, când avea doar șaisprezece 
ani. Cred că pe atunci a început. 

— Şi cine era furnizorul ei? De la cine lua ea drogurile? 

Max a ridicat din umeri. 

— Habar n-am, a zis el. Nu l-am cunoscut pe tip. Eu am 
cumpărat mereu de la Andie, iar ea nu mi-a zis niciodată. 

Pip s-a dezumflat. 

— Şi chiar nu ştii nimic? Nu ai mai cumpărat niciodată dro- 
guri în Kilton după ce Andie a fost ucisă? 

— Nu! a zis el, ridicând din nou din umeri. Nu ştiu nimic 
mai mult. 

— Dar celelalte persoane de la petrecerile-catastrofă mai 
consumau droguri? Ele de unde făceau rost de ele? 

— Nu ştiu, Pippa, a zis Max apăsat. Ţi-am zis ce ai vrut să 
auzi. Acum vreau să pleci. 

A făcut un pas în față şi a smuls poza din mâinile lui Pip. 
Degetul lui mare a acoperit fața lui Andie, fotografia mototo- 
lită tremurând în strânsoarea băiatului. O cută s-a format de-a 
lungul taliei lui Andie Bell în momentul în care imaginea a fost 
împăturită. 


Capitolul 
i şaptesprezece 


Pip a încetat să mai fie atentă la conversaţia celorlalți, con- 
centrându-se la zgomotul de fundal care răsuna în cantină. 
Hârşâitul ca de bas al scaunelor târâite pe podea şi hohotele de 
râs din partea unui grup de adolescenţi ale căror voci fluctuau 
între un tenor profund şi un sopran piţigăiat. Sunetul melodios 
al tăvilor de prânz alunecând de-a lungul mesei, preluând cutii 
cu salată sau boluri de supă, armonizate de foşnetul pungilor 
de chipsuri şi de bârfele din weekend. 

Pip l-a zărit înaintea celorlalți şi l-a salutat de la masa lor. Ant 
mergea cumva legănat, cu două sandviciuri ambalate în braţe. 

— Salutare! a zis el, aşezându-se pe bancă alături de Cara şi 
deja devorând primul sandvici. 

— Cum a fost antrenamentul? a întrebat Pip. 

Ant şi-a ridicat cu prudenţă privirea spre ea, cu gura uşor 
deschisă, dezvăluind astfel produsul rezultat în urma mestecării. 

— Bine! a îngăimat şi a înghiţit. De ce eşti drăguță cu mine, 
ce vrei? 

— Nimic! a râs Pip. Voiam doar te întreb cum a fost la fotbal. 

— Nu! a intervenit Zach. Eşti mult prea prietenoasă. E ceva 
la mijloc. Ceva care a luat-o razna. 

— Nu a luat-o nimic razna, a ridicat ea din umeri. În afară 
de datoria națională şi nivelul mării. 

— Şi hormonii probabil, a zis Ant. 

Pip a simulat că învârte la o manivelă invizibilă de la nivelul 
mâinii, ridicând încet degetul mijlociu spre el. 

Dar ei deja se prinseseră. A aşteptat vreo cinci minute pen- 
tru ca întreg grupul să se implice într-o discuţie despre ultimul 
episod dintr-un serial cu zombie la care se uitau toţi, timp în 
care Connor își ţinea urechile acoperite şi fredona tare şi fals 
pentru că el încă nu îl văzuse. 

— Deci, Ant, a încercat Pip din nou, îl ştii pe prietenul tău, 
George, din echipa de fotbal? 

— Da, cred că îl ştiu pe prietenul meu, George, din echipa 
de fotbal, a zis el, în mod clar crezându-se amuzant. 

— Ei bine, George ăsta încă face parte din grupul care 
frecventează petrecerile-catastrofă? 

Ant a aprobat din cap. 

— Da! De fapt, cred că următoarea petrecere e la el acasă. 
Părinţii lui sunt plecaţi peste graniță la o aniversare sau ceva 
de genul. 

— Weekendul acesta? 

— Da. 

— Crezi că..., a zis Pip şi s-a dat mai în față, aşezându-și 
coatele pe masă. Crezi că ai putea face rost de o invitaţie pentru 
noi toţi? 

Imediat, cei din grup s-au întors, holbându-se la ea. 

— Cine eşti tu şi ce ai făcut cu Pippa Fitz-Amobi? a între- 
bat Cara. 

— Adică? 

Pip a simţit că începe să intre în defensivă, gândindu-se la 
cele patru lucruri inutile care mocneau, gata să izbucnească 
în flăcări. 

— Păi, este ultimul nostru an de liceu, m-am gândit că ar fi 
distractiv să mergem toți. Cred că este un moment oportun, 

înainte de termenele limită pentru teme şi de afurisitele astea 
de examene. 

— Pentru mine încă sună Pip-ish, a zâmbit Connor. 

— Tu chiar vrei să mergi la o petrecere? a insistat Ant. 

— Da! a zis ea. 

— "Toată lumea va fi praf, dormind, vomitând, leşinând. O 
groază de mizerie pe podea, a zis Ant. Nu e genul tău, Pip. 

— Sună... educativ! a zis ea. Dar tot vreau să merg. 

— Bine! În regulă! a bătut Anta bătut din palme. Vom merge! 


La sfârşitul orelor, în drum spre casă, Pip a trecut pe la Ravi. 
Acesta a aşezat o ceaşcă de ceai negru în fața ei, anunțând-o 
că nu mai era nevoie să aştepte să se răcească pentru că deja 
se gândise la asta şi turnase nişte apă rece. 

— Bine, a zis el în cele din urmă, aprobând şi clătinând 
din cap în timp ce încerca să potrivească imaginea lui Andie 
Bell - simpatică şi blondă - cu cea de traficantă de droguri. 
Bine, deci tu crezi că tipul care îi furniza droguri ar putea 
intra pe lista suspecţilor? 

— Da, a zis ea. Dacă ai o minte atât de depravată, încât să 
vinzi droguri copiilor, atunci sunt absolut sigură că ai putea 
avea şi o înclinaţie spre a ucide. 

— Da, observ logica, a aprobat Ravi cu o mişcare din cap. 
Totuşi, cum o să aflăm cine e acest traficant? 

A aşezat brusc ceaşca pe masă, şi-a mijit ochii şi s-a uitat 
țintă la el. 

— O să lucrez sub acoperire, a zis ea. 


Capitolul optsprezece 


— E o petrecere acasă la cineva, nu o mascaradă, a zis Pip, 
încercând să scape din prinsoarea Carei. 

Însă aceasta o ţinea strâns: pusese stăpânire pe faţa lui Pip 
şi nu îi dădea drumul. 

— Da, dar eşti norocoasă, ai o față pe care o avantajează 
fardul de pleoape. Nu te mai zbate, aproape am terminat! 

Pip a oftat şi a cedat, supunându-se dichisitului forțat. 
Încă era bosumflată pentru că prietenele ei o obligaseră să-şi 
schimbe salopeta cu o rochie de-a lui Lauren care era suficient 
de scurtă ca să fie confundată cu un tricou. Râseseră toţi în 
momentul în care zisese asta. 

— Fetelor! a strigat spre etaj mama lui Pip. Aţi face bine să 
vă grăbiţi! Victor a început să-i arate lui Lauren mișcările lui 
de dans. 

— O, Doamne! a suspinat Pip. Sunt gata? Trebuie să mer- 
gem s-o salvăm. 

Cara s-a aplecat puţin şi i-a suflat în față. 

— Da. 

— Trăsnet! a zis Pip, apucându-şi poşeta şi verificând, încă 
o dată, dacă telefonul îi era încărcat complet. Să mergem! 

— Hei, rază de soare! a spus tatăl ei cu voce tare în timp ce 
Pip şi Cara coborau la parter. Lauren şi cu mine am hotărât că 
ar trebui să vin şi eu la petrecerea voastră kilometru. 

— Catastrofă, tată! Iar asta o să se întâmple doar peste ne- 
uronii mei decedați. 

Victor s-a apropiat de ea, şi-a pus mâna pe după umerii ei 
şi a strâns-o puţin. 

— Micuța Pipsy mergând la o petrecere! 

— Ştiu! a zis mama ei, cu un zâmbet larg şi strălucitor. Cu 
alcool şi cu băieți. 

— Da! 

Victor i-a dat drumul, apoi s-a uitat la ea cu o expresie seri- 
oasă şi cu un deget ridicat. 

— Pip, vreau să îţi reamintesc să fii măcar puţin iresponsabilă! 

— Corect, a zis Pip, înşfăcându-şi cheile de la maşină şi în- 
dreptându-se spre uşă. Noi plecăm. Rămas-bun, părinții mei 
anapoda şi anormali! 

— Pace şi drum bun! a rostit Victor teatral, apucându-se 
de balustradă şi întinzându-se spre tinerii ce plecau, ca şi cum 
casa era o corabie care se scufunda, iar căpitanul erou se scu- 
funda odată cu ea. 


Chiar şi pavajul de afară vibra din cauza muzicii. Cei trei 
au ajuns la ușă, iar Pip a ridicat pumnul, pregătită să bată. 
În momentul în care a făcut-o, uşa s-a deschis spre interior, 
dezvăluind un fel de haos zbuciumat, cu melodii scurte, 
conversații nedeslușite şi lumină slabă. 

Pip intenţiona să păşească înăuntru, prima ei respiraţie deja 
fiind alterată de mirosul înăbușitor și metalic de votcă, un iz 
de transpiraţie şi o duhoare de vomă. O observase şi pe gazdă, 
prietenul lui Ant, George, încercând să se sărute cu o fată de la 
liceu, cu un an mai mică, având ochii deschiși şi holbându-se. 
S-a uitat spre ei, fără să-şi despartă buzele, şi i-a salutat pe la 
spatele partenerei. 

Pip n-a putut îndura să fie complice la o asemenea întâm- 
pinare, aşa că, pur şi simplu, a ignorat-o şi a luat-o la pas pe 

hol. Cara şi Lauren mergeau alături de ea, iar Lauren a trebuit 
să treacă peste Paul, de la ora de ştiinţe politice, care era pe jos, 
rezemat de perete şi sforăind încetişor. 

— Asta arată al nai... precum genul de distracţie a unor per- 
soane, a mormăit Pip în timp ce păşeau în livingul deschis cu 
bucătăria, acolo unde era miezul haosului adolescentin: tru- 
puri agitându-se şi zbânțuindu-se pe muzică, turnulețe din sti- 
cle cu bere aşezate într-un echilibru precar, monologuri beţive 
despre sensul vieţii răsunând până-n partea cealaltă a încăperii, 
pete umede pe mochetă, mângâieturi pe abdomen fără nicio 
jenă şi cupluri rezemate de pereţii acoperiţi de condens. 

— Tu ai fost cea disperată să vii! a zis Lauren, salutând nişte 
fete de la cursul de actorie. 

— Da, a înghiţit Pip în sec. Iar Pip cea din prezent e mereu 
mulțumită de deciziile lui Pip din trecut. 

Ant, Connor şi Zach le zăriseră şi porniseră spre ele, făcând 
slalom prin mulțimea agitată. 

— Toate bune? a întrebat Connor, îmbrăţişând stângaci fe- 
tele. Ați întârziat! 

— Ştiu! a zis Lauren. A trebuit să o îmbrăcăm din nou pe Pip. 

Fata nu își dădea seama cum de salopeta ei era jenantă, iar 
mişcările de dans de robot cu circuitul ars ale prietenelor lui 
Lauren erau trecute cu vederea în totalitate. 

— Sunt pahare? a întrebat Cara, ţinând în sus o sticlă de 
votcă cu limonadă. 

— Da, o să-ţi arăt unde, a zis Ant, luând-o pe Cara după el 
printre mesele din bucătărie. 

După ce Cara s-a întors cu o băutură pentru ea, Pip a înce- 
put să se prefacă a bea în timp ce aproba din cap şi sporovăia 
veselă cu ceilalți. Când s-a ivit ocazia, a mers neobservată la 
chiuvetă, a luat un pahar şi l-a umplut cu apă. 

Mai târziu, atunci când Zach s-a oferit să-i reumple paharul, 
a trebuit să facă aceeaşi manevră, moment în care s-a trezit 
încolţită şi vorbind cu Joe King, care stătea în spatele ei la ora 
de engleză. Singura lui formă de umor era să facă afirmaţii ri- 
dicole, să-şi aştepte victima să facă o față confuză şi să zică: 

— Glumesc!! 

După a treia poantă de felul ăsta, Pip s-a scuzat şi s-a ascuns 
într-un colț, recunoscătoare pentru faptul că era singură. Stă- 
tea acolo, în umbră, nederanjată şi cerceta încăperea. Se uita 
la cei care dansau şi la pupăcioşii mult prea entuziasmați, că- 
utând orice semn al unei tranzacţii evazive din mână-n mână, 
pastile sau fețe schimonosite în urma consumării drogurilor. 
Orice pupilă mult prea dilatată. Orice i-ar fi oferit vreun indi- 
ciu despre furnizorul de droguri a lui Andie. 

Au trecut așa zece minute, iar Pip nu a observat nimic dubios 
în afară de un băiat pe nume Stephen care distrusese o teleco- 
mandă de televizor și ascundea rămășițe într-o vază de flori. L-a 
urmărit cu privirea în timp ce străbătea încăperea spre uşa din 
spate, pescuind un pachet de ţigări din buzunarul din spate. 

Desigur! 

Afară, cu fumătorii, acolo trebuia să cerceteze mai întâi. Pip 
şi-a croit drum prin haos, protejându-se cu coatele de pipăieli 
şi de chefliii care abia se ţineau pe picioare. 

Erau doar câteva persoane afară. Două umbre întunecate 
sărind pe trambulina din capătul grădinii. Stella Chapman în 
lacrimi, stând lângă coşul de gunoi din grădină şi bocindu- 
se cuiva la telefon. Alte două fete din an cu ea erau într-un 
leagăn de copii, părând să aibă o conversaţie foarte serioasă, 


! În orig., joc de cuvinte pornind de la asemănarea sonoră dintre 
numele personajului, Joe King, şi I am only joking („Glumesc”) (n. red.). 


196 HOLLY JACKSON 


punctată de suspine suprimate cu palmele peste gură. Şi mai 
era şi Stephen Thompson, sau Timpson, în spatele căruia stătea 
la ora de matematică. Se cocoțase pe gardul grădinii, cu o ţigară 
în gură, şi cotrobăia cu ambele mâini prin toate buzunarele. 

Pip s-a apropiat de el. 

— Bună! l-a salutat, aşezându-se lângă peretele de lângă el. 

— Bună, Pippa! a răspuns Stephen, scoțându-și ţigara din 
gură ca să poată să vorbească. Care-i treaba? 

— Ah, nu prea interesantă, a zis Pip. Am ieşit puţin afară, o 
caut pe Mary Jane. 

— Habar n-am cine-i tipa, scuze, a zis el, scoțând în final o 
brichetă verde-neon. 

— Nu e cineva, s-a întors Pip ca să-i dea de înţeles din pri- 
viri. Ştii tu, vreau să mă afum... 

— Poftim? 

De dimineaţă Pip petrecuse o oră pe diferite site-uri, cerce- 
tând dicţionarul urban pentru a afla denumirile curente. 

— Ştii tu, a încercat din nou, coborându-şi vocea într-o 
şoaptă, mă uit după ceva iarbă, după o superiarbă, puţină lăp- 
tucă hipiotă, ţigară chicot, ceva sconcs, tutunul trăsnit. Ştii ce 
vreau să zic. Marijuana. 

Stephen a izbucnit în râs. 

— O, Doamne, a dat el din gură, eşti atât de defectă! 

— Cu siguranţă sunt, a încercat să simuleze un chicot de 
beţivancă, însă a ieşit unul mai degrabă malefic. Deci, ai câte 
ceva? Nişte resturi de iarbă? 

Când s-a oprit din râs, s-a întors ca să o cerceteze cu pri- 
virea din cap până-n picioare. Cu privirea zăbovind mai mult 
decât evident în jurul pieptului şi al picioarelor palide. Pip se 
simţea jenată; învăluită parcă într-un ciclon vâscos format din 

dezgust şi ruşine. În minte îl şi luase la zor, însă gura trebuia 
să-i rămână închisă. Era sub acoperire. 

— Da! a zis Stephen, mușcându-şi buza de jos. Pot să rulez 
un joint pentru noi. 

S-a căutat din nou prin buzunare, de unde a scos o punguţă 
cu iarbă şi un pachet cu foițe de rulat. 

— Da, te rog! a aprobat Pip cu o mişcare din cap, simțindu-se 
neliniștită, încântată şi puţin bolnavă în acelaşi timp. Tu rulezi 
acolo, o rulezi ca un... ăăă, crupier cu un zar. 

El a râs din nou şi a lins o margine a foiţei, încercând să păs- 
treze contactul vizual cu Pip, în timp ce limba lui roz şi mare îi 
atârna din gură. Pip s-a uitat în altă parte. I-a trecut prin minte 
că, de data aceasta, poate că mersese mult prea departe pentru 
un proiect şcolar. Poate. Dar acesta nu mai era doar un proiect. 
Asta era pentru Sal, pentru Ravi. Pentru adevăr. Putea face asta 
pentru ei. 

Stephen a aprins jointul şi a tras lung de două ori din el, 
înainte să i-l înmâneze lui Pip. Ea l-a luat într-un mod ciudat 
între degetul mijlociu şi cel arătător şi l-a dus înspre buze. Şi-a 
întors capul brusc ca astfel să-i vină părul pe faţă şi a pretins că 
a tras de câteva ori din el. 

— Mmm, frumoasă marfă! a zis ea, pasându-i-l înapoi. Ui- 
mitoare, ai putea spune. 

— Eşti frumuşică în seara asta, a zis Stephen, trăgând un 
fum şi pasându-i jointul înapoi. 

Pip a încercat să-l ia fără ca degetele să le atingă pe-ale lui. 
Încă un pufăit prefăcut, însă mirosul era dezgustător, iar ea a 
trecut la următoarea întrebare. 

— Deci, a zis ea, dându-i-l înapoi, de unde aş putea face rost 
de puţină marfă din asta? 

— Poţi să împarţi cu mine. 

— Nu, vreau să te întreb de la cine cumperi, ştii tu, ca să 
iau şi eu. 

— De la un tip din oraș, a zis Stephen şi s-a mutat mai 
aproape de Pip. Howie. 

— Şi unde locuieşte Howie? a întrebat Pip, pasându-i îna- 
poi iarba şi folosindu-se de mişcare ca pe o scuză pentru a se 
îndepărta de Stephen. 

— Habar n-am, a zis el. Nu se ocupă cu asta de acasă. Eu 
l-am întâlnit în parcarea din gară, în capăt, unde nu sunt ca- 
mere de supraveghere. 

— Seara? a întrebat Pip. 

— De obicei, da. Oricând îmi trimite mesaj. 

— Ai numărul lui? l-a întrebat Pip şi s-a întins spre poşeta 
ei ca să ia telefonul. Poţi să mi-l dai? 

Stephen a clătinat din cap. 

— S-ar supăra dacă ar şti că l-am dat, pur şi simplu. Nu e 
nevoie să mergi tu la el, dacă vrei ceva, poţi să-mi plăteşti mie 
şi îți iau eu. Ba chiar îţi voi face şi o reducere. 

A făcut cu ochiul. 

— Mai degrabă aş cumpăra direct, a zis Pip, simțind cum 
căldura furiei îi urca pe gât. 

— Nu, nu o pot face, a clătinat din cap, uitându-se spre bu- 
zele ei. 

Pip şi-a întors rapid privirea, părul lung și brunet fiind ca o 
cortină între ei. Frustrarea îi era aşa de mare, încât îi suprima 
toate celelalte gânduri. Nu avea de gând să o facă, nu-i aşa? 

Apoi, dintr-odată, i s-a aprins un beculeţ. 

— Ei bine, cum aş putea cumpăra prin tine? a întrebat ea, lu- 
ându-i jointul din mână. Nici măcar nu ai numărul meu de telefon. 

— Ah, şi ce păcat! a zis Stephen, iar vocea îi era atât de dez- 
gustătoare, încât practic îi picura din gură. 

Băiatul a întins mâna spre buzunarul din spate şi şi-a scos 
telefonul. Umblând cu degetul pe ecran, a introdus parola şi i 
l-a înmânat. 

— Scrie-l aici! a zis el. 

— În regulă! a zis Pip. 

Ea a deschis agenda telefonică şi şi-a schimbat poziţia ume- 
rilor stând cu faţa spre Stephen, astfel încât el să nu vadă ecra- 
nul. A scris how în bara de căutări pentru contacte şi un singur 
rezultat a fost afişat în partea de sus. Howie Bowers şi numărul 
lui de telefon. 

A analizat secvenţa de cifre. La naiba, nu va reuși niciodată 
să şi-o amintească pe toată! Însă o idee i-a încolţit în minte. 
Poate că putea face o poză ecranului; telefonul ei era pe zidul 
de lângă. Dar Stephen era chiar acolo, holbându-se la ea și 
mestecându-şi degetul. Avea nevoie de un fel de distragere. 

— Ah, a exclamat şi s-a aplecat dintr-odată în faţă, arun- 
când jointul pe gazon. Scuze! a zis ea. Credeam că e o insectă 
pe mine. 

— Nu te îngrijora, îl iau eu! a zis Stephen şi a sărit iute de 
pe zid. 

Pip avea doar câteva secunde la dispoziţie. Şi-a apucat tele- 
fonul, a glisat spre stânga ca să deschidă camera şi l-a poziţionat 
deasupra ecranului lui Stephen. 

Inima îi bătea cu putere, gata să-i sară din piept. 

Camera nu reușea să focalizeze, pierzând astfel timp prețios. 

Degetul lui Pip plutea tremurând deasupra butonului. 

Imaginea s-a stabilizat, poza a fost făcută, iar Pip a dat dru- 
mul telefonului să-i cadă în poală exact în momentul în care 
Stephen s-a întors cu fața spre ea. 

— Încă e aprins, a zis el, sărind înapoi pe zid, mult prea 
aproape de ea. 

— Ăă, a îngăimat Pip, ţinând încă telefonul lui Stephen. 
Scuze, de fapt, nu cred că vreau să îţi dau numărul meu. Cred 
că drogurile nu sunt pentru mine. 

— Nu fi o pacoste! a zis Stephen, împreunându-și degetele 
atât în jurul telefonului, cât şi în jurul mâinii lui Pip, apoi s-a 
aplecat spre ea. 

— Nu, mulţumesc! a zis ea, dându-se în spate. Cred că o să 
merg înăuntru. 

Apoi Stephen şi-a pus mâna după capul ei, a tras-o către 
el şi s-a repezit spre faţa ei. Pip s-a răsucit şi l-a împins. L-a 
împins atât de tare, încât el s-a dezechilibrat şi a căzut cu un 
metru mai încolo de zid, tolănit pe iarba udă. 

— Târfă tâmpită! i-a strigat el furios, ridicându-se şi 
scuturându-şi pantalonii. 

— Degeneratule! Maimuţă perversă şi netrebnică! Scuze, 
maimutelor! a strigat Pip. Am zis nu! 

Acela a fost momentul în care și-a dat seama. Habar nu avea 
cum sau când se întâmplase, dar s-a uitat în jur şi a observat că 
acum erau singuri în grădină. 

A simtit frică instantaneu, iar pielea i s-a făcut ca de găină. 

Stephen a reuşit să se caţere înapoi pe zid, iar Pip s-a întors, 
grăbindu-se spre ușă. 

— Hei, e în regulă, hai să mai stăm puţin de vorbă! a zis el, 
apucând-o de talie ca să o tragă înapoi. 

— Lasă-mă în pace, Stephen! a zis ea apăsat. 

— Dar... 

Pip i-a apucat încheietura mâinii şi a strâns puternic, 
băgându-şi unghiile în pielea lui. Stephen a tipat şi i-a dat dru- 
mul, iar Pip nu a ezitat. A fugit în casă şi a trântit uşa, după 
care a și încuiat-o. 

Înăuntru, şi-a făcut loc prin mulţimea de pe ringul de dans 
improvizat, delimitat de covorul persan, fiind îmbrâncită 
din toate direcţiile. S-a uitat printre trupurile agitate şi fețele 
zâmbăreţe şi transpirate ale petrecăreţilor. Căutând chipul Carei. 

În îmbulzeala de nedescris era cald şi sufocant. Însă Pip dâr- 
dâia din pricina unui fior rece care-i făcea genunchii să tremure. 

Când, în cele din urmă, a găsit-o pe Cara, nu s-a mai des- 
părțit de aceasta. 


Pippa Fitz-Amobi 
CPE 03/10/2017 
Jurnal- Intrarea 22 


Actualizare: în seara asta am aşteptat patru ore în mașină. În 
capătul parcării din staţie. Am verificat, nu sunt camere. Trei 
ture de navetiști au venit și au plecat din staţia London Maryle- 
bone, tata fiind unul dintre ei. Din fericire, nu mi-a remarcat 
maşina. 


Nu am văzut pe nimeni hoinărind prin preajmă. Nimeni care 
să arate de parcă ar urma să cumpere sau să vândă droguri. Nu 
e ca și cum chiar aş şti cum arată; nu aș fi ghicit niciodată că 
Andie Bell făcea parte din categoria asta. 


Da, știu, am reușit să fac rost de numărul de telefon al lui 
Howie Bowers de la Stephen-ciudatul. Aș putea, pur și simplu, 
să-l sun pe Howie şi să-l întreb dacă ar dori să-mi răspundă la 
niște întrebări cu privire la Andie. Asta e ceea ce crede Ravi 
că ar trebui să facem, dar, să fim serioşi, n-o să-mi ofere nicio 
informaţie, dacă o să procedăm așa. E un traficant de droguri. 
Nu va recunoaște asta la telefon, unui străin, ca și cum ar dis- 
cuta despre vreme sau despre economia care se duce de râpă. 


Nu! Singura cale de a-l face să stea de vorbă cu noi e să îl 
avem la mână cu ceva. 


Maine-seară o să merg din nou în staţie. Ravi trebuie să 
muncească iar, dar pot să mă descurc și singură. O să le spun 
părinţilor că merg la Cara să ne facem tema la engleză. Cu cât 
mint mai muult, cu atât îmi vine mai ușor să o fac. 


Trebuie să-l găsesc pe Howie. 
Am nevoie de acest avantaj. 


De asemenea, am nevoie și de somn. 


Crima perfectă. Instrucţiuni pentru fete cuminţi 203 


Persoane suspecte 


Jason Bell 

Naomi Ward 

Tipul secret mai în vârstă 

Nat da Silva 

Max Hastings 

Traficantul de droguri - Howie Bowers? 


Capitolul 
- nouăsprezece 


Pip trecuse deja prin treisprezece capitole, citind la lumina 
aspră şi argintie a lanternei telefonului ei, atunci când a ob- 
servat o siluetă trecând pe sub un felinar stradal. Ea era în 
maşină, pe care o oprise în capătul îndepărtat al parcării din 
staţie, fiecare jumătate de oră fiind marcată de scârțâitul şi 
troncănitul trenurilor care veneau de la Londra sau Aylesbury. 

Felinarele stradale se aprinseseră cam de o oră, atunci când 
soarele apusese, colorând orașul într-un superb albastru-în- 
chis. Luminile lor erau de un galben-portocaliu zbuciumat, 
învăluind totul într-o strălucire tulburătoare. 

A privit chiorâş prin geam. În timp ce silueta trecea pe sub 
sursa de lumină, a observat că era vorba despre un tip îmbrăcat 
într-o jachetă verde-închis, cu o glugă cu blană şi cu o căptuşeală 
portocaliu-deschis. Gluga acoperea un soi de mască formată din 
umbre, doar vârful nasului fiind puţin luminat. 

A oprit de îndată lanterna telefonului şi a aşezat romanul 
Marile speranțe pe scaunul pasagerului. Şi-a dat scaunul mai în 
spate ca să se poată ghemui pe podeaua maşinii, ascunsă ve- 
derii de portieră şi stând cu partea de sus a capului şi cu ochii 
lipiţi de geam. 

Tipul a mers până la marginea cea mai îndepărtată a par- 
cării şi s-a rezemat de un gard, într-un spaţiu întunecat dintre 
două zone iluminate de felinarele stradale. Pip s-a uitat la el, 
ţinându-şi respiraţia pentru că aburea geamul şi îi bloca vederea. 

Cu capul în jos, tipul şi-a scos telefonul din buzunar. Ime- 
diat ce l-a deblocat, iar ecranul s-a luminat, Pip i-a putut vedea 
fața pentru prima dată; una osoasă, plină de linii ascuţite şi de 
margini bine conturate, cu o barbă neagră, bine îngrijită. Pip 
nu era cea mai bună atunci când venea vorba de ghicit vârsta, 
însă tipul avea în jur de treizeci de ani. 

Adevărat, de când sosise, asta nu fusese prima dată în care 
crezuse că îl găsise pe Howie Bowers. Mai fuseseră alți doi 
bărbaţi de care se ascunsese ca să-i urmărească. Primul urcase 
într-o maşină avariată şi plecase. Al doilea se oprise să fumeze, 
destul de mult pentru a-i face inima lui Pip să bată cu putere. 
Apoi stinsese ţigara, descuiase o maşină şi plecase şi el. 

Totuşi, ceva nu era în regulă cu ultima apariţie; bărbaţii de 
dinainte erau îmbrăcaţi în costum şi palton, mai mult ca sigur 
nişte zăpăciţi din trenurile de navetişti. Însă acest bărbat era 
diferit. Era îmbrăcat în blugi și cu o geacă scurtă, fără îndoială 
aşteptând ceva. Sau pe cineva. 

Degetele lui mari butonau de zor. Probabil că îi scria cli- 
entului ca să-l anunţe că aștepta. Pippism tipic, i-o luase îna- 
inte. Dar avea o singură cale prin care putea să afle dacă acest 
bărbat misterios cu geacă era Howie. Şi-a scos telefonul, în- 
cercând să ascundă cât mai mult din strălucirea emisă, dând 
luminozitatea la minim şi întorcând ecranul spre coapsă. A de- 
rulat în jos, în contactele ei, până la Howie Bowers şi a apăsat 
butonul de apelare. 

Cu privirea-i imediat înapoi pe geam şi cu degetul mare 
plutind pe deasupra butonului roşu, Încheie apelul, a aşteptat. 
Cu fiecare jumătate de secundă care trecea, se simţea tot mai 
copleşită de emoții. 

Apoi a auzit. 

Mult mai tare decât sunetul propriului telefon. 

O rață mecanică a început să măcăie, sunetul auzindu-se 
dintre mâinile bărbatului. Ea s-a uitat cum bărbatul a apăsat pe 
telefon şi cum l-a dus la ureche. 

— Alo? s-a auzit o voce distantă de afară, înăbușită de gea- 
mul maşinii. 

O fracțiune de secundă mai târziu, aceeaşi voce s-a auzit prin 
difuzorul telefonului ei. Vocea lui Howie, era confirmat acum. 

Pip a apăsat butonul pentru încheierea apelului şi s-a uitat 
cum Howie Bowers şi-a lăsat telefonul în jos, holbându-se la 
el, cu sprâncenele lui subţiri, dar foarte drepte, plecându-se şi 
ascunzându-i ochii. A apăsat cu degetul mare pe ecran şi l-a 
ridicat înapoi la ureche. 

— La naiba! a şoptit Pip speriată, înşfăcându-şi telefonul şi 
setându-l pe modul silențios. 

În mai puţin de o secundă, ecranul s-a luminat cu un apel 
din partea lui Howie Bowers. Pip a apăsat pe butonul de blo- 
care şi l-a lăsat să apeleze în continuare, inima lovindu-i-se 
parcă de coaste. Asta a fost pe-aproape, prea aproape! Stupid 
din partea ei să nu sune cu număr ascuns, serios! 

Howie şi-a pus telefonul deoparte, așteptând cu capul în jos 
şi cu mâinile în buzunar. Desigur, chiar dacă acum știa că acest 
tip era Howie Bowers, nu avea confirmarea faptului că el fu- 
sese cel care îi furnizase droguri lui Andie. Singura certitudine 
era aceea că acum Howie Bowers făcea trafic pentru copiii de 
la şcoală, aceeaşi mulțime în care Andie îl introdusese şi pe 
traficantul ei. Însă, într-un oraş mic cum e Kilton, nu puteai 
avea prea mare încredere în coincidențe. 

Chiar atunci, Howie şi-a ridicat privirea şi a încuviinţat cu 
o mişcare din cap. Apoi, Pip a auzit pași iuți şi apăsaţi pe beton 
apropiindu-se şi răsunând din ce în ce mai tare. Nu a îndrăznit 

să se miște ca să vadă cine se venea, tresărind pe dinăuntru cu 
fiecare clipă. Apoi, acea persoană a intrat în raza ei vizuală. 

Era un bărbat înalt, cu un palton bej, lung, şi pantofi negri 
lucioşi, având acea sclipire şi acel zgomot specifice faptului că 
erau noi. Părul îi era brunet şi tuns scurt. În momentul în care 
a ajuns lângă Howie, s-a întins ca să se rezeme de gardul de 
lângă el. A durat câteva momente în care a mijit ochii ca să-și 
concentreze privirea, apoi a rămas uimită. 

Hei, îl ştia pe acest bărbat! Îi văzuse poza pe site-ul ziarului 
Kilton Mail. Îi cunoştea vocea din singurul lor interviu. Era 
Stanley Forbes. 

Da, Stanley Forbes, un tip din afara investigaţiei lui Pip care 
acum o făcuse lată de două ori. Becca Bell spusese că se vedea 
cu el, iar acum era aici, întâlnindu-se cu cel care e posibil să-i 
fi furnizat droguri surorii ei. 

Niciunul din cei doi nu vorbise încă. Stanley şi-a scărpinat 
nasul, apoi a scos un plic gros din buzunar. A împins plicul în 
pieptul lui Howie şi abia atunci a observat că era înroşit la față 
şi că îi tremurau mâinile. Pip şi-a ridicat telefonul, a verificat 
dacă bliţul este oprit şi a făcut câteva poze. 

— Asta e ultima dată, mă auzi? 

Stanley izbucnit plin de furie, nefăcând niciun efort pentru 
a vorbi mai încet. Prin geamul maşinii, Pip putea să audă doar 
frânturi din cuvinte. 

— Nu poţi să continui să-mi mai ceri, nu mai am! 

Howie vorbea mult prea încet, iar Pip a auzit doar începutul 
şi sfârşitul mormăit al frazei lui: 

— Dar... spune. 

— Nu cred că ai îndrăzni! i-a întors-o Stanley. 

O vreme s-au holbat unul la celălalt. Apoi, Stanley s-a întors 
pe călcâie şi a plecat în goana mare, cu paltonul fluturându-i 
în urmă. 

În momentul în care tipul s-a îndepărtat, Howie s-a uitat 
în plic, înainte să-l bage în geacă. Pip i-a mai făcut câteva poze 
în timp ce ţinea plicul. Însă Howie nu se grăbea. Stătea în 
continuare rezemat de gard, umblând din nou pe telefon. Ca şi 
cum mai aştepta pe cineva. 

Câteva minute mai târziu, Pip a văzut o persoană apropi- 
indu-se. Ghemuită din nou în mașină, se uita cum tipul cu pri- 
cina se îndrepta spre Howie, ridicând mâna într-un salut. L-a 
recunoscut şi pe el: era un băiat de la liceu, cu an mai mic decât 
ea, un băiat care juca fotbal cu Ant. Robin sau cam aşa ceva. 

Întâlnirea lor a fost la fel de scurtă. Robin a scos ceva bani 
cash şi i-a înmânat. Howie a numărat bancnotele, apoi a scos 
o pungă de hârtie împăturită din buzunarul paltonului. Pip 
a făcut rapid cinci poze în timp ce Howie îi dădea punga lui 
Robin şi pe urmă băga banii în buzunar. 

Pip putea observa cum li se mișca gura, însă nu putea auzi 
schimbul de cuvinte. Howie a zâmbit şi l-a bătut cu palma pe 
spate. Robin a vârât punga în rucsac şi a dispărut în parcare. 

— Ne mai vedem! a spus el chiar în timp ce trecea prin spa- 
tele maşinii lui Pip, atât de aproape, încât a făcut-o să tresară. 

Ghemuindu-se sub cadrul portierei, Pip s-a uitat la pozele 
făcute; faţa lui Howie era clară şi vizibilă în cel puţin trei dintre 
ele. Şi ştia şi numele băiatului căruia îi vânduse. Era un avantaj 
demn de o carte, în caz că cineva se gândise vreodată să scrie 
vreuna despre cum să şantajezi un traficant de droguri. 

Pip a înghețat. Cineva trecea chiar prin spatele maşinii ei, 
îşi târâia paşii şi fluiera. A aşteptat douăzeci de secunde, apoi 
şi-a ridicat privirea. Howie plecase, îndreptându-se spre staţie. 

Şi acum, momentul indeciziei. Howie era pe jos; Pip nu-l 
putea urmări cu mașina. În plus, chiar nu voia să renunţe la 
siguranța oferită de scutul ranforsat al Volkswagenului ei cu 
față de muscă, pentru a urmări un criminal. 

Frica a pus stăpânire pe ea, mintea fiindu-i chinuită de o 
singură idee: Andie Bell ieşise noaptea de una singură şi nu se 
mai întorsese. Pip şi-a suprimat gândul, a respirat adânc ca să 
se calmeze şi a ieşit din maşină, închizând portiera cu foarte 
mare atenţie. Trebuia să afle cât mai multe lucruri despre acest 
bărbat. El putea fi cel care îi furniza droguri lui Andie, poate că 
şi cel care chiar o ucisese. 

Howie era cam la patruzeci de paşi în faţa ei. Acum, gluga 
îi era dată jos, iar căptuşeala portocalie era uşor de observat în 
întuneric. Pip păstra distanţa între ei. Inima îi bătea de patru 
ori la fiecare pas făcut. 

A hotărât să rămână mai în spate, mărind distanța dintre ei 
în timp ce treceau pe lângă sensul giratoriu bine iluminat din 
apropierea stației. Nu voia să se apropie prea mult. L-a urmă- 
rit pe Howie cum a făcut dreapta chiar la poalele dealului, pe 
lângă micul supermarket din zonă. A traversat strada şi a făcut 
stânga de-a lungul High Street, aflată în celălalt capăt față de 
şcoală şi de casa lui Ravi. 

Fără să îl scape nicio clipă din ochi, a continuat să îl ur- 
mărească de-a lungul Wyvil Road şi peste podul care traversa 
calea ferată. Dincolo de pod, Howie a părăsit drumul principal 
şi a luat-o pe o alee care străbătea un petic de iarbă, apoi a tre- 
cut printr-un gard viu îngălbenit. 

Pip a aşteptat ca Howie să se îndepărteze puţin, înainte să-l 
urmeze pe aleea care ducea pe o stradă îngustă şi întunecată. 
A continuat să meargă, cu privirea aţintită asupra glugii porto- 
calii aflate la vreo cincizeci de paşi înaintea ei. Întunericul era 

cea mai eficientă mască; făcea că familiarul să pară necunoscut 
şi ciudat. Abia în momentul în care a trecut pe lângă un semn 
stradal şi-a dat seama unde se afla. 

Romer Close. 

Bătăile inimii i s-au intensificat, acum bătând de şase ori 
la fiecare pas făcut. Romer Close, exact strada pe care fusese 
găsită maşina abandonată a lui Andie Bell după dispariţia ei. 

Pip a observat că Howie a luat-o după colţ, iar ea s-a repezit 
să se ascundă în spatele unui copac, uitându-se cum bărbatul 
se îndrepta spre un bungalow mic, cum şi-a scos cheile, apoi a 
intrat. Imediat ce a închis ușa, Pip a ieşit din ascunzătoarea ei 
şi s-a apropiat de casa lui Howie. Numărul douăzeci şi nouă de 
pe Romer Close. 

Era o casă înghesuită şi semidecomandată, cu cărămizi ca- 
fenii şi cu un acoperiş lat şi acoperit de mușchi. Ambele feres- 
tre din față erau acoperite de jaluzele groase, însă acum, cea 
din stânga era străpunsă de raze de lumină datorită faptului că 
Howie aprinsese becul. Chiar în faţa uşii era o mică parcelă cu 
pietriş, acolo unde era parcată o maşină de un maro şters. 

Pip se holba la ea. De data aceasta i-a picat imediat fisa. A 
rămas cu gura căscată, iar stomacul i-a ajuns până-n gât, simțind 
gustul regurgitat al sandviciului pe care-l mâncase în maşină. 

— O, Doamne! a şoptit ea. 

A făcut câţiva paşi în spate, scoțându-şi telefonul. A sărit peste 
apelurile pierdute şi a introdus numărul de telefon al lui Ravi. 

— Te rog, spune-mi că ţi s-a terminat tura! a zis ea atunci 
când băiatul a răspuns. 

— Tocmai am ajuns acasă. De ce? 

— Vino imediat pe strada Romer Close! 


Capitolul douăzeci 


Pip ştia că lui Ravi i-ar lua cam optsprezece minute să ajungă 
de acasă până pe Romer Close. Băiatul a fost însă cu patru 
minute mai rapid, luând-o la fugă când a văzut-o. 

— Despre ce e vorba? a întrebat-o când a ajuns lângă ea, 
respirând cam greu şi îndepărtându-şi părul din ochi. 

— E vorba despre o mulțime de lucruri, a zis Pip încet. Nu 
sunt chiar sigură de unde ar trebui să încep, aşa că o să încep, 
pur şi simplu. 

— Mă sperii de moarte! a spus Ravi în timp ce o privea cer- 
cetător, în căutarea unui indiciu cât de mic. 

— Şi eu mă sperii de moarte. 

Pip a făcut o pauză ca să ia o gură mare de aer şi, cu puţin 
noroc, să se liniștească. 

— Bine, ştii că am pornit în căutarea traficantului de dro- 
guri, plecând de la acea pistă de la petrecerea-catastrofă. A fost 
acolo în seara asta, făcând trafic în parcare, şi l-am urmărit 
până acasă. Locuiește aici, Ravi. Strada pe care a fost găsită 
maşina lui Andie. 

Ochii lui Ravi cercetau curioşi strada întunecată. 

— Dar cum ştii că ele tipul care îi furniza droguri lui Andie? 
a întrebat el. 

— Nu ştiam sigur. Însă acum știu. Dar stai, mai e un lucru 
pe care trebuie să ţi-l spun mai întâi şi n-aş vrea să te superi! 

— De ce m-aş supăra? a zis Ravi, plecându-şi ochii spre ea 
şi privind-o cu gravitate. 

— Ăă, pentru că te-am minţit, a spus ea, uitându-se în pă- 
mânt. Ţi-am zis că interogatoriul poliției încă nu a ajuns. Dar 
l-am primit acum mai bine de două săptămâni. 

— Poftim? a îngăimat el. 

O privire cu o durere nemascată i-a întunecat faţa, în timp 
ce îşi scărpina nasul şi fruntea. 

— Îmi pare rău! a zis Pip. Dar în momentul în care a ajuns 
şi l-am citit, am zis că e mai bine să nu-l vezi. 

— De ce? 

— Deoarece, a înghiţit ea cu greu, pare destul de nasol pen- 
tru Sal. A fost evaziv cu poliţia şi, pur şi simplu, nu a vrut să le 
zică motivul pentru care s-a certat cu Andie joi şi vineri. Părea 
că încerca să ascundă motivul pentru care a ucis-o. M-am 
temut că el a omorât-o şi n-am vrut să te supăr. 

Pip l-a privit în ochi. Erau mici şi trişti. 

— Crezi că Sal e vinovat? 

— Nu, nu cred. Eu doar m-am îndoit o vreme şi eram spe- 
riată de reacţia pe care ai fi putut să o ai. A fost o prostie, îmi 
pare rău! Nu era treaba mea. Şi am greşit şi că m-am îndoit 
vreodată de Sal. 

Ravi a făcut o pauză, apoi s-a uitat la ea, scărpinându-se 
neliniștit la ceafă. 

— Bine! a zis el. E în regulă, înțeleg de ce ai făcut-o. Până la 
urmă, ce se întâmplă? 

— Tocmai am aflat de ce Sal era atât de ciudat şi de evaziv în 
interviul cu poliţia şi de ce se certa cu Andie. Haide! 

I-a făcut semn să meargă după ea spre bungalow-ul lui 
Howie. A arătat cu degetul. 

— Asta este casa traficantului! a zis ea. Uită-te la mașina 
asta, Ravi! 

Ea s-a uitat la fața lui Ravi în timp ce ochii lui priveau cu 
atenţie automobilul. De la parbriz la capotă şi de la far la far. 
Până când au ajuns în dreptul numărului de înmatriculare, şi 
acolo au rămas. În stânga și-n dreapta, și-n stânga iar. 

— Au! a zis el. 

— Bineînţeles că au, a aprobat din cap. 

— De fapt, eu cred că acesta e un moment în care e potrivit 
să exclami „Sfinte Sisoe”. 

Şi ambele priviri au ajuns din nou pe numărul de înmatri- 
culare: R009 KKJ. 

— Sal a scris acel număr de înmatriculare în notițele din te- 
lefonul lui, a zis Pip. Miercuri, 18 aprilie, ora 19:45. Trebuie să 
fi avut bănuieli, poate că a auzit zvonuri pe la şcoală sau ceva. 
Deci poate că a urmărit-o pe Andie în acea noapte şi a văzut-o 
cu Howie şi maşina asta. Şi ce făcea ea. 

— De aceea se certau ei în zilele dinaintea dispariţiei ei, a 
adăugat Ravi. Sal ura drogurile! Le ura! 

— Şi atunci când poliţia l-a întrebat de ce se certau, a con- 
tinuat Pip, el nu era evaziv ca să-şi ascundă propriul motiv. El 
o proteja pe Andie. Nu credea că ea era decedată. Credea că ea 
era în viață şi că se va întoarce, şi nu voia să-i facă probleme cu 
poliția, spunându-le agenţilor că iubita lui vindea droguri. Și 
ultimul mesaj pe care i l-a scris în acea seară de vineri? 

— „Nu vorbesc cu tine până când nu îţi revii”, a rostit Ravi. 

— Ştii ceva, fratele tău nu a părut niciodată mai nevinovat 
decât acum! a spus Pip zâmbind. 

— Mulţumesc! i-a întors Ravi zâmbetul. Ştii, nu am zis ni- 
ciodată asta unei fete, dar... sunt bucuros că ai venit să baţi la 
uşa mea, aşa, din senin. 

— Îmi amintesc clar că mi-ai zis să plec, a zis ea. 

— Ei bine, pare că e greu să scape cineva de tine. 

— Aşa-s eu! Eşti pregătit să baţi la uşă cu mine? 

— Aşteaptă! Nu! Ce? 

Băiatul se uita înmărmurit la ea. 

— Oh, haide odată! a zis ea, păşind spre uşa bungalow-ului 
lui Howie. Ai şi tu parte de puţină acţiune, în cele din urmă. 

— Pfff, e atât de greu să nu bag în seamă toate insinuările 
tale, a bombănit Ravi şi s-a luat după ea. Stai, Pip, ce faci? Nu o 
să stea de vorbă cu noi. 

— Ba o s-o facă, a zis Pip, fluturându-şi telefonul pe deasu- 
pra capului. Am un avantaj. 

— Ce avantaj? 

Ravi a ajuns-o din urmă chiar înainte ca ea să se oprească 
în faţa uşii. 

Ea s-a întors şi i-a zâmbit larg. Apoi l-a luat de mână. Și 
înainte ca Ravi să o tragă înapoi, fata a bătut la ușă cu mâna 
lui de trei ori. 

El a făcut ochii mari şi şi-a ridicat degetul ca să facă semn 
să păstreze liniștea. 

Dinăuntru, auzeau pași târâiți şi tuse. Câteva secunde mai 
târziu, uşa s-a deschis larg. 

Howie stătea acolo, uitându-se lung la ei. Îşi dăduse geaca 
jos, purta un tricou cu pete albastre şi era în picioarele goale. 
Odată cu el a venit și o duhoare de fum şi de umezeală, de 
haine mucegăite. 

— Bună, Howie Bowers! a zis Pip. Am putea, te rugăm, să 
cumpărăm nişte droguri? 

— Cine naiba sunteţi? a întrebat apăsat Howie. 

— Sunt persoana care a făcut mai devreme aceste poze 
drăguțţe, a zis Pip, derulând prin pozele cu Howie şi ţinându-i 
telefonul în față, ca să le vadă pe toate. Interesant, îl ştiu pe 
acest băiat căruia i-ai vândut droguri mai devreme! Numele 

lui e Robin. Mă întreb ce s-ar întâmpla dacă i-aş suna părinții 
şi le-aş zice să caute chiar acum prin rucsacul lui. Mă întreb 
dacă ar găsi o punguţă de hârtie cu dulciuri. Şi apoi mă întreb 
cât de mult ar dura până să vină poliţia pe aici, să bată pe la uși 
şi, mai ales, mai ales dacă i-aş suna pe agenți şi le-aş da o mână 
de ajutor. 

Pip l-a lăsat pe Howie să proceseze informaţiile, cu privirea 
mişcându-i-se neliniștit de la telefon, la Ravi şi la Pip. 

A mormăit. 

— Ce vrei? 

— Vreau să ne inviţi înăuntru și să răspunzi la niște în- 
trebări pe care le avem, i-a explicat Pip. Asta-i tot, şi nu vom 
merge la poliție. 

— În legătură cu ce? a întrebat el, scoțându-şi cu unghia 
ceva dintre dinţi. 

— Despre Andie Bell. 

O urmă de confuzie prost jucată a apărut pe faţa bărbatului. 

— Ştii tu, fata căreia îi furnizai droguri ca să vândă copiilor 
de la şcoală. Aceeaşi fată care a fost ucisă acum cinci ani. Îţi 
aminteşti de ea? a întrebat Pip. Ei bine, dacă tu nu, sunt sigur 
că poliţia îşi va reaminti. 

— Bine! a bombănit Howie, păşind înapoi peste o grămadă 
de pungi de plastic şi ţinând uşa deschisă. Intraţi! 

— Excelent! a zis Pip, uitându-se rapid peste umăr la Ravi şi 
şoptindu-i: Avantaj!, iar el şi-a dat ochii peste cap. 

Dar imediat ce a dat să intre în casă, Ravi a tras-o înapoi în 
spatele lui, trecând primul pragul. S-a holbat la Howie până când 
acesta s-a îndepărtat de ușă şi a luat-o de-a lungul holului îngust. 

Pip l-a urmat pe Ravi înăuntru, închizând ușa în urma ei. 

— Pe aici! a zis ursuz Howie, dispărând în camera de zi. 

Fl s-a lăsat pe spate într-un fotoliu zdrenţuit, cu o doză 
de bere așteptându-l pe cotieră. Ravi s-a îndreptat spre cana- 
pea, împingând mai încolo o grămadă de haine, şi s-a aşezat 
în locul opus lui Howie, cu spatele drept şi cât se putea de 
aproape de perna de pe canapea. Pip s-a aşezat lângă el, cu 
mâinile încrucişate la piept. 

Howie a îndreptat doza de bere spre Ravi. 

— Tu eşti fratele celui care a ucis-o. 

— Se presupune, au zis Pip şi Ravi în același timp. 

Tensiunea din cameră luase parcă forma unor tentacule in- 
vizibile şi lipicioase care se agățau când de o persoană, când de 
alta atunci când se făcea schimb de priviri. 

— Înţelegi că vom merge la poliţie cu pozele alea dacă nu 
ne răspunzi la întrebările despre Andie, nu? a întrebat Pip, ui- 
tându-se la doza de bere care probabil nu era prima de când 
ajunsese el acasă. 

— Da, dragă! a răspuns Howie, rânjind. Mi-ai dat de înţeles 
asta suficient de clar. 

— Bine! a zis ea. Întrebările mele vor fi drăguţe şi clare, de 
asemenea. Când a început Andie să lucreze cu tine şi cum s-a 
întâmplat asta? 

— Nu-mi amintesc! a răspuns bărbatul şi a luat o gură mare 
de bere. Poate că pe la începutul anului 2011. Şi ea a fost cea 
care a venit la mine. Tot ce ştiu e că puștoaica asta tupeistă 
se tot ţinea după mine prin parcare, zicându-mi că îmi poate 
creşte afacerea dacă îi dau şi ei o parte. A zis că voia să facă 
bani, iar eu i-am zis că am aceleași interese. Nu știu cum a aflat 
unde vindeam eu. 

— Deci ai acceptat atunci când s-a oferit să te ajute? 

— Da, evident! Promitea o intrare spre clienți mai tineri, copii 
la care eu nu prea puteam ajunge. Era un câștig de ambele părți. 

— Apoi ce s-a întâmplat? a întrebat Ravi. 

Privirea rece a lui Howie s-a mutat spre el, iar Pip a simţit 
cum se încorda în locul unde braţele lor aproape că se atingeau. 

— Ne-am întâlnit şi am stabilit nişte reguli de bază, precum 
cele de a ţine marfa şi banii ascunși, de a folosi mai degrabă 
coduri, decât nume. Am întrebat-o ce tip de marfă credea că 
ar prinde la puști. I-am dat un telefon ca să-l folosească pentru 
chestiile legate de afacere şi cam asta a fost. Am trimis-o în 
lumea largă. 

Howie a zâmbit, cu faţa şi cu barba lui enervant de simetrice. 

— Andie avea un al doilea telefon? a întrebat Pip. 

— Da, evident. Nu putea aranja afaceri cu un telefon pentru 
care plăteau părinţii ei, nu-i aşa? I-am cumpărat un telefon cu 
cartelă preplătită în numerar. Două, de fapt. I l-am cumpărat 
pe al doilea atunci când s-a terminat creditul de pe primul. I 
l-am dat cu câteva luni înainte să fie ucisă. 

— Unde ţinea Andie drogurile înainte să le vândă? a între- 
bat Ravi. 

— Asta făcea parte din regulile de bază, a răspuns Howie, 
lăsându-se pe spate și vorbind în doză. I-am zis că această mică 
afacere riscantă a ei nu va duce nicăieri dacă nu avea un loc în 
care să ascundă marfa şi un al doilea telefon pe care să nu i-l 
găsească părinţii. M-a asigurat că avea un loc potrivit şi că nu 
mai ştia nimeni de el. 

— Unde era? a întrebat iar Ravi. 

— Ăă, a răspuns bărbatul în timp ce îşi scărpina bărbia, 
cred că era sub o bucată de scândură care se desprindea din 
şifonier. Zicea că părinţii habar n-aveau că există şi că mereu 
ascundea prostii acolo. 

— Deci e posibil ca telefonul să fie încă ascuns în dormito- 
rul lui Andie? a întrebat Pip. 

— Nu știu. Asta dacă nu l-a avut la ea atunci când... 

Howie a scos un bolborosit în momentul în care și-a trecut 
rapid cu degetele pe lângă gât. 

Pip s-a uitat la Ravi înainte de a pune următoarea întrebare, 
un muşchi al maxilarului încordându-i-se în timp ce strângea 
din dinţi, concentrându-se foarte tare în a nu pierde contactul 
vizual cu Howie. 

— Bine! a zis ea. Ce fel de droguri vindea Andie la petreceri? 

— A început doar cu iarbă, a zis Howie şi a zdrobit doza 
goală, aruncând-o pe podea. Până la final, a ajuns să vândă o 
mulțime de chestii diferite. 

— Ea a întrebat ce droguri anume vindea Andie, a zis Ravi. 
Enumeră-le! 

— Da, bine! 

Howie părea iritat, îndreptându-se puţin de spate şi ju- 
cându-se cu o stemă maro de pe tricoul lui. 

— A vândut iarbă, câteodată MDMA, mefedronă și keta- 
mină. Avea câțiva cumpărători fideli de Rohypnol. 

— Rohypnol? a repetat Pip, nefiind în stare să-şi ascundă 
şocul. Te referi la sedative? Adică Andie făcea trafic cu sedative 
la petreceri? 

— Da! Sunt consumate şi pentru relaxare, nu doar pentru 
ce se gândesc majoritatea oamenilor. 

— Ştii cine cumpăra Rohypnol de la Andie? a întrebat ea. 

— Ăă, cred că a zis că era un puști mai şmecher. Nu ştiu! a 
clătinat Howie din cap. 

— Un puşti şmecher? 

Mintea lui Pip îi şi conturase deja profilul; cu fața ascuţită și 
cu un zâmbet sarcastic, cu părul blond vâlvoi. 

— Puștiul ăsta şmecher era cumva blond? 

Howie s-a uitat în gol la ea şi a ridicat din umeri. 

— Răspunde sau mergem la poliţie! a zis Ravi. 

— Da, se poate să fi fost un tip blond. 

Pip şi-a dres vocea, în încercarea de a mai trage un pic de 
timp pentru a-şi pune ordine în gânduri. 

— În regulă! a zis ea. Cât de des te întâlneai cu Andie? 

— Ori de câte ori trebuia, ori de câte ori avea de luat co- 
menzi sau să-mi dea numerar. Aş zice că se întâmpla cam o 
dată pe săptămână, câteodată mai des, câteodată mai rar. 

— Unde vă întâlneaţi? a întrebat Ravi. 

— Ori în staţie, ori, uneori, venea pe aici. 

— Frați... 

Pip a făcut o pauză. 

— Tu şi cu Andie aveaţi vreo legătură romantică? 

Howie a pufnit. S-a ridicat deodată în picioare, lovind ceva 
în zona urechii. 

— La naiba, nu, nu era nimic de genul! a râs el, însă hohotul 
nu a izbutit să acopere starea de disconfort cu care se lupta, căci 
petele roşii care îi acopereau gâtul erau mai mult decât evidente. 

— Eşti sigur de asta? 

— Da, evident, sunt sigur! a răspuns bărbatul, care, între 
timp, renunţase la masca amuzată. 

— Şi atunci de ce devii dintr-odată așa de defensiv? a între- 
bat Pip. 

— Bineînţeles că sunt defensiv, la uşa mea au apărut doi 
puşti care mă pisează cu chestii petrecute cu atâţia ani în urmă 
şi care mă ameninţă şi cu poliţia! 

Bărbatul a lovit cu piciorul în doza de bere zdrobită care se 
afla pe podea, iar aceasta a zburat în partea cealaltă a camerei, 
lovind jaluzele undeva chiar în spatele capului lui Pip. 

Ravi a sărit de pe canapea, păşind în faţa ei. 

— Ce o să faci în legătură cu asta? 

Howie îl privea răutăcios, bâţâind din picioare. 

— Eşti cretin, omule! 

— În regulă, toată lumea să se calmeze! a intervenit Pip, ri- 
dicându-se şi ea. Aproape că am terminat aici, tu trebuie doar 
să răspunzi sincer. Ai avut o relaţie sexuală cu... 

— Nu! Am zis deja nu, aşa-i? 

Roşeaţa i-a ajuns pe față, ieşind la iveală puţin mai sus de 
conturul bărbii. 

— Ai dorit să ai o relaţie sexuală cu ea? 

— Nu! a ţipat el. Pentru mine, era doar un partener de afa- 
ceri, iar eu eram la fel pentru ea, în regulă? Atâta tot! 

— Unde erai în noaptea în care a fost ucisă? a intervenit Ravi. 

— Eram beat turtă pe canapeaua aia. 

— Ştii cine a ucis-o? a întrebat Pipa. 

— Da, fratele lui, a răspuns Howie, arătând agresiv cu de- 
getul spre Ravi. Lucrurile stau exact aşa cum par; voi vreți să 
dovediţi ca gunoiul şi criminalul de frate-tu a fost nevinovat? 

Pip l-a observat pe Ravi încordându-se şi privindu-şi mon- 
turile pumnilor. Apoi s-a uitat în ochii ei şi şi-a şters de pe chip 
expresia dură, vârându-și mâinile în buzunare. 

— Bine, am terminat aici! a zis Pip, aşezându-şi mâna pe 
braţul lui Ravi. Să mergem! 

— Nu, nu prea cred! 

Două salturi mari, iar Howie a ajuns de îndată lângă ușă, 
blocându-le ieşirea. 

— Scuză-mă, Howard! a zis Pip, neliniştea ei transfor- 
mându-se în frică acum. 

— Nu, nu, nu! a râs el, clătinând din cap. Nu vă pot lăsa să 
plecaţi aşa! 

— Mişcă! 

Ravi a făcut un pas spre el. 

— Eu am făcut ce aţi vrut, a zis Howie, întorcându-se spre 
Pip. Acum tu trebuie să ştergi poze cu mine. 

Pip s-a mai relaxat puţin. 

— Bine! a zis ea. Da, e corect. 

A ridicat telefonul în sus şi i-a arătat lui Howie cum a şters 
fiecare poză din parcare până când a glisat spre dreapta şi a dat 
de una cu Barney şi Josh, ambii dormind în culcuşul câinelui. 

— Gata! 

Howie s-a dat la o parte şi i-a lăsat să treacă. 

Pip a deschis ușa, iar în timp ce ea și Ravi păşeau afară în 
aerul proaspăt al nopţii, Howie a mai zis ceva: 

— Pui nişte întrebări cam periculoase, puştoaico, o să afli 
nişte răspunsuri periculoase. 

Ravi a închis uşa brusc în urma lor. 

A aşteptat până când casa a rămas cu cel puțin douăzeci de 
paşi în urmă înainte să zică: 

— Ei bine, asta a fost foarte distractiv, mersi pentru invitația 
la primul meu şantaj! 

— Cu plăcere! a zis ea. Şi la mine e prima dată. Dar a fost efi- 
cient; am aflat că Andie avea un al doilea telefon, Howie simțea 
ceva pentru ea, iar lui Max Hastings îi plăcea Rohypnolul. 

Fata a ridicat telefonul şi a intrat în aplicaţia pentru poze. 

— Acum o să recuperez pozele în caz că, pe viitor, mai avem 
nevoie de vreun avantaj față de Howie. 

— O, fantastic! Abia aştept! Poate că apoi o să pot să-mi 
adaug în CV şantajul, aşa, ca pe o abilitate specială. 

— Ştii că foloseşti umorul ca pe un mecanism defensiv 
atunci când ești tulburat? 

Pip i-a zâmbit, lăsându-l să treacă înaintea ei prin spărtura 
din gardul viu. 

— Da, iar tu o faci pe şefa şmecheră! 


222 HOLLY JACKSON 


A privit-o preţ de câteva secunde, iar ea a cedat prima. Au 
început amândoi să râdă şi, pur şi simplu, nu se mai puteau 
opri, adrenalina din ei transformându-se în isterie. Pip i-a 
căzut în plasă, ştergându-şi lacrimile şi respirând sacadat prin- 
tre râsete. Ravi s-a poticnit, fața-i era încreţită, râdea atât de 
tare, încât a trebuit să se aplece şi să se țină de abdomen. 

Au râs până când Pip a simţit că o dureau obrajii şi până 
când i s-a făcut rău. 

Însă suspinele de după râsete s-au pornit din nou. 


Pippa Fitz-Amobi 
CPE 06/10/2017 
Jurnal- Intrarea 23 


Ar trebui să mă concentrez pe cererile de înscriere la facul- 
tate; mai am la dispoziţie doar o săptămână ca să termin de 
scris declaraţia personală înainte de termenul limită pentru 
Cambridge. Totuşi, o să iau o mică pauză de la împăunatul în 
fața comisiei de evaluare. 


Deci, Howie Bowers nu are un alibi pentru noaptea în care 
a dispărut Andie. Din propria mărturie, era „beat turtă” acasă 
la el. Fără cineva care să-i confirme povestea, asta ar putea fi o 
chestie cu totul și cu totul inventată. El e un tip mai în vârstă, 
iar Andie l-ar fi putut distruge prin simplul fapt că-l putea 
turna poliției pentru că făcea trafic de droguri. Relaţia lui cu 
Andie era, din punct de vedere legal, o infracțiune și, judecând 
după reacţia lui defensivă, posibil cu ceva note sexuale. Și 
mașina ei - maşina despre care poliția crede că a fost condusă 
cu trupul ei în portbagaj - a fost găsită chiar pe strada asta. 


Știu că Max are un alibi pentru acea noapte, același alibi pe 
care Sal şi-a rugat prietenii să i-l ofere. Dar daţi-mi voie să gân- 
desc cu voce tare. Fereastra de timp în care a avut loc răpirea 
lui Andie a fost între 22:40 și 00:45. Există posibilitatea ca Max 
să fi lucrat spre limita superioară a acestei ferestre. Părinţii lui 
erau plecați, Jake și Sal plecaseră de la el, iar Millie şi Naomi 
plecaseră la culcare în camera de oaspeți, „puţin înainte de 
00:30". Max ar fi putut părăsi casa pe la acea oră fără să știe ni- 
meni. Poate că și Naomi ar fi putut. Să fi fost împreună? 


Max are o poză sexy cu victima unei crime și pretinde că nu a 
avut niciodată o relaţie sentimentală cu fata respectivă. Practic, 
şi el e un tip mai în vârstă. Avea cunoștință de afacerea cu dro- 
guri a lui Andie și cumpăra sedative de la ea în mod regulat. 
Fițosul Max Hastings nu mai pare așa grozav acum. Poate că ar 

trebui să urmez pista cu Rohypnol, să văd dacă mai e vreo do- 
vadă pentru ceea ce încep să suspectez. (Cum aş putea să nu? 
Cumpăra sedative, pentru numele lui Dumnezeul!) 


Deşi amândoi par deopotrivă suspecți, nu e nicio echipă 
Max/Howie la mijloc. Max cumpăra droguri doar în Kilton, 
de la Andie, iar Howie abia ştia de Max și de obiceiurile lui 
de la Andie. 


Dar cred că cea mai importantă pistă pe care am primit-o de 
la Howie e cea despre al doilea telefon cu cartelă preplătită. 
Aia e prioritatea numărul unu. Cel mai probabil acel al doilea 
telefon conţine toate detaliile persoanelor cărora le vindea 
droguri. Poate că acolo se afla și confirmarea naturii relației cu 
Howie. lar dacă Howie era tipul secret mai în vârstă, poate că 
Andie folosea al doilea telefon ca să-l contacteze și să păstreze 
secret în același timp. Poliţia avea telefonul ei adevărat după 
ce a găsit cadavrul lui Sal; dacă ar fi existat vreo dovadă a unei 
relaţii secrete în el, poliţia ar fi urmărit acea pistă. 


Dacă găsim acel telefon, poate că-l aflăm și pe tipul secret 
mai în vârstă, poate că-i găsim criminalul şi toată chestia asta 
se va termina. Chiar acum, sunt trei posibili candidaţi pentru 
tipul secret mai învârstă: Max, Howie și Daniel da Silva. Dacă 
cel de-al doilea telefon al lui Andie îl confirmă pe unul dintre 
ei, cred că avem suficiente informaţii ca să mergem la poliţie. 


Sau ar putea fi cineva de care nu știm încă, cineva așteptând 
în culise, pregătindu-se pentru rolul principal din acest proiect. 
Cineva ca Stanley Forbes, poate? Știu că nu e nicio legătură di- 
rectă între el și Andie, așa că nu se încadrează pe acea listă. Dar 
nu pare puţin cam tras de păr faptul că el e jurnalistul care a scris 
acele articole despre „iubitul criminal”, că acum se întâlnește cu 
sora ei mai mică şi că eu l-am văzut cum i-a dat bani aceluiași 
traficant de droguri care o aproviziona pe Andie? Sau toate 
astea sunt coincidenţe? Eu chiar nu cred în coincidente. 

Persoane suspecte 


Jason Bell 

Naomi Ward 

Tipul secret mai în vârstă 
Nat da Silva 

Daniel da Silva 

Max Hastings 


Howie Bowers 


Capitolul 
douăzeci şi unu 


— Barney cade-n apă, Barney, Barney, Barney cade-n apă, 
cânta Pip, cu ambele labe din faţă ale câinelui în mâini în timp 
ce dansau în jurul mesei. 

Apoi CD-ul mamei ei s-a blocat într-o zgârietură de 
suprafață, repetând la nesfârşit hit the road Ja-Ja-Ja-Ja-Ja... 

— Îngrozitor sunet! a zis Leanne, mama lui Pip, intrând cu 
o farfurie cu cartofi copţi şi aşezând-o pe un tocător. Pune-o 
pe următoarea, Pips! a îndemnat-o ea, apoi a ieşit din încăpere. 

Pip i-a dat drumul lui Barney şi a apăsat pe butonul CD- 
playerului; ultima relicvă a secolului al XX-lea, la care Leanne 
încă nu era pregătită să renunţe pentru ecrane tactile şi difu- 
zoare cu Bluetooth. O decizie înţeleaptă, având în vedere cât de 
dureros era să o vezi folosind telecomanda televizorului. 

— Ai terminat de tăiat, Vic? a strigat Leanne, întorcându-se 
în încăpere cu un bol cu broccoli şi mazăre gătite la abur, şi cu 
o mică bucăţică de unt topindu-se pe deasupra. 

— Păsările de curte tocmai au fost sacrificate, frumoasa 
mea doamnă, a fost răspunsul lui. 

— Josh! Cina e gata! a strigat Leanne. 

Pip s-a dus să-și ajute tatăl să care farfuriile şi friptura de 
pui, în timp ce Josh se strecura prin spatele lor. 

— Ţi-ai terminat temele, scumpule? l-a întrebat Leanne pe 
Josh în timp ce se așezau toţi în jurul mesei. 

Locul lui Barney era pe podea, lângă Pip, câinele fiindu-i 
complice în misiunea ei de a scăpa de mici bucățele de carne 
atunci când părinţii nu se uitau. 

Pip s-a înfipt în farfuria cu cartofi înaintea lui Victor. La fel 
ca Pip, acesta era un mare iubitor de cartofi. 

— Joshua, ai vrea să-i dai sosul Bisto tatălui tău? 

În momentul în care farfuriile erau pline şi toată lumea se în- 
frupta, Leanne s-a întors spre Pip cu furculita îndreptată spre ea. 

— Când e termenul limită pentru a trimite cererea de în- 
scriere la UCAS? 

— Pe 15, a zis Pip. O să încerc să o trimit în câteva zile. E 
puţin cam devreme. 

— Ai acordat suficient timp declaraţiei personale? Tot ce 
pare că faci în momentul de față e proiectul ăla de la şcoală. 

— Când nu sunt eu vreodată cu toate lucrurile la timp? a 
întrebat Pip, străpungând cu furculița un buchet de broccoli 
supradimensionat, un fel de copac gigant din lumea broccoliu- 
lui. Dacă o să ratez vreodată un termen limită va fi din cauză 
că a început apocalipsa. 

— În regulă, ei bine, eu şi cu tata putem să-l citim după cină 
dacă vrei. 

— Da, o să fac o copie. 

Claxonul de tren al telefonului lui Pip a izbucnit deodată, 
făcându-l pe Barney să tresară şi pe mama ei să se încrunte. 

— Fără telefoane la masă, a zis ea. 

— Scuze! a zis Pip. O să-l pun pe modul silențios. 

Ar fi putut foarte bine să fie unul dintre interminabilele 
monologuri ale Carei, trimis replică după replică, caz în care 
telefonul lui Pip ar fi devenit o staţie de pe altă lume, toate 
trenurile şuierând frenetic unele peste altele. Sau poate că era 

doar Ravi. A luat telefonul şi s-a uitat în jos, la ecran, în poala 
ei, ca să apese pe butonul de deblocare. 

A simţit deodată cum s-a albit. 

Toată căldura i-a alunecat parcă de-a lungul spatelui, ajun- 
gându-i în stomac, unde a început să clocotească, trimițându-i 
cina înapoi în sus. Simţea cum o invadează frica. 

— Pip? 

— XĂăă... eu... trebuie neapărat să fac pipi, a zis ea, sărind de 
pe scaun cu telefonul în mână şi aproape împiedicându-se de 
câine. 

A ieşit ca din puşcă din încăpere şi a luat-o de-a lungul ho- 
lului. Ciorapii ei groşi din lână au alunecat pe podeaua lustru- 
ită şi a căzut cu toată greutatea pe un singur cot. 

— Pippa? s-a auzit vocea lui Victor. 

— Sunt în regulă, a zis ea, ridicându-se. Am alunecat doar. 

A închis uşa de la baie în urma ei şi a încuiat-o. A trântit 
capacul de la toaletă şi, tremurând, s-a întors ca să se aşeze pe 
el. Cu telefonul în ambele mâini, l-a deschis şi a intrat în mesaj. 

Târfă proastă! Termină cu asta cât încă mai poţi! 

De la Necunoscut. 


Pippa Fitz-Amobi 
CPE 08/10/2017 
Jurnal - Intrarea 24 


Nu pot să dorm. 
Cursurile încep în cinci ore, iar eu nu pot să dorm. 


Nu mai există nicio parte din mine care să creadă că asta încă 
e o glumă. Biletul din sacul meu de dormit, acest mesaj. E real. 
De la excursia cu cortul încoace, am oprit toate scurgerile de 
informaţii privind căutările mele; singurele persoane care știu 
ce am descoperit sunt Ravi și cei pe care i-am intervievat. 


Chiar și aşa, cineva ştie că mă apropii de adevăr şi începe să 
se panicheze. Cineva care m-a urmărit în pădure. Cineva care 
are numărul meu de telefon. 


Am încercat să-i trimit un mesaj înapoi, un „cine e?” inutil. A 
dat eroare. Nu a putut fi trimis. Am căutat: sunt anumite site- 
uri web și aplicaţii pe care le poți folosi pentru a face ca un 
mesaj să fie anonim, deci nu pot nici să răspund mesajului, nici 
să aflu cine l-a trimis. 


Are un nume corespunzător. Necunoscut. 


Necunoscut este persoana care chiar a ucis-o pe Andie Bell? 
Vrea să mă facă să cred că mă poate prinde și pe mine? 


Nu pot să merg la poliţie. Încă nu am destule dovezi. Tot 
ce am sunt declarații nefondate din partea persoanelor care 
cunoşteau diferite fragmente din viața secretă a lui Andie. Am 
șapte oameni pe lista Persoane suspecte, dar niciunul nu e sus- 
pect principal încă. Sunt prea mulţi oameni în Little Kilton care 
au avut motive s-o ucidă pe Andie. 

Am nevoie de o dovadă clară. 
Am nevoie de telefonul preplătit. 


Şi doar atunci voi renunţa la asta, Necunoscutule! Doar 
atunci când adevărul va ieși la iveală şi când tu nu vei mai fi! 


Capitolul 
` douăzeci şi doi 


— De ce ne aflăm aici? a întrebat Ravi de cum a dat cu ochii 
de ea. 

— Ssst, a şuierat Pip, apucându-l de mâneca paltonului ca 
să-l tragă lângă ea, în spatele copacului. 

Se uita la casa de vizavi pe după trunchiul copacului. 

— Nu trebuia să fii la şcoală? a întrebat el. 

— Am scos scutire pentru că sunt bolnavă, bine? a zis Pip. 
Nu mă face să mă simt şi mai rău decât mă simt deja. 

— Nu ai mai făcut niciodată asta? 

— În toată viaţa mea am lipsit doar patru zile de la şcoală. 
În toată viaţa. Şi alea s-au întâmplat din cauza varicelei, a zis ea 
încet, cu privirea aţintită asupra vilei. 

Culoarea cărămizilor vechi alterna între un galben pal şi un 
roşcat-închis. Casa era năpădită de iederă, care urcase până la 
acoperişul strâmb, acolo unde ieşeau trei coşuri de fum înalte. 
O uşă de garaj albă şi mare din capătul aleii goale reflecta în- 
spre ei lumina soarelui dimineții de toamnă. Era ultima casă 
de pe stradă, înainte de biserică. 

— Ce faci aici? a întrebat Ravi, scoțându-şi capul pe după 
cealaltă parte a copacului ca să vadă faţa lui Pip. 

— Sunt aici cam de la ora opt, a zis ea, cu greu făcând o 
pauză ca să respire. Becca a plecat acum douăzeci de minute, 
face practică la biroul Kilton Mail. Dawn a plecat imediat ce 
am ajuns eu. Mama zice că lucrează cu jumătate de normă la 

sediul central al unei fundaţii caritabile din Wycombe. E ora 
nouă şi un sfert acum, încă ar trebui să fie plecată pentru o 
vreme. Şi nu este nicio alarmă pe fațada casei. 

Ultimul cuvânt l-a rostit în timp ce căsca. Abia dormise 
noaptea trecută, tot trezindu-se ca să se holbeze din nou la me- 
sajul din partea Necunoscutului până când cuvintele i se impri- 
maseră pe retină, bântuind-o ori de câte ori îşi închidea ochii. 

— Pip, a zis Ravi, făcând-o atentă la el. Te întreb din nou, 
de ce ne aflăm aici? 

Ochii lui erau deja holbați. 

— Spune-mi că nu e ceea ce cred eu că e. 

— O să intrăm prin efracţie, a zis Pip. Trebuie să găsim te- 
lefonul ăla. 

— De ce oare nu mă surprinde că zici asta? a mormăit el. 

— E o dovadă reală, Ravi. Chiar e o dovadă reală. Dovada 
că făcea trafic de droguri cu Howie. Poate că şi identitatea ti- 
pului secret mai în vârstă se află acolo. Dacă îl găsim, putem 
face un apel anonim către poliţie şi poate că se va redeschide 
investigația, iar adevăratul criminal va fi găsit. 

— Bine, dar o mică observaţie! a zis Ravi, ridicând un deget. 
Tu mă rogi pe mine, fratele persoanei despre care se crede că 
a ucis-o pe Andie Bell, să intru prin efracţie în casa familiei 
Bell? Nici n-are rost să mai menţionez mulțimea de probleme 
în care m-aş băga oricum, fiind un puşti maroniu care intră 
prin efracţie în casa unei familii albe. 

— La naiba, Ravi! a zis Pip, păşind înapoi în spatele copacu- 
lui, cu respiraţia-i tăiată. Îmi pare rău, nu m-am gândit la asta! 

Chiar nu se gândise; era atât de convinsă de faptul că ade- 
vărul îi aştepta în această casă, încât nu luase în considerare 
poziţia delicată în care avea să fie pus Ravi. Bineînţeles că nu 

putea intra cu ea prin efracţie, oraşul îl trata deja ca pe un cri- 
minal, cât de rău pica el dacă erau prinşi? 

De când Pip era doar o fetiță, tatăl ei îi povestise mereu des- 
pre diferitele experienţe avute, explicându-i ori de câte ori se 
întâmplase câte ceva: când cineva îl urmărise în magazin, când 
cineva îl luase la întrebări pentru că era singur cu un copil alb, 
când cineva presupunea că lucra ca paznic la birou la el, nu ca 
partener al firmei. Pip crescuse hotărâtă să nu se lase orbită 
de o astfel de situaţie, închizând ochii în fața unor obstacole 
invizibile pentru care nu trebuise să lupte. 

Însă, în această dimineaţă fusese oarbă. Era furioasă pe ea 
însăși, stomacul luându-i o razna de-a dreptul. 

— Îmi pare atât de rău! a zis ea din nou, am fost o proastă. 
Ştiu că nu îţi poţi asuma aceleaşi riscuri ca mine. O să merg 
singură. Poate că poți aştepta aici, să stai de pază? 

— Nu! a zis el încrezător, trecându-şi degetele prin păr. 
Dacă ăsta e modul prin care o să ştergem pata de pe numele lui 
Sal, trebuie să fiu şi eu acolo. Asta face să merite riscul. E prea 
important. Încă cred că e nechibzuit şi aproape că fac pe mine, 
dar, a zis el şi a făcut o pauză, pentru a-i zâmbi scurt, suntem 
parteneri, până la urmă. Asta înseamnă parteneri indiferent 
de situaţie. 

— Eşti sigur? 

Pip s-a mișcat un pic, iar cureaua rucsacului i-a căzut la 
nivelul cotului. 

— Sunt sigur, a zis el, întinzându-se şi ridicându-i cureaua. 

— În regulă! 

Pip s-a întors ca să cerceteze cu privirea casa goală. 

— Şi, pentru liniştea ta, nu plănuiam să fim prinşi. 

— Deci, care e planul? a întrebat el. Să spargem o fereastră? 

Pip l-a privit lung. 

— În niciun caz. Aveam de gând să folosim o cheie. Trăim 
în Kilton; toată lumea are o cheie de rezervă undeva pe afară. 
— Ah... corect! Să mergem să cercetăm terenul, sergent! 

Ravi a privit-o cu subînţeles, simulând o secvenţă de gesturi 
milităreşti cu mâinile. Ea l-a lovit ca să-l facă să se oprească. 

Pip a pornit prima, în pas vioi, de-a lungul străzii şi apoi 
pe peluza din faţa casei. Slavă Domnului că familia Bell trăia 
în capătul unei alei liniștite; nu era nimeni prin preajmă! Ea a 
ajuns la ușa din față şi s-a întors să se uite după Ravi, care se 
ţinea după ea, cu capul în jos. 

Mai întâi au căutat sub preş, locul în care îşi ţinea cheia de 
rezervă familia lui Pip. Fără noroc însă. Ravi s-a întins şi a pi- 
păit pe deasupra tocului uşii. I-a arătat mâna goală cu vârfurile 
degetelor pline de praf. 

— În regulă, tu caută în tufa aia, eu o să caut în asta! 

Nu era nicio cheie sub ele, nici ascunsă în jurul lămpilor 
montate pe sus, nici pe vreun cui secret din spatele iederei care 
crescuse atât de ciudat. 

— Ah, normal că nu! a zis Ravi, arătând cu degetul spre 
nişte clopoței cromaţi montați lângă ușă. 

Şi-a strecurat mâna printre tuburile metalice, scrâşnind din 
dinţi când două din ele s-au ciocnit zgomotos. 

— Ravi, a şoptit ea imediat, ce faci... 

El a tras de ceva de pe o mică platformă de lemn de care 
erau agățaţi clopoţeii şi i-a arătat. 

O cheie cu un mic cârlig de perete ataşat de ea. 

— Aha! a exclamat el. Discipolul îşi depăşeşte maestrul. Oi 
fi tu sergentul, sergent, dar eu sunt inspectorul-şef! 

— Tacă-ţi fleanca, Singh! 

Pip şi-a pus jos ghiozdanul. A cotrobăit înăuntru şi imediat 
a găsit ce căuta, atingând cu degetele textura moale din vinil. A 
scos afară misterioasele obiecte. 

— Ce... Nici măcar nu vreau să întreb, a râs Ravi, clătinând 
din cap în timp ce Pip îşi punea mănușile galbene de cauciuc. 

— Sunt pe cale să comit o infracţiune, a zis ea. Nu vreau să 
las amprente. Am o pereche și pentru tine. 

Pip a ţinut întinsă palma acoperită cu latex galben fluo- 
rescent, iar Ravi a aşezat cheia în ea. Băiatul s-a aplecat ca să 
cotrobăie prin geantă şi s-a ridicat înapoi, având în mâini o 
pereche de mănuși cu câte o floare violet imprimată. 

— Ce sunt astea? a întrebat el. 

— Mănușile de grădinărit ale mamei. Uite ce e, nu am avut 
prea mult timp ca să plănuiesc toată spargerea asta, bine? 

— Înţeles! a mormăit Ravi. 

— Alea sunt mai mari. Pune-le odată! 

— Bărbaţii adevărați poartă mănuși cu floricele atunci când 
încalcă o proprietate privată, a zis Ravi, trăgându-şi-le rapid şi 
bătând o dată din palme. 

A dat din cap că era pregătit. 

Pip şi-a pus rucsacul pe umăr şi a păşit spre uşă. A luat o 
gură mare de aer şi şi-a ţinut respiraţia. Apucând-o şi cu cea- 
laltă mână ca să o stabilizeze, a ghidat cheia în încuietoare și 
a răsucit. 


| Capitolul 
. douăzeci şi trei 


Razele soarelui i-au urmat înăuntru, spărgându-se în holul 
cu pardoseală din gresie într-o fâşie lungă şi strălucitoare. 
Imediat ce au trecut de pragul uşii, umbrele lor s-au con- 
topit în fasciculul de lumină, într-o siluetă bizară cu două 
capete şi cu un amestec de braţe şi de picioare. 

Ravi a închis uşa şi au pornit-o încet de-a lungul holu- 
lui. Pip nu se putea abţine să nu meargă pe vârfuri, chiar 
dacă ştia că nu era nimeni acasă. Văzuse locuinţa asta de 
nenumărate ori, pozată din diferite unghiuri, înconjurată 
de poliţişti îmbrăcaţi în negru şi având veste reflectorizante. 
Dar mereu de afară. Tot ce văzuse vreodată dinăuntru erau 
doar frânturi din momentele în care ușa era deschisă, iar un 
jurnalist zelos fusese pe fază. 

Granița dintre afară și înăuntru era ciudată. 

Putea spune că şi Ravi simţea la fel după modul în care își 
ţinea respiraţia. Aerul era greu. Secrete capturate în tăcere, 
plutind în jur precum particulele invizibile de praf. Pip nici 
măcar nu voia să gândească prea intens, în caz că ar deranja 
toată această liniște. Un loc tăcut, locul în care Andie Bell 
fusese văzută ultima dată în viaţă, atunci când era doar cu 
câteva luni mai mare decât Pip. Casa însăşi era o parte din 
mister, parte din istoria orașului Kilton. 

S-au îndreptat spre casa scării, uitându-se la dreapta, în 
camera de zi, şi la stânga, spre bucătăria rustică, mobilată cu 
dulapuri albastre şi cu o masă imensă din lemn. 

Apoi au auzit. Un mic tronc la etaj. 

Pip a înlemnit. 

Ravi i-a apucat mâna înmănuşată cu a lui. 

Un alt tronc, mai aproape de ei de această dată, chiar dea- 
supra capetelor lor. 

Pip s-a uitat în spate, la uşă; oare puteau ajunge la timp? 

Troncul a devenit un zdrăngănit frenetic, iar câteva secunde 
mai târziu, o pisică neagră şi-a făcut apariţia în capul scărilor. 

— Sfinte Sisoe! a exclamat Ravi ușurat, destrămând astfel 
liniştea copleşitoare, lăsându-şi umerii în jos şi dând dru- 
mul mâinii lui Pip. 

Fata a răsuflat şi ea, râzând un pic cam forțat şi cu mâinile 
transpirându-i pe sub cauciuc. Pisica s-a năpustit spre baza 
scărilor, oprindu-se pe la jumătate ca să miaune în direcția 
lor. Pip, născută şi crescută ca iubitoare de câini, şi-a dat 
seama că nu ştia exact cum să reacționeze. 

— Bună, pisicuţo! a şoptit ea în timp ce felina cobora în 
viteză şi restul treptelor către musafirii nepoftiți. 

Surprinzător, pisica şi-a frecat încet capul de fluierul 
piciorului lui Pip, plimbându-se înainte şi înapoi pe lângă 
adolescenta panicată. 

— Pip, mie nu-mi plac pisicile! a zis Ravi neliniștit, ui- 
tându-se dezgustat cum pisica începuse să-şi frece capul 
îmblănit de gleznele lui. 

Pip s-a aplecat şi a mângâiat-o uşor cu mâna ei înmă- 
nuşată. Pisica s-a întors înspre ea şi a început să toarcă. 

— Haide! i-a zis lui Ravi. 

Evitând să calce pisica, Pip s-a îndreptat spre scări. Ime- 
diat ce a început să urce, Ravi s-a luat după ea, pisica a mie- 
unat şi a fugit după ei, făcând slalom printre picioarele lor. 

— Pip! s-a vocea iritată a lui Ravi în timp ce acesta încerca 
să nu calce pisica. 

Pip a gonit-o, iar aceasta a fugit înapoi jos şi s-a dus în 
bucătărie. 

— Nu eram speriat, a adăugat el, părând neconvingător. 

Cu mâna înmănușată ţinându-se de balustradă, Pip a 
urcat și restul scărilor, aproape lovind un carnețţel și un stick 
USB care erau puse pe pilonul de sus al balustradei. Ciudat 
loc de a le ţine! 

În momentul în care ambii au ajuns la etaj, Pip a cercetat 
uşile deschise de acolo. Dormitorul din capăt, de pe dreapta, 
nu putea fi al lui Andie; cuvertura cu flori era deranjată şi 
se vedea că cineva dormise acolo, şi mai era şi o pereche de 
şosete pe scaunul din colţ. Nu putea fi nici dormitorul din 
față, unde un capot zăcea pe podea şi un pahar cu apă fusese 
aşezat pe noptieră. 

Ravi a fost primul care a observat. A bătut-o uşor pe braţ 
şi a arătat cu degetul. O singură ușă închisă. S-au îndreptat 
spre ea, Pip a apucat mânerul auriu şi a deschis-o. 

Era mai mult decât evident că asta era camera ei. 

Totul era aranjat şi parcă prins în timp. Deşi conţinea toate 
accesoriile des întâlnite în dormitorul unei adolescente — 
fotografii cu Andie stând între Emma şi Chloe în timp ce 
pozau făcând semnul victoriei, o fotografie cu ea şi cu Sal, 
cu o vată de zahăr între ei, un ursuleţ maro şi vechi așezat 
pe pat, o sticlă pufoasă pentru apă caldă lângă el şi o trusă 
de machiaj plină, aşezată pe birou -—, încăperea aceasta nu 
părea reală. Era un loc înmormântat în cinci ani de durere. 

Pip a păşit prima pe mocheta crem pufoasă. 

Privirea i-a trecut de la pereții mov, la mobila albă din 
lemn; totul curățat şi lustruit, mocheta părând să aibă urme 

recente de la aspirat. Probabil că Dawn Bell încă făcea curat 
în camera fiicei ei decedate, păstrând-o așa cum fusese 
atunci când Andie plecase pentru ultima dată. Femeia nu 
o mai avea pe fiica ea, dar încă avea locul în care aceasta 
dormise, se trezise, unde se îmbrăcase, unde ţipase şi stri- 
gase, şi trântise uşa, locul în care mama ei îi şoptise de atâtea 
ori noapte bună, stingând apoi lumina. Sau cel puţin aşa îşi 
imagina Pip, încercând să umple camera goală cu viaţa care 
ar fi fost pe aici. În această încăpere, așteptând la nesfârșit pe 
cineva care nu mai vine niciodată, în timp ce lumea îşi vede 
de ale ei dincolo de ușile închise. 

Pip s-a uitat la Ravi, iar după expresia lui, şi-a dat seama 
că există o astfel de cameră şi în casa familiei Singh. 

Şi, cu toate că Pip ajunsese să creadă că o cunoştea pe 
Andie, pe cea îngropată sub toate acele secrete, dormitorul a 
făcut-o pentru prima dată să-i pară o persoană reală. În timp 
ce ea şi Ravi s-au îndreptat spre uşile albe ale şifonierului, 
Pip şi-a promis în taină că va afla adevărul. Nu doar pentru 
Sal, ci şi pentru Andie. 

Adevărul, care putea foarte bine să fie ascuns pe aici pe 
undeva. 

— Pregătită? a şoptit Ravi. 

Ea a încuviinţat. 

Băiatul a deschis şifonierul şi a dat de un suport plin cu 
rochii şi bluze puse pe umeraşe din lemn. La unul dintre 
capete atârna uniforma liceului Kilton Grammar, strivită de 
fuste şi tricouri, căci nu mai era nici măcar un centimetru 
liber între haine. 

Chinuindu-se cu mănușile ei de cauciuc, Pip şi-a scos te- 
lefonul din buzunarul blugilor şi a glisat ca să aprindă lan- 
terna. S-a aşezat în genunchi, cu Ravi alături, şi împreună au 

început să cotrobăie printre haine, luminând podeaua veche 
a dulapului. Apoi au împins plăcile, urmărindu-le cu dege- 
tele forma şi încercând să ridice câte un colț. 

Ravi l-a găsit. Era cel din stânga, de lângă peretele din spate. 

A apăsat în jos un colţ, iar cel opus s-a ridicat. Pip s-a 
aplecat să scoată placa, apoi a pus-o în spatele lor. Cu telefo- 
nul ținut lângă tâmplă, împreună cu Ravi, s-a aplecat ca să 
se uite în spaţiul întunecat. 

— Nu! 

Pip a mutat uşor lanterna înăuntru ca să fie absolut si- 
gură, luminând fiecare colț în parte. Lumina doar straturile 
de praf, ieşind afară în vârtejuri acum din cauza respiraţiilor 
lor rapide. 

Era gol. Nici telefon. Nici numerar. Nici droguri. Nimic. 
Absolut nimic. 

— Nu e aici! a bombănit Ravi. 

Dezamăgirea îi golea parcă stomacul lui Pip, făcând loc 
pentru frică. 

— Chiar credeam că o să fie aici! a zis el. 

Pip crezuse la fel. Crezuse că ecranul telefonului le va afişa 
numele criminalului, iar poliția va face restul. Crezuse că va fi 
în siguranţă, că va scăpa de Necunoscut. Crezuse că trebuia să 
se termine, să scape de acea senzaţie de greutate din interiorul 
ei, acea senzaţie pe care o simţea înainte să plângă. 

A pus placa la loc şi s-a dat puţin în spate, lângă Ravi, 
părul prinzându-i-se uşor în fermoarul unei rochii lungi. 
S-a ridicat în picioare, a închis uşile şi s-a întors spre el. 

— Unde ar putea fi telefonul ăla? a întrebat el. 

— Poate că Andie îl avea la ea atunci când a murit, a zis 
Pip, şi acum e îngropat cu tot cu ea sau distrus de ucigaş. 

— Sau..., a zis Ravi, privind cu atenţie lucrurile de pe bi- 
roul lui Andie. Sau cineva ştia unde era ascuns și l-a luat 
după dispariţia ei, deoarece credea că, odată găsit, va pune 
poliţia pe urmele lui. 

— Sau aşa, a aprobat Pip. Însă asta nu ne ajută acum. 

S-a apropiat de Ravi, lângă birou. Deasupra trusei de 
machiaj se afla o perie de păr cu fire blonde şi lungi încă 
înfăşurate în jurul țepilor. Lângă trusă, Pip a zărit planifica- 
torul academic al liceului Kilton Gramar pentru anul şcolar 
2011/2012, aproape identic cu cel pe care îl avea ea pentru 
anul curent. Andie decorase prima pagină cu inimioare şi cu 
steluțe mâzgălite, dar şi cu mici abțibilduri cu supermodele. 

Pip a răsfoit câteva pagini. Zilele erau completate cu teme 
mâzgălite. Lunile noiembrie şi decembrie aveau marcate 
diferite zile de deschidere pentru câteva facultăți. În săptă- 
mâna dinaintea Crăciunului era un bilet cu Poate să-i iau lui 
Sal un cadou de Crăciun. Date şi locuri ale petrecerilor, ter- 
mene limită la şcoală, zile de naștere ale oamenilor. Şi, ciu- 
dat, litere aleatorii în dreptul cărora erau scrise diferite ore. 

— Hei! l-a ridicat ca să-i arate lui Ravi. Uită-te la inițialele 
astea ciudate scrise peste tot. Ce crezi că înseamnă? 

Ravi a rămas holbându-se pentru câteva secunde în timp 
ce îşi sprijinea maxilarul în mănuşa de grădinărit. Apoi pri- 
virea i s-a întunecat. 

— Îţi aminteşti ce ne-a zis Howie Bowers? a întrebat-o el. 
Că i-a zis să folosească coduri în loc de nume? 

— Poate că astea sunt codurile ei, a terminat Pip fraza 
pentru el, urmărind cu degetul literele aleatorii. Ar trebui să 
fotografiem astea! 

A aşezat jos planificatorul şi şi-a scos din nou telefo- 
nul. Ravi a ajutat-o, scoțându-i o mănuşă, iar ea a apăsat 

cu degetul mare pe cameră. Ravi a dat paginile înapoi până 
în luna februarie a anului 2012, iar Pip a fotografiat fiecare 
pagină, în timp ce răsfoiau la dreapta, până în săptămâna 
blestemată din aprilie, chiar după vacanța de Paşte, unde 
ultimul lucru pe care-l scrisese Andie era: În curând începe 
reexaminarea la franceză. Unsprezece poze în total. 

— În regulă, a zis Pip, băgând telefonul înapoi în buzunar 
şi punându-și mănuşa. Noi... 

Uşa de la intrare în casă s-a trântit chiar sub ei. 

Ravi şi-a întors capul deodată, iar în ochi i se putea citi 
clar spaima. 

Pip a pus rapid planificatorul la locul lui. A făcut semn cu 
capul spre şifonier. 

— Treci înăuntru! a şoptit ea. 

Ea a deschis uşile şi s-a furişat înăuntru, uitându-se în 
spate după Ravi. 

Era în genunchi acum, chiar lângă dulap. Pip s-a dat 
puţin în lături, ca să-i facă loc să se furişeze şi el. Dar Ravi 
nu se mișca. De ce nu se mişca? 

Pip s-a întins şi l-a apucat, trăgându-l lângă ea, lipiți de 
peretele din spate al şifonierului. Apoi, Ravi şi-a revenit de- 
odată. A apucat uşile dulapului și le-a închis încet, ascun- 
zându-i astfel în interior. 

Au auzit paşi iuți pe hol. Oare Dawn Bell se întorsese 
deja de la muncă? 

— Bună, Monty! a răsunat o voce prin toată casa. 

Pip a recunoscut-o: era Becca. 

Simţea că Ravi tremura lângă ea, simțea asta până-n 
măduva oaselor. Ea l-a luat de mână, mănuşa-i de cauciuc 
scârțâind în timp ce îl apuca. 

Apoi au auzit-o pe Becca pe scări, mai tare cu fiecare pas 
făcut, şi zgarda pisicii zăngănind în urma ei. 

— Ah, aici le-am lăsat! a zis ea, paşii oprindu-se chiar în 
capul scărilor. 

Pip l-a strâns de mână pe Ravi, sperând că putea simți 
cât de rău îi părea. Sperând că ştia că ar lua toată vina dacă 
ar putea. 

— Monty, ai fost aici? s-a auzit vocea Beccăi. 

Ravi și-a închis ochii. 

— Ştii că nu ai voie să intri în camera asta. 

Pip şi-a îngropat faţa în umărul lui. 

Becca era în cameră cu ei acum. O puteau auzi respirând, 
îi puteau auzi plescăitul limbii în timp ce vorbea. Mai mulți 
paşi, înăbuşiţi de mocheta groasă. Şi apoi, zgomotul făcut de 
uşa camerei lui Andie care se închidea. 

Cuvintele Beccăi, stinse de ușa închisă, în timp ce zicea: 

— Pa, Monty! 

Ravi a deschis încet ochii, strângând şi el mâna lui Pip, în 
vreme ce respiraţiile lui panicate îi suflau prin păr. 

Uşa casei a fost trântită din nou. 


Pippa Fitz-Amobi 


CPE 09/10/2017 
Jurnal- Intrarea 25 


Ei bine, am crezut că voi avea nevoie de vreo șase cafele care 
să mă ţină trează pentru tot restul zilei. Se pare însă că episo- 
dul acela cu Becca a fost mult mai eficient. Ravi încă nu era el 
în momentul în care a trebuit să plece la muncă. Nu pot să cred 
cât de aproape am fost să fim prinși! Telefonul nu era acolo... 
dar poate că nu a fost totul în zadar. 


Mi-am trimis un e-mail cu pozele din planificatorul lui Andie 
ca să le pot vedea mai mari pe ecranul laptopului. Am trecut 


prin fiecare de zeci de ori și cred că sunt câteva lucruri de care 
mă pot lega. 

Asta e săptămâna de după vacanţa de Paște, săptămână în 
care a dispărut Andie. Sunt o mulţime de lucruri de observat 
doar pe această pagină. Nu pot ignora comentariul cu acel 
punctaj: Grasa da Silva 0-3 Andie. Asta s-a întâmplat chiar 
după ce Andie a postat videoclipul cu Nat în mediul on-line. 
Şi ştiu chiar de la Nat că s-a întors la şcoală abia miercuri, 

18 aprilie, iar că Andie a numit-o târfă pe culoar, ceea ce a 
determinat-o pe Nat să-i pună un bilet cu ameninţarea cu 
moartea în dulapul de la şcoală. 


Dar, judecând acest comentariu, se pare că Andie se bucura 
de trei victorii în faţa lui Nat prin jocurile ei încâlcite de la 
liceu. Și dacă videoclipul cu Nat dezbrăcată de la jumătate 
în sus se număra printre aceste puncte, iar şantajul ca să 
renunţe la rolul din Vrăjitoarele din Salem a fost un alt punct, 
atunci care e cel de-al treilea lucru pe care i l-a putut face 
Andie lui Nat da Silva, astfel încât să-l poată trece aici? Oare 
acel ceva ar fi putut să fie cel care a făcut-o pe Nat să cedeze, 
să o transforme într-o criminală? 


Un alt comentariu semnificativ de pe acea pagină este de 
miercuri, 18 aprilie. Andie a scris: PC E 19:30. 


Dacă Ravi are dreptate, iar Andie nota chestii sub formă de 
cod, cred că tocmai l-am rezolvat pe asta. E atât de simplu! 


PC = Parcare. Precum parcarea din staţie. Cred că Andie își 
reamintea că în acea seară avea o întâlnire cu Howie în par- 
care. Ştiu că, de fapt, chiar s-a întâlnit cu Howie în acea seară, 
deoarece Sal și-a notat în telefon numărul de înmatriculare al 
mașinii lui, la ora 19:42. 


PC apare de mai multe ori în pozele pe care le-am făcut. 
Cred că pot spune cu siguranţă că literele astea se refereau 
la tranzacţiile de droguri pe care le făcea cu Howie și că ea îi 
urma instrucțiunile de a folosi coduri și a-și ţine activităţile as- 
cunse de orice privire curioasă. Dar, precum toți adolescenţii, 
era predispusă să uite aceste lucruri (în special programul), așa 

că şi-a notat întâlnirile în singurul loc în care s-ar uita cel puțin 
o dată la fiecare lecţie de la şcoală. Memoria perfectă. 


Deci, având convingerea că am spart codul lui Andie, în pla- 
nificator mai sunt și alte mențiuni cu ore în dreptul lor. 


Săptămâna începând cu 12 martie 2012 


Luni, 12 


Ea Citeşte capitolul 9 din cartea encore 
tricolore © 


Teatru - citeşte cartea Tragedia răzbunătorulu 


aa 


fa iul vă 


- de) te Tragedia Tăzbunătoruli L ui £7 


Miercuri, 14 


Citeşte afurisita de Tragedia răzbunătorul 
- comandă cadouri pentru EH + Cf 


= caută pe Wiki rezumatul piesei 
Tragedia răzbunătorului 


* întrebări franceză 
IVB 


Vineri, 16 


ll! E examenul la 
geograpie |I! 


Sâmbătă/duminică 17/18 


Sâm: CHE 18 


^ înainte de catas 


Y 


În timpul acestei săptămâni de la jumătatea lunii martie, joi, 
pe data de 15, Andie a scris: IV @ 20 


La asta m-am împotmolit. Dacă urmează acelaşi șablon de 


cod, atunci IV = l... V... 


Dacă IV se referă la un loc așa cum se referă şi PC, habar n-am 
ce e. Nu e nimic în Kilton la care mă pot gândi și care să aibă 
acele iniţiale. Sau dacă IV se referă la numele cuiva? Apare doar 
de trei ori în pozele pe care le-am făcut. 

Mai e o menţiune similară care apare mult mai des: CH @ 18. 
Dar pe 17 martie, Andie a scris şi „înainte de catas”, sub ce am 
menţionat. Catas, probabil că înseamnă petrecere-catastrofă. 
Deci poate CH înseamnă de fapt casa lui Howie, iar Andie lua 
droguri de la el pe care să le ducă la petrecere. 


Săptămâna începând cu 5 martie 2012 


——— 


Luni, 5 | Joi, 8 
- Alege Tragedia răzbunătorului sau Maccy fee 
pentru examenul la cursul de teatru E începe că citeşti Tragedia 
RI ; răzbunătorului pentru teatru 
mai târziu mergi la Sal 
ze — S 
Marii 6 Vineri, 9 
< Uită-te la Macbeth pe youtube 
Super liberă pe la ora 15 - ieşi 
- Capitolul (o din manualul de franceză Xe la prânz cu etili 
- _Imtrebări la franceză 17 
| = = 
Miercuri, 7 Sâmbătă/duminică 10/11 


| Geografie - planul de eseu pentru : 
| = + vnr 


| > PC @ 18:30 


Maşina la ITP 


O mâzgăleală de la începutul lunii martie mi-a captat și mie 
privirea. Acele numere scrise şi apoi mâzgălite de deasupra 
zilei de joi, 8 martie, reprezintă un număr de telefon. 11 cifre, 
începând cu 07; asta trebuie să fie. Gândesc cu voce tare acum: 
de ce ar fi scris Andie un număr de telefon în planificatorul 
ei? Bineînţeles că planificatorul ar fi fost la ea în cea mai mare 
parte din timp, atât la școală, cât și după, exact aşa cum e și 
la mine, e o prezenţă permanentă în geanta mea. Dar dacă 
tot nota un număr nou de telefon, de ce nu îl nota direct în 
telefon? Doar dacă, poate, nu voia să introducă acel număr în 

telefonul ei principal. Poate că l-a notat acolo deoarece chiar 
atunci nu avea al doilea telefon la ea, iar locul lui era acolo. 
Oare acesta era numărul tipului secret mai în vârstă? Sau poate 
doar un nou număr de telefon pentru Howie? Sau un nou 
client dorind să cumpere droguri de la ea? lar după ce l-a intro- 
dus în al doilea telefon, l-a mâzgălit ca să acopere urmele. 


M-am holbat la mâzgăleală mai bine de jumătate de oră. Îmi 
pare că primele opt cifre sunt: 07700900: Deși e posibil ca ulti- 
mele două cifre să fie doi de 8, însă cred că e doar datorită fap- 
tului că le-a şters. Apoi, pentru ultimele trei cifre ale numărului, 
devine puţin confuz. Antepenultima cifră pare a fi un 7 sau un 
9; pare că are o codiță, iar deasupra un cârlig. Următoarea cifră, 
judecând după linia dreaptă de sus, sunt destul de sigură că e 
un 7 sau un 1. Și apoi, ultima cifră are și o curbă, deci e ori un 6, 
ori un 0, ori un 8. 


Asta ne lasă cu 12 combinații posibile: 

07700900776 07700900976 07700900716 07700900916 
07700900770 07700900970 07700900710 07700900910 
07700900778 07700900978 07700900718 07700900918 


Am încercat să sun la cele din prima coloană. Am primit 
același răspuns la fiecare apel: Bine ați venit! Momentan, numă- 
rul de telefon pe care l-ați apelat nu este disponibil. Vă rugăm să 
încercați mai târziu. 


Mutându-mă în a doua coloană, am dat de o doamnă în 
vârstă din Manchester care nu a auzit și nu a fost niciodată în 
Little Kilton. Alt număr nu este recunoscut şi un altul nu mai 
este activ. A treia coloană a adunat două nu este recunoscut, iar 
la unul a intrat căsuţa vocală. La ultimele trei numere am dat 
de căsuţa vocală a unui reparator de boilere pe nume Garrett 
Smith cu un puternic accent de Edinburgh, unul nu mai este 
activ şi la ultimul a intrat direct căsuţa vocală. 


Urmărirea acestui număr de telefon e un alt eșec. Cu greu pot 
să disting ultimele trei cifre, iar numărul e de acum cinci ani, 
probabil nici nu mai e activ. O să mai încerc să sun la numerele la 
care mi-a intrat căsuţa vocală, doar în caz că s-ar întâmpla ceva. 

Dar chiar am nevoie de: a) o noapte bună de somn și b) să ter- 
min cererea pentru înscrierea la Cambridge. 


Persoane suspecte 


Jason Bell 

Naomi Ward 

Tipul secret mai în vârstă 
Nat da Silva 

Daniel da Silva 

Max Hastings 


Howie Bowers 


Pippa Fitz-Amobi 
CPE 11/10/2017 
Jurnal - Intrarea 26 


Cererea pentru Cambridge a fost trimisă în această dimineaţă. 
lar liceul m-a înregistrat pentru preinterviul examenului ELAT, 
de pe 2 noiembrie, al candidaţilor la engleză de la Cambridge. 
În timpul liber rămas am început să mă uit din nou peste ese- 
urile de la literatură ca să le trimit pentru admitere. Îmi place 
cel cu Toni Morrsion, îl voi trimite pe acela. Însă nimic altceva 
nu e suficient de bun. Trebuie să scriu altul, despre Margaret 
Atwood, cred. 


Chiar ar trebui să mă ocup de eseul ăsta, dar m-am simţit 
atrasă înapoi în lumea lui Andie Bell, dând click pe documentul 
proiectului chiar în momentul în care ar fi trebuit să încep o 
pagină nouă. Am citit planificatorul lui Andie de atât de multe 
ori, încât i-aş putea recita de pe rost programul din februarie şi 
până-n aprilie. 


Un lucru e absolut sigur: Andie Bell trăgea de timp când 
venea vorba de teme. 


Două alte lucruri mai sunt destul de clare, e drept că ba- 
zându-mă puternic pe supoziţii: PC se referă la întâlnirile cu 
Howie pentru tranzacţiile de droguri în parcarea din staţie, iar 
CH se referă la cele care aveau loc acasă la el. 


Încă nu am reuşit să îmi dau seama ce înseamnă IV. Apare de 
trei ori în total: joi, pe 15 martie @ 20, vineri, 23 martie @ 21 şi 
joi, 29 martie @ 21. 


Spre deosebire de PC-uri și de CH-uri care diferă mereu, IV e 
o dată la ora 20 și de două ori la ora 21. 


Şi Ravi a lucrat la asta. Tocmai mi-a trimis un e-mail cu o 
listă de persoane și de locuri posibile despre care crede el 
că ar însemna IV. A extins căutările dincolo de orașul Kilton, 

uitându-se în oraşele şi satele învecinate. Ar fi trebuit să mă 
gândesc la asta. 


Lista lui: 

Clubul de noapte Imperial Vault din Amersham 

Ivy House Hotel din Little Chalfont 

Ida Vaughan, în vârstă de 90 ani, locuiește în Chesham 


Four Cafe din Wendover (IV = 4 în cifre romane) 


În regulă, direct pe Google intru. 


Site-ul web al clubului Imperial Vault arată că a fost deschis 
în anul 2010. Privind la localizarea de pe hartă, pare că e în 
mijlocul pustietăţii, o văgăună din beton în mijlocul unei zone 
de pixeli verzi. Organizează noaptea studenților în fiecare 
miercuri și vineri şi ţine evenimente regulate precum „Noaptea 
domnişoarelor”. Clubul e deţinut de un bărbat pe nume Rob 
Hewitt. E posibil ca Andie să fi mers acolo să vândă droguri. 
Am putea da o raită pe acolo și să încercăm să vorbim cu 
proprietarul. 


Ivy House nu are un site web propriu, dar are o pagină pe 
TripAdvisor, unde a primit doar două stele și jumătate. E o 
mică pensiune administrată de o familie, cu patru camere 
libere, chiar lângă staţia Chalfont. Din puţinele poze de pe 
site-ul lor, pare un loc pitoresc și confortabil, dar e „chiar pe 
o stradă aglomerată și prea gălăgioasă pentru a adormi”, 
potrivit lui Carmel672. Nici Trevor59 nu a fost deloc încântat 
de experienţă; cei de acolo făcuseră două rezervări pe aceeași 
cameră şi, în final, au trebuit să-și găsească altă cazare. T9Jo- 
nes a zis „familia era adorabilă”, dar despre baie a zis:„veche și 
jegoasă, cu urme de noroi prin toată cada”. Chiar a postat nişte 
poze în comentariu ca să-şi susțină punctul de vedere. 


LA NAIBA! 

O, Doamne, o, Doamne, o, Doamne! Zic „o, Doamne” cu voce 
tare cel puţin treizeci de secunde și tot nu ajunge; trebuie să 
fie şi scris. O, Doamne! 


Și Ravi nu răspunde la afurisitul ăla de telefon! 


Degetele nu fac faţă ideilor care-mi vin în minte. T9Jones a 
postat două poze cu cada, de aproape, din diferite unghiuri. 
Apoi a postat una cu întreaga baie. Lângă cadă este o oglindă 
mare prinsă de perete; o pot observa pe T9Jones și bliţul tele- 
fonului reflectându-se în ea. Însă pot vedea și restul băii, de la 
tavanul crem, cu spoturi luminoase rotunde, și până la pardo- 
seala din gresie. O pardoseală din gresie cu roșu și cu alb. 


O să-mi mănânc căciula pufoasă cu blană de vulpe dacă mă 
înşel, DAR sunt aproape sigură că e exact aceeași pardoseală 
dintr-o poză imprimată şi estompată, prinsă sub posterul cu 
Profesioniştii crimei din dormitorul lui Max Hastings. Andie 
dezbrăcată, având pe ea doar o pereche de pantaloni negri, 
ţuguindu-şi buzele în oglindă, această oglindă... în Ivy House 
Hotel din Little Chalfont. 


Dacă am dreptate, atunci Andie s-a dus la acel hotel de cel 
puţin trei ori în decursul a trei săptămâni. Cu cine se întâlnea 
ea acolo? Cu Max? Cu tipul secret mai în vârstă? 


Pare că mâine după școală dau o fugă până în Little Chalfont. 


Capitolul 
douăzeci şi patru 


€ 


Câteva momente de scârţâieli înăbuşite odată ce trenul a 
luat-o din loc şi a început să prindă viteză. Scutura şi smu- 
cea stiloul lui Pip, care a mâzgălit o linie în josul paginii de 
introducere a eseului ei. Pip a oftat, apoi a rupt bucata de 
hârtie și a mototolit-o. Oricum nu era bună. A aruncat min- 
gea de hârtie în partea de sus a rucsacului și şi-a pregătit din 
nou stiloul. 

Se afla în trenul care se îndrepta spre Little Chalfont. 
Ravi urma să se întâlnească cu ea acolo, venind direct de la 
muncă, aşa că a crezut că ar putea face ceva util în cele un- 
sprezece minute, să scrie măcar puţin în ciorna pentru eseul 
despre Margaret Atwood. Dar, citindu-şi propriile cuvinte, 
nu se simţea bine deloc. Ştia ce voia să zică, fiecare idee fiind 
perfect formată şi modelată, însă cuvintele se zăpăceau şi 
se pierdeau în drumul lor de la minte şi până la degete. În 
mintea ei nu era loc decât pentru cazul lui Andie. 

Vocea înregistrată din difuzor a anunţat că următoarea 
oprire o să fie în Chalfont, iar Pip, recunoscătoare, şi-a luat 
privirea de la tableta ei subţire în format A4 şi a pus-o îna- 
poi în rucsac. Trenul a încetinit, apoi s-a oprit, scoțând un 
zgomot mecanic şi ascuţit. A coborât pe peron şi a introdus 
biletul pentru turnichetul rotativ. 

Ravi o aştepta afară. 

— Sergent! a salutat-o el, dându-și părul brunet la o parte 
din ochi. Tocmai mă gândeam la o coloană sonoră pentru 
operațiunea noastră legată de combaterea criminalității. 
Când cânt singur, sunt doar versuri uşoare şi un nai, apoi 
intri şi tu, urmează ceva muzică grea, precum trompetele 
care-l acompaniază pe Darth Vader. 

— De ce eu sunt trompetele? a întrebat ea. 

— Pentru că tropăi atunci când mergi, îmi pare rău că 
trebuie să îţi spun asta. 

Pip şi-a scos telefonul şi a introdus Ivy House Hotel în 
bara de căutare a aplicaţiei cu harta. O linie a apărut pe 
ecran, iar ei au urmărit-o, mergând pe jos, timp de trei mi- 
nute, cercul albastru reprezentând-o pe Pip deplasându-se 
potrivit indicaţiilor. 

În momentul în care cercul albastru s-a ciocnit de pinul 
roşu reprezentând destinaţia, Pip şi-a ridicat privirea. Acolo 
era un mic indicator din lemn, chiar înaintea aleii de unde 
se putea citi Ivy House Hotel, scris cu litere sculptate şi de- 
colorate. Aleea era pietruită şi în pantă, şi ducea spre o casă 
din cărămidă roşie care era acoperită aproape în întregime 
de iederă. Era atât de plină de frunze verzi, încât clădirea 
părea că tremură la orice adiere a vântului. 

Paşii lor scârțâiau în timp ce se îndreptau spre uşa din 
faţă a casei. Pip a observat maşina parcată, ceea ce în- 
semna că înăuntru era cineva. Spera să fie proprietarii şi 
nu vreun oaspete. 

A apăsat cu degetul pe soneria rece din metal şi a lăsat-o 
să sune îndelung. 

Dinăuntru au auzit o voce suavă, câțiva paşi înceți şi 
târâiţi, apoi uşa s-a deschis larg, făcând iedera din jurul 
tocului să se miște. O femeie în vârstă cu părul cărunt şi 

vâlvoi, cu ochelari groşi şi o bluză de Crăciun purtată mult 
prea devreme stătea în faţa lor şi zâmbea. 

— Bună, dragilor! i-a întâmpinat ea. Nu mi-am dat 
seama că aşteptăm pe cineva. Pe ce nume aţi făcut rezerva- 
rea? a întrebat ea, invitându-i pe Pip şi pe Ravi înăuntru și 
închizând ușa. 

Cei doi au păşit într-un hol pătrat şi slab iluminat, în care 
se aflau o canapea şi o măsuţă de cafea pe stânga. Casa scă- 
rii, vopsită în alb, era vizavi de intrare. 

— Oh, îmi pare rău! a zis Pip, întorcându-se spre femeie, 
de fapt, noi nu am făcut rezervare. 

— Aşa deci, ei bine, păi sunteți norocoşi că nu avem fă- 
cute rezervări, deci... 

— Scuze, i-a tăiat-o Pip, uitându-se ciudat la Ravi, adică 
noi nu vrem să stăm aici. Noi doar... Noi avem niște între- 
bări pentru proprietarii hotelului. Dumneavoastră... 

— Da, eu deţin hotelul, a zâmbit femeia, privind oare- 
cum deranjată spre Pip. Îl conduc de douăzeci de ani cu 
David al meu, deşi el s-a ocupat de cele mai multe dintre lu- 
cruri. E greu de când David a plecat dintre noi acum câțiva 
ani. Dar nepoții îmi sunt mereu alături, ajutându-mă, du- 
cându-mă unde am nevoie. Nepotul meu, Henry, e la etaj, 
face curăţenie în camere. 

— Deci, acum cinci ani, dumneavoastră conduceaţi ho- 
telul împreună cu soţul? a întrebat Ravi. 

Femeia a aprobat din cap, iar privirea i s-a îndreptat spre el. 

— Foarte arătos, a zis ea încet, iar lui Pip: Norocoasă fată! 

— Nu, noi nu... 

Pip s-a bâlbâit şi s-a uitat la Ravi. Apoi şi-a dorit să nu o 
fi făcut. În momentul în care nu se mai afla în raza vizuală 

a femeii, băiatul şi-a scuturat încântat umerii și a arătat cu 
degetul spre propria-i faţă, zicându-i încet lui Pip: 

— Foarte arătos! 

— Nu vreţi să luaţi loc? a întrebat femeia, făcând semn 
spre o canapea verde de catifea aşezată lângă geamului. Eu 
una ar trebui să o fac. 

Pip s-a îndreptat spre un fotoliu din piele, aşezat cu faţa 
spre canapea. 

În timp ce mergea, l-a călcat intenţionat pe Ravi în mo- 
mentul în care a trecut pe lângă el. S-a aşezat cu genunchii 
îndreptaţi spre femeie, iar Ravi a venit lângă ea, încă având 
acel rânjet stupid pe faţă. 

— Unde-s..., a zis femeia, cu o privire goală, pipăindu-şi 
bluza şi buzunarele pantalonilor. 

— Ăă, deci, a început Pip, făcând-o din nou atentă pe bă- 
trâna doamnă. Păstraţi evidenţa persoanelor care au stat aici? 
puter, nu-i aşa? a întrebat femeia. Câteodată la telefon. 
David se ocupa de toate rezervările, acum o face Henry. 

— Păi şi cum ţineaţi evidența rezervărilor pe care le 
aveaţi? a întrebat Pip, presupunând deja că răspunsul va fi 
pe lângă. 

— David al meu o făcea. Avea un tabel printat pe o foaie 
pentru fiecare săptămână, a spus femeia, în timp ce ridica 
din umeri şi se holba pe fereastră. 

— Încă mai aveţi tabelele cu rezervările de acum cinci 
ani? a întrebat Ravi. 

— Nu. Aşa, întregul loc ar fi inundat de foi. 

— Dar aveți documentele salvate pe computer? a întrebat Pip. 

— Oh, nu! Am aruncat computerul lui David după ce a 
plecat dintre noi. Era o maşinărie care se mişca foarte greu, aşa 
ca mine, a zis ea. Acum, Henry al meu face toate rezervările. 

— Pot să vă întreb ceva? a zis Pip, deschizând fermoa- 
rul rucsacului ei și scoțând o foaie printată şi împăturită, pe 
care i-a înmânat-o femeii. O recunoașteţi pe această fată? A 
stat vreodată aici? 

Femeia se holba în jos la poza cu Andie, cea care fusese 
folosită în majoritatea ziarelor. A ridicat foaia aproape de 
față, apoi a ţinut-o la o lungime de braţ, pe urmă a adus-o 
din nou aproape de față. 

— Da! a aprobat din cap, uitându-se de la Pip la Ravi, şi 
apoi la Andie. O cunosc. A fost aici. 

Lui Pip i s-a făcut pielea de găină. 

— Vă amintiţi că fata asta a stat aici, la dumneavoastră, 
acum cinci ani? a întrebat ea. Vă amintiţi şi de bărbatul cu 
care era? Cum arăta? 

Expresia femeii s-a întunecat în timp ce o privea pe Pip 
cu ochi neliniștiţi, fiecare schimbare de direcţie fiind mar- 
cată de o clipire. 

— Nu! a zis ea, tremurând. Nu a fost acum cinci ani. Am 
văzut-o pe fata asta. A fost aici. 

— În anul 2012? a întrebat Pip. 

— Nu, nu! a spus femeia, iar privirea i s-a îndreptat spre 
un punct aflat undeva deasupra capului lui Pip. A fost acum 
câteva săptămâni. A fost aici, îmi amintesc. 

Pip a simţit că inima i s-a oprit deodată, ca şi cum pica 
dintr-un turn. 

— Imposibil! a zis ea. Fata asta a murit acum cinci ani. 

— Dar eu..., a îngăimat femeia clătinând din cap, în 
vreme ce pielea zbârcită din jurul ochilor i se strângea şi 
mai mult. Dar îmi amintesc... A fost aici! A stat aici! 

— Acum cinci ani? a intervenit Ravi. 

— Nu, a răspuns înfuriată femeia. Îmi amintesc, nu-i 
aşa? Eu nu... 

— Bunico? s-a auzit vocea unui bărbat de la etaj. 

O pereche de cizme grele a tropăit pe scări în jos, iar un 
bărbat cu părul blond şi aranjat şi-a făcut apariţia. 

— Bună? a zis el, uitându-se la Pip şi la Ravi. 

Tânărul s-a apropiat şi a întins mâna. 

— Sunt Henry Hill, a zis el. 

Ravi s-a ridicat şi a dat mâna cu el. 

— Eu sunt Ravi, iar ea e Pip. 

— Vă putem ajuta cu ceva? a întrebat el, aruncând priviri 
îngrijorate spre bunica lui. 

— Noi doar îi puneam câteva întrebări bunicii dumnea- 
voastră despre cineva care a stat aici în urmă cu vreo cinci 
ani, a zis Ravi. 

Pip s-a uitat înapoi la femeia în vârstă şi a observat că plân- 
gea. Lacrimi mari îi alunecau pe pielea care semăna cu un 
pergament, picându-i de pe bărbie pe poza printată cu Andie. 

Nepotul trebuie să fi observat şi el asta. S-a dus lângă ea 
şi a îmbărbătat-o, punându-i o mână pe umăr, apoi a luat 
bucata de hârtie din degetele ei tremurânde. 

— Bunico! a zis el. De ce nu pui ceainicul pe foc ca să ne 
faci un ceai? O să stau eu de vorbă cu ei, nu-ţi face griji! 

A ajutat-o să se ridice de pe scaun şi a condus-o spre o 
uşă din partea stângă a holului, înmânându-i lui Pip poza 
cu Andie în timp ce treceau pe lângă ei. Ravi şi Pip se uitau 
unul la altul, punându-și întrebări din priviri. Henry s-a 

întors câteva secunde mai târziu, închizând uşa bucătăriei 
ca să înăbuşe sunetul produs de ceainicul pus pe foc. 

— Scuze! a zis el cu un zâmbet trist pe faţă. Se supără 
atunci când devine confuză. Alzheimer... Începe să fie destul 
de rău. De fapt, fac curăţenie aici ca să pot scoate clădirea la 
vânzare. Bunica tot uită asta. 

— Îmi pare rău! a zis Pip. Ar fi trebuit să ne dăm seama. 
Chiar nu am vrut să o supărăm. 

— Nu, ştiu, bineînţeles că nu aţi vrut, a zis el. Pot să vă 
ajut cu ceva? 

— Noi întrebam despre fata asta, a zis Pip şi i-a întins 
foaia. Dacă a stat aici acum cinci ani. 

— Şi ce a zis bunica? 

— Că a văzut-o recent, acum câteva săptămâni, a răspuns 
Pip şi a înghiţit în sec. Doar că fata asta a murit în anul 2012. 

— 1 se întâmplă destul de des în ultima vreme, a zis 
Henry, uitându-se printre cei doi. Devine confuză în le- 
gătură cu timpul şi cu momentele în care s-au întâmplat 
lucrurile. Câteodată crede că bunicul meu e încă în viaţă. 
Probabil că o recunoaşte pe fata asta de acum cinci ani, dacă 
atunci credeţi voi că a fost aici. 

— Da, a zis Pip, presupun. 

— Îmi pare rău, nu pot să vă ajut mai mult, a ridicat băr- 
batul din umeri. Nu vă pot spune cine a stat aici acum cinci 
ani, nu am păstrat înregistrările de atunci. Dar dacă a recu- 
noscut-o, presupun că v-a oferit un răspuns, nu? 

Pip a aprobat din cap. 

— Aşa e! Ne pare rău că am supărat-o! 

— O să fie în regulă? a întrebat Ravi. 

— Va fi bine, a zis amabil Henry. Ceaşca de ceai o să o ajute. 

Când au ieşit din gara din Kilton, se întunecase deja, căci se 
făcuse ora şase, iar soarele coborâse spre vest. 

Mintea lui Pip era mai ceva ca o centrifugă, întorcându-se 
mereu şi mereu asupra întâmplărilor din viaţa lui Andie, se- 
parându-le şi lipindu-le înapoi în diferite combinaţii. 

— Punând totul cap la cap, a zis ea, cred că putem cădea 
de acord asupra faptului că Andie a stat la Ivy House. 

Pip se gândea că gresia din baie, precum şi faptul că bă- 
trâna o recunoscuse pe Andy erau dovezi suficiente pentru 
asta. Însă confirmarea astea slăbea şi rearanja niște piese. 

Au luat-o la dreapta, spre parcare, îndreptându-se spre 
maşina lui Pip, aflată în capătul opus, conversaţia fiindu-le 
condimentată cu „dacă” şi cu „deci”. 

— Dacă Andie mergea la hotelul ăla, a zis Ravi, trebuie 
să o fi făcut pentru că acolo se întâlnea cu tipul secret mai în 
vârstă şi pentru că amândoi încercau să nu fie prinşi. 

Pip a aprobat din cap. 

— Deci, a zis ea, asta înseamnă că oricine a fost tipul secret 
mai în vârstă nu putea să o cheme pe Andie la el acasă. Și cel 
mai plauzibil motiv ar fi că locuia cu familia sau cu soţia lui. 

Asta schimba lucrurile. 

Pip a continuat: 

— Daniel da Silva locuia cu soţia în anul 2012, iar Max 
Hastings locuia cu părinţii lui, care-l cunoşteau bine pe Sal. 
Ambii ar fi trebuit să fie departe de casă ca să aibă parte de o 
relație secretă cu Andie. Şi, să nu uităm, Max are o poză sexy 
cu ea făcută la Ivy House, o poză pe care zice că a „găsit-o, 
a spus ea, simulând ghilimele în aer. 

— Da, a zis Ravi, dar Howie Bowers locuia singur pe 
atunci. Dacă el era cel pe care Andie îl vedea în secret, atunci 
nu ar fi fost nevoiţi să stea într-un hotel. 

— La asta mă gândeam şi eu, a zis Pip. Ceea ce înseamnă 
că, de acum, nu mai putem să-l considerăm pe Howie ca 
fiind un candidat pentru tipul secret mai în vârstă. Deşi asta 
nu înseamnă că nu el e criminalul. 

— Adevărat, a aprobat Ravi, dar cel puţin imaginea în- 
cepe să devină mai clară. Nu cu Howie se vedea Andie pe 
la spatele lui Sal, în martie, şi nu despre el zicea că îl putea 
distruge, dacă voia. 

Pip şi Ravi au continuat să facă raționamente pe tot par- 
cursul drumului până la maşina ei. Ea a cotrobăit prin bu- 
zunar şi a zăngănit cheile. A deschis portiera şoferului şi 
şi-a pus rucsacul înăuntru, iar Ravi l-a luat în braţe pe sca- 
unul pasagerului. Dar imediat ce a dat să urce în mașină, 
şi-a ridicat privirea şi l-a observat pe bărbatul stând rezemat 
de gardul din față, cam la vreo douăzeci de metri distanță, 
într-o geacă verde-închis cu căptuşeală portocalie. Howie 
Bowers, deşi gluga îmblănită îi ascundea faţa, dând din cap 
spre bărbatul de lângă el. 

Un bărbat ale cărui mâini gesticulau furios în timp ce 
vorbea încet şi foarte apăsat. Un bărbat cu părul blond vâl- 
voi, îmbrăcat într-un palton de lână. 

Max Hastings. 

Pip s-a albit. S-a aşezat repede în scaunul ei. 

— Ce s-a întâmplat, sergent? 

Fata a arătat cu degetul pe geam, către gardul unde stă- 
teau cei doi. 

— Uite! 

Max Hastings, care o minţise din nou, zicând că nu mai 
cumpărase droguri în Kilton după dispariţia lui Andie, că 
nu avea niciun indiciu despre cine ar fi putut fi traficantul. 

Și iată-l chiar aici, țipând chiar la acel traficant, cuvintele 
fiindu-i luate de vânt şi pierzându-se în zare. 

— Oh! a exclamat Ravi. 

Pip a pornit motorul şi a plecat din parcare înainte ca Max 
sau Howie să-i zărească şi înainte ca mâinile-i să înceapă să 
tremure prea tare. 

Max şi Howie se cunoşteau unul pe celălalt. 

Şi aşa, o altă mişcare tectonică în lumea lui Andie Bell. 


Pippa Fitz-Amobi 
CPE 12/10/2017 
Jurnal- Intrarea 27 


Max Hastings! Dacă e cineva din lista cu Persoane suspecte al 
cărui nume ar trebui să fie scris cu litere îngroșate, el e; Jason 
Bell a fost retrogradat, iar Max i-a luat locul. Până acum a minţit 
de două ori în ceea ce o privește pe Andie. Nu minţi decât dacă 
ai ceva de ascuns. 


Să recapitulăm: el e un tip mai în vârstă, are o poză sexy cu 
Andie, făcută într-un hotel în care se putea întâlni cu ea fără 
probleme în luna martie a anului 2012, era apropiat atât de Sal, 
cât și de ea, cumpăra regulat Rohypnol de la ea și, din câte se 
vede, îl cunoaște destul de bine pe Howie Bowers. 


Asta dă frâu liber speculațiilor privind o altă pereche care ar 
fi putut pune la cale uciderea lui Andie: Max și Howie. 


Cred că e timpul să luăm urma Rohypnolului și să mergem 
după ea. Adică nu-i normal pentru cineva de nouăsprezece ani 
să cumpere sedative pentru petreceri, nu-i așa? Asta e chestia 
care leagă triunghiul amoros format din Max, Howie și Andie. 


Voi trimite mesaje unor persoane care învățau la liceul Kilton 
Grammar în anul 2012 ca să văd dacă pot afla câte ceva despre 
ce anume se întâmpla la petrecerile-catastrofă. lar dacă aflu că 
ceea ce suspectez e adevărat, oare ar putea Max și Rohypnolul 
să fi avut un rol cheie în ceea ce s-a întâmplat cu Andie în acea 
noapte? Precum niște cărţi lipsă din jocul Cluedo. 


Persoane suspecte 
Jason Bell 

Naomi Ward 

Tipul secret mai în vârstă 
Nat da Silva 

Daniel da Silva 

Max Hastings 

Howie Bowers 


Pippa Fitz-Amobi 
CPE 13/10/2017 
Jurnal - Intrarea 28 


Emma Hutton mi-a răspuns la mesaj în timp ce eram la școală. 
Asta mi-a zis: 


Da, poate. Îmi amintesc că unele fete aveau impresia că 
le-a fost pus ceva în băuturi. Dar, ca să fim sinceri, toată 
lumea obișnuia să se îmbete la acele petreceri, deci probabil 
că ziceau asta doar pentru că nu își știau limitele sau ca 

să capete ceva atenţie. În băutura mea nu a fost pus nimic 
niciodată. 


Chloe Burch mi-a răspuns acum 40 de minute, în timp ce mă 
uitam cu Josh la Frăția Inelului: 


Nu, nu cred asta. N-am auzit niciodată zvonuri de genul. 
Dar, uneori, fetele zic asta atunci când au băut prea mult, 
nu-i așa? 


Noaptea trecută am trimis câteva mesaje persoanelor care 
erau etichetate în pozele cu Naomi de la petrecerile-catastrofă 
din 2012 şi noroc că aveau adresele de e-mail adăugate la pro- 
fil. Am minţit puţin, le-am zis că sunt o reporteriță de la BBC, 
pe nume Poppy, pentru că am crezut că asta le va încuraja să 
vorbească. Dacă ar fi avut ceva de zis, asta ar fi. Una dintre ele 
tocmai a răspuns. 

Dragă Laura Hands, 

Sunt reporter și lucrez la o poveste independentă pentru BBC despre petrecerile cu minori și despre folo- 
sirea drogurilor. Din cercetările mele a rezultat că participai la petreceri numite „catastrofe”, în zona orașului 
Kilton, în anul 2012. Ai putea să îmi povestești dacă s-a întâmplat vreodată la aceste evenimente să auzi 
vreun zvon sau să vezi cum fetelor li s-a pus ceva în băutură? 


Aş fi extrem de recunoscătoare dacă ai putea să-mi oferi informaţii legate de acest subiect. Te asigur că 
orice detaliu oferit va fi anonim și tratat cu cea mai mare discreţie. 

Îţi mulţumesc pentru timpul acordat! 

Cu sinceritate, 

Poppy Firth-Adams 


Bună, Poppy, v 

Nu îmi fac griji, sunt bucuroasă să pot ajuta. 

De fapt, chiar îmi amintesc să fi fost discuții despre faptul că li se punea ceva în băutură. Bineînțeles că 
toată lumea bea în exces la acele petreceri, așa că problema era puțin confuză. 

Dar aveam o prietenă pe nume Natalie da Silva, care credea că i s-a pus ceva în băutură la una dintre 
acele petreceri. A zis că nu-și putea aduce aminte nimic din acea noapte și că băuse doar un pahar. Cred că 
asta s-a întâmplat pe la începutul anului 2012, dacă nu mă înșală memoria. 

S-ar putea să mai am numărul ei de telefon, dacă dorești să o contactezi. 

Mult succes cu reportajul tău! Ai putea să-mi spui când apare? Aş fi interesată să-l văd. 

Toate cele bune, 

Laura 


Pippa Fitz-Amobi 
CPE 14/10/2017 
Jurnal - Intrarea 29 


Încă două răspunsuri în această dimineaţă, în timp ce eram 
plecată la meciul de fotbal al lui Josh. Primul zicea că nu ştie 
nimic de asta şi că nu voia să facă niciun comentariu. lar în al 
doilea scrie așa: 


Solicitare de informaţii în legătură cu o poveste independentă pentru știrile BBC 


fa200 il 12 octombrie (acum 2 zile) 
pfa gmail.com 


Dragă Joanna Riddell, Sunt reporter și lucrez la o poveste independentă pentru... 


12:44 (acum 57 minute) 
Joanna95Riddelleaol.com 
Către: mine 


Dragă Poppy Firth-Adams, 


Îți mulțumesc pentru e-mail! Consider că este un subiect important, care necesită mai multă atenţie din 
partea presei. 

De fapt, chiar ştiu că se întâmplau astfel de cazuri la acele petreceri. La început am crezut că erau doar 
zvonuri care presupuneam că veneau de la persoanele care beau prea mult și voiau să arunce vina în altă parte. 
Însă la o petrecere, cam în luna februarie a anului 2012, una dintre prietenele mele (al cărei nume nu îl ofer) a 
fost complet dată peste cap. Nu putea vorbi și abia se putea mișca. A trebuit să adun niște băieţi să mă ajute să 
o car în maşina tatălui ei. lar în următoarea zi nici nu-și amintea că a fost la petrecere. 

Câteva zile mai târziu m-a rugat să merg cu ea la poliția din Kilton ca să raportăm incidentul. S-a dus și a 
vorbit cu un ofițer tânăr, nu-mi amintesc numele lui. Însă nu sunt sigură dacă s-a mai întâmplat ceva. După acel 
incident însă, am fost atentă la băuturile mele. 

Deci da, chiar cred că fetelor li se punea ceva în băutură la acel tip de petreceri (ce se punea însă, nu ştiu). 
Sper ca aceste informaţii să fie de ajutor pentru reportajul tău și nu ezita să mă contactezi dacă mai ai întrebări. 


Toate cele bune, 
Jo Riddell 


Subiectul devine din ce în ce mai suculent. 


Îndrăznesc să afirm fără umbră de îndoială că se punea ceva 
în băuturi la petrecerile din 2012, deşi acest fapt nu era foarte 
cunoscut celor ce participau. Așadar, Max cumpăra Rohypnol 
de la Andie și le punea fetelor în băuturi la petrecerile pe care 
le dădea. Nu trebuie să fii vreun geniu ca să pui cap la cap cele 
două lucruri. 

Şi nu doar atât: Nat da Silva putea foarte bine să fi fost una 
dintre victimele lui. Oare asta ar avea vreo relevanţă pentru 
cazul uciderii lui Andie? Și oare i s-a întâmplat ceva lui Nat în 
noaptea în care crede că a fost drogată? Nu pot să o întreb: e 
ceea ce aș numi un martor extraordinar de ostil. 


Şi în final, pe lângă toate astea, Joanna Riddell a zis că prie- 
tena ei a crezut că a fost drogată și că a raportat asta poliţiei 
din Kilton. Unui ofiţer bărbat tânăr”. Ei bine, am făcut cerce- 
tări şi singurul ofițer bărbat și tânăr din anul 2012 era (Dap, 
DING DING DING) Daniel da Silva. E o secție de poliție micuță 
pentru un oraș micuţ. Următorul ofițer bărbat şi tânăr avea 41 
de ani în 2012. Joanna a zis că nu s-a rezolvat nimic în urma 
acelei plângeri. Asta s-a întâmplat doar pentru faptul că o fată 
oarecare a raportat asta după ce în sistemul ei nu s-a mai găsit 
nicio urmă de droguri? Sau Daniel era implicat cumva... încer- 
când să acopere ceva? Și de ce? 


Cred că tocmai am dat de o altă legătură între niște persoane 
de pe lista cu suspecți, respectiv între Max Hastings și cei doi 
da Silva. Mai târziu îl voi suna pe Ravi şi o să ne gândim amân- 
doi la ce ar putea însemna acest posibil triunghi. 


Dar, în clipa asta, atenţia mea trebuie să se îndrepte spre 
Max. A minţit de prea multe ori și am un motiv bine întemeiat 
să cred că droga fete la petreceri și că se vedea în secret cu 
Andie, pe la spatele lui Sal, la Ivy House. 


Dacă aș fi nevoită să opresc proiectul chiar acum și să arăt pe 
cineva cu degetul, acesta ar fi îndreptat spre Max. El e suspec- 
tul numărul unu. 


Dar nu pot, pur și simplu, să merg și să vorbesc cu el despre toate 
astea; Max e un alt martor ostil, posibil unul cu un trecut violent. 


Nu va vorbi dacă nu am cu ce să-l șantajez. Deci va trebui să 
găsesc ceva prin singura metodă pe care o știu: urmărire ciber- 
netică serioasă. 


Trebuie să găsesc un mod de a intra pe profilul lui de 
Facebook și de a-i verifica fiecare postare şi fiecare fotografie, 

încercând să dau de orice ar putea face o legătură între el şi 
Andie sau Ivy House, sau faptul că droga fete. 


Ceva ce aş putea folosi ca să-l oblig să vorbească sau, și mai 
bine, cu care să mă duc direct la poliţie. 


Trebuie să ajung la setările de confidenţialitate ale lui Nancy 
Tangotits (alias Max). 


% Capitolul 
douăzeci şi cinci 


Pip a aşezat ceremonios şi cu o precizie exagerată cuțitul şi 
furculița pe farfurie. 

— Acum pot să plec de la masă? şi-a întrebat mama, care o 
privea încruntată. 

— Nu văd ce-i cu graba asta, a zis ea. 

— Sunt chiar în mijlocul proiectului şi vreau să termin ce 
mi-am propus până merg la culcare. 

— Du-te atunci, rază de soare! a zâmbit tatăl ei, întinzându-se 
ca să pună resturile lui Pip în propria-i farfurie. 

— Vic! 

Acum mama şi-a întors privirea încruntată spre el, în timp 
ce Pip s-a ridicat şi a mutat scaunul la loc. 

— Oh, dragă, unii oameni trebuie îşi fac griji în legătură cu 
copiii lor pentru că se grăbesc să plece de la cină ca să-şi injec- 
teze heroină în ochi. Fii recunoscătoare că sunt doar teme! 

— Ce e heroina? s-a auzit vocea ascuţită a lui Josh în timp 
ce Pip părăsea încăperea. 

Suia câte două trepte deodată, lăsându-l pe Barney, care o 
urmărea, la baza scărilor, privind-o confuz cum se îndrepta 
spre acel loc interzis câinilor. 

La cină, avusese ocazia să se gândească la toate lucrurile 
legate de Nancy Tangotits, iar acum avea o idee. 

Pip a închis ușa dormitorului ei, şi-a scos telefonul și a apelat. 

— Bună, muchacha! a răspuns Cara. 

— Bună! a zis Pip. Chefuieşti prin oraş sau ai câteva minute 
ca să mă ajuţi cu o şmecherie? 

— Ştii bine că mereu sunt disponibilă când vine vorba de 
şmecherii. De ce-ai nevoie? 

— E şi Naomi? 

— Nu, e prin Londra. De ce? 

Un ton de suspiciune în vocea Carei. 

— În regulă, juri să păstrezi secret? 

— Mereu. Ce e? 

Pip a zis: 

— Am auzit zvonuri despre vechile petreceri-catastrofă 
care mi-ar putea oferi o pistă pentru proiectul meu. Dar am 
nevoie de dovezi, iar aici intervine şmecheria. 

Spera că îşi jucase corect cartea, evitând numele lui Max 
şi minimalizând suficient de mult problema, astfel încât Cara 
să nu-și facă griji în legătură cu sora ei, dar, în același timp, să 
devină curioasă. 

— Ooo, ce zvonuri? a întrebat ea. 

Pip o cunoştea prea bine. 

— Deocamdată nimic foarte consistent. Dar am nevoie să 
mă uit prin poze de la catastrofe. Cu asta am nevoie să mă ajuţi. 

— Bine, dă-i drumul! 

— Profilul lui Max Hastings e o diversiune, ştii tu, pentru 
angajări și pentru universităţi. Însă profilul lui adevărat e sub 
un nume fals şi are setări foarte stricte. Pot să văd doar postări 
în care era etichetată şi Naomi. 

— Iar tu vrei să mă conectez cu profilul lui Naomi ca să te 
poţi uita prin pozele vechi ale lui Max? 

— Bingo! a zis Pip, stând pe patul ei şi trăgându-şi laptopul 
lângă ea. 

— Se poate rezolva, a ciripit Cara. Practic, nu o spionăm pe 
Naomi, ca atunci când trebuia să aflu dacă tipul care semăna 
cu Benedict Cumberbatch era noul ei iubit. Deci, practic, asta 

nu încalcă nicio regulă, tati. În plus, Nai ar trebui să înveţe 
să-şi mai schimbe parola din când în când, o are pe aceeași 
pentru toate. 

— Poţi să ajungi la laptopul ei? a întrebat Pip. 

— Chiar acum îl deschid. 

O pauză umplută de zgomotul produs de taste apăsate şi de 
mouse. Acum, Pip şi-o putea imagina pe Cara, cu moţul acela 
ridicol şi mult prea mare pe care îl avea mereu în vârful capului 
atunci când era îmbrăcată în pijamale. Care, în cazul Carei, se 
întâmpla pe cât de des posibil. 

— În regulă, încă e conectată. Am intrat. 

— Poţi apăsa pe setările de confidenţialitate? a întrebat Pip. 

— Da. 

— Debifează căsuţa din dreptul lui Alertă conectare ca să nu 
afle că mă conectez de pe un alt dispozitiv. 

— Gata! 

— Bine! a zis Pip. Asta e tot! 

— Păcat! a zis Cara. Asta a fost mult mai incitant decât cer- 
cetările pentru CPE-ul meu. 

— Ei bine, poate nu ar fi trebuit să îl faci după şablon, a 
comentat amuzată Pip. 

Cara i-a dat apoi adresa de e-mail a lui Naomi, iar Pip a 
introdus-o în pagina de conectare a Facebook-ului. 

— Parola ei e Isobel0610, a zis Cara. 

— Excelent! a zis Pip şi a tastat-o. Mulţumesc, camarade! 
Pe loc repaus! 

— Da, să trăiţi! Deşi, dacă află Naomi, să ştii că imediat dau 
vina pe tine. 

— Înţeles! a zis Pip. 

— În regulă, Plops, vorba lui tata. Zi-mi dacă găsești ceva 
interesant. 

— Bine! a asigurat-o Pip, chiar dacă ştia că nu poate. 

A lăsat telefonul şi, aplecându-se spre laptop, a apăsat pe 
butonul pentru conectare. 

Uitându-se rapid la noutăţile de pe peretele lui Naomi, a ob- 
servat că, la fel ca la ea, era plin cu pisici făcând lucruri prosteşti, 
videoclipuri cu rețete şi postări cu citate motivaţionale cu greşeli 
gramaticale, scrise peste poze cu asfinţituri. 

Pip a scris Nancy Tangotits în bara de căutări şi a apăsat pe 
profilul lui Max. Cerculeţul rotativ pentru încărcarea paginii a 
dispărut, iar profilul i-a fost afişat, umplut de culori şi de feţe. 

Nu i-a luat prea mult timp ca să-şi dea seama de ce Max 
avea două profiluri. Cu siguranţă nu dorea ca părinţii lui să 
vadă ce făcea el când nu era acasă. Erau atât de multe poze 
cu el în cluburi și prin baruri, cu părul lui blond lipit de frun- 
tea-i transpirată, cu maxilarul încordat şi cu privirea amețită 
şi tulbure! Pozând cu mâinile în jurul fetelor, scoțând limba la 
cameră, cu picături de băutură vărsate pe haine. Iar acelea erau 
doar cele recente din cronologia lui. 

Pip a apăsat click pe pozele lui Max şi a început să deruleze 
până la cele din anul 2012. Cam la fiecare optzeci de poze tre- 
buia să aştepte după cele trei bare de încărcare ca să se aven- 
tureze şi mai mult în trecutul lui Nancy Tangotits. Cam toate 
erau la fel; cluburi, baruri, privire tulbure. Un scurt răgaz de la 
activitățile nocturne ale lui Max cu o serie de poze dintr-o ex- 
cursie la schi, Max stând în zăpadă şi purtând doar un costum 
de baie în stil Borat. 

Derulatul a durat atât de mult, încât Pip şi-a luat telefonul 
şi a apăsat pe butonul Redă al unui nou episod din documen- 
tarul preferat despre crime, la care era pe la jumătate. În cele 
din urmă a ajuns şi la pozele din anul 2012, însă a mai derulat 
o vreme până la cele din luna ianuarie, înainte să se uite cu 
atenţie şi să o analizeze pe fiecare în parte. 

Cele mai multe fotografii erau cu Max alături de alți oa- 
meni, zâmbind în prim-plan sau în mijlocul unei mulțimi care 


Crima perfectă. Instrucţiuni pentru fete cuminţi 273 


râdea în timp ce el făcea ceva stupid. Naomi, Jake, Millie şi Sal 
erau principalii lui parteneri. O vreme, Pip s-a holbat la o poză 
cu Sal, etalându-şi zâmbetul strălucitor în fața camerei, în timp 
ce Max îl lingea pe obraz. Privirea ei se plimba de la un băiat la 
altul, amândoi beți şi fericiţi, căutând orice indiciu, cât de mic, 
al posibilelor şi tragicelor secrete care existau între ei. 

Pip a insistat mult pe imaginile în care erau mai multe per- 
soane, încercând să descopere faţa lui Andie pe fundal sau 
orice obiect suspect în mâna lui Max, sau pe el prea aproape de 
băutura vreunei fete. A apăsat click înainte şi înapoi prin atât 
de multe poze de la petreceri, transformându-le parcă într-o 
carte animată, încât o dureau ochii din cauza luminii albe și 
scăzute a laptopului. Până în momentul în care a apăsat pe să- 
geata din dreapta către o poză din acea seară, şi totul a devenit 
clar din nou. 

Pip s-a aplecat spre laptop. 

Max făcuse şi postase zece poze în noaptea dispariţiei lui 
Andie. Pip a recunoscut imediat hainele tuturor și canapeaua 
din casa băiatului. Plus trei adăugate de Naomi şi şase de Millie, 
asta însemna un total de nouăsprezece poze din acea noapte, 
nouăsprezece poze care s-au suprapus ultimelor ore din viața 
lui Andie Bell. 

Pip a început să tremure şi şi-a tras plapuma peste picioare. 
Pozele erau cam de acelaşi tip cu cele pe care le făcuseră Millie 
şi Naomi: Max şi Jake cu joystick-urile în mâini holbându-se în 
afara cadrului, Millie şi Max cu filtre amuzante pe feţe, Naomi 
pe fundal, căscând gura în telefon şi fără să aibă habar de poza 
care se făcea în spatele ei. Patru cei mai buni prieteni, însă fără 
al cincilea. Se presupune că Sal era afară, ucigând pe cineva, în 
loc să se prostească cu ei. 

Atunci a fost momentul în care Pip a observat. Când fuseseră 
doar Millie şi Naomi, fusese o simplă coincidenţă, dar acum, 
că se uita şi la Max, a depistat un tipar. Toţi trei îşi postaseră 

pozele din acea noapte, luni, pe 23, între ora 21:30 şi 22:00: Nu 
era puțin ciudat că, în mijlocul întregii nebunii cu dispariţia 
lui Andie, hotărâseră toți să posteze poze cam în acelaşi timp? 
Şi ce rost avea să posteze acele poze? Naomi spusese că ea și 
ceilalți deciseseră luni seară să spună poliției adevărul despre 
alibiul lui Sal; oare postatul acestor poze a fost primul pas în 
acea decizie? Ca să înceteze să mai ascundă absenţa lui Sal? 

Pip a făcut câteva observaţii în legătură cu pozele pos- 
tate, apoi a apăsat pe butonul Salvează şi a închis laptopul. Se 
pregătea să meargă la somn, întorcându-se din baie cu periuța 
de dinţi în gură, fredonând, în timp ce-şi scria lista cu lucrurile 
de făcut pentru ziua următoare. Termină eseul despre Margaret 
Atwood era subliniat de trei ori. 

Ghemuită în pat, a citit trei paragrafe dintr-o carte, înainte ca 
oboseala să înceapă să amestece cuvintele între ele, făcându-le să 
i se pară ciudate şi nefamiliare. A reuşit doar să stingă lumina 
înainte să o ia somnul cu totul. 


O pufnitură şi o smucitură de picior au făcut-o pe Pip să se ri- 
dice din pat ca arsă. S-a rezemat de tăblia patului şi s-a frecat la 
ochi în timp ce se aduna. A apăsat butonul Acasă al telefonului 
ei, iar lumina ecranului a orbit-o. Era 4:47 dimineaţa. 

Ce o trezise? Fusese o vulpe lătrând afară? Un vis? 

Ceva i s-a ivit atunci pe vârful limbii şi în adâncul minții. 
Un gând vag: prea tulbure, sâcâitor şi degenerat pentru a-l ex- 
prima în cuvinte, ţinând cont că tocmai se trezise. Însă ştia 
unde bătea. 

Pip s-a dat jos din pat. Aerul rece din cameră îi înțepa parcă 
pielea dezvelită, transformându-i respiraţia în aburi. Şi-a apu- 
cat laptopul de pe birou şi l-a luat cu ea în pat, înfăşurându-se 
cu plapuma ca să-i fie cald. L-a deschis, fiind din nou orbită de 
lumină argintie. Aruncând o privire pe ecran, a deschis Face- 
book-ul. Cum încă era conectată cu contul lui Naomi, a intrat 

din nou pe profilul lui Nancy Tangotits şi a căutat pozele din 
acea noapte. 

S-a uitat la toate deodată, apoi din nou la fiecare, însă fără 
grabă. S-a oprit la penultima. Toți cei patru prieteni erau 
prezenţi în ea. Naomi stătea cu spatele la cameră, uitându-se 
în jos. Deşi era în fundalul pozei, îi puteai observa telefonul 
din mâini, afişând ecranul de blocare şi având mici cifre albe 
pe el. Ţinta pozei erau Max, Millie şi Jake, aşezaţi pe canapea şi 
zâmbind, în timp ce Millie îi cuprinsese pe băieţi cu braţele pe 
după umeri. Max încă ţinea un joystick în mână, iar mâna lui 
Jake aproape că ieşea din cadru. 

Pip tremura, însă nu era din cauza frigului. 

Camera trebuie să fi fost la cel puţin doi metri distanță de 
prietenii rânjind ca să prindă atât de multe în cadru. 

Iar în tăcerea nestingherită a nopţii, Pip a şoptit: 

— Cine a făcut poza? 


Capitolul 
~ zi gs o 
douăzeci şi şase 


Era Sal. 

Fl trebuia să fie. 

În ciuda frigului, prin corpul lui Pip sângele îi curgea fier- 
binte, circulând cu viteză și ciocănindu-i parcă prin inimă. 

Se mişca mecanic, mintea fiindu-i inundată de gânduri stri- 
gând inteligibil unele peste altele. Dar, cumva, mâinile ei știau ce 
trebuiau să facă. Câteva minute mai târziu, descărcase pe laptop 
versiunea de încercare a programului Photoshop. Pip a salvat 
poza lui Max şi a deschis-o în program. Urmărind un tutorial 
on-line al unui bărbat cu un puternic accent irlandez, a mărit 
poza şi apoi a modificat contrastul. 

I s-a făcut pielea de găină. S-a dat în spate şi a suspinat adânc. 

Nu era nicio îndoială. Micile cifre de pe ecranul telefonului 
lui Naomi atestau faptul că era ora 00:09. 

Ei ziseseră că Sal plecase pe la 22:30, dar uite-i, toţi cei 
patru prieteni la nouă minute după miezul nopţii, încadraţi 
în poză, niciunul din ei neavând posibilitatea să facă poza de 
unul singur. 

Părinţii lui Max nu erau acasă în acea noapte şi nu mai fu- 
sese nimeni altcineva, asta e ceea ce ziceau ei mereu. Erau doar 
ei cinci până când Sal plecase pe la ora 22:30 ca să meargă să-şi 
ucidă iubita. 

Şi aici, chiar în faţa lui Pip, era dovada faptului că era o 
minciună. Era o a cincea persoană acolo după miezul nopții. 
Şi cine altcineva ar fi putut fi în afară de Sal? 

Pip a derulat până în capătul de sus al imaginii mărite. În 
spatele canapelei, pe peretele opus, era o fereastră. Şi chiar în 
centrul ei se putea observa blițul camerei telefonului. Nu pu- 
teai distinge silueta care ţinea telefonul din cauza întunericului 
de afară. Dar, chiar în spatele fâşiilor de lumină albă, era o aură 
slabă a unui albastru reflectat. Același albastru precum cel al 
tricoului pe care îl purta Sal în acea noapte, cel pe care Ravi 
încă îl mai poartă uneori. Stomacul i s-a întors pe dos în mo- 
mentul în care s-a gândit la numele lui, imaginându-și privirea 
băiatului în momentul în care avea să vadă această fotografie. 

A extras poza mărită într-un document şi a tăiat-o doar cât 
să o arate pe Naomi cu telefonul ei pe o pagină, şi bliţul din 
geam pe altă pagină. În paralel cu imaginea salvată în original, 
le-a printat la imprimanta wireless de pe biroul ei. Se uita din 
pat cum imprimanta scuipa fiecare pagină în parte, scoțând 
un sunet domol, precum locomotivele cu aburi. Pip şi-a închis 
ochii doar pentru un moment, ascultându-l. 


— Pips, pot să intru ca să aspir? 

Ochii lui Pip s-au deschis larg. S-a ridicat din poziţia ei 
prăbuşită, întreaga parte dreaptă a corpului durând-o de la ni- 
velul coapsei până la gât. 

— Încă eşti în pat? a întrebat mama ei, deschizând ușa. E 
13:30, leneşo! Credeam că eşti trează deja. 

— Nu... eu..., a bălmăjit Pip, cu gâtul uscat şi iritat. Am fost 
doar obosită, nu mă simt prea bine. Ai putea să începi cu ca- 
mera lui Josh mai întâi? 

Mama a făcut o pauză și s-a uitat la ea, privirea-i blândă 
trădând îngrijorare. 

— Nu te surmenezi, nu-i aşa, Pip? a întrebat ea. Am mai 
vorbit despre asta. 

— Nu, promit! 

Mama a închis uşa, iar Pip s-a dat jos din pat, aproape 
dărâmându-şi laptopul. S-a îmbrăcat, trăgându-şi salopeta 
peste o bluză verde, şi s-a pieptănat. A luat cele trei poze prin- 
tate, le-a pus într-un dosar de plastic şi l-a vârât în rucsac. 
Apoi, a derulat în apelurile recente şi a sunat. 

— Ravi! 

— Care-i treaba, sergent? 

— În zece minute ne întâlnim în faţa casei tale. O să te 
aştept în maşină. 

— În regulă. Azi ce avem în meniu, şi mai mult şantaj? O 
porţie de intrare prin efra... 

— E serios! Să fii afară în zece minute! 


Aşezat pe scaunul pasagerului, cu capul aproape atingând pla- 
fonul maşinii, Ravi se holba cu gura căscată la pozele printate 
din mâinile lui. 

A durat mult până a zis ceva. Stăteau în linişte, iar Pip se 
uita cum Ravi trecea cu degetul peste reflexia neclară şi albas- 
tră de pe fereastră. 

— Sal nu a minţit niciodată poliţia, a zis el în cele din urmă. 

— Nu, nu a făcut-o, a confirmat Pip. Eu cred că a plecat de 
acasă de la Max pe la 00:15, aşa cum a zis iniţial. Prietenii lui 
au fost cei care au minţit. Nu știu de ce, dar în acea zi de marţi 
au minţit şi i-au luat alibiul. 

— Asta înseamnă că e nevinovat, Pip! a exclamat Ravi cu 
ochii lui mari şi rotunzi aţintiţi asupra fetei. 

— De aceea suntem aici, ca să verificăm, haide! 

Pip a deschis portiera şi a ieşit din maşină. ÎI luase pe Ravi şi 
îl adusese direct aici, parcând pe acostamentul cu iarbă al Wyvil 
Road, cu avariile pornite. Ravi a închis portiera maşinii şi s-a 
luat după Pip în timp ce aceasta a pornit-o de-a lungul străzii. 

— Cum verificăm asta? 

— Trebuie să fim siguri, Ravi, înainte să considerăm că 
acesta este adevărul adevărat, a zis Pip, potrivindu-și paşii cu 
ai lui. Şi singura cale prin care putem fi siguri de asta e să re- 
facem traseul din seara crimei. Ca să vedem dacă, ţinând cont 
de noua oră de plecare a lui Sal, ar fi avut suficient timp ca să 
o ucidă sau nu. 

Au făcut stânga spre Tudor Lane şi au mers până în fața 
casei lui Max Hastings, acolo unde începuse toată chestia asta, 
acum cinci ani şi jumătate. 

Pip şi-a scos telefonul. 

— Ar trebui să oferim acuzatului prezumpţia de nevinovăție, 
a zis ea. Să presupunem că Sal a plecat de la Max chiar după ce 
a făcut poza, la zece minute după miezul nopţii. La ce oră zicea 
tatăl tău că Sal a ajuns acasă? 

— Cam pe la ora 00:50, a răspuns el. 

— În regulă. Hai să ne permitem să zicem că şi-a amintit 
greşit şi că era mai degrabă 00:55. Ceea ce înseamnă că Sal a 
avut la dispoziţie patruzeci şi cinci de minute, de la ușă la uşă. 
Trebuie să ne mişcăm rapid, Ravi, să folosim timpul minim 
posibil ca s-o ucidem şi să scăpăm de cadavrul ei. 

— Într-o zi de duminică, adolescenţii normali stau acasă şi 
se uită la TV, a zis el. 

— Corect, pornesc cronometrul... Acum! 

Pip s-a întors pe călcâie şi a pornit înapoi pe strada de pe care 
veniseră, cu Ravi alături. Cadenţa paşilor ei se încadra undeva 
într-un mers rapid şi alergare lentă. Opt minute şi patruzeci şi 
şapte de secunde mai târziu, au ajuns la mașina ei, iar inima-i deja 
pompa cu putere. Ăsta fusese punctul de interceptare. 

— În regulă! 

Pip a pornit maşina şi au luat-o din loc. 

— Deci, asta e maşina lui Andie, iar ea tocmai s-a întâlnit 
cu Sal. Să zicem că a avut viteză mai mare şi că a ajuns mai 

repede la el. Acum mergem în primul loc liniștit, acolo unde, 
teoretic, ar fi avut loc crima. 

Nu a condus mult, înainte ca Ravi să arate cu degetul. 

— Acolo! a zis el. Ăla e un loc liniştit şi retras, opreşte aici! 

Pip a tras pe dreapta pe un drum îngust de ţară, mărginit de 
garduri vii înalte. Un indicator îi anunţa faptul că acel drum cu o 
singură bandă ducea spre o fermă. Pip a oprit mașina într-un loc 
larg, în care gardul viu era întrerupt, şi a zis: 

— Acum ieşim! Nu au găsit deloc sânge în partea din față a 
maşinii, doar în portbagaj. 

Pip s-a uitat la cronometrul ticăind, în timp ce Ravi a în- 
conjurat maşina ca să o întâlnească pe partea ei: 15:29, 15:30... 

— În regulă, a zis ea. Să zicem că fix acum se ceartă. Lu- 
crurile o iau razna. Poate în legătură cu faptul că Andie vindea 
droguri sau în legătură cu tipul secret mai în vârstă. Sal e supă- 
rat, Andie vociferează. 

Pip dondăne ceva fără sens, dând din mâini ca să treacă 
timpul din scena imaginară. 

— Şi cam în acest moment, poate că Sal găseşte o piatră pe 
stradă sau un obiect dur în mașina lui Andie. Sau poate că fără 
nicio armă. Hai să-i dăm cel puţin patru zeci de secunde ca să 
o ucidă! 

Au aşteptat. 

— Iar acum Andie e decedată, a zis Pip, arătând în jos spre 
drumul cu pietriș, apoi continuă: El deschide portbagajul, apoi 
o ridică. 

Pip a deschis portbagajul, apoi s-a aplecat şi a ţinut braţele 
întinse, luându-și suficient timp cât să ridice trupul invizibil. 

— O pune în portbagaj, acolo unde a fost găsit sângele. 

Pip şi-a aşezat mâinile pe tapiţeria portbagajului, apoi a 
păşit în spate ca să-l închidă. 

— Acum înapoi în maşină! a zis Ravi. 

Pip a verificat apoi cronometrul, 20:02, 20:03... A băgat în 
marșarier şi a dat cu spatele până pe strada principală. 

— Sal conduce acum, a zis ea. Amprentele lui au fost găsite 
pe volan şi în jurul bordului. Se gândeşte cum să scape de cada- 
vrul ei. Cea mai apropiată zonă împădurită e Lodge Wood. Deci, 
poate că a venit aici de pe strada Wyvil Road, a adăugat Pip, 
făcând curba şi observând pădurea pe partea stângă. 

— Dar ar fi fost nevoit să găsească un loc din care să ajungă 
repede cu maşina, undeva aproape de pădure, a zis Ravi. 

Vreme de câteva minute au mers paralel cu pădurea, cău- 
tând, până când strada s-a întunecat sub un tunel format din 
coroanele copacilor de pe ambele părți. 

— Acolo! au exclamat amândoi. 

Pip a semnalizat și a tras pe dreapta, pe acostamentul aco- 
perit cu iarbă care delimita pădurea. 

— Sunt sigură că poliţia a căutat pe aici de sute de ori, având 
în vedere că asta e cea mai apropiată pădure de casa lui Max, a 
zis ea. Dar să zicem că Sal a reuşit cumva să-i ascundă trupul 
pe undeva prin zonă. 

Pip şi Ravi au coborât din maşină încă o dată. 

26:18 

— Acum el deschide portbagajul şi o scoate afară. 

Pip a recreat acțiunea, observând cum mușchii maxilarului lui 
Ravi se încleştau, apoi se relaxau. Probabil că avusese coşmaruri 
cu o astfel de scenă, fratele lui mai mare cu suflet bun, trăgând un 
cadavru însângerat prin pădure. Dar poate că, după ziua de azi, nu 
ar mai trebui niciodată să-şi imagineze. 

— Sal ar fi trebuit să o ducă destul de mult înăuntrul pădu- 
rii, departe de stradă, a zis ea. 

Pip a mimat cum trăgea de cadavrul ei, cu spatele îndoit, 
clătinându-se uşor înapoi. 


282 HOLLY JACKSON 


— Aici e un loc destul de ferit față de stradă, a zis Ravi în 
momentul în care Pip o „târâise” cam vreo şaizeci de metri 
printre copaci. 

— Da, îi dă drumul lui Andie. 

29:48 

— În regulă, a zis ea, deci groapa a fost mereu o problemă, 
cum ar fi avut suficient timp la dispoziţie să facă una suficient 
de adâncă? Dar, acum că suntem aici, a cugetat Pip, uitându-se 
la copacii din jur, sunt câţiva copaci puşi la pământ în pădurea 
asta. Poate că nu a trebuit să sape prea mult. Poate că a găsit 
o mică groapă gata pregătită. Precum acolo! a arătat ea cu de- 
getul spre o groapă acoperită cu muşchi şi străpunsă de o în- 
câlceală de rădăcini bătrâne şi uscate, încă ataşate de un copac 
lung şi prăbuşit. 

— Ar fi fost nevoit să o facă mai adâncă, a zis Ravi. Trupul 
lui Andie nu a fost găsit. Hai să lăsăm să treacă trei sau patru 
minute pentru săpat! 

— De acord! 

După ce au trecut acele câteva minute, Pip a „târât” corpul 
lui Andie în groapă. 

— Apoi ar fi trebuit să o umple, să o acopere cu țărână şi cu 
tot felul de resturi. 

— S-o facem atunci, a zis Ravi, cu o expresie hotărâtă. 

Şi-a înfipt vârful bocancului în țărână, stârnind un nor îne- 
căcios de praf. 

Pip s-a luat după el, împingând pământ, frunze şi crenguţe 
ca să acopere mica groapă. Ravi era în genunchi, împingând cu 
ambele mâini pământ pe lângă şi peste corpul lui Andie. 

— În regulă! a zis Pip după ce a terminat, cu privirea-i 
ațintită la ceea ce fusese cândva o groapă. Deci, acum că a în- 
gropat-o, Sal ar trebui să se întoarcă. 

37:59 

Au fugit înapoi la maşina lui Pip şi au urcat, împrăştiind 
noroi pe podea. Pip s-a întors din trei mișcări, înjurând în mo- 
mentul în care au fost claxonaţi de un 4x4 nerăbdător să treacă, 
iar urechile i-au ţiuit pe tot parcursul drumului. 

În momentul în care au ajuns înapoi pe Wyvil Road, a zis: 

— Chiar acum Sal conduce spre Romer Close, fix acolo 
unde, din întâmplare, locuieşte Howie Bowers. Şi apoi aban- 
donează maşina lui Andie. 

Au ajuns acolo în doar câteva minute, iar Pip a parcat oa- 
recum ferit de bungalow-ul lui Howie. În urma lor, a încuiat 
maşina. 

— Şi acum mergem spre casa mea, a zis Ravi, încercând să 
ţină pasul cu Pip, care aproape că alerga. 

Amândoi se concentrau prea mult pe cuvinte, cu privirile 
ațintite asupra paşilor lor apăsaţi, călcând pe presupusele urme 
ale lui Sal. 

Au ajuns în fața casei familiei Singh, încălziți şi fără aer. O 
pojghiţă de transpiraţie îi gâdila buza de sus a lui Pip. A şters-o 
cu mâneca și şi-a scos telefonul. 

A apăsat pe butonul de oprire al cronometrului. Numerele tre- 
ceau cu viteză prin ea, ajungându-i până-n stomac, acolo unde au 
început să se răscolească. Şi-a ridicat privirea spre Ravi. 

— Ce? 

Băiatul se holba şi aştepta nerăbdător. 

— Deci, a zis Pip, i-am oferit lui Sal limita superioară de 
patruzeci şi cinci de minute între cele două locuri. Iar reconsti- 
tuirea noastră a fost făcută în cele mai apropiate locuri posibile 
şi într-o manieră neînchipuit de punctuală. 

— Da, a fost cea mai rapidă crimă. Şi? 

Pip a ţinut telefonul întins şi i-a arătat cronometrul. 

— Cincizeci şi opt de minute şi nouăsprezece secunde, a 
citit Ravi cu voce tare. 

— Ravi! 

Pip a zâmbit larg. 

— Sal nu ar fi putut face asta sub nicio formă. E nevinovat, 
poza o dovedeşte! 

— La naiba! a rostit băiatul, apoi a făcut un pas în spate şi 
şi-a acoperit gura, clătinând din cap. El chiar nu a făcut-o! Sal 
e nevinovat! 

Apoi a scos un sunet gutural şi ciudat care devenea din ce 
în ce mai zgomotos. A izbucnit în hohote de râs, rapid şi oare- 
cum umbrit de neîncredere. Zâmbetul i s-a întins atât de încet 
pe faţă, ca şi cum i se contracta mușchi cu muşchi. A râs din 
nou, sunetul fiind unul pur şi cald de această dată, iar Pip s-a 
îmbujorat toată. 

Şi apoi, uitându-se la cer, cu soarele luminându-i fața, acel 
râs s-a transformat într-un țipăt. Urla către cer, cu gâtul încor- 
dat şi cu ochii închişi. 

Oamenii de peste drum l-au privit speriaţi şi şi-au tras per- 
delele de la ferestrele caselor. Însă Pip ştia că lui nu-i păsa. Şi 
nici ei, uitându-se la el în sălbăticia lui, un moment confuz de 
fericire şi de supărare. 

Ravi a privit-o din nou, iar urletul s-a transformat din nou 
în râs. A luat-o pe sus, iar ea a simțit că o cuprinde un senti- 
ment plăcut. Pip a râs şi ea, cu lacrimi în ochi, în timp ce el o 
tot învârtea. 

— Am reuşit! a zis el, aşezând-o jos atât de neîndemânatic, 
încât fata aproape a căzut. Simţindu-se dintr-odată ruşinat, a 
făcut un pas înapoi, în timp ce-şi ştergea ochii, şi a continuat: 
Noi chiar am reuşit. E suficient? Putem să mergem la poliție 
cu acea poză? 

— Nu ştiu! a zis Pip. 

Nu voia să-i fure această fericire, dar chiar nu ştia. 

— Poate că e suficient să-i convingem să redeschidă 
cazul, poate că nu. Dar avem nevoie de răspunsuri mai întâi. 

Trebuie să ştim de ce au minţit prietenii lui Sal. Şi de ce i-au 
luat alibiul. Haide! 

Ravi a făcut un pas, apoi a ezitat. 

— Adică să o întrebi pe Naomi? 

Ea a aprobat din cap, iar el s-a tras înapoi. 

— Cred că ar trebui să mergi singură! a zis el. Naomi nu 
va vorbi dacă voi fi şi eu acolo. Fizic, chiar nu va putea vorbi. 
M-am ciocnit de ea anul trecut şi a izbucnit în lacrimi doar 
uitându-se la mine. 

— Eşti sigur? a întrebat Pip. Dar tu, dintre toţi, chiar meriţi 
să afli de ce. 

— Aşa trebuie să fie, ai încredere în mine! Ai grijă, sergent! 

— În regulă. O să te sun imediat după. 

Pip nu era foarte sigură cum să plece de lângă el. I-a atins 
braţul şi apoi, pur şi simplu, s-a îndepărtat, păstrând în suflet 
amintirea chipului lui Ravi. 


Capitolul 
douăzeci şi şapte 


Pip s-a îndreptat spre maşina ei de pe Romer Close, drumul 
înapoi fiind mult mai uşor. Mai ușor pentru că acum știa sigur. 
Şi o putea zice în gând. Sal Singh nu o ucisese pe Andie Bell. 
Ca o mantra pentru a-i uşura pașii. 

A sunat-o pe Cara. 

— Bună, bună, dulceaţă! a răspuns Cara. 

— Ce faci în clipa asta? a întrebat Pip. 

— De fapt, sunt cu Naomi şi Max, ne facem temele. Ei lu- 
crează la CV-urile lor, iar eu mă chinui cu CPE-ul. Ştii că nu 
mă pot concentra dacă sunt singură. 

Inima lui Pip a început să bată mai tare. 

— Max şi Naomi sunt acolo? 

— Da! 

— E şi tatăl tău? 

— Nu, e la mătuşa mea, Lila, stă acolo toată după-amiaza. 

— În regulă! Vin acolo! a zis Pip. Ajung în zece minute. 

— Malefic, o să pot să fur din concentrarea ta. 

Pip a spus la revedere şi a închis. Se simţea oarecum vino- 
vată față de Cara, pentru că era acolo, iar, de acum, avea să 
fie implicată în orice urma să iasă la iveală. Deoarece Pip nu 
venea cu un adaos de concentrare la clubul de teme. Venea cu 
o ambuscadă. 


Cara i-a deschis uşa; purtând pijamalele ei cu pinguini şi papu- 
cii în formă de labe de urs. 

— Chica, a zis ea, ciufulindu-i părul deja nearanjat. O dumi- 
nică fericită îţi doresc! Mi club de lecţii es su club de lecţii. 

Pip a închis uşa şi a urmat-o în bucătărie. 

— Am interzis vorbitul, a zis Cara, ţinând uşa deschisă pen- 
tru ea. Și să nu tastezi prea zgomotos, aşa cum face Max. 

Pip a păşit în bucătărie. Max şi Naomi stăteau la masă, unul 
lângă celălalt, cu laptopurile şi cu foile înșirate în faţa lor. Cu 
ceşti aburinde de ceai în mâini. Locul Carei era pe partea cea- 
laltă a mesei; un vraf de hârtii împrăștiate, carneţele şi pixuri 
pe tastatură. 

— Bună, Pip! a salutat-o zâmbind Naomi. Ce mai faci? 

— Bine, mulțumesc! a zis Pip, cu vocea dintr-odată groasă 
şi țâfnoasă. 

În momentul în care Pip s-a uitat la Max, acesta și-a întors 
imediat privirea, holbându-se la ceaiul lui colorat. 

— Bună, Max, a zis ea apăsat, forțându-l să se uite înapoi 
la ea. 

Băiatul a schițat un zâmbet cu gura închisă, unul care ar fi 
părut un salut pentru Cara şi Naomi, dar ea ştia că era doar o 
strâmbătură. 

Pip s-a apropiat de masă şi a dat drumul rucsacului pe ea, 
chiar vizavi de Max. Geanta a scos un zgomot puternic atunci 
când a lovit suprafața mesei, făcând ca ecranele tuturor celor 
trei laptopuri să tremure din balamale. 

— Pip chiar iubeşte temele, i-a explicat Cara lui Max. Atât 
de agresiv! 

Cara s-a aşezat înapoi în scaunul ei şi a mişcat puţin mouse-ul 
ca să-şi scoată laptopul din modul de veghe. 

— Ei bine, ia loc, a zis ea, folosindu-și piciorul ca să tragă 
un scaun de sub masă. 

Picioarele lui s-au târât zgomotos pe podea. 

— Ce e, Pip? a întrebat Naomi. Vrei un ceai? 

— La ce te uiţi? a intervenit Max. 

— Max! 

Naomi l-a lovit tare peste braţ cu un teanc de foi. 

Cu coada ochiului, Pip putea observa confuzia de pe faţa 
Carei. Însă nu-şi lua privirea de la Naomi şi Max. Putea simţi 
cum furia-i pulsa prin vene, iar nasul i se lăţise parcă, nările 
dilatându-i-se de mânie. Nu-și dăduse seama că aşa se va simţi 
până când nu le văzuse feţele. Se gândise că se va simţi eli- 
berată. Eliberată pentru că toată chestia asta era gata, că ea 
şi Ravi făcuseră ce-şi propuseseră. Însă fețele lor o făceau să 
clocotească pe interior. Acestea nu mai erau doar mici amă- 
geli şi nevinovate goluri de memorie. Totul fusese o minciună 
calculată, una care schimba vieţi. Un moment trădat de pixelii 
nemuritori. lar ea nu-şi va muta privirea şi nu se va aşeza până 
când nu va afla de ce. 

— Am venit mai întâi aici doar din politeţe! a spus Pip, iar 
vocea-i tremura. Deoarece, Naomi, mi-ai fost ca o soră. Max, 
ţie nu-ți datorez nimic. 

— Pip, despre ce vorbeşti? a întrebat Cara îngrijorată. 

Pip a deschis fermoarul rucsacului ei şi a scos dosarul de 
plastic. L-a deschis şi, întinzându-se peste masă, a aşezat cele 
trei pagini printate, în fața lui Max şi a lui Naomi. 

— Asta e şansa voastră să explicaţi înainte să merg la poliție. 
Ce ai de zis, Nancy Tangotits? a întrebat Pip în timp ce se uita 
spre Max. 

— Despre ce tot vorbeşti? a luat-o el în râs. 

— Asta-i poza ta, Nancy! E din noaptea în care Andie Bell 
a dispărut, nu-i aşa? 

— Da, a zis Naomi încet. Dar de ce... 

— Noaptea în care Sal a plecat de acasă de la Max la 22:30 
şi a ucis-o pe Andie? 

— Da, aşa e, a zis Max forțat. Şi ce tot încerci să spui? 

— Dacă o să taci din gură pentru o secundă şi o să te uiţi la 
fotografie, o să înţelegi ce vreau să zic, i-a trântit-o ea înapoi. 
Evident, nu eşti foarte atent la detalii, altfel nu ai mai fi postat 

asta. Deci, îți voi explica. Atât tu, cât şi Naomi, Millie şi Jake 
sunteți în poza asta. 

— Aşa, şi? a întrebat el. 

— Deci, Nancy, cine v-a făcut poza asta la toţi patru? 

Pip a observat ochii mari ai lui Naomi şi gura-i puţin des- 
chisă în timp ce se holba la poză. 

— Da, bine, a zis Max, poate că Sal a făcut poza. Nu e ca şi 
cum am zis că nu a fost deloc acolo. Trebuie să o fi făcut mai 
devreme, tot în acea noapte. 

— Drăguţă încercare, a zis Pip, dar... 

— Telefonul meu, a bâiguit Naomi, căreia îi picase faţa, ri- 
dicând poza. Ora de pe ecranul telefonului meu... 

Max a devenit tăcut deodată, uitându-se în jos la pozele 
printate cu maxilarul încordat. 

— Ei bine, abia poţi să vezi cifrele alea. Cred că ai falsificat 
poza asta, a zis el. 

— Nu, Max! Am luat-o de pe pagina ta de Facebook fix 
aşa cum era. Nu te îngrijora, m-am documentat în legătură cu 
asta: poliția o poate accesa chiar dacă o ştergi. Sunt sigură că 
ofiţerii vor fi interesaţi s-o vadă. 

Naomi s-a întors spre Max, îmbujorată. 

— De ce nu ai verificat cum trebuie? 

— Taci! a zis el încet, dar ferm. 

— Va trebui să-i zicem, a spus Naomi, împingându-şi îna- 
poi scaunul şi provocând un scârțâit îngrozitor care a trecut 
parcă prin Pip. 

— Taci, Naomi! a zis Max din nou. 

— O, Doamne! 

Naomi s-a ridicat în picioare şi a început să se plimbe agi- 
tată pe lângă masă. 

— Va trebui să-i zicem... 

— Nu mai vorbi! a apostrofat-o Max, ridicându-se în pi- 
cioare şi apucând-o de umeri. Nu mai spune nimic altceva! 

— O să se ducă la poliţie, Max. Vrei asta? a întrebat Naomi, 
cu lacrimile prelingându-i-se de-a lungul obrajilor. Trebuie 
să-i zicem! 

Max a inspirat adânc şi sacadat, privirea fiindu-i aţintită 
când asupra lui Naomi, când asupra lui Pip. 

— La naiba! a tipat el deodată, dându-i drumul lui Naomi 
şi lovind piciorul mesei. 

— Ce naiba se petrece aici? a întrebat Cara, trăgând-o pe 
Pip de mânecă. 

— Spune-mi, Naomi! 

Pip a văzut că Max s-a trântit înapoi pe scaunul lui, părul lui 
blond adunându-i-se în smocuri de-a lungul feţei. 

— De ce ai făcut asta? a întrebat-o el pe Pip. De ce nu ai 
lăsat totul așa cum era? 

Pip l-a ignorat. 

— Naomi, spune-mi! a insistat ea. Sal nu a plecat de acasă 
de la Max la zece şi jumătate în acea noapte, nu-i așa? A ple- 
cat la 00:15, exact așa cum a declarat poliţiei. Nu v-a rugat 
niciodată să minţiţi pentru el ca să-i oferiţi un alibi, el chiar 
avea unul. A fost cu voi. Sal nu a minţit niciodată poliţia, 
voi toţi aţi făcut-o în acea zi de marți. Aţi minţit ca să-i luaţi 
alibiul, nu-i aşa? 

Naomi strângea din ochi în timp ce lacrimile îi inundau fața. 
S-a uitat la Cara, apoi, încet, spre Pip. Şi a aprobat din cap. 

Pip a clipit. 

— De ce? 


Capitolul 
i douăzeci şi opt 


— De ce? a întrebat Pip din nou atunci când Naomi, cufundată 
în tăcere, continua să privească în pământ. 

— Cineva ne-a obligat, a suspinat ea. Cineva ne-a obligat 
s-o facem. 

— Ce vrei să zici? 

— Noi - eu, Max, Jake şi Millie - am primit mesaj în acea 
seară de luni. De la un număr necunoscut. Scria că trebuie 
să ştergem toate pozele cu Sal din noaptea în care a dispărut 
Andie şi să le încărcăm pe restul. Mai zicea că marţi, la şcoală, 
trebuia să îl rugăm pe director să sune la poliţie pentru că am 
vrea să declarăm ceva. Şi a trebuit să zicem că Sal a plecat de 
acasă de la Max la 22:30 şi că ne-a rugat să mințim pentru el. 

— Dar de ce aţi fi făcut asta? a întrebat Pip. 

— Pentru că..., a izbucnit Naomi în plâns în timp ce încerca 
să-şi suprime suspinele. Pentru că ştia ceva despre noi. Ceva 
rău ce am făcut. 

Naomi nu s-a mai putut stăpâni. Şi-a ascuns faţa în palme 
şi a început să plângă în hohote. Cara a sărit de pe scaun și 
a fugit la ea, punându-și mâinile în jurul taliei surorii ei. S-a 
uitat la Pip în timp ce o ţinea pe Naomi, care tremura palidă și 
cuprinsă de frică. 

— Max? a zis Pip. 

Max şi-a dres vocea, cu privirea aţintită pe mâinile-i agitate. 

— Noi, ăă... s-a întâmplat ceva în 2011. Ceva rău, ceva ce 
am făcut noi. 

— Noi? a pufnit Naomi. Noi, Max? Totul s-a întâmplat din 
cauza ta. Tu ne-ai băgat în aia și tu ai fost cel care ne-a forțat 
să-l lăsăm acolo. 

— Minţi! Toţi am fost de acord pe atunci, a zis el. 

— Eram în stare de şoc! Eram speriată! 

— Naomi? a zis Pip. 

— Noi... ăă, am mers la un club mic şi de rahat din 
Amersham, a zis ea. 

— La Imperial Vault? 

— Da. Şi am băut foarte mult. Iar atunci când s-a în- 
chis clubul, era imposibil să mai găseşti un taxi; eram cam 
șaptesprezece la coadă, iar afară era foarte frig. Aşa că Max, 
care ne-a dus acolo pe toți cu maşina, a zis că, de fapt, el nu a 
băut chiar aşa de mult şi că putea să conducă. Şi ne-a convins 
pe mine, pe Millie şi pe Jake să urcăm în maşină cu el. A fost o 
prostie! O, Doamne, dacă aş putea să dau timpul înapoi ca să 
schimb un singur lucru în viaţa mea, acela ar fi! a zis ea. 

— Sal nu era acolo? a întrebat Pip. 

— Nu! a zis ea. Îmi doresc să fi fost acolo deoarece nu ne-ar 
fi lăsat niciodată să facem tâmpenia aia. Era cu fratele lui în 
acea noapte. Așa că Max, care era la fel de beat ca oricare dintre 
noi, conducea cu viteză prea mare pe şoseaua A413. Era cam 
ora patru dimineața şi nu mai erau şi alte mașini. Şi apoi, şi-a 
amintit Naomi, izbucnind din nou în plâns. Şi apoi... 

— Un om a apărut de nicăieri, a zis Max. 

— Nu, nu e aşa. Stătea departe de bandă, Max. Îmi amintesc 
că ai pierdut controlul mașinii. 

— Ei bine, atunci ne amintim foarte diferit, a zis Max defen- 
siv. L-am lovit şi apoi ne-am învârtit. Și după ce ne-am oprit, 
am tras pe dreapta şi ne-am dus să vedem ce s-a întâmplat. 

— O, Doamne, era atât de mult sânge! plângea Naomi. Iar 
picioarele lui erau într-o poziţie nefirească. 

— Părea decedat, în regulă? a zis Max. Am verificat dacă res- 
pira şi am crezut că nu. Am stabilit că era prea târziu pentru el, 
prea târziu ca să sunăm la ambulanţă. Şi deoarece băuserăm cu 
toții, ştiam în câte belele ne-am fi băgat. Acuzaţi de crimă, închi- 
soare. Așa că toți ne-am pus de acord şi am plecat. 

— Max ne-a forțat, a zis Naomi. Tu ne-ai intrat în minte şi 
ne-ai speriat să acceptăm, pentru că ştiai că tu erai cel care avea 
cu adevărat să dea de belea. 

— Noi toți am fost de acord, Naomi, toţi patru! a ţipat Max, 
o pată roşie făcându-şi apariţia pe fața lui. Am condus înapoi la 
mine acasă, pentru că părinţii mei erau plecaţi în Dubai. Am 
curățat maşina şi am izbit-o din nou în copac, chiar în fața aleii 
mele. Părinţii mei n-au suspectat niciodată nimic şi mi-au cum- 
părat una nouă câteva săptămâni mai târziu. 

Cara plângea şi ea acum, în liniște. Ştergându-și lacrimile 
înainte să le vadă Naomi. 

— Acel om a murit? a întrebat Pip. 

Naomi a clătinat din cap. 

— A stat în comă câteva săptămâni, însă şi-a revenit. Dar... 
dar..., a îngâimat fata, cu agonia citindu-i-se pe chip. E para- 
lizat. E într-un scaun cu rotile. Noi i-am făcut asta. Nu ar fi 
trebuit să-l părăsim niciodată. 

Toţi ascultau în timp ce Naomi plângea, căznindu-se să res- 
pire printre lacrimi. 

— Cumva, a zis Max în cele din urmă, cumva cineva a aflat 
ce am făcut. A zis că, dacă nu facem tot ce ne cere, va spune 
poliţiei totul. Aşa că am făcut-o. Am şters pozele şi am minţit. 

— Dar cum ar fi putut cineva să afle despre fuga voastră de 
la locul accidentului? a întrebat Pip. 

— Nu ştim, a zis Naomi. Toţi am jurat să nu zicem nimic 
nimănui niciodată. Eu nu am făcut-o. 

— Nici eu, a zis Max. 

Naomi se uita acum la el cu o expresie cam plângăcioasă şi 
dispreţuitoare. 

— Ce? a întrebat Max, holbându-se la ea. 

— Eu, Jake şi Millie am crezut că ţie ţi-a scăpat. 

— O, serios? a întrebat el apăsat. 

— Ei bine, dintre noi toţi, tu eşti acela care se făcea praf 
aproape în fiecare noapte. 

— Nu am zis nimic nimănui niciodată, a insistat el, întor- 
cându-se înapoi spre Pip. Habar n-am cum de a aflat cineva. 

— Există ceva în tine care te face să scapi chestii, a zis Pip. 
Naomi, din greşeală, Max mi-a zis că te-ai făcut nevăzută o 
vreme în noaptea în care a dispărut Andie. Unde erai? Vreau 
adevărul! 

— Eram cu Sal, a zis ea. A vrut să stea de vorbă cu mine la 
etaj, singuri. Despre Andie. Era furios din cauza a ceva ce fă- 
cuse; dar nu zicea ce. Mi-a zis că era o persoană diferită atunci 
când erau doar ei doi, dar nu mai putea ignora felul în care-i 
trata pe ceilalţi oameni. În noaptea aia a hotărât să se despartă 
de ea. Și părea... aproape eliberat după ce a luat acea decizie. 

— Ca să fie clar! a zis Pip. Sal a fost cu voi toţi acasă la Max 
până la ora 00:15 în noaptea în care Andie a dispărut. Luni, 
cineva v-a ameninţat să mergeţi la poliţie, să ziceţi că a plecat 
la 22:30 şi să ştergeţi tot ce ţine de el din acea noapte. În ziua 
următoare Sal dispare şi e găsit decedat în pădure. Ştiţi ce în- 
seamnă asta, nu? 

Max s-a uitat în jos, pişcându-se de degetele mari. Naomi 
şi-a acoperit din nou fața. 

— Sal era nevinovat. 

— Nu ştim asta cu siguranţă, a zis Max. 

— Sal era nevinovat. Cineva a ucis-o pe Andie, apoi l-a ucis 
şi pe Sal, după ce s-a asigurat că Sal părea vinovat dincolo de 
îndoială. Cel mai bun prieten al vostru era nevinovat, iar voi 
toți aţi ştiut asta timp de cinci ani... 

— Îmi pare rău! a rostit Naomi printre hohote de plâns. 
Îmi pare atât de rău! Nu am ştiut ce altceva să facem. Eram 
băgaţi în rahat până-n gât. Nu ne-am gândit niciodată că Sal o 
să moară. Am crezut că dacă vom juca așa, poliţia îl va prinde 
oricum pe cel care i-a făcut rău lui Andie, Sal va fi achitat, iar 
noi o să fim în regulă. Pe atunci ne-am zis că era doar o mică 
minciună. Dar acum ştim ce-am făcut. 

— Sal a murit din cauza micii voastre minciuni, a spus Pip, 
iar stomacul i s-a zvârcolit de furie. 

— Nu ştim asta, a zis Max. Sal tot ar fi putut să fie implicat 
în ceea ce i s-a întâmplat lui Andie. 

— Nu a avut timp să facă ceva, a zis Pip. 

— Ce ai de gând să faci cu poza? a întrebat el încet. 

Pip s-a uitat la Naomi; fața durdulie şi roşie a acesteia era 
brăzdată de durere. Cara o ţinea de mână, holbându-se la Pip, 
cu lacrimile curgându-i pe obraji. 

— Max! a zis Pip. Tu ai ucis-o pe Andie? 

— Poftim?! 

Băiatul s-a ridicat brusc în picioare, dându-și la o parte 
părul din faţă. 

— Nu! Am fost acasă pe toată durata nopții! 

— Ai fi putut pleca atunci când Naomi şi Millie au mers la 
culcare. 

— Ei bine, nu am făcut-o, în regulă? 

— Ştii ce i s-a întâmplat lui Andie? 

— Nu, nu ştiu. 

— Pip! a spus Cara. Te rog să nu te duci la poliție cu poza 
aia! Te rog! Nu pot permite ca sora să-mi fie luată aşa cum a 
fost şi mama. 

Buza ei de jos tremura în timp ce avea faţa schimonosită, în- 
cercând să-şi suprime suspinele. Naomi a strâns-o în braţe. 

Pip îşi simţea gâtul uscat şi avea un gol în stomac când se 
uita la cele două cuprinse de o durere aşa de mare. Ce trebuia 

să facă? Ce putea să facă? Nici măcar nu ştia dacă polițiștii 
vor lua în serios poza cu pricina. Însă dacă o făceau, Cara ar fi 
rămas singură, şi asta doar din cauza lui Pip. Nu-i putea face 
asta! Dar cum rămânea cu Ravi? Sal era nevinovat şi nici nu se 
punea problema să-l abandoneze acum. Şi-a dat seama că era 
o singură cale prin care să iasă din încurcătura asta. 

— Nu voi merge la poliţie! a zis ea. 

Max a răsuflat ușurat, iar Pip, dezgustată, s-a uitat la el cum 
încerca să ascundă un zâmbet din colțul gurii. 

— Nu pentru tine, Max! a zis ea. Pentru Naomi! Şi pentru 
tot ce i-au făcut greşelile tale. Mă îndoiesc că vina te-a măcinat 
prea mult, dar sper să plăteşti într-un fel. 

— Sunt şi greşelile mele, a zis încet Naomi. Şi eu am făcut asta. 

Cara s-a apropiat încet de Pip şi a îmbrăţişat-o, cu lacrimile 
curgându-i pe bluză. 

Apoi, Max a plecat, fără să mai scoată vreun cuvânt. Şi-a 
pus laptopul şi notițele în geantă şi a ieşit pe uşa din față. 

Bucătăria a rămas cufundată în tăcere în timp ce Cara s-a 
dus la chiuvetă să se stropească cu apă pe față şi să umple un 
pahar pentru sora ei. Naomi a fost prima care a vorbit. 

— Îmi pare atât de rău! a zis ea. 

— Ştiu! a zis Pip. Ştiu că îţi pare! Nu o să merg la poliţie cu 
poza. Ar fi mult prea uşor, însă nu am nevoie de alibiul lui Sal 
ca să-i dovedesc nevinovăția. O să găsesc o altă cale. 

— Ce vrei să zici? 

Naomi a inspirat adânc. 

— Tu mă rogi să te acopăr pe tine şi ceea ce ai făcut. Şi o voi 
face. Dar nu voi acoperi adevărul despre Sal. 

A înghiţit, iar asta i-a ars parcă gâtul iritat. 

— O să aflu cine a făcut asta cu adevărat, persoana care i-a 
ucis pe Andie şi pe Sal. Asta e singura cale prin care putem 
curăța numele lui Sal și să te protejăm pe tine în acelaşi timp. 

Naomi a îmbrăţişat-o, îngropându-şi faţa brăzdată de la- 
crimi în umărul lui Pip. 

— Te rog să o faci! a zis ea încet. E nevinovat şi, de atunci, 
asta mă ucide puţin câte puţin în fiecare zi. 

Ea i-a mângâiat părul şi s-a uitat la Cara, cea mai bună pri- 
etenă a ei, sora ei. Umerii lui Pip s-au prăbuşit, ca şi cum ar fi 
fost striviți de o greutate. Povara ei era mai copleşitoare decât 
fusese până atunci. 


Pippa Fitz-Amobi 
CPE 16/10/2017 
Jurnal - Intrarea 31 


E nevinovat. 


Acele două cuvinte mi-au bântuit gândurile pe durata între- 
gii zile de școală. Acest proiect nu mai e doar o presupunere 
optimistă, așa cum a început. Nu mai e vorba de mine, ascul- 
tându-mi instinctul pentru că Sal a fost bun cu mine atunci 
când eram mică și sufeream. Nu mai e vorba despre Ravi spe- 
rând în ciuda tuturor dovezilor că îl cunoștea cu adevărat pe 
fratele său mult iubit. E real, nu mai e loc de poate/posibil/pre- 
supun. Sal Singh nu a ucis-o pe Andie Bell. Și nici nu s-a sinucis. 


O viaţă nevinovată a fost luată şi toată lumea din oraş a vor- 
bit urât despre el, transformându-l într-un nemernic. Dar dacă 
oamenii ăștia l-au făcut să pară un nemernic, atunci pot să îl 
şi reabiliteze. Doi adolescenţi au fost ucişi acum cinci ani şi ju- 
mătate în orașul Little Kilton. lar noi deţinem indiciile pentru a 
găsi criminalul: eu și Ravi, și acest document Word, care pare că 
nu se mai sfârșește niciodată. 


După şcoală am fost să mă întâlnesc cu Ravi - tocmai ce am 
ajuns acasă. Ne-am dus în parc şi am vorbit mai bine de trei 
ore, până s-a întunecat. A fost furios atunci când i-am zis ce s-a 
întâmplat cu alibiul lui Sal. Un tip de furie liniștită. A zis că nu a 
fost corect ca Naomi şi Max Hastings să scape de tot fără nicio 
pedeapsă, în timp ce Sal, care niciodată n-a rănit pe nimeni, 
să fie ucis și numit criminal. Bineînţeles că nu e corect; nimic 
din toate astea nu e corect. Dar Naomi n-a dorit să-l rănească 
pe Sal, se vede pe faţa ei, se vede din felul în care, de atunci, a 
mers pe vârfuri prin viață. A reacționat așa din frică, iar eu chiar 
pot să înțeleg asta. Și Ravi poate, deși nu știe dacă o va putea 
ierta vreodată. 

l-a picat fața atunci când i-am zis că nu ştiu dacă poza ar fi 
suficientă ca poliţia să redeschidă cazul; aș juca la cacealma 
dacă i-aș duce pe Max și pe Naomi să vorbească. Poliţia ar 
putea crede că am falsificat poza și să refuze să solicite un 
mandat pentru a verifica profilul lui Max. Deja a șters poza, 
bineînţeles. Ravi crede că aș avea mai multă credibilitate în 
faţa poliției decât el, dar nu sunt aşa de sigură; o adolescentă 
vânturând de zor pe sub nasul agenților diferite unghiuri ale 
pozei și nişte cifre mici şi albe pe ecranul unui telefon, mai ales 
atunci când dovada împotriva lui Sal e atât de puternică. Ca să 
nu mai zic nimic de Daniel da Silva, ofițerul care mă va opri. 


Și un alt lucru: lui Ravi i-a luat destul de mult timp să 
înțeleagă de ce am vrut să o protejez pe Naomi. l-am expli- 
cat că ele sunt o familie, că Naomi şi Cara îmi sunt ca niște 
surori, și, cu toate că Naomi a avut partea ei de vină în tot ce 
s-a întâmplat, Cara e nevinovată. Dacă i-aș face asta, adică să 
o fac să-și piardă sora după ce şi-a pierdut și mama, atunci aș 
muri chinuită de remuşcări. l-am promis lui Ravi că asta nu va 
fi obstacol, că nu avem nevoie ca Sal să aibă un alibi cu care 
să-i dovedim nevinovăția, trebuie doar să găsim adevăratul 
criminal. Așa că am ajuns la o înțelegere: ne dăm un termen de 
trei săptămâni. Trei săptămâni ca să găsim criminalul sau o do- 
vadă puternică împotriva suspectului. Și dacă nu ne alegem cu 
nimic după acel termen limită, Ravi şi cu mine vom merge cu 
poza la poliţie, să vedem dacă măcar o vor lua în serios. 


Deci, asta e! Acum am doar trei săptămâni la dispoziţie să gă- 
sesc criminalul, altfel, viețile lui Naomi și Cara se despart. A fost 
greșit din partea mea să-l rog pe Ravi să facă asta? Să aştepte 
când deja a aşteptat atât de mult? Sunt împărţită între familia 
Ward, familia Singh şi ceea ce-i corect. Nici măcar nu mai știu 
ce e corect, totul e atât de tulbure! Nu mai sunt sigură dacă 
încă sunt fata bună care mă credeam odată a fi. Persoana aia 
s-a pierdut cumva pe drum. 


Dar nu este timp de pierdut ca să mă gândesc la asta. Deci, 
de pe lista Persoane suspecte, acum avem cinci suspecți. 
Pe Naomi am scos-o din discuţie. Motivele pentru care o 
suspectam au căpătat o explicaţie: faza cu dispărutul și 

comportamentul ei ciudat din momentele în care îmi răspun- 
dea întrebărilor cu privire la Sal. 


O diagramă în formă de păianjen cu recapitularea tuturor 
suspecților: 


„/ Howie 
o% | Bowers 


e Îi furniza droguri lui Andie ca să 
vândă mai departe 

e Posibilă relație sexuală? 

* Locuia singur = nu avea alibi pentru 


acea noapte Jason 


e Mașina lui Andie era abandonată pe 

strada lui (Romer Close), sângele ei Be (9 
fiind găsit în portbagaj 

e Ştia exact locul unde Andie a ascuns 

al doilea telefon şi drogurile, iar acum 

nu mai sunt 


* Candidat pentru tipul secret mai în 
vârstă: Andie ar fi putut distruge 
prietenia lui cu Sal și cu ceilalţi. 
* Deţine o poză sexy cu Andie, 
făcută la Ivy House 

e Cumpăra droguri de la Andie și 
regulat cumpăra și Rohypnol 

* În băuturile fetelor se puneau 
droguri la petrecerile-catastrofă 
e Ştia de fuga de la locul accidentului 


+ Avea o aventură. Andie ştia de ea, 

iar Jason a aflat că ştie 

e Îşi abuza emoțional familia? 

e interogat de poliție 

+ A plecat de la petrecere pentru o vreme 
în noaptea în care ea a dispărut 

* Folosea timpul trecut atunci când vorbea 
despre Andie într-o conferinţă de presă 
care a avut loc pe la început 


pb nl / 
în băutură? 


* Candidat pentru tipul secret mai în vârstă (Ivy House) 


e Hărțuită de Andie: video nud de la jumătate în e Andie a zis că au făcut sex atunci când ea avea 15 ani și o 
sus și o a treia victorie pe care Andie a avut-o şantaja pe Nat că va depune o plângere pentru sex cu o 
asupra ei minoră 

e E dovedit că este violentă (a lovit o fată de la e Andie l-ar fi putut distruge, reclamându-l pentru că a făcut 
facultate cu pumnul în față și a fost acuzată de sex cu o minoră, punându-i în pericol căsnicia 

vătămare corporală) + O plângere cum că se punea ceva în băutură (de către Max?) 
* A lăsat în dulapul lui Andie de la școală un ] i-a fost depusă, iar el nu a investigat 

bileţel în care o amenința cu moartea e Ofiţer de poliţie: ar fi putut avea acces în casa lui Andie 


e Susţine că avea un alibi, însă a mers la culcare pentru percheziţii și ar fi putut înlătura dovada care ducea la 


la ora 23 și ar fi putut să se furișeze afară mai el (telefonul cu cartelă preplătită) 
târziu _ * A respins toate întrebările lui Ravi în legătură cu Sal 

Odată cu biletul și cu mesajul pe care l-am primit, acum am 
o altă pistă care mă duce direct spre criminal: faptul că avea 
cunoştinţă despre fuga de la locul accidentului. Primul lucru, și 
cel mai evident, e că Max știa despre asta pentru că el a fost cel 
care a făcut-o. S-ar fi putut preface că se ameninţa pe el însuși, 
împreună cu ceilalţi, ca să poată arunca crima în cârca lui Sal. 


Dar, aşa cum a zis și Naomi, Max chefuia mereu. Bând și 
drogându-se. l-ar fi putut scăpa informaţii despre acea fugă 
de la locul accidentului în timp ce era în stare de ebrietate. 
Cuiva pe care îl cunoștea, precum Nat da Silva sau Howie 
Bowers. Sau chiar lui Andie Bell, care, la rândul ei, ar fi putut 
zice oricăreia dintre persoane enumerate mai sus. Daniel da 
Silva se ocupa de accidente rutiere; poate că el a pus lucrurile 
cap la cap? Sau ar fi putut ca unul dintre ei să fie pe aceeași 
stradă în noaptea cu pricina şi să vadă tot ce s-a întâmplat? E 
posibil, apoi, oricare dintre ei ar fi putut afla despre accident 
şi să-l folosească ca pe un şantaj. Însă Max rămâne cea mai 
solidă opţiune în această privinţă. 


Știu că Max are un alibi pentru majoritatea ferestrei de timp 
în care a avut loc dispariţia lui Andie, dar nu am încredere în el. 
Ar fi putut pleca atunci când Naomi și Millie au mers la culcare. 
Atât timp cât s-ar fi putut întâlni cu Andie până la ora 00:45, 
atunci când ea trebuia să-și ia părinţii de la petrecere, încă 
e posibil. Sau poate că s-a dus să termine ceva ce a început 
Howie? A zis că nu a părăsit casa, dar nu cred în răspunsurile 
lui. Cred că e convins că am jucat la cacealma. Şi-a dat seama 
că e improbabil să o torn poliției pe Naomi, așa că nu a mai 
trebuit să fie sincer cu mine. E un mic paradox aici: nu o pot 
proteja pe Naomi fără ca, simultan, să nu-l protejez și pe Max. 


Cealaltă pistă pe care mi-o oferă această informaţie nouă 
este faptul că ucigașul, cumva, a avut acces la numerele de 
telefon ale lui Max, Naomi, Millie și Jake (precum și la al meu). 
Dar din nou, asta nu restrânge deloc căutările. Evident că Max 
le avea, iar Howie ar fi putut face rost de ele. Nat da Silva pro- 
babil că avea numerele tuturor, în special pentru faptul că era 
bună prietenă cu Naomi; Daniel le-ar fi putut obţine prin ei. 
Jason Bell ar putea părea oaia neagră în această ecuație, DAR, 

dacă el a ucis-o pe Andie și avea telefonul ei, probabil că acolo 
erau salvate toate numerele lor. 


Ah! Nu am restrâns deloc căutările, timpul se scurge în defa- 
voarea mea. Trebuie să urmăresc fiecare pistă deschisă, să gă- 
sesc fire slăbite, care, atunci când sunt trase, pot dezvălui acest 
ghem ciudat de aţă. ȘI să-mi termin afurisitul de eseu despre 
Margaret Atwood!!! 


Capitolul 
douăzeci şi nouă 


Pip a descuiat uşa din față şi a deschis-o. Barney a luat-o la 
fugă pe hol, după care a ajuns-o din urmă, însoţind-o în timp 
ce ea se îndrepta spre vocile familiare. 

— Bună, rază de soare! a zis Victor atunci când Pip şi-a 
vârât capul în camera de zi. Doar ce am ajuns acasă. Am înce- 
put să pregătesc cina pentru mama şi mine; Joshua a mâncat 
acasă la Sam. Tu ai mâncat la Cara? 

— Da, a zis ea. 

Mâncaseră, însă nu vorbiseră prea mult. La şcoală, Cara fu- 
sese tăcută întreaga săptămână. Pip pricepuse; proiectul ăsta 
zguduise din temelii familia prietenei ei, iar viața acesteia, așa 
cum era, depindea de Pip. Ea şi Naomi o întrebaseră duminică, 
după ce plecase Max, cine credea ea că era vinovatul. Nu le zi- 
sese nimic, doar o avertizase pe Naomi să stea departe de Max. 
Nu putea risca să le dezvăluie ce aflase despre Andie, ca să nu 
ajungă din nou să fie amenințați de criminal. Asta era povara 
pe care trebuia s-o poarte. 

— Şi cum a fost la şedinţa cu părinţii? a întrebat Pip. 

— Ăă, bine, a zis Leanne, mângâindu-l pe Josh pe cap. Eşti din 
ce în ce mai bun la științe şi la matematică, nu-i așa, Josh? 

El a aprobat cu o mişcare din cap, în timp ce îmbina nişte 
piese Lego pe măsuţa de cafea. 

— Deşi domnişoara Speller a zis că ai o înclinaţie spre a fi 
clovnul clasei, a comentat Victor uitându-se râzând în direcția 
lui Josh. 


Crima perfectă. Instrucţiuni pentru fete cuminţi 307 


— Mă întreb de unde a moştenit asta, a zis Pip, imitând 
gestul tatălui ei. 

El a huiduit în glumă şi a lovit cu palmele de genunchi. 

— Nu mă lua peste picior, fato! 

— N-am timp de asta, a răspuns ea. Mă duc să lucrez câteva 
ore înainte să merg la culcare. 

A ieşit înapoi pe hol şi s-a îndreptat spre scări. 

— Oh, scumpo! a oftat Leanne. Lucrezi prea mult! 

— Nu există așa ceva, i-a răspuns Pip, fluturând din mână 
de pe scări. 

În momentul în care a ajuns sus, s-a oprit de-a dreptul 
năucă în faţa dormitorului ei. Uşa era întredeschisă, iar ima- 
ginea a dus-o cu gândul la momentele de dimineață, dinainte 
de şcoală. Joshua luase două flacoane de aftershave din cele ale 
lui Victor şi, purtând o pălărie de cowboy, ţinea câte unul în 
fiecare mână, alergând şi dând buzna pe holul de la etaj, urlând 
cât Îl ţineau puterile: 

— Sunt funduleţul cu pârțuri parfumate, iar casa asta nu e 
suficient de mare pentru amândoi, Pippo! 

Pip scăpase, închizând uşa în urma ei, astfel încât, mai 
târziu, camera să nu-i miroase a un amalgam greţos de spray 
Brave şi Pour Homme. Sau poate că asta se întâmplase ieri 
dimineaţă? Nu dormise prea bine săptămâna asta, iar zilele se 
lipeau unele de celelalte. 

— A fost cumva cineva în cameră la mine? a strigat spre cei 
aflaţi la parter. 

— Nu, abia am ajuns şi noi, a răspuns mama. 

Pip a intrat în dormitor şi şi-a aruncat rucsacul pe pat. S-a 
apropiat de biroul ei şi şi-a dat seama dintr-o singură privire 
că ceva nu era în regulă. Laptopul îi era deschis, cu ecranul 
dat pe spate. Pip întotdeauna, dar întotdeauna, închidea ecra- 
nul atunci când pleca mai multă vreme de acasă. A apăsat 
pe butonul de pornire, iar în timp ce acesta revenea la viață, 

a observat că teancul de foi printate de lângă computerul ei 
fusese împrăştiat. Una fusese pusă înapoi deasupra teancului. 

Era acea fotografie! Dovada alibiului lui Sal. Nu se afla 
acolo unde o lăsase ea. 

Laptopul a întâmpinat-o cu două note melodioase, după 
care a încărcat ecranul de pornire. Era exact aşa cum îl lăsase; 
cel mai recent document Word al jurnalului ei se afla în bara 
de activităţi, lângă o pagină minimizată a motorului de căutare 
Chrome. A intrat în document. S-a deschis la pagina de sub 
diagrama ei păianjen. 

Pip a rămas uimită. 

Sub ultimele ei cuvinte, cineva scrisese: TREBUIE SĂ ÎN- 
CETEZI CU ASTA, PIPPA! 

Din nou și din nou. De sute de ori. De așa de multe ori, 
încât umplea pagini întregi de format A4. 

Inima lui Pip bătea de o mie de ori pe secundă. Şi-a tras 
rapid mâinile de lângă tastatură, holbându-se la ea. Criminalul 
fusese aici, în camera ei. Atingându-i lucrurile. Uitându-se la 
cercetările ei. Apăsând tastele laptopului. 

Înăuntrul casei ei. 

S-a îndepărtat de birou şi a fugit la parter. 

— Ăă, mamă, a zis ea, încercând să vorbească normal şi 
să-şi acopere spaima din voce, a trecut cineva pe aici azi? 

— Nu ştiu, am fost toată ziua la muncă, apoi am mers direct 
la şedinţa cu părinţii a lui Josh. De ce? 

— Oh, nimic, a zis Pip. Am comandat o carte şi am crezut 
că a ajuns. Aă... de fapt, încă ceva. Azi circula un zvon la şcoală. 
Câteva case au fost sparte, se crede că hoţii se folosesc de cheile 
de rezervă ca să intre. Poate că nu ar trebui să o mai ţinem pe a 
noastră afară până când sunt prinşi, nu? 

— Oh, serios? a întrebat Leanne, ridicându-şi privirea spre 
Pip. Nu, presupun că nu ar trebui... 

— O s-o iau eu, a zis Pip, încercând să nu alunece în timp 
ce se grăbea spre ușă. 

A deschis-o, iar aerul rece al nopţii de octombrie părea că 
îi înțepa faţa înfierbântată. S-a aplecat în genunchi şi a ridicat 
un colț al preşului de afară. Cheia strălucea, reflectând lumina 
din hol. Însă nu se afla în forma pe care o lăsase în pământ, ci 
lângă. Pip s-a aplecat şi mai mult și a apucat-o, metalul rece 
înțepându-i degetele. 


S-a băgat sub plapumă, stând dreaptă ca un băț şi tremurând. A 
închis ochii şi s-a concentrat pe auz. Undeva, în casă, se auzea 
un fel de scârțâit. Oare cineva încerca să intre? Sau era doar 
salcia din spate care se atingea de fereastra părinţilor ei? 

O bufnitură din față. Pip a sărit ca arsă. Portiera maşinii 
unui vecin sau cineva încercând să intre prin efracție? 

S-a dat jos din pat pentru a şaisprezecea oară şi s-a dus la fe- 
reastră. A mișcat un colț al perdelei şi s-a uitat afară. Era întune- 
ric. Maşinile de pe strada din față străluceau în lumina argintie 
a lunii, însă albastrul intens al nopţii ascundea tot restul. Era 
cineva acolo, în întuneric? Privind-o? S-a uitat iar, aşteptând o 
mişcare, un crâmpei de întuneric care să-şi schimbe poziţia și 
să se transforme într-o persoană. 

Pip a dat drumul perdelei şi s-a întors în pat. Plapuma o tră- 
dase, căci pierduse toată căldura corpului cu care o umpluse. 
Tremura din nou sub ea, uitându-se cum ceasul telefonului ei 
trecea de la ora 02:59 la 03:00, şi mai departe. 

În momentul în care vântul a vuit şi i-a zguduit fereastra, 
inima aproape că i-a sărit din piept. A aruncat plapuma la o 
parte şi s-a dat jos din nou. Însă de această dată a mers tiptil 
până în dreptul camerei lui Josh şi a deschis ușa. Dormea dus, 
fața lui liniştită fiind luminată de veioza în formă de stea, care 
răspândea o lumină albastră şi rece. 

Pip s-a furişat până la capătul patului lui. S-a aşezat, apoi s-a 
târât până la capătul pernei, nederanjând somnul adânc al fra- 
telui ei. Băiatul nu s-a trezit, însă a mormăit puţin în momentul 
în care s-a acoperit cu plapuma lui. Era atât de cald înăuntru! Iar 
Josh era în siguranță dacă îl supraveghea ea. 

Stătea acolo, ascultându-i respiraţiile adânci şi permițând 
căldurii somnului lui să o dezgheţe. Cu privirea buimacă în 
timp ce se holba în faţă, transfigurată de lumină slabă şi albăs- 
truie a stelelor care se roteau. 


Capitolul treizeci 


æ 


— Naomi e puțin agitată de când... ştii tu, a zis Cara, însoțind-o 
pe Pip de-a lungul holului, spre dulapul ei. 

Încă se simțeau ciudat una în prezența celeilalte, de parcă 
între ele s-ar fi strecurat o chestie solidă care abia începea să se 
topească pe margini. Deşi ambele pretindeau că nu era nimic. 

Pip nu ştia ce să zică. 

— Ei bine, ea mereu a fost puţin agitată, dar acum parcă 
mai mult ca niciodată, a continuat Cara. Ieri, tata a strigat-o 
din camera cealaltă, iar ea a tresărit în aşa hal, încât şi-a arun- 
cat telefonul până în partea cealaltă a bucătăriei. L-a spart. A 
trebuit să îl trimită la reparat în dimineaţa asta. 

— Oh! a zis Pip, deschizându-și dulapul şi punându-și 
cărțile înăuntru. Ăă, are nevoie de un telefon de rezervă? 
Mama tocmai şi-a luat altul şi încă îl are pe cel vechi. 

— Nu, e în regulă. A găsit unul vechi de-al ei, de acum câțiva 
ani. Nu i s-a potrivit cartela, dar am găsit una veche, preplătită, 
care încă mai avea ceva credit rămas. E suficient! 

— Se simte bine? a întrebat Pip. 

— Nu ştiu, a răspuns Cara. Cred că nu se simte bine de mult 
timp. De când a murit mama, serios. lar eu mereu am crezut că 
mai era ceva în afară de asta. 

Pip şi-a închis dulapul şi a urmat-o. Spera ca prietena ei să 
nu-i observe cearcănele camuflate cu greu de stratul gros de 
fard sau reţeaua de venișoare roşii din ochi. De acum, dormi- 
tul ieșea din discuţie. Pip trimisese scrisorile de admitere pen- 
tru Cambridge şi tocmai începuse să înveţe pentru examenul 
de admitere ELAT. Însă termenul limită pentru neimplicarea 

surorilor Naomi şi Cara în toată nebunia asta se apropia cu 
paşi repezi. lar atunci când dormea, o siluetă întunecată îi 
apărea nesmintit în vise, fixând-o. 

— O să fie! a zis Pip. Promit! 

Cara a strâns-o uşor de mână înainte de a se îndrepta spre 
clase diferite. 

Câteva uşi mai încolo era clasa în care se ţinea ora de en- 
gleză. Pip s-a oprit din scurt, iar pantofii i-au scârțâit pe podea. 
Cineva se îndrepta spre ea, cineva cu o tunsoare băiețească şi 
ochii conturaţi cu dermatograf. 

— Nat? a zis Pip, salutând-o uşor. 

Nat da Silva a încetinit şi s-a oprit din mers chiar în faţa ei. Nu 
a zâmbit şi nici nu a salutat. Abia dacă i-a aruncat o privire. 

— Ce faci la şcoală? a întrebat Pip, observând că, acoperit 
de un ciorap deasupra adidaşilor, dispozitivul electronic din 
jurul gleznei părea o umflătură. 

— Am uitat că absolut toate detaliile vieţii mele au devenit 
dintr-odată treaba ta, Penny. 

— Pippa. 

— Chiar nu-mi pasă! a zis ea apăsat, buza-i de sus tremurând 
într-un zâmbet disprețuitor. Dacă trebuie să ştii că, din cauza 
proiectul tău pervers, am ajuns pe fundul prăpastiei. Părinţii 
nu-mi mai dau bani şi nimeni nu mă va angaja. Tocmai l-am im- 
plorat pe nenorocitul ăla de director să-mi dea vechea slujbă de 
îngrijitor a fratelui meu. Din câte se pare, nu pot angaja infrac- 
tori cu probleme de violență. Iată un efect „După-Andie” pe care 
să-l analizezi! Fata asta chiar m-a jucat pentru o lungă perioadă. 

— Îmi pare rău! a zis Pip. 

— Nu, a zis Nat şi s-a îndepărtat cu pași mari, graba plecării 
ei pe neașteptate făcând ca părul lui Pip să fâlfâie. Nu îţi pare! 


După prânz, Pip s-a întors la dulapul ei ca să-şi ia manualul 
despre Rusia, pentru cele două ore de istorie care urmau. A 

deschis ușa, iar foaia stătea chiar acolo, deasupra teancului de 
cărți. O foaie împăturită, printată, care fusese introdusă prin 
fanta de sus a dulapului. 

A simţit un fior rece pe şira spinării. S-a uitat peste umăr, 
încercând să vadă dacă o privea cineva, şi s-a întins să ia biletul. 

Asta e ultimul tău avertisment, Pippa! Vezi-ţi de treabă! 

A citit literele printate mari şi negre o singură dată, apoi a îm- 
păturit înapoi foaia şi a pus-o înăuntrul copertei cărții ei de isto- 
rie. A scos cartea — cu ambele mâini — și și-a continuat drumul. 

Era clar acum. Cineva îi dădea de înţeles că putea ajunge şi 
acasă la ea, şi la şcoală. Voia să o sperie. Şi ea chiar era speriată; 
teroarea îi tulbura somnul şi o făcuse să se uite prin fereastra 
întunecată în ultimele două nopţi. Dar ziua, Pip era mult mai 
rațională decât noaptea. Dacă acea persoană chiar era pregă- 
tită să îi facă rău ei şi familiei ei, nu ar fi făcut-o deja? Nu putea 
să renunţe la asta, la Sal și la Ravi, la Cara şi la Naomi. Era 
vârâtă până în gât şi trebuia să meargă mai departe. 

Un criminal se ascundea undeva în orașul Little Kilton. 
Îi văzuse jurnalul, iar acum reacţiona. Ceea ce înseamnă că, 
într-un fel, Pip era pe drumul cel bun. Avertismentul primit nu 
era decât un avertisment, trebuia să creadă asta, trebuia să-și 
spună asta atunci când stătea trează noaptea. E drept, Necu- 
noscutul se apropia de ea, dar şi ea se apropia de el. 

Pip a împins ușa clasei cu ajutorul cotorului cărții, iar 
aceasta s-a deschis mult mai tare decât voia ea să o facă. 

— Au! a zis Elliot atunci când uşa s-a lovit de cotul lui. 

Uşa s-a trântit înapoi în Pip, iar aceasta s-a împiedicat, 
scăpându-şi cartea pe jos. Manualul a căzut cu zgomot. 

— Scuze, El..., domnule Ward! a zis ea. Nu ştiam că eraţi 
chiar aici. 

— E în regulă! a zis el şi i-a zâmbit. O să consider asta mai 
degrabă o dorință de a învăţa, decât una de a asasina. 

— Ei bine, învăţăm despre Rusia anilor 1930. 

— Ah, aşa deci! a zis el, aplecându-se ca să-i ridice cartea. A 
fost doar o demonstraţie practică? 

Biletul a alunecat din copertă și a aterizat pe podea, pe par- 
tea îndoită, şi, astfel, s-a întredeschis. Pip s-a întins după foaie, 
mototolind-o în mâini. 

— Pip? 

Putea să-l vadă pe Elliot cum încerca s-o privească în ochi. 
Dar ea se holba în faţă. 

— Pip, te simţi bine? a întrebat el. 

— Da, a aprobat ea cu o mișcare din cap, schițând un 
zâmbet şi încercând să suprime sentimentul acela pe care îl ai 
atunci când cineva te întreabă dacă te simţi bine, însă tu nu te 
simţi deloc aşa. Totul e în regulă. 

— Ascultă! a zis el uşor. Dacă ești hărțuită, cel mai rău lucru 
pe care poţi să îl faci este să ţii doar pentru tine. 

— Nu sunt, a zis ea, întorcându-se spre el. Totul e bine, serios! 

— Pip? 

— Sunt bine, domnule Ward, a zis ea în timp ce primul 
grup de elevi trăncănind a intrat pe uşa din spatele lor. 

Pip i-a luat cartea din mâini și s-a îndreptat spre locul ei, 
ştiind că profesorul o urmărea cu privirea în tot acest timp. 

— Pips, a zis Connor în timp ce îşi aşeza geanta pe locul de 
lângă ea. După prânz n-am reușit să dau de tine. Şi apoi, în şoaptă: 
De ce tu și Cara vă purtaţi așa de rece? V-aţi certat sau ceva? 

— Nu! a zis ea. Suntem bine. Totul e bine! 

Nu pot să ignor faptul că am văzut-o pe Nat da Silva în școală 
chiar cu câteva ore înainte să găsesc acel bilet în dulap. 

Mai ales dacă iau în considerare istoricul ei cu bileţele de 
ameninţarea cu moartea prin dulapuri. Şi, cu toate că numele 
ei a ajuns acum în vârful listei cu suspecți, în niciun caz nu e 
definitiv. Într-un oraş mic precum Kilton, unele lucruri care par 
a avea legătură între ele sunt, pur şi simplu, nişte coincidenţe, 
și invers. Faptul că te întâlnești cu cineva în singurul liceu din 
oraş nu te transformă într-un criminal. 


Aproape toţi cei de pe lista mea cu persoane suspecte au, 
într-un fel sau altul, o legătură cu școală. Atât Max Hastings, cât 
şi Nat da Silva au fost elevi acolo; Daniel da Silva a lucrat acolo 
ca îngrijitor, iar ambele fete ale lui Jason Bell au învăţat acolo. 
Chiar nu știu dacă Howie Bowers a studiat la Kilton Grammar 
sau ba; nu reușesc să aflu nicio informaţie despre el în mediul 
on-line. Însă toţi aceşti suspecți ar şti că merg acolo, m-ar fi 
putut urmări, m-ar fi putut urmări vineri dimineață, atunci 
când eram cu Cara lângă dulapul meu. Nu e ca şi cum există 
vreun fel de securitate la școală, oricine poate trece pe acolo 
fără probleme. 


Aşa că poate că a fost Nat, dar nici ceilalți nu ies din discuție. 
Aşadar, am ajuns de unde am plecat. Cine e criminalul? Timpul 
trece, iar eu încă nu am spre cine să îndrept acuzator degetul. 


Din tot ce am aflat împreună cu Ravi, cel de-al doilea telefon 
al lui Andie încă este cea mai importantă pistă. Lipsește, însă, 
dacă am putea să-l găsim sau să aflăm persoana care îl deţine, 
atunci treaba noastră ar fi gata. Telefonul e o dovadă fizică, 
tangibilă. E exact ceea ce avem nevoie ca să putem convinge 
poliţia să se implice. O poză printată cu detalii estompate la 

care agenţii ar putea rânji nu e tocmai o dovadă, însă nimeni 
nu ar putea ignora un telefon secret al victimei. 


Da, m-am gândit că poate avea la ea acel telefon atunci când 
a murit și că e pierdut pentru totdeauna. Dar să presupunem 
că nu a fost la ea. Să zicem că Andie a fost interceptată în timp 
ce se îndepărta de casă. Să zicem că a fost ucisă şi că, după, 
s-a scăpat de cadavrul ei. Apoi, criminalul gândește: o, nu, acel 
telefon ar putea duce la mine; dacă poliţia îl găseşte în timpul 
căutărilor? 


Așa că a trebuit să meargă să-l ia. Sunt două persoane de pe 
lista mea care ştiau de acel telefon: Max și Howie. Dacă Daniel 
da Silva era tipul secret mai în vârstă, atunci cu siguranţă știa și 
el. Howie ştia unde este ascuns. 


Dacă unul dintre ei s-a dus acasă la familia Bell și a luat tele- 
fonul, după ce a ucis-o pe Andie? Mai am câteva întrebări pen- 
tru Becca Bell. Nu știu dacă îmi va răspunde la ele, însă trebuie 
să încerc. 


Capitolul 
treizeci şi unu 


Îşi simţea emoţiile ca pe nişte ghimpi în stomac în momentul 
în care se îndrepta spre sediul ziarului. Era o clădire de biro- 
uri micuță, cu pereți din sticlă şi cu o plăcuţă metalică pe care 
scria Kilton Mail, chiar lângă uşa principală. Cu toate că era luni 
dimineaţa, locul părea abandonat. Niciun semn de viaţă sau de 
mişcare îndărătul vreunuia dintre geamurile de jos. 

Pip a apăsat pe butonul de pe peretele de lângă uşă. Un 
sunet uşor strident i-a răsunat în urechi. A luat mâna de pe 
el, apoi, câteva secunde mai târziu, o voce înăbușită a izbucnit 
din difuzor. 

— E cineva? 

— Ăăă, bună dimineaţa! a zis Pip. Am venit să o văd pe 
Becca Bell. 

— În regulă, a venit răspunsul. Îţi deschid imediat. Să îm- 
pingi uşa mai tare, că e cam înțepenită! 

S-a auzit un bâzâit aspru. Pip a împins uşa cu mâinile și cu 
şoldul. Cu un zgomot puternic, uşa s-a deblocat şi s-a deschis 
spre interior. A închis-o în urma ei şi a rămas acolo, într-o ca- 
meră rece şi mică. Erau trei canapele şi câteva măsuţe de cafea, 
însă nu erau oameni. 

— E cineva? a zis ea. 

O uşă s-a deschis, iar un bărbat care îşi trăgea în sus gulerul 
paltonului şi-a făcut apariţia. Un bărbat cu părul drept şi bru- 
net şi pielea cenușie. Stanley Forbes! 

— Oh! a exclamat el şi s-a oprit în momentul în care a ob- 
servat-o pe Pip. Eu tocmai ieşeam. Eu... Tu cine eşti? 

Forbes se holba la ea cu ochii mijiţi şi mandibula ieşită 
puţin în afară, iar Pip simţea cum i se făcea pielea de găină. Era 
rece acolo. 

— Am venit să o văd pe Becca! a zis ea. 

— Oh, corect! Toată lumea lucrează în camera din spate azi. 
Căldura e oprită în partea din față. Pe acolo! i-a indicat el cu 
degetul uşa pe care tocmai ieşise. 

— Mulţumesc! a zis ea, însă Stanley nu a mai auzit-o, căci 
ieşise deja pe jumătate din clădire. 

Uşa s-a trântit, înăbuşindu-i cuvântul de mulţumire. 

Pip s-a îndreptat spre uşa indicată şi a intrat. Un mic cori- 
dor ducea într-o încăpere mai mare, cu patru birouri încărcate 
cu ziare împinse lângă perete. A observat trei femei scriind la 
computer şi creând împreună un păcănit armonios. Niciuna 
din ele n-a auzit-o intrând. 

Pip s-a îndreptat spre Becca Bell, al cărei păr scurt şi blond 
era prins la spate într-o coadă neglijentă, apoi şi-a dres vocea. 

— Bună, Becca! a salutat ea. 

Becca s-a întors pe scaunul ei, iar celelalte două femei şi-au 
ridicat privirea. 

— Oh! a zis ea. Tu ești cea care a venit să mă vadă? Nu ar 
trebui să fii la şcoală? 

— Ba da, scuze! Am avut program scurt azi, a zis Pip, eschi- 
vându-se emoţionată de privirea Beccăi şi gândindu-se cât de 
aproape era să fie prinsă împreună cu Ravi chiar în casa fetei. 

În schimb, Pip s-a uitat peste umărul Beccăi, spre ecranul 
plin de cuvinte. 

Becca o urmărea cu privirea, apoi s-a întors deodată ca să 
minimalizeze documentul. 

— Scuze, a zis ea, e prima chestie pe care o scriu pentru ziar, 
iar prima ciornă e absolut îngrozitoare. Doar eu pot să mă uit, 
a explicat ea, zâmbind. 

— Despre ce e? a întrebat Pip. 

— Oh, ăă, e despre o veche fermă care nu e locuită de vreo 
unsprezece ani, chiar în capătul oraşului, pe Sycamore Road. 
Proprietarii nu reuşesc să o vândă, a răspuns Becca şi şi-a ridi- 
cat privirea spre Pip. Câţiva vecini vor să o cumpere, cu gând 
să o modifice şi să o transforme într-un pub. Eu scriu despre 
de ce asta ar fi o idee îngrozitoare. 

— Fratele meu locuieşte prin apropierea acelui loc, iar el 
nu crede că ideea asta e chiar aşa de îngrozitoare! a intervenit 
o femeie din partea cealaltă a încăperii. Bere la halbă chiar în 
capătul străzii! E extaziat! 

Tipa a râs puţin cam forțat, uitându-se şi la celelalte colege 
ale ei ca să i se alăture. 

Becca a ridicat din umeri, uitându-se în jos la mâinile ei în 
timp ce îşi apuca mâneca bluzei. 

— Eu cred că locul ăla merită să fie din nou o casă primi- 
toare pentru o familie, a zis ea. Tata aproape că a cumpărat-o şi 
renovat-o acum câţiva ani, înainte să se întâmple tot. În final, 
s-a răzgândit, dar mereu mă întreb cum ar fi fost lucrurile dacă 
n-ar fi făcut-o. 

Celelalte două tastaturi s-au oprit. 

— Oh, Becca, scumpo! a zis din nou femeia. Habar n-aveam 
că acela a fost motivul! Mă simt groaznic acum, a adăugat tipa şi 
şi-a dat cu palma peste frunte. O să servesc eu ceaiurile pentru 
restul zilei. 

— Nu, nu îţi face griji! i-a zâmbit Becca. 

Celelalte două femei au trecut din nou la treabă. 

— Pippa, nu-i aşa? a zis Becca încet. Cu ce te pot ajuta? 
Dacă e în legătură cu ce am mai discutat, ştii că nu vreau să fiu 
implicată. 

— Crede-mă, Becca! a zis ea în şoaptă. E important. Foarte 
important. Te rog! 

Ochii mari şi albaştri ai Beccăi s-au aţintit asupra ei. 

— Bine! a spus Becca şi s-a ridicat. Hai să mergem în ca- 
mera din față! 

În încăpere era parcă şi mai rece. Becca s-a aşezat picior 
peste picior pe cea mai apropiată canapea. Pip s-a așezat în 
capătul celălalt al canapelei şi s-a întors cu fața la ea. 

— Ää... deci... 

Pip s-a blocat puţin; nu era foarte sigură cum să spună ceea 
ce avea în minte, nici cât de multe ar trebui să-i zică. Apoi s-a 
blocat de tot, holbându-se la fața Beccăi, foarte asemănătoare 
cu cea a lui Andie. 

— Ce e? a întrebat Becca. 

— Deci, şi-a revenit Pip, în timpul cercetărilor mele, am 
aflat că Andie făcea trafic de droguri, pe care le vindea la 
petrecerile-catastrofă. 

Sprâncenele îngrijite ale Beccăi aproape că s-au unit, în 
timp ce o privea pe Pip cu neîncredere. 

— Nu! a zis ea. Aşa ceva nu se poate! 

— Îmi pare rău, dar mai multe surse mi-au confirmat, a 
zis Pip. 

— Nu se poate să fi făcut asta! 

— Tipul care îi furniza droguri i-a dat un al doilea telefon 
secret, un telefon cu cartelă preplătită, ca să-l folosească pen- 
tru afacere, a continuat Pip peste protestele Beccăi. A zis că 
Andie ascundea acel telefon împreună cu drogurile în şifonier. 

— Îmi pare rău, dar cred că cineva te joacă pe degete! a zis 
Becca, clătinând din cap. Nu se poate ca sora mea să fi vândut 
droguri! 

— Înţeleg că trebuie să fie greu de acceptat, dar am aflat 
că Andie avea o mulțime de secrete. Ăsta era unul dintre ele. 
Poliţia nu a găsit acel telefon în camera ei, iar eu încerc să aflu 
cine a avut acces acolo după dispariţia ei. 

— Poftim? a pufnit Becca, clătinând din cap. Nimeni, casa 
era împrejmuită! 

— Adică, înainte ca poliţia să ajungă... După ce Andie a pă- 
răsit casa şi înainte ca părinţii tăi să afle că a dispărut. Există 
vreo cale prin care să fi intrat cineva în casă prin efracţie fără 
ca tu să ştii? Ai adormit? 

— Eu... eu... nu, nu ştiu nimic. Eu nu dormeam, eram jos, 
uitându-mă la TV. Dar tu... 

— ÎI cunoşti pe Max Hastings? a zis Pip repede, înainte ca 
Becca să deschidă din nou subiectul. 

Becca se holba la ea confuză. 

— Ăă, a zis ea, da, era prietenul lui Sal, nu? Tipul blond. 

— L-ai observat vreodată prin apropierea casei tale după 
dispariţia lui Andie? 

— Nu, a zis ea iute, nu, dar de ce... 

— Dar pe Daniel da Silva? ÎI ştii? a întrebat Pip, sperând că 
aceste întrebări la foc automat îşi făceau treaba; că Becca va 
răspunde înainte să creadă că nu va răspunde. 

— Daniel, a zis ea, da, î ştiu. Era un apropiat al tatălui meu. 

Pip s-a încruntat. 

— Daniel da Silva era un apropiat al tatălui tău? 

— Da, a zis Becca. A lucrat pentru tata o vreme, după ce a 
lăsat slujba de îngrijitor de la şcoală. Tata deţine o companie 
care se ocupă de curăţenie. Dar a avut o simpatie aparte pentru 
Daniel şi l-a promovat, oferindu-i o slujbă de birou. El a fost 
cel care l-a convins pe Daniel să își depună dosarul pentru a 
intra în poliţie; l-a susținut pe parcursul cursului. Da. Nu ştiu 
dacă încă mai sunt apropiaţi, nu vorbesc cu tata. 

— Deci îl vedeai des pe Daniel? a întrebat Pip. 

— Destul. Venea uneori pe la noi, rămânea la cină... Ce are 
asta de-a face cu sora mea? 

— Daniel lucra în poliţie atunci când sora ta a dispărut. A 
fost implicat în caz? 

— Ei bine, da, a răspuns Becca, el a fost unul dintre primii 
ofițeri care au răspuns atunci când tata a făcut reclamaţie. 

Pip a simţit cum i se face rău şi are nevoie să se sprijine cu 
mâinile pe perna canapelei. 

— A făcut vreo percheziţie prin casă? 

— Da, a zis Becca. El și celălalt ofițer ne-au luat declaraţii, 
apoi au făcut prima percheziţie. 

— E posibil ca Daniel să fi fost cel care a căutat prin camera 
lui Andie? 

— Da, poate! a zis Becca, ridicând din umeri. Nu prea 
înțeleg unde vrei să ajungi cu asta. Cred că ai fost indusă în 
eroare de cineva, serios îți spun! Andie nu era implicată în afa- 
cerile cu droguri. 

— Daniel da Silva a fost primul care a avut acces în camera 
lui Andie, a zis Pip, mai mult pentru ea decât pentru Becca. 

— De ce contează asta? a întrebat Becca, iar în vocea ei 
a început să se simtă furie. Ştim ce s-a întâmplat în acea 
noapte. Ştim că Sal a ucis-o, indiferent de ce anume făcea sau 
nu făcea Andie. 

— Nu sunt foarte sigură că el a făcut-o, a zis Pip, cu o expre- 
sie despre care spera că emană încredere. Nu sunt atât de sigură 
că Sal a făcut-o. Şi cred că sunt foarte aproape să dovedesc asta. 


Pippa Fitz-Amobi 
CPE 23/10/2017 
Jurnal- Intrarea 34 


Becca Bell nu a reacționat foarte bine la sugestia mea cum că 
Sal ar putea fi nevinovat. Faptul că m-a rugat să o las baltă o 
dovedeşte. Nu e surprinzător. Timp de cinci ani și jumătate a 
ştiut şi nu s-a îndoit de faptul că Sal a ucis-o pe Andie; timp 
de cinci ani şi jumătate a încercat să îngroape durerea pentru 
sora ei. Şi mă trezesc eu, răscolind răni vechi și spunându-i că 
se înșală. 


Însă va trebui să o creadă, la fel ca restul orașului Kilton, în 
momentul în care eu și Ravi o să aflăm cine i-a ucis cu adevărat 
pe Andie și pe Sal. 


După conversaţia mea cu Becca, cred că fruntașul de pe lista 
cu suspecți s-a schimbat din nou. Nu doar că am scos la iveală 
o legătură puternică între două nume de pe lista mea (o altă 
posibilă echipă de criminali: Daniel da Silva și Jason Bell?), dar 
mi-am confirmat și suspiciunile cu privire la Daniel. Nu doar că 
a avut acces în camera lui Andie, după ce aceasta a dispărut, 
dar a fost şi cel care a percheziționat-o! Ar fi avut ocazia per- 
fectă să ia şi să ascundă telefonul, şi să scape de dovezile care îl 
legau de Andie. 


Căutările pe site-urile web nu-mi aduc nimic folositor despre 
Daniel. Dar tocmai am observat asta pe pagina poliţiei locale 
din Thames Valley. 

ÎNTÂLNIRE CONSULTATIVĂ 


Întâlniţi-vă cu agenţii de proximitate şi spuneţi 
care ar trebui să fie priorităţile poliției în zona 
dumneavoastră. 


Evenimente viitoare: 


Tip: Întâlnire consultativă 

Data: Miercuri, 25 octombrie 2017 
Orar: 12:00-13:00 

Loc: Biblioteca din Little Kilton 


Kilton are doar cinci ofiţeri în poliţia locală și doi în poliţia 
comunitară. Pariez că Daniel va fi acolo. Însă nu pariez că-mi va 
zice ceva. 


Capitolul 
treizeci şi doi 


— Şi noaptea încă există mult prea mulţi tineri care hoinăresc 
pe străzi, a murmurat o femeie în vârstă, cu mâna ridicată la 
nivelul capului. 

— Am vorbit despre asta la o întâlnirea anterioară, doamnă 
Faversham, a zis o femeie ofițer cu părul cârlionţat. Cei despre 
care vorbiţi nu au un comportament antisocial. Ei doar joacă 
fotbal după orele de la şcoală. 

Pip stătea aşezată pe un scaun galben-deschis, într-un 
public format din doar douăsprezece persoane. Biblioteca 
era întunecoasă şi sufocantă, iar aerul îi umplea nările cu o 
combinaţie bizară între mirosul minunat al cărților vechi și cel 
neplăcut al bătrânilor. 

Întâlnirea decurgea greu şi era plictisitoare la culme, însă 
Pip era în alertă şi cu ochii în patru. Daniel da Silva era unul 
dintre cei trei ofițeri prezenţi. Era mai înalt decât se așteptase 
ea şi purta o cămașă albă la uniforma neagră. Avea părul şaten- 
deschis şi ondulat, iar deasupra frunţii era ridicat. Era proas- 
păt bărbierit, avea nasul subţire şi puţin cârn, iar buzele îi erau 
grosuţe. Pip încerca din răsputeri să nu holbeze la el în caz că 
Daniel băga de seamă. 

La întâlnire mai era o persoană cunoscută, aşezată la trei 
scaune distanță de Pip. S-a ridicat deodată în picioare şi a făcut 
ofiţerilor cu mâna. 

— Stanley Forbes, de la Kilton Mail, a zis el. Câţiva din citi- 
torii mei s-au plâns că oamenii conduc cu viteză prea mare pe 
High Street. Cum intenţionaţi să rezolvaţi această problemă? 

Daniel a păşit în față acum, făcându-i semn din cap lui 
Stanley să se așeze înapoi. 

— Mulţumesc, Stan! a zis el. S-au luat deja câteva mă- 
suri pentru a reduce traficul. Am stabilit să facem mai multe 
controale, iar dacă e îngrijorător, voi fi bucuros să redeschid 
discuţia cu superiorii mei. 

Doamna Faversham a avut încă două plângeri şi, în cele din 
urmă, întâlnirea a luat sfârşit. 

— Dacă mai aveţi şi alte probleme care ţin de noi, a zis cel 
de-al treilea ofiţer, observându-se că evita contactul vizual cu 
bătrâna doamnă Faversham, vă rog să completaţi unul dintre 
chestionarele din spatele dumneavoastră. Iar dacă aţi prefera 
să vorbii cu oricare dintre noi în privat, vom mai sta pe aici 
încă vreo zece minute. 

Pip s-a abținut o vreme, nedorind să pară prea nerăbdătoare. 
A aşteptat până când Daniel a terminat de vorbit cu unul din- 
tre voluntarii de la bibliotecă, apoi s-a ridicat de pe scaun și s-a 
apropiat de el. 

— Bună! a zis ea. 

— Bună! i-a zâmbit el. Pari cu câteva decenii prea tânără 
pentru astfel de întâlniri. 

Ea a ridicat din umeri. 

— Sunt interesată de lege şi criminalitate. 

— Nimic prea interesant în Kilton, a zis el. Doar puşti care 
hoinăresc de colo, colo şi maşini care circulă cu viteză puţin 
cam mare. 

Oh, dacă doar asta ar fi! 

— Deci n-ai arestat niciodată pe nimeni pentru pescuit ile- 
gal de somon? a întrebat ea, râzând nervos. 

Daniel se holba la ea. 

— Oh, asta e... de fapt, o lege britanică, a îngăimat ea, 
simțind că s-a îmbujorat. 

De ce nu se juca oare cu părul sau să se aranjeze aşa cum fac 
oamenii normali atunci când au emoții? 

— Legea cu privire la somoni din anul 1986 atestă că e ile- 
gal... ăă, nu contează, a bălmăjit Pip şi a clătinat din cap. Am 
nişte întrebări pe care voiam să ţi le adresez. 

— Dă-i drumul! a zis el. Atât timp cât nu-s despre somon... 

— Nu sunt! 

Pipi a tuşit puţin în pumn şi apoi şi-a ridicat privirea. 

— Îţi aminteşti de plângerea făcută, acum cinci sau şase 
ani, în legătură cu consumul de droguri şi băuturi în care s-au 
droguri la petrecerile elevilor de la liceul Kilton? 

Daniel şi-a încordat maxilarul şi s-a încruntat. 

— Nu, nu-mi amintesc asta! a zis el. Doreşti să raportezi 
vreo infracțiune? 

Ea a clătinat din cap. 

— Nu. ÎI cunoşti pe Max Hastings? a întrebat ea. 

Daniel a ridicat din umeri. 

— Îi cunosc puţin pe cei din familia Hastings. Ei au fost 
primii care m-au sunat în calitate de ofițer după ce mi-am ter- 
minat pregătirea. 

— Pentru ce? 

— Oh, nimic grav! Fiul lor a intrat cu maşina într-un copac 
din faţa casei. Trebuia să completez un raport al poliţiei pentru 
asigurare. De ce? 

— Fără motiv, a zis ea, mimând nonşalanţă. 

Pip putea observa cum Daniel încerca să se îndepărteze de ea. 

— Un singur lucru aş mai vrea să aflu. 

— Da? 

— Tu ai fost unul dintre primii ofițeri care au răspuns 
atunci când Andie Bell a fost dată dispărută. Tu ai condus 
prima percheziţie în reşedinţa familiei Bell. 

Daniel a aprobat din cap, încruntându-se din nou. 


328 HOLLY JACKSON 


— Ăla nu a fost un fel de conflict de interese, ştiind că erai 
atât de apropiat de tatăl ei? 

— Nu! a zis el. Nu a fost. Sunt profesionist atunci când port 
uniforma asta. Şi trebuie să mărturisesc, chiar nu-mi place 
unde duc aceste întrebări. Scuză-mă! a zis el şi s-a dat câțiva 
centimetri mai în spate. 

Chiar atunci, din spatele lui a apărut o femeie şi a păşit lângă 
el şi Pip. Avea părul lung şi blond, nasul pistruiat, şi o burtă 
uriașă. Probabil că era însărcinată cel puţin în luna a şaptea. 

— Bună! i-a zis ea lui Pip pe un ton plăcut și puţin forțat. 
Sunt soţia lui Dan. Cât de neobișnuit mi-e să-l prind vorbind 
cu o tânără domnişoară! Trebuie să zic că nu eşti pe gustul lui. 

— Kim! a zis Daniel, punându-și mâna pe spatele ei. Haide! 

— Cine e? 

— Doar o puştoaică de liceu care a venit la întâlnire, nu ştiu. 

Şi-a condus soţia în partea cealaltă a încăperii. 

La ieşirea din bibliotecă, Pip s-a mai uitat o dată peste 
umăr. Daniel stătea împreună cu soţia lui, vorbind cu bă- 
trâna doamna Faversham şi căutând să nu o privească pe Pip. 
Aceasta a deschis ușa şi a ieşit afară, zgribulindu-se în palto- 
nul ei kaki în momentul în care aerul rece a cuprins-o. Ravi o 
aştepta chiar peste drum, vizavi de cafenea. 

— Ai avut dreptate să nu vin, a zis ea atunci când a ajuns lângă 
el. A fost destul de ostil cu mine. Era şi Stanley Forbes acolo. 

— Un tip adorabil! a zis Ravi sarcastic, vârându-şi mâinile 
în buzunar ca să le ferească de vântul răcoros. În concluzie, nu 
ai aflat nimic? 

— Oh, nu am zis asta! a spus Pip, apropiindu-se şi mai tare 
de el ca să se ferească de vânt. I-a scăpat un singur lucru, nici 
măcar nu ştiu dacă şi-a dat seama. 

— Încetează odată să te opreşti din povestit pentru a spori 
efectul dramatic! 

— Scuze! a zis ea. A zis că îi ştie puţin pe cei din familia 
Hastings, că el a fost cel are a completat un raport al poliţiei 
atunci când Max şi-a izbit maşina de copacul de lângă casă. 

— Oh! 

Buzele lui Ravi s-au întredeschis la auzul acestor cuvinte. 

— Deci, el... poate că el ştia de fuga de la locul accidentului? 

— Poate că da! 

Mâinile lui Pip erau acum atât de înghețate, încât păreau 
nişte gheare. Fata era pe cale să-i sugereze să se îndrepte spre 
maşina ei atunci când Ravi a încremenit cu privirea aţintită 
asupra unui punct din spatele ei. 

Pip s-a întors. 

Daniel da Silva şi Stanley Forbes tocmai ieşiseră din bibli- 
otecă, uşa bălăngănindu-se în urma lor. Erau foarte prinşi de 
conversaţia lor discretă, Daniel explicând ceva şi gesticulând 
din mâini. Capul lui Stanley s-a rotit în jur precum a unei 
bufniţe, cercetând împrejurimile, şi atunci i-a zărit pe Pip şi 
pe Ravi. 

Privirea îi înghețase; era ca o explozie rece în vânt, în timp 
ce se uita când la unul, când la celălalt. Daniel s-a uitat şi el, însă 
privirea lui înflăcărată era aţintită doar asupra lui Pip. 

Ravi a luat-o de mână. 

— Să mergem! a zis el. 


Capitolul 
treizeci şi trei 


— În regulă, puppuccino! i-a zis ea lui Barney, aplecându-se ca 
să-i desfacă lesa din zgarda de stofă. Eşti liber. 

Căţelul a privit-o plin de veselie. Iar atunci când Pip s-a ri- 
dicat, el a plecat, luând-o după urmele noroioase din față şi 
făcând slalom printre copaci. 

Mama ei avusese dreptate: era puţin cam târziu pentru ieşit 
la plimbare. Pădurea se întunecase deja, iar petice din cerul 
cenuşiu se ițeau printre golurile dintre copaci. Era ora 17:45, 
iar aplicaţia ei cu vremea o înştiința că soarele avea să apună 
în două minute. Nu avea de gând să stea prea mult timp afară; 
avea nevoie doar să iasă puţin din staţia ei de lucru. Avea ne- 
voie de aer. Avea nevoie de spaţiu. 

Toată ziua pendulase între învățatul pentru examenul 
de săptămâna viitoare şi cântăritul numelor de pe lista ei cu 
suspecți. Se holbase atât de mult, încât ajunsese să privească 
cruciş, desenând linii imaginare şi ramificate care înmugureau 
din partea de sus a unei litere a unui nume, ca s-o înfăşoare în 
jurul celorlalte, până când lista devenea un haos total de nume 
şi de legături încurcate. 

Nu ştia ce să facă. Poate să fi încercat să vorbească cu soția 
lui Daniel da Silva; cu siguranţă erau tensiuni în cuplu. Dar 
din ce motiv şi ce secrete ar putea ieşi la iveală? Sau ar tre- 
bui să se concentreze din nou pe cel de-al doilea telefon, să ia 

în considerare să intre prin efracţie în casele suspecţilor care 
ştiau de existenţa lui şi să-l caute acolo? 

Nu! 

leşise să se plimbe cu gând să mai uite de Andie Bell şi să-şi 
limpezească mintea. Şi-a întins mâna spre buzunar şi şi-a des- 
făcut căştile. Le-a vârât în urechi, a apăsat pe butonul Pornire 
de pe ecranul telefonului, revenind la episodul documentaru- 
lui la care se uitase mai devreme. A trebuit să dea volumul mai 
tare, chinuindu-se să audă ce se spunea peste zgomotul produs 
de frunzele zdrobite sub cizme. 

Ascultând acea voce, povestea unei alte fete ucise, Pip în- 
cerca s-o uite pe-a ei. 

A luat-o pe poteca mai scurtă din pădure, cu ochii pe um- 
brele făcute de ramurile asimetrice de deasupra, umbre care 
deveneau mai ușoare odată ce lumea devenea mai întunecată. 
În momentul în care amurgul și-a făcut simțită prezenţa, Pip a 
părăsit cărarea, luând-o printre copaci ca să ajungă mai repede 
la stradă. În momentul în care a observat-o, la vreo zece metri 
în faţa ei, l-a strigat pe Barney. 

Iar atunci când a ajuns acolo, a oprit episodul și şi-a înfăşurat 
căştile înapoi în jurul telefonului. 

— Barney, haide! a strigat ea, punând mobilul în buzunar. 

O maşină a trecut pe stradă, întreg fasciculul de lumină 
emis de faruri aproape orbind-o. 

— Cuţu! a strigat ea mai tare şi mai apăsat de această dată. 
Barney, haide! 

Copacii erau întunecați şi tăcuți. 

Pip şi-a umezit buzele şi a fluierat. 

— Barney! Aici, Barney! 

Niciun sunet produs de labe călcând prin frunzele căzute. 
Nicio pată aurie prin pădure. Nimic. 

Un fior rece a cuprins-o, începând cu degetele de la picioare. 

— Bar-ney! a strigat, iar vocea i-a pierit. 

A fugit înapoi pe drumul pe care venise. Înapoi în întune- 
ric, printre copacii care parcă o înghițeau. 

— Barney! a strigat din nou, prăbuşindu-se de-a lungul 
drumului, iar lesa câinelui i-a căzut din mână. 


LA Capitolul 
treizeci şi patru 


— Mamă, tată! a zis ea, dând de perete ușa de la intrare, 
împiedicându-se de preş şi picând în genunchi, cu lacrimile 
adunându-se în crăpăturile buzei. Tată! 

Victor a apărut imediat în uşa bucătăriei. 

— Scumpo? a zis el, apoi a văzut-o: Pippa, ce e? Ce s-a 
întâmplat? 

S-a grăbit spre ea în timp ce se ridica de pe podea. 

— Barney a dispărut, a zis ea. Nu a venit atunci când 
l-am strigat. Am mers peste tot prin pădure, strigându-l. A 
dispărut. Nu ştiu ce să fac. L-am pierdut, tată! 

Mama şi Josh au ieşit şi ei pe hol, uitându-se la ea fără să 
scoată o vorbă. 

Victor a prins-o uşor de braţ. 

— E în regulă, scumpo, a zis el cu o voce caldă şi liniştită. 
O să-l găsim, nu te îngrijora! 

Victor şi-a luat cizmele, geaca de fâş căptușită din 
şifonierul de sub scări şi două lanterne. A obligat-o pe 
Pip să-şi ia o pereche de mănuși, înainte să-i înmâneze şi 
ei o lanternă. 

Era beznă în momentul în care au ajuns înapoi în pădure. 
Pip îl conducea pe tatăl ei pe drumul pe care mersese mai 
înainte. Cele două lanterne tăiau prin întuneric. 

— Barney! a strigat tata, iar vocea lui a răsunat cu ecou 
printre copaci. 

Trecuseră două ore şi se făcuse şi mai frig în momentul 
în care Victor a zis că era timpul să meargă acasă. 

— Nu putem merge acasă până nu-l găsim! a pufnit ea. 

— Ascultă! s-a întors Victor spre ea, lanterna lumi- 
nându-i de dedesubt. E prea întuneric acum! O să-l găsim 
dimineaţă. S-a rătăcit pe undeva, dar va fi în regulă pentru 
o noapte. 

Pip a mers direct la culcare după cina lor târzie şi tăcută. 
Părinţii au venit în camera ei şi s-au aşezat pe cuvertura de 
pat. Mama îi mângâia părul în timp ce ea încerca din răspu- 
teri să nu plângă. 

— Îmi pare rău! a zis ea. Îmi pare aşa de rău! 

— Nu e vina ta, scumpo! a zis Leanne. Nu te îngrijora! Va 
găsi drumul spre casă. Acum încearcă să dormi puţin! 

Nu a reușit. Nu mult, adică. În minte i se furișase un gând 
obsedant: dacă asta chiar era vina ei? Dacă asta se întâm- 
plase deoarece ignorase ultimul avertisment? Dacă Barney 
nu se rătăcise, pur şi simplu? Dacă fusese furat? De ce nu 
fusese atentă? 


Stăteau în bucătărie, mâncând un mic dejun foarte matinal 
de care nu avea nevoie nimeni. Victor, care părea că nici el 
nu dormise prea mult, sunase deja la muncă ca să-şi ia liber. 
Prezentase planul de atac printre înghiţiturile de cereale: el 
şi Pip aveau să se întoarcă în pădure. Apoi să lărgească un 
pic aria căutărilor şi să înceapă să bată pe la uși, să întrebe 
de Barney. Leanne şi Josh aveau să rămână acasă şi să facă 
nişte postere cu câinele dispărut, după care să meargă şi să 
le lipească pe High Street sau să le împartă oamenilor. După 
ce vor termina, aveau să se întâlnească și să caute în zonele 
împădurite din apropierea oraşului. 

Au auzit un lătrat în pădure, iar inima lui Pip a început să 
bată mai repede. Însă era doar o familie, plimbând doi câini, 
un beagle şi un labrador. Oamenii au spus că nu văzuseră 
niciun retriever, dar că vor începe şi ei să caute. 

Vocea lui Pip era deja răguşită în momentul în care făcu- 
seră înconjurul pădurii pentru a doua oară. Bătuseră la ușile 
vecinilor de pe Martinsend Way: nimeni nu văzuse vreun 
câine pierdut. 

Pe la începutul după-amiezii, claxonul de tren al soneriei 
telefonului ei a izbucnit în pădurea liniştită. 

— Mama? a întrebat Victor. 

— Nu, a zis Pip, citind mesajul. 

Era de la Ravi. Hei, scria în el, tocmai am văzut prin oraş 
nişte postere cum că Barney a dispărut. Te simți bine? Ai ne- 
voie de ajutor? 

Degetele-i erau prea amorţite din cauza frigului pentru 
a-i scrie înapoi. 

Se opriseră puţin ca să mănânce nişte sandviciuri şi apoi 
continuaseră, împreuna cu mama și Josh, hoinărind printre 
copaci şi de-a lungul unui teren agricol privat, strigându-l 
neîncetat pe Barney. 

Însă lumea se întorsese împotriva lor, iar întunericul se 
lăsase din nou. 

Întorși acasă, Pip, tăcută și secată de putere, începuse să 
mănânce din mâncarea thailandeză pe care Victor o luase 
la pachet din oraş. Mama ei pusese un film Disney pe fun- 
dal ca să mai destindă atmosfera, însă Pip doar se holba la 
tăiețeii înfăşuraţi în jurul furculiţei precum nişte viermi. 

A scăpat furculiţa în momentul în care s-a auzit încă un 
claxon de locomotivă, iar telefonul i-a vibrat în buzunar. 

Şi-a pus farfuria pe măsuţa de cafea şi şi-a scos telefonul. 
Ecranul i-a luminat faţa. 

Pip a încercat din toate puterile ei să-şi suprime groaza 
din ochi şi să îşi încordeze maxilarul. A adoptat o privire 
goală şi a aşezat telefonul pe canapea, cu faţa în jos. 

— Cine era? a întrebat mama ei. 

— Doar Cara. 

Nu era ea. Era Necunoscutul: Mai vrei să-ți vezi câinele 
vreodată? 


Capitolul 
` treizeci şi cinci 


Următorul mesaj nu a fost trimis decât abia în ziua următoare, 
la ora unsprezece. 

Victor lucra de acasă. A venit în dormitorul lui Pip pe la ora 
opt şi i-a spus că avea de gând să meargă din nou să caute şi că 
se va întoarce pe la prânz. 

— Tu ar trebui să stai aici şi să-ţi continui recapitularea, i-a 
mai spus el. Examenul ăsta e foarte important. Lasă-l, te rog, 
pe Barney în seama noastră! 

Pip a aprobat din cap. Era uşurată, într-un fel. Nu credea că 
putea merge alături de familia ei, strigându-i numele, ştiind că 
nu era acolo. Pentru că nu se rătăcise, fusese răpit. De ucigașul 
lui Andie Bell. 

Însă nu era timp de pierdut pentru a se uri, pentru a se în- 
treba de ce nu ascultase ultimele avertismente. De ce fusese su- 
ficient de proastă, încât să se creadă invincibilă. Trebuia doar 
să-l recupereze pe Barney. Asta era tot ce conta. 

Familia ei era plecată de câteva ore în momentul în care a 
primit din nou un mesaj care a făcut-o să tresară şi să verse 
cafea pe plapumă. Şi-a apucat telefonul şi a citit mesajul de câ- 
teva ori. 

Ia-ți laptopul și orice stick USB sau hard-disk pe care ai 
salvat proiectul! Adu-le în parcarea clubului de tenis şi mergi 
100 de paşi în pădure, pe partea dreaptă! Nu spune nimănui şi 
vino singură! Dacă urmezi aceste instrucțiuni, o să-ți primeşti 
câinele înapoi. 

Pip a sărit deodată, vărsând şi mai multă cafea pe pat. S-a 
mişcat rapid, înainte ca frica să o paralizeze. Şi-a dat jos pija- 
malele şi s-a îmbrăcat cu o pereche de blugi şi cu o bluză. A 
apucat rucsacul, i-a desfăcut fermoarul şi l-a întors cu susul 
în jos, răsturnând pe podea cărțile de la şcoală şi planificato- 
rul academic. Şi-a scos laptopul din priză şi l-a pus în rucsac 
împreună cu încărcătorul. Cele două stick-uri de memorie pe 
care îşi salvase proiectul erau în sertarul de la mijloc al biroului 
ei. Le-a scos rapid de acolo şi le-a pus şi pe ele. 

A rupt-o la fugă pe scări, aproape împiedicându-se, în timp 
ce rucsacul greoi i se bălăngănea în spate. Şi-a luat rapid ghe- 
tele, paltonul şi cheia maşinii de pe măsuţa din hol. Nu era 
timp de meditat asupra acestui lucru. Dacă se oprea să se gân- 
dească mai bine, avea să se înmoaie şi să-l piardă pe Barney 
pentru totdeauna. 

Afară, vântul era rece în jurul gâtului şi al degetelor. A fugit 
spre maşină şi a urcat. A prins volanul cu mâini lipicioase și 
tremurânde şi a ieşit de pe alee. 

I-a luat doar cinci minute ca să ajungă acolo. Ar fi fost mai 
rapidă dacă nu ar fi fost blocată în spatele unui șofer încet, 
stând în spatele lui și dându-i flashuri ca să se grăbească. 

A intrat în parcarea de dincolo de terenurile de tenis şi a 
oprit în cel mai apropiat loc liber. Apucându-și rucsacul de pe 
scaunul pasagerului, a ieşit din maşină şi s-a îndreptat direct 
spre copacii care împrejmuiau parcarea. 

Înainte de a păşi de pe beton în noroi, Pip s-a oprit puţin, 
uitându-se peste umăr. Pe teren erau câțiva copii de la clubul 
de tenis care țipau şi loveau cu mingile în gard. Câteva mămici 
cu bebeluşi moțăind, stând lângă o maşină şi discutând. Nu era 
nimeni cu privirea aţintită asupra ei. Nicio maşină pe care să 
o recunoască. Nicio persoană. Nu-şi putea da seama dacă era 
sau nu urmărită. 

S-a întors spre copaci şi a început să meargă. Număra în 
minte fiecare pas pe care îl făcea, temându-se de faptul că lun- 
gimea lor era ori prea mare, ori prea mică şi că nu va ajunge 
acolo unde voia acea persoană. 

După treizeci de pași, inima îi bătea atât de tare, încât 
simţea că nu mai avea aer. 

După şaizeci şi şapte de paşi, transpirase la nivelul pieptului 
şi al axilelor. 

După nouăzeci şi patru de paşi, a început să murmure prin- 
tre respiraţii: 

— Te rog, te rog, te rog! 

După o sută de pași printre copaci s-a oprit. Şi a aşteptat. 

Nu era nimic în jurul ei; nimic, doar umbrele copacilor pe 
jumătate goi şi frunze pe jos, a căror culoare varia de la roșu 
la galben. 

Un fluier lung şi ascuţit s-a auzit deasupra ei, urmat de 
patru mai scurte. S-a uitat în sus şi a văzut o gaie roşie zbu- 
rând pe deasupra, un contur ascuţit cu aripi mari sub soarele 
argintiu. Pasărea a ieşit din câmpul ei vizual, iar ea a rămas din 
nou singură. 

Abia după un minut a primit un mesaj. Neîndemânatică, a 
scos telefonul din buzunar și l-a citit. 

Distruge totul şi lasă-l acolo! Nu spune nimănui ce ştii! Fără 
alte întrebări despre Andie! S-a terminat! 

Privirea lui Pip tot trecea peste cuvinte, înainte și înapoi. 
S-a forțat să inspire adânc şi şi-a pus telefonul înapoi în buzu- 
nar. Pielea i se făcuse ca de găină sub privirea ucigașului, care 
o urmărea nevăzut. 

În genunchi, a aşezat rucsacul pe pământ, a scos laptopul, 
încărcătorul şi cele două stick-uri de memorie. Le-a aşezat pe 
frunzele de toamnă, după care a deschis ecranul laptopului. 

S-a ridicat în picioare şi, în timp ce ochii i s-au umplut de la- 
crimi, iar lumea s-a încețogat, a lovit cu călcâiul primul stick de 
memorie. O parte a carcasei din plastic s-a crăpat şi a ricoşat. 
Conectorul de metal s-a îndoit. A lovit din nou cu piciorul, 
apoi s-a îndreptat cu cel stâng spre celălalt stick, sărind pe am- 
bele în timp ce componentele lor se crăpau şi se fărâmițau. 

Apoi, s-a întors spre laptop, ecranul fiind cu fața la ea și re- 
flectând o fâşie slabă de lumină. Se uita la silueta întunecată de 
pe ecran în timp ce şi-a ridicat piciorul, după care a lovit pu- 
ternic. Ecranul s-a dat peste cap şi o fisură în formă de pânză 
de păianjen a apărut de-a lungul lui. 

În momentul în care a lovit din nou, în tastatură de această 
dată, i s-a scurs şi prima lacrimă pe bărbie. Câteva taste au sărit în 
noroi, odată ce ea şi-a tras înapoi piciorul. Apoi, a sărit pe el, direct 
pe ecran, trecând prin el şi ajungând până la carcasa metalică. 

A sărit şi a sărit din nou, lacrimile-i alunecându-i una după 
alta pe obraji. 

Acum, partea din metal din jurul tastaturii era complet 
spartă, dezvăluind placa de bază şi ventilatorul de răcire de 
dedesubt. Placa de circuit, verde, sfărâmată în bucățele sub 
greutatea călcâiului ei, iar micul ventilator rupt şi sărit de la 
locul lui. Pip a sărit din nou, iar de această dată s-a şi împie- 
dicat de maşinăria ei mutilată, picând pe spate, în frunzele 
moi şi fragile. 

Şi-a permis să plângă acolo, pentru câteva momente. Apoi, 
s-a ridicat în picioare, a luat laptopul cu ecranul spart atâr- 
nând de o singură balama și l-a trântit de trunchiul celui mai 
apropiat copac. După o altă bufnitură, a aterizat pe pământ, 
bucățele împrăştiindu-se printre rădăcinile copacilor. 

Pip stătea acolo, tuşind, așteptând să-şi recapete răsuflarea. 
O ustura faţa de la sarea din lacrimi. 

Apoi a așteptat. 

Nu era sigură ce ar fi trebuit să facă. Făcuse deja tot ce îi ce- 
ruse; oare Barney era pe cale să fie eliberat? Trebuia să aştepte şi 
să vadă ce avea să se întâmple. Să aştepte un alt mesaj. L-a strigat 
pe nume şi a aşteptat. 

Trecuse mai mult de jumătate de oră. Și nimic. Niciun 
mesaj. Niciun Barney. Niciun sunet de nicăieri, cu excepţia 
ţipetelor înfundate ale copiilor de pe terenurile de tenis. 

Pip stătea în picioare, simţindu-şi tălpile inflamate şi du- 
rând-o. Şi-a ridicat rucsacul gol şi a plecat de acolo, aruncând 
o ultimă privire insistentă asupra mașinăriei distruse. 


— Unde ai fost? a întrebat-o Victor când a văzut-o intrând ne- 
căjită în casă. 

Pip rămăsese în maşină ceva timp, în parcarea clubului 
de tenis. Ca să-i dispară roşeața din ochi înainte de a se în- 
toarce acasă. 

— Nu mă puteam concentra aici, a zis ea încet, aşa că m-am 
dus să recapitulez la cafenea. 

— Înţeleg, a zis el cu un zâmbet blând pe faţă, uneori, o 
schimbare de peisaj face bine pentru concentrare. 

— Dar, tată... 

Ura minciuna care urma să îi iasă din gură. 

— S-a întâmplat ceva. Nu știu cum. M-am dus la toaletă 
pentru un minut, iar, când m-am întors, laptopul meu nu mai 
era. Nimeni nu a văzut nimic. Cred că a fost furat, a zis ea și 
s-a uitat în jos, spre cizmele roase. Îmi pare rău, nu ar fi trebuit 
să-l las acolo! 

Victor a îmbrăţişat-o, încercând să o aline. O îmbrăţişare de 
care chiar avea nevoie. 

— Nu te prosti! a zis el. Lucrurile nu sunt importante. Pot fi 
reînlocuite. Eu doar vreau să te ştiu în regulă. 

— Sunt în regulă, a zis ea. Vreun semn din dimineaţa asta? 

— Niciunul încă, dar Josh şi cu mama vor ieşi din nou în 
după-amiaza asta, iar eu o să dau o tură pe la adăposturile lo- 
cale. O să îl recuperăm, scumpo! 

Ea a aprobat cu o mişcare din cap şi s-a dat la o parte din 
fața lui. Ei mergeau să îl recupereze; ea făcuse tot ce i se spusese 
să facă. Asta fusese înţelegerea. Îşi dorea să fi putut spune ceva 
familiei, să îi scape de îngrijorarea din priviri. Însă așa ceva nu 
era posibil. Era un alt secret, precum cele ale lui Andie Bell, 
între care Pip se simţea prinsă ca-ntr-o capcană. 

Dar să renunţe la cazul lui Andie; chiar putea face asta? Putea 
să lase totul în urmă, ştiind că Sal Singh nu era vinovat? Ştiind 
că un criminal umbla nestingherit pe străzile din Kilton, la fel 
ca ea? Trebuia să o facă, nu-i așa? Pentru câinele pe care îl iubise 
timp de zece ani, pentru câinele care, la rândul lui, o iubise şi 
mai tare. Pentru siguranţa familiei ei. Pentru Ravi, de asemenea. 
Oh, Ravi, cum putea ea să-l convingă să renunţe la asta? Însă 
trebuia să o facă, altfel, cadavrul lui putea fi următorul găsit în 
pădure. Asta nu mai putea continua, nu mai era sigur. Nu mai 
era altă cale. Simţea că această decizie era precum un ciob, unul 
din ecranul spart al laptopului ei, care i se înfipsese în piept. O 
străpungea şi o rănea ori de câte ori respira. 


Pip era la etaj, la biroul ei, uitându-se peste ultimele pagini 
pentru examenul ELAT. Ziua se transformase în noapte, iar 
Pip tocmai ce aprinsese lampa de birou în formă de ciupercă. 
Lucra pe fundalul coloanei sonore din Gladiatorul şi mişca 
pixul în ritmul melodiei. A oprit-o în momentul în care cineva 
a bătut la ușă. 

— Da! a zis ea, rotindu-se în scaunul de birou. 

Victor a intrat şi a închis uşa în urma lui. 

— Lucrezi din greu, scumpo? 

Ea a aprobat din cap. 

Tata s-a apropiat de ea şi s-a rezemat de biroul ei, stând cu 
picioarele încrucișate. 

— Ascultă, Pip! a zis el cu blândeţe. Cineva tocmai l-a găsit 
pe Barney. 

Pip a simțit că rămâne fără aer. 

— De-de ce nu pari fericit? 

— Trebuie să fi căzut cumva. L-a găsit în râu. 

Victor s-a întins şi a luat-o de mână. 

— Îmi pare rău, draga mea! S-a înecat! 

Pip s-a depărtat cu scaunul de tatăl ei, clătinând din cap. 

— Nu! a zis ea. Nu poate să fi făcut asta! Asta nu e ce... Nu, 
el nu poate să... 

— Îmi pare rău, scumpo! a zis Victor, cu buza de jos tremu- 
rându-i. Barney a murit. O să îl îngropăm mâine în grădină. 

— Nu, aşa ceva nu se poate! a strigat Pip, sărind în picioare 
şi împingându-l pe Victor când acesta s-a apropiat de ea ca să 
o îmbrăţișeze. Nu, nu e mort! Asta nu-i corect! plângea ea, iar 
lacrimile-i fierbinţi îi curgeau şiroaie. Nu poate fi mort! Nu e 
corect. Nu e... nu e... 

A căzut în genunchi, apoi s-a aşezat în fund pe podea, 
apropiindu-şi picioarele de piept. Înăuntrul ei se formase o 
prăpastie din pricina durerii de neimaginat, una întunecată. 

— E vina mea! 

Bărbia îi era rezemată de genunchi, înăbușindu-i cuvintele 
atunci când le pronunța. 

— Îmi pare foarte rău! Îmi pare foarte, foarte rău! 

— Pip! a spus tata şi s-a aşezat lângă ea, cuprinzând-o cu 
braţele. Nu vreau să te învinovăţeşti, nici măcar o secundă. Nu 
e vina ta că s-a rătăcit de tine. 

— Nu e corect, tată! plângea Pip în braţele lui. De ce se în- 
tâmplă asta? Eu doar îl vreau înapoi! Eu doar îl vreau înapoi 
pe Barney! 

— Şi eu! a şoptit el. 

Au rămas aşa mult timp pe podeaua din dormitorul ei, 
plângând împreună. Pip nici măcar nu a auzit când mama ei şi 
Josh au intrat în cameră. Nu şi-a dat seama că erau acolo decât 
în momentul în care i s-au alăturat, Josh stând în poala lui Pip, 
cu capul rezemat de umărul ei. 

— Nu e corect! 


Capitolul 
treizeci şi șase 


L-au îngropat în acea după-amiază. Pip şi Josh plănuiau ca, în 
primăvară, să planteze floarea-soarelui peste mormântul lui, 
deoarece erau aurii şi fericite, exact aşa ca el. 

Cara şi Lauren au venit şi ele, Cara aducând prăjituri pregă- 
tite de ea pentru toţi ai casei. Pip nu prea putea să vorbească; 
aproape la fiecare cuvânt izbucnea în plâns sau într-un strigăt 
de furie. Fiecare cuvânt răscolea acel sentiment ciudat din in- 
teriorul ei: cumva era prea supărată ca să fie furioasă, dar prea 
furioasă ca să fie supărată. Fetele n-au stat mult timp. 

Era seară acum, iar lui Pip îi ţiuiau urechile. Ziua îi sporise 
durerea şi se simţea amorțită şi secătuită de putere. Acel secret 
şi vina pe care o simţea erau cel mai greu de suportat. 

Cineva a bătut ușor la ușa dormitorului ei. Pip şi-a scăpat 
pixul pe foaia albă. 

— Da! a zis ea încet şi cu o voce răgușită. 

Uşa s-a deschis, iar Ravi a păşit în cameră. 

— Bună! a spus el, dându-și părul brunet la o parte din faţă. 
Cum te simţi? 

— Nu mă simt bine, a zis ea. Tu ce faci aici? 

— Nu ai răspuns la mesaj şi m-am îngrijorat. Am văzut că 
posterele au dispărut în această dimineaţă. Tatăl tău tocmai 
mi-a zis ce s-a întâmplat. 

Ravi a închis ușa și s-a rezemat de ea. 

— Îmi pare atât de rău, Pip! Ştiu că nu ajută când oamenii o 
spun pentru că e doar ceva ce zici, dar chiar îmi pare rău! 

— Există o singură persoană căreia ar trebui să-i pară rău, a 
zis ea, uitându-se în jos la pagina ei. 

El a oftat. 

— E ceva ce facem atunci când o ființă pe care o iubim 
moare, dăm vina pe noi. Şi eu am făcut-o, Pip. Şi mi-a luat mult 
timp să îmi dau seama că nu a fost vina mea; uneori, lucrurile 
rele, pur şi simplu, se întâmplă. A fost mai ușor după asta. Sper 
că o să ajungi acolo mult mai repede. 

Ea a ridicat din umeri. 

— De asemenea, am vrut să îţi mai zic să..., a început el, 
după ce şi-a dres vocea, să nu îţi faci griji în legătură cu chestia 
legată de Sal. Acel termen limită pe care l-am stabilit, după 
care să ducem poza la poliţie, nu mai contează. Știu cât de im- 
portant e pentru tine să le protejezi pe Naomi şi pe Cara. Poţi 
avea mai mult timp la dispoziţie. Deja te-ai suprasolicitat și 
cred că ai nevoie de o pauză, ştii tu, după tot ce s-a întâmplat... 
Şi se apropie şi examenul tău pentru Cambridge. 

Ravi s-a scărpinat la ceafă, iar părul lung din partea din față 
i-a picat din nou în ochi. 

— Acum ştiu că fratele meu e nevinovat, chiar dacă nimeni 
altcineva nu mai ştie încă. Am aşteptat mai bine de cinci ani, 
pot să mai aştept puţin. Şi, între timp, o să continui să investi- 
ghez pistele pe care le avem. 

Inima lui Pip se întunecase. Trebuia să-l rănească. Era sin- 
gura cale. Singura cale pentru a-l face să renunţe, pentru a-l şti 
în siguranţă. Oricine îi ucisese pe Andie şi pe Sal era gata să 
ucidă din nou, i-o demonstrase. Iar ea nu putea permite să i se 
întâmple asta şi lui Ravi. 

Nu se putea uita la el. Nu se putea uita la fața lui blândă și 
sinceră sau la zâmbetul lui perfect, care se asemăna mult cu cel 
al fratelui său, sau la ochii căprui atât de pătrunzători, încât te 
puteai pierde în ei. Aşa că nu s-a uitat. 

— Nu mai continui proiectul! a zis ea. Am terminat! 

— Ce vrei să zici? 

Ravi s-a depărtat puţin de uşă. 

— Vreau să zic că am terminat cu proiectul. Deja i-am tri- 
mis un e-mail coordonatoarei şi i-am zis că vreau să schimb 
subiectul, altfel renunţ! S-a terminat! 

— Dar... nu înţeleg, a zis el cu vocea stinsă. Ăsta nu mai e 
doar un proiect, Pip. E vorba despre fratele meu, despre ce s-a 
întâmplat aici cu adevărat. Nu te poţi opri, pur şi simplu. Cum 
rămâne cu Sal? 

La Sal se gândea ea. Cum peste toate lucrurile, el ar fi dorit 
ca frățiorul lui să nu moară în pădure, aşa cum păţise el. 

— Îmi pare rău, dar am terminat. 

— Eu nu... ce... Uită-te la mine! a zis el. 

Ea nu a făcut-o. 

Ravi s-a apropiat de birou şi s-a ghemuit în faţa ei, ui- 
tându-se la ea, în sus, pe scaun. 

— Ce s-a întâmplat? a întrebat el. Ceva nu e în regulă aici. 
Nu ai fi făcut asta dacă... 

— Am terminat, Ravi! a zis Pip, privindu-l, şi şi-a dat seama 
imediat că nu ar fi trebuit să o facă. 

Acum era mult mai greu. 

— Nu pot să o fac! Nu ştiu cine l-a ucis. Nu-mi pot da 
seama. Am terminat. 

— Dar vom afla, a zis el, cuprins de disperare. Vom afla cine 
a făcut-o. 

— Nu pot. Sunt doar o puştoaică, aminteşte-ți! 

— Un idiot ţi-a spus asta, a zis el. Tu nu eşti doar cineva. Tu 
eşti afurisita de Pippa Fitz- Amobi, a zâmbit el şi a fost cel mai 
trist lucru pe care îl văzuse ea vreodată. Şi nu cred că în lumea 
asta mai e cineva care să semene cu tine. Adică râzi la glumele 
mele, aşa că trebuie să fie ceva în neregulă cu tine. Suntem atât 
de aproape de asta, Pip! Ştim că Sal e nevinovat, ştim că cineva 
i-a înscenat totul şi că apoi l-a ucis. Nu te poţi opri! Mi-ai jurat. 
Vrei asta la fel de mult ca mine. 

— M-am răzgândit, a zis ea rece, iar tu nu o să îmi schimbi 
decizia. Am terminat cu Andie Bell. Am terminat cu Sal. 

— Dar e nevinovat. 

— Nu e treaba mea să dovedesc asta. 

— Tu ai făcut-o treaba ta, a spus el, ridicându-se şi vorbind 
răstit. Ai dat buzna în viaţa mea, oferindu-mi această şansă pe 
care nu am mai avut-o niciodată. Nu-mi poţi lua asta acum, 
ştii că am nevoie de tine. Nu poţi renunţa. Tu nu eşti aşa. 

— Îmi pare rău! 

O vreme au tăcut amândoi, Pip privind în podea. 

— Bine! a zis el pe un ton rece. Nu ştiu de ce faci asta, dar 
e în regulă. O să merg de unul singur la poliţie cu poza lui Sal 
pentru a-i demonstra alibiul. Trimite-mi fişierul! 

— Nu pot! a zis Pip. Mi s-a furat laptopul. 

Ravi s-a uitat atunci pe biroul ei. S-a aplecat peste el, 
împrăştiindu-i teancul de foi şi de notițe pentru examen, cău- 
tând disperat cu privirea. 

— Unde e poza printată? a întrebat, întorcându-se spre ea, 
cu degetele încleştate pe notițele lui Pip. 

Şi acum minciuna care avea să îl distrugă. 

— Am distrus-o! Nu mai e, a zis ea. 

Privirea lui Ravi a făcut-o să simtă că ia foc, lăsând-o fără 
pic de vlagă. 

— De ce ai face asta? De ce faci asta? 

Foile i-au căzut din mâini, plutind deasupra podelei ca nişte 
aripi retezate, apoi s-au împrăștiat în jurul picioarelor lui Pip. 

— Pentru că nu mai vreau să fac parte din asta. Nu ar fi 
trebuit să încep niciodată. 

— Asta nu e corect! 

Tendoanele de la gât îi ieşeau în afară precum venele. 

— Fratele meu e nevinovat, iar tu tocmai ai distrus ultima 
dovadă pe care o mai aveam! Dacă te retragi acum, Pip, eşti la 
fel de rea precum toţi ceilalți din Kilton. Precum toţi cei care 
au scris cuvântul gunoaie pe casa noastră, precum cei care 
ne-au spart geamurile. Precum toţi cei care m-au torturat la 
şcoală. Precum toţi cei care se uită la mine aşa cum se uită. Nu, 
tu ai fi mai rea, măcar ei cred că el e vinovat. 

— Îmi pare rău! a zis ea încet. 

— Nu, mie îmi pare rău! i-a răspuns cu vocea schimbată, 
apoi şi-a trecut cu mâneca peste față ca să-și şteargă lacrimile 
de furie şi s-a îndreptat spre ușă. Îmi pare rău că am crezut că 
eşti cineva care, în mod evident, nu ești. Eşti doar o puștoaică! 
Una malefică, la fel ca Andie Bell. 

Ravi a părăsit camera, cu mâinile la ochi, în timp ce se în- 
drepta spre scări. 

Pip l-a privit îndepărtându-se. 

În momentul în care a auzit ușa din față trântindu-se, şi-a 
încleştat pumnii şi a lovit în birou. Recipientul cu pixuri s-a 
clătinat şi a căzut, împrăştiindu-le. 

Pip a început să plângă în palmele făcute căuş, încercând să 
înăbuşe hohotele cu degetele. 

Ravi o ura acum, dar măcar era în siguranță. 


Capitolul 
treizeci şi șapte 


În următoarea zi, Pip se afla cu Josh în camera de zi, 
învățându-l să joace şah. Terminau prima lor partidă ami- 
cală şi, în ciuda eforturilor ei mari de a-l lăsa să câştige, Josh 
rămăsese doar cu regele şi cu doi pioni. Sau creveţi, aşa cum 
îi numea el. 

Cineva a bătut la ușa din faţă, iar absenţa lui Barney a 
fost evidentă. Pip s-a simţit de parcă ar fi primit o lovitură în 
abdomen. Fără gheare alunecând pe podeaua lustruită, din 
dorinţa cățelului de a ajunge acolo primul ca să-l întâmpine 
pe vizitator. 

Mama a luat-o în grabă de-a lungul holului şi a deschis uşa. 

— Oh, bună, Ravi! a răsunat vocea lui Leanne prin ca- 
mera de zi. 

Pip a simţit că i-a ajuns inima-n gât. 

Confuză, şi-a aşezat calul înapoi pe tablă şi a luat-o spre 
uşă, neliniștea-i transformându-i-se în panică. De ce s-ar 
mai întoarce după ziua de ieri?! Cum mai putea să suporte 
să se uite la ea vreodată? Doar dacă era suficient de disperat 
ca să vină şi să-i ia părinţii prin surprindere, să le zică tot 
ce ştiau şi să încerce să o forțeze pe Pip să meargă la poliţie. 
Însă nu ar face-o; cine altcineva ar mai muri dacă ar face-o? 

În momentul în care a observat uşa, l-a văzut pe Ravi 
deschizând un rucsac mare şi băgându-şi mâinile înăuntru. 

— Mama vă transmite condoleanţe, a zis el, scoțând două 
caserole mari. V-a gătit nişte curry de pui, ştiţi voi, în caz că 
nu prea aveţi starea necesară să gătiţi. 

— Oh! a exclamat Leanne, luând cele două caserole din 
mâinile lui Ravi. Ce drăguţ din partea voastră! Mulţumim! 
Intră, intră, te rog! Trebuie neapărat să-mi dai numărul ei ca 
să-i pot mulțumi. 

— Ravi? a zis Pip. 

— Bună, problemuţo! a zis el încet. Pot să vorbesc cu tine? 

În camera ei, Ravi a închis ușor ușa şi şi-a lăsat rucsacul 
pe mochetă. 

— Ăă..., s-a bâlbâit Pip, cercetându-i chipul în încercarea 
de a-şi da seama ce simţea. Nu înţeleg de ce te-ai întors. 

El a făcut un mic pas înspre ea. 

— M-am gândit la asta toată noaptea, la propriu toată 
noaptea, s-a făcut lumină afară când am adormit în cele din 
urmă. Şi există un singur motiv la care mă pot gândi, există 
un singur lucru care are sens în toată chestia asta. Deoarece 
te cunosc, nu m-am înşelat în privința ta. 

— Eu nu... 

— Cineva l-a răpit pe Barney, nu-i aşa? a întrebat el. Ci- 
neva te-a ameninţat şi ţi-a răpit câinele şi l-a ucis ca să-ţi ţii 
gura în legătură cu Sal şi cu Andie. 

Liniştea din cameră devenise de-acum deranjantă. 

A aprobat cu o mişcare din cap, iar lacrimi mari i-au 
inundat chipul. 

— Nu plânge! a zis Ravi, apropiindu-se. 

A tras-o apoi lângă el, strângând-o în braţe. 

— Sunt aici, a zis el, sunt aici! 

Pip s-a sprijinit de el şi totul - toată durerea, toate se- 
cretele pe care le ţinea în ea - a ieşit la lumină. Și-a înfipt 
unghiile în palme încercând să-şi suprime lacrimile. 

— Spune-mi ce s-a întâmplat! a zis el, când în final i-a 
dat drumul. 

Însă cuvintele s-au încâlcit şi s-au pierdut în gura ei. În 
schimb, şi-a scos telefonul şi a intrat la mesajele din partea 
Necunoscutului, apoi i-a înmânat aparatul. În timp ce Ravi 
citea, fata se uita în ochii lui. 

— Oh, Pip, a zis el, uitându-se la ea cu ochii mari. Asta 
e nebunie! 

— A minţit, a pufnit ea. A promis că o să-l aducă înapoi 
şi apoi l-a ucis. 

— Dar asta nu a fost prima dată când te-a contactat, a 
spus el în timp ce derula mai sus. Primul mesaj de aici este 
de pe 8 octombrie. 

— Ăla nu a fost primul, a zis ea, trăgând de ultimul sertar 
de jos al biroului, şi i-a înmânat lui Ravi două foi printate, 
apoi i-a arătat-o cu degetul spre cea din stânga. Aceea a fost 
pusă în sacul meu de dormit atunci când am mers cu cortul 
cu prietenii mei, pe 1 septembrie. Am văzut că ne urmă- 
rea cineva. Pe aceea, a continuat, arătând cu degetul înspre 
cealaltă, am găsit-o vinerea trecută în dulapul de la şcoală. 
Am ignorat-o şi am continuat. De aceea Barney e mort. Din 
cauza aroganţei mele. Deoarece am crezut că sunt invinci- 
bilă, şi uite că nu sunt. Trebuie să ne oprim. eri... îmi pare 
rău, nu ştiam ce altceva să fac ca să te opresc, altceva decât să 
te fac să mă urăşti atât de mult, încât să stai departe de mine, 
departe de pericol! 

— E greu să scapi de mine! a zis el, ridicându-şi privirea 
din foi. Iar povestea asta încă nu s-a terminat. 

— Ba da, s-a terminat! 

Pip a luat înapoi foile şi le-a pus în birou. 

— Barney e mort, Ravi. Cine va fi următorul? Tu? Eu? 
Ucigaşul a fost aici, în casa mea, în camera mea. Mi-a citit 
proiectul şi a scris un mesaj în documentul de pe laptop. 
Aici, Ravi, în aceeaşi casă cu fratele meu în vârstă de nouă 
ani. Punem prea multe persoane în pericol dacă mai conti- 
nuăm. Părinţii tăi şi-ar putea pierde şi ultimul copil. 

Nu a mai rezistat, chinuită de o imagine cu cadavrul lui 
Ravi printre frunzele de toamnă şi Josh lângă el. 

— Ucigaşul ştie tot ce ştim noi. Ne-a bătut, iar noi avem 
mult mai mult de pierdut. Îmi pare rău că asta înseamnă să-l 
abandonez pe Sal, îmi pare atât de rău! 

— De ce nu mi-ai zis despre ameninţări? a întrebat el. 

— La început m-am gândit că ar putea fi doar o glumă! a 
ridicat ea din umeri. Însă nu am vrut să ştii, ca să nu încerci 
să mă faci să mă opresc. Şi apoi, pur şi simplu, m-am blo- 
cat, ţinându-l secret. M-am gândit că erau doar ameninţări. 
M-am gândit că l-aş putea învinge. Am fost atât de tâmpită, 
iar acum am plătit pentru greşelile mele! 

— Nu eşti tâmpită, mereu ai avut dreptate în legătură cu 
Sal! a zis el. E nevinovat. Acum ştim asta, însă nu e de ajuns. 
Sal merită ca toată lumea să ştie că a fost drăguţ şi bun la 
suflet până la sfârșit. Părinţii mei merită asta. lar acum nu 
mai avem nici măcar poza care să dovedească asta. 

— Încă am poza, a zis încet Pip, luând-o din sertarul de 
jos şi dându-i-o. Însă nu ne mai poate ajuta de acum. 

— De ce? 

— Ucigaşul mă urmăreşte, Ravi. Se uită la noi. Dacă 
ducem acea poză la poliție, iar agenții nu o să ne creadă, 
dacă vor crede că am modificat-o sau ceva, atunci va fi prea 

târziu. Ne-am juca ultima mână, care nu e suficient de bună. 
Apoi ce o să se întâmple? Josh va fi răpit? Tu? Ar putea muri 
oameni, Ravi. 

Pip s-a aşezat înfrântă pe pat, culegându-şi cocoloaşele 
de pe ciorapi. 

— Nu avem o dovadă incontestabilă. Poza nu e sufici- 
entă, se bazează pe salturi de interpretare imense şi nici 
măcar nu mai e on-line. De ce ne-ar crede? Pe fratele lui 
Sal şi pe o elevă de liceu de șaptesprezece ani. Eu însămi am 
dificultăţi în a crede ce se întâmplă. Tot ce avem sunt poveşti 
nemuritoare despre o fată ucisă, iar tu ştii ce crede poliţia de 
aici despre Sal, la fel cum cred toţi ceilalți din Kilton. Nu ne 
putem risca viețile pentru poza aia. 

— Nu! a zis Ravi, aşezând poza pe birou şi dând din 
cap. Ai dreptate! Iar unul dintre suspecţii noștri principali 
e polițist. Nu e mișcarea potrivită. Chiar dacă ne vor crede 
cumva şi vor redeschide cazul, poliţiştilor le va lua mult 
timp să-l găsească adevăratul criminal. Timp pe care noi 
nu-l avem. 

Ravi a împins scaunul biroului spre pat ca să ajungă cu 
fața la ea. 

— Deci, presupun că singura noastră opțiune viabilă e 
să-l găsim singuri. 

— Nu putem..., a început Pip să zică. 

— Tu chiar crezi că, în situaţia dată, cea mai bună mişcare 
e să o laşi baltă? Te-ai mai simţi în siguranță vreodată în 
Kilton, ştiind că persoana care i-a ucis pe Andie, pe Sal şi 
pe câinele tău încă e liberă? Știind că se uită la tine? Cum ai 
putea trăi aşa? 

— Trebuie! 

— Pentru o persoană atât de inteligentă, eşti cam fraieră. 

Şi-a sprijinit încet coatele de spătarul scaunului, iar băr- 
bia de monturi. 

— Mi-a ucis câinele, a zis ea. 

— Mi-a ucis fratele. Ce o să facem în legătură cu asta? 
a întrebat el, îndreptându-se de spate și având o sclipire 
îndrăzneață în ochii lui întunecați. O să dăm uitării tot? Ne 
ghemuim şi ne ascundem? O să ne trăim viețile ştiind că 
un criminal e acolo şi că se uită la noi? Sau luptăm? Ca să-l 
găsim şi să-l pedepsim pentru ceea ce ne-a făcut. Să-l tri- 
mitem în spatele gratiilor ca să nu mai rănească pe nimeni 
niciodată. 

— Va afla că nu ne-am oprit, a zis ea. 

— Ba nu, nu va afla dacă avem grijă. Nu mai vorbim cu 
oameni de pe lista ta, nu mai vorbim cu nimeni. Răspunsul 
trebuie să fie undeva din ceea ce am aflat deja. Vei spune că 
ai renunțat la proiectul tău. Doar tu şi cu mine vom şti asta. 

Pip nu a mai zis nimic. 

— Dacă ai nevoie de ceva care să te convingă, a continuat 
Ravi, îndreptându-se spre rucsacul lui, ţi-am adus laptopul 
meu. E al tău până când toată chestia asta e gata. 

L-a scos şi i l-a fluturat în față. 

— Dar... 

— E al tău! a zis el. ÎI poţi folosi pentru recapitularea exa- 
menului tău şi ca să scrii ce îți mai aminteşti din jurnal, din 
interviurile tale. Eu mi-am luat nişte notițe acolo. Ştiu că 
ţi-ai pierdut toate cercetările, dar... 

— Nu le-am pierdut! a zis ea. 

— Poftim? 

— Mereu îmi trimit chestii pe e-mail, în caz că se întâmplă 
ceva, a zis ea, uitându-se la faţa lui Ravi, care era tot un zâm- 
bet acum. Cine crezi că sunt, vreo amatoare, Nesăbuita Ruth? 

— Oh, nu, sergent! Știu că eşti Precauta Carol. Deci o să 
zici da sau o să fie necesar să aduc şi eu nişte brioşe pe post 
de mită? 

Pip s-a întins după laptop. 

— Haide! a zis ea. Avem o crimă dublă de rezolvat. 


Printaseră tot: fiecare foaie din jurnalul ei, fiecare pagină 
din planificatorul academic al lui Andie, câte o poză a fi- 
ecărui suspect, pe Howie împreună cu Stanley Forbes în 
parcare, cu Jason Bell şi cu noua lui soție, poza de la Ivy 
House, din casa lui Max Hastings, cea cu Andie care apăruse 
în ziare, una cu familia Bell îmbrăcată în haine negre, cu 
Sal făcând cu ochiul şi salutând spre cameră, mesajele false 
ale lui Pip către Emma Hutton, e-mailurile despre drogurile 
puse în băuturi, atunci când ea se prezentase ca fiind repor- 
ter la BBC, informaţii despre efectele Rohypnolului, una cu 
liceul Kilton Grammar, poza cu Daniel da Silva şi cu celă- 
lalt poliţist căutând în casa familiei Bell, un articol on-line 
despre telefoanele de unică folosinţă, articolele lui Stanley 
Forbes despre Sal, o poză cu Nat da Silva chiar lângă un ar- 
ticol: „Agresiune urmată de vătămare corporală, o poză cu 
Peugeot-ul negru, model 206, lângă o hartă a Romer Close 
şi a casei lui Howie, reportaje din ziare despre fuga de la 
locul accidentului în ajunul anului 2011 de pe strada A413, 
capturi de ecran cu mesajele de la Necunoscut şi scanări ale 
mesajelor amenințătoare cu datele şi cu locul exact. 

Se uitau în jos, împreună, la grămada de foi de pe mochetă. 

— Nu este deloc prietenos cu mediul înconjurător, a zis 
Ravi, însă mereu am vrut să fac un panou al crimei. 

— Şi eu, a zis Pip. Şi sunt bine pregătită, precum o papetărie. 

Din sertarele biroului a scos un recipient cu piuneze co- 
lorate şi un ghem de sfoară roşie. 

— Şi se întâmplă să ai şi sfoară roşie la îndemână? a 
întrebat Ravi. 

— Am sfoară de orice culoare. 

— Bineînţeles că ai. 

Pip a dat jos placa de plută care atârna deasupra birou- 
lui ei. Momentan era acoperită de poze cu ea şi cu prietenii 
ei, cu Josh şi cu Barney, cu orarul de la şcoală şi cu citate 
aparținând Mayei Angelou. Le-a scos pe toate, apoi au înce- 
put să sorteze. 

Lucrând pe podea, au prins pe placă paginile printate 
cu piuneze turtite şi argintii, aranjând paginile corespunză- 
toare în jurul fiecărei persoane relevante. Feţele lui Andie 
şi Sal, în mijloc. Tocmai începuseră să lege cu sfoară şi să 
pună piuneze de toate culorile în momentul în care telefo- 
nul ei a început să sune. Un număr pe care nu îl avea salvat 
în telefon. 

A apăsat pe butonul verde. 

— Alo? 

— Bună, Pip, sunt Naomi! 

— Bună! E ciudat: nu am numărul tău salvat în telefon. 

— Oh, deoarece l-am spart pe al meu, a zis Naomi, folo- 
sesc unul temporar până când îl repar. 

— Oh, da, mi-a zis Cara. Ce se întâmplă? 

— Am fost acasă la prietena mea în acest weekend. Cara 
tocmai mi-a povestit despre Barns. Chiar îmi pare rău, Pip! 
Sper că te simţi bine. 

— Încă nu, dar o să mă simt! a zis Pip. 

— Ştiu că acum poate nu vrei să te gândeşti la asta, a zis 
ea, dar am aflat că vărul prietenei mele a studiat engleză la 

Cambridge. M-am gândit că aş putea să întreb dacă ţi-ar 
putea trimite un e-mail cu informaţii despre examen, inter- 
viu şi altele, doar dacă vrei. 

— De fapt, da, chiar te rog! a zis Pip. Asta m-ar ajuta. 
Sunt puţin în urmă cu recapitularea. 

S-a uitat fix la Ravi, cocoşată peste panoul crimei. 

— Bine, super, o voi ruga să-l contacteze! Examenul este 
joi, nu? 

— Da! 

— Ei bine, dacă nu te văd până atunci, mult noroc! ÎL vei 
face praf! 

— Bine, a zis Ravi atunci când Pip a închis telefonul. În 
momentul de față, pistele noastre sunt Ivy House, numărul 
de telefon mâzgălit de pe planificatorul lui Andie şi telefo- 
nul cu cartelă preplătită. Precum și faptul că individul ştie 
despre fuga de la locul accidentului şi că are acces la nume- 
rele de telefon ale prietenilor lui Sal şi la al tău. Pip, poate că 
noi complicăm prea tare asta, a adăugat băiatul în timp ce 
se holba la ea. După cum văd eu, astea toate indică spre o 
singură persoană. 

— Max? 

— Haide să ne concentrăm pe lucrurile mai concrete de 
aici! a zis el. Fără „dacă” şi „poate. El e singurul care ştie 
despre fuga de la locul accidentului. 

— Adevărat. 

— Ele singurul de aici care avea numerele de telefon ale 
lui Naomi, Millie şi Jake. Și pe al lui. 

— Şi Nat şi Howie le-ar fi putut avea. 

— Da, „ar fi putut”. Ne uităm la lucrurile concrete, a con- 
tinuat Ravi şi s-a îndreptat spre partea de panou rezervată 
lui Max. EI zice că, pur şi simplu, a găsit-o, o poză sexy cu 

Andie de la Ivy House. Probabil că el era cel care se întâlnea 
acolo cu ea. El a cumpărat Rohypnol de la Andie, iar fetele 
erau drogate la petrecerile alea; probabil că el le-a agresat. 
Pip, e evident că e un distrus. 

Deloc surprinzător, Ravi gândea la fel ca ea şi ştia că 
urma să dea de o fundătură. 

— De asemenea, a continuat băiatul, e singurul de aici 
despre care ştim cu siguranţă că are numărul tău de telefon. 

— De fapt, nu, a zis ea. Nat îl are de când am încercat să 
o intervievez la telefon. Şi Howie îl are: l-am sunat atunci 
când încercam să-l identific, am uitat să îmi ascund nu- 
mărul. Primul mesaj de la Necunoscut l-am primit la scurt 
timp după asta. 

— Oh! 

— Şi ştim că Max era la şcoală, dând o declaraţie poliţiei 
atunci când Sal a dispărut. 

Ravi s-a prăbușit pe spate. 

— Cu siguranţă ratăm ceva. 

— Hai să ne întoarcem înapoi la conexiuni, a zis Pip, 
zgâlțâind recipientul cu piuneze înspre Ravi, iar el le-a luat 
şi a tăiat o bucată de aţă roşie. 

— În regulă! a zis el. Între cei doi da Silva există o legă- 
tură evidentă. Și între Daniel da Silva și tatăl lui Andie. Şi, 
de asemenea, între Daniel cu Max, deoarece el a completat 
raportul accidentului de maşină al lui Max şi ar fi putut şti 
despre fuga de la locul accidentului. 

— Da, a zis ea, şi poate că a acoperit şi faza cu drogurile 
din băuturi. 

— În regulă! a zis Ravi, înfăşurând aţa în jurul unei piu- 
neze şi introducând-o în panou. 

A şuierat în momentul în care s-a înțepat în degetul mare 
şi a apărut o picătură de sânge. 

— Poţi să încetezi să sângerezi pe panou, te rog? a între- 
bat Pip. 

Ravi s-a prefăcut că aruncă o piuneză în ea. 

— Aşadar, Max îl ştie şi el pe Howie şi ambii au fost 
implicaţi în afacerea cu droguri a lui Andie, a zis el, făcând 
cercuri cu degetul în jurul fetelor lor. 

— Da. lar Max o ştia pe Nat de la şcoală, și circulă un 
zvon cum că şi ei i s-a pus ceva în băutură. 

Acum, panoul de plută era acoperit de linii de sfoară 
roşie, intersectându-se precum o pânză de păianjen. 

— Deci, practic, a spus Ravi, uitându-se la ea, toți sunt 
legaţi în mod indirect unul de celălalt, începând cu Howie, 
de la un capăt, şi Jason Bell, de la celălalt. Poate că au făcut-o 
împreună, toți cinci. 

— Urmează să zici că cineva are un geamăn malefic! 


Capitolul 
treizeci şi opt 


La şcoală, toată ziua, prietenii s-au comportat cu ea de parcă 
ar fi fost casantă, fără să îl menţioneze vreodată pe Barney 
şi vorbind cumva pe departe despre acel lucru. Lauren a lă- 
sat-o pe Pip să ia şi ultima bucăţică de prăjitură. La cantină, 
Connor i-a cedat locul din mijloc, ca să nu fie izolată la un 
capăt al mesei. Cara a stat lângă ea, ştiind foarte bine când să 
vorbească cu ea şi când să tacă. Şi niciunul din ei nu a râs prea 
tare, verificând mai mereu din priviri dacă se simţea bine. 

Şi-a petrecut cea mai mare parte din zi învățând în linişte 
şi ultimele pagini pentru examenul ELAT şi încercând să-şi 
scoată orice altceva din cap. Repeta, în mintea ei scria eseuri 
în timp ce se prefăcea că îi asculta pe domnul Ward la ora 
de istorie şi pe domnişoara Welsh la ora de ştiinţe politice. 
Doamna Morgan a luat-o la trei păzeşte, pe hol, cu faţa-i 
durdulie şi aspră, în timp ce îi prezenta motivele pentru care 
nu prea se putea să-şi schimbe titlul proiectului atât de târ- 
ziu. Pip s-a mulțumit să îngaime: 

— Bine! 

Apoi a plecat, auzind-o pe doamna Morgan comentând 
cu jumătate de gură: 

— Tinerii ăştia! 

Imediat ce a ajuns acasă de la şcoală, a mers direct la stația 
ei de lucru şi a deschis laptopul lui Ravi. Avea să recapituleze 
mai târziu, după cină şi pe parcursul nopţii, chiar dacă ochii 

îi erau deja ca nişte inele planetare întunecate. Mama credea 
că nu doarme din cauza lui Barney. Însă nu dormea pentru 
că nu avea timp de asta. 

Pip a deschis browserul şi a intrat pe pagina TripAdvisor 
ca să ajungă la Ivy House. Asta îi era pista pe care o avea de 
urmat; Ravi se ocupa de numărul de telefon mâzgălit din pla- 
nificator. Pip deja trimisese nişte mesaje unor persoane care 
îşi exprimaseră părerea despre acel hotel prin martie, aprilie 
2012, întrebând dacă îşi aminteau cumva de vreo fată blondă 
care era pe acolo. Dar încă nu primise niciun răspuns. 

A continuat, navigând pe site-ul web care chiar procesa 
rezervările pentru hotel. Pe pagina Contactează-ne a găsit 
numărul lor de telefon şi un mesaj prietenos: Sună-ne ori- 
când! Poate că era o idee să pretindă că era o rudă a bătrânei 
care deținea hotelul, ca să vadă dacă ar putea avea acces la 
informaţiile despre vechile rezervări. Poate că nu, dar tre- 
buia să încerce. Poate că putea descoperi, în sfârşit, identita- 
tea tipului secret şi mai în vârstă în urma acestui apel. 

Şi-a deblocat telefonul şi a intrat la contacte. A deschis 
la apelurile ei recente. A apăsat pe tastatură și a început să 
scrie numărul companiei. Apoi, degetele mari i s-au înmuiat 
şi s-au oprit deodată. Se holba în jos, la numere, capul înce- 
pându-i să-i ţiuie odată ce gândul şi-a făcut apariţia. 

— Stai! a zis ea tare, apăsând cu degetul mare înapoi spre 
lista cu apelurile recente. 

Se uita chiar la primul număr de sus, cel de pe care Naomi 
o sunase ieri. De pe telefonul ei temporar. Pip urmărea ci- 
frele, cuprinsă de un sentiment ciudat. 

A sărit de pe scaun atât de rapid, încât acesta s-a izbit de 
birou. Cu telefonul în mână, a căzut în genunchi şi a scos 
panoul crimei de sub pat, locul unde îl ascundea. Privirea 

i-a picat direct pe secțiunea dedicată lui Andie, la paginile 
printate din jurul feţei ei zâmbitoare. 

L-a găsit. Pagina din planificatorul şcolar al lui Andie. 
Numărul de telefon mâzgălit şi planul ei pentru acea zi. Își 
ţinea telefonul în faţă, uitându-se de la numărul temporar al 
lui Naomi la mâzgăleală. 

07700900476 

Nu era una dintre cele douăsprezece combinaţii pe care 
Je scrisese ea. Însă era foarte aproape. Credea că a treia cifră 
de la coadă trebuia să fie un 7 sau un 9. Dar dacă fusese doar 
o simplă mâzgăleală acolo? Dacă fusese doar un 4? 

S-a prăbuşit pe spate, pe podea. Nu era nicio cale prin 
care să poată fi absolut sigură, nicio cale de a şterge mâzgă- 
leala de pe număr ca să vadă ce era cu adevărat. Dar era o 
coincidență uriaşă, ceva de genul „când o zbura porcul” şi 
„când o îngheţa iadul”, ca vechea cartelă a lui Naomi să aibă 
un număr atât de asemănător cu cel pe care îl avea Andie 
scris în planificator. Trebuia să fie acelaşi număr, trebuia. 

Şi ce însemna asta, dacă era să fie? Nu era asta doar o 
pistă irelevantă: Andie copiindu-şi numărul de telefon al 
celei mai bune prietene a iubitului ei? Numărul nu avea le- 
gătură şi nu putea să fie luat în considerare ca fiind un indi- 
ciu demn de luat în calcul. 

Atunci de ce avea acel sentiment bizar că pământul îi 
fugea de sub picioare? 

Pentru că dacă Max era un candidat puternic, Naomi era 
şi mai şi. Naomi ştia despre fuga de la locul accidentului. 
Naomi avea numerele de telefon ale lui Max, Millie și Jake. 
Naomi avea şi numărul lui Pip. Naomi ar fi putut pleca din 
casa lui Max ca să se întâlnească cu Andie în timp ce Millie 
dormea, înainte de ora 00:45. Naomi fusese foarte apropiată 

de Sal. Naomi ştia unde erau campate în pădure Pip şi Cara. 
Naomi ştia prin ce pădure îl plimba Pip pe Barney, în aceeași 
în care murise şi Sal. 

Naomi deja avusese o mulțime de lucruri de pierdut din 
cauza adevărurilor pe care le dezvăluise Pip. Însă dacă erau 
şi mai multe decât atât? Dacă era implicată în vreun fel în 
cele două crime? 

Pip se întrecea pe sine însăşi, mintea-i obosită i-o lua îna- 
inte şi i se împiedica. Era doar un număr de telefon pe care îl 
notase Andie, nu o lega pe Naomi de nimic altceva. Însă era 
ceva care ar fi putut s-o lege, şi-a dat seama de asta chiar în 
momentul în care şi-a pus mintea la contribuţie. 

De când o scosese pe Naomi de pe lista cu Persoane sus- 
pecte, primise un alt bilet printat din partea ucigașului: cel din 
dulapul ei. Acum opt săptămâni, Pip setase laptopul Carei ca 
să înregistreze tot ce ieşea din imprimanta familiei Ward. 

Dacă Naomi era implicată în asta, Pip avea o singură cale 
de a afla. 


Capitolul 
treizeci şi nouă 


Naomi avea un cuţit în mână, iar Pip a făcut un pas în spate. 

— Ai grijă! a zis ea. 

— O, nu! s-a văicărit Naomi. Ochii nu sunt simetrici! 

A rotit dovleacul, astfel încât Pip şi Cara să-i poată vedea faţa. 

— Seamănă oarecum cu Trump, a pufnit Cara în râs. 

— Trebuia să iasă o pisică malefică, a comentat Naomi şi a 
aşezat cuțitul lângă măruntaiele dovleacului. 

— Nu renunţa la slujba de zi, a zis Cara, ştergându-şi zeama 
de dovleac de pe mâini şi îndreptându-se spre dulap. 

— Nu am nicio slujbă de zi. 

— O, nu, la naiba! a mormăit Cara, stând pe vârfuri şi ui- 
tându-se prin dulap. Unde au dispărut cele două pachete de 
biscuiţi? Eram cu tata acum două zile când le-a cumpărat. 

— Nu ştiu, nu le-am mâncat eu! 

Naomi s-a apropiat să privească dovleacul lui Pip. 

— Ce, Doamne, iartă-mă, e al tău, Pip? 

— Ochiul lui Sauron, a ridicat ea din umeri. 

— Sau un vagin în flăcări, a zis Cara, luând o banană. 

— Asta e de-a dreptul înspăimântător! a râs Naomi. 

Nu, asta era. 

Naomi avusese dovlecii şi cuţitele pregătite pentru momen- 
tul în care Pip şi Cara ajunseseră de la şcoală. Pip încă nu apu- 
case să arunce o privire. 

— Naomi, a zis ea, mulțumesc pentru că m-ai sunat atunci! 
Am primit un e-mail de la verișorul prietenei tale în legătură cu 
examenul pentru Cambridge. Chiar a fost de ajutor! 

— O, minunat! a zâmbit ea. Nu te îngrijora! 

— Deci când e gata telefonul tău? 

— Cei de la service au zis că mâine. Durează cam mult. 

Pip a aprobat din cap, cu o privire care se voia înțelegătoare. 

— Ei bine, măcar ai avut vechiul telefon cu o cartelă care 
încă funcționa. Eşti norocoasă că le-ai păstrat. 

— Norocoasă pentru că tata avea rezervă o cartelă preplă- 
tită aruncată pe acolo. Şi bonus: optsprezece lire credit pe ea. 
Contractul pentru telefonul meu tocmai ce a expirat. 

Lui Pip aproape că i-a căzut cuțitul din mâini. Ce tare îi 
zumzăiau urechile! 

— Cartela tatălui tău? 

— Da! a zis Naomi, punctând fața dovleacului cu cuțitul şi 
având limba scoasă în timp ce se concentra. Cara a găsit-o în 
biroul lui. În sertarul lui cu fel de fel de lucruri. Ştii tu, acel ser- 
tar pe care îl are fiecare familie, plin de încărcătoare, bancnote 
străine şi alte chestii. 

Zumzăitul s-a transformat în ţiuit acum, urlând şi urlând, şi 
blocându-i mintea. Îi era rău şi simţea un gust metalic. 

Cartela lui Elliot. 

Vechiul număr de telefon al lui Elliot era mâzgălit în plani- 
ficatorul lui Andie. 

Andie numindu-l dobitoc pe domnul Ward în faţa priete- 
nelor sale în săptămâna în care dispăruse. 

Elliot. 

— Te simţi bine, Pip? a întrebat Cara în timp ce a așezat 
lumânarea în interiorul dovleacului ei și i-a dat foc. 

— Da! a aprobat Pip din cap puţin cam prea tare. Eu sunt 
doar, ăăă... doar înfometată. 

— Ei bine, ţi-aş fi oferit un biscuit, dar se pare că au dispă- 
rut, aşa cum se întâmplă mereu. Pâine prăjită? 

— Ăăă... nu, mulţumesc. 

— Te hrănesc pentru că te iubesc, a zis Cara. 

Pip şi-a dat ochii peste cap la auzul unei replici atât de si- 
ropoase. Nu, poate că nu însemna lucrul la care se gândea ea. 
Poate că Elliot doar se oferise să-i dea meditații şi, de aceea, 
Andie îi notase numărul. Nu putea fi el! Trebuia să se calmeze, 
să încerce să respire. Asta nu demonstra nimic. 

Însă trebuia să găsească o cale să o dovedească. 

— Cred că ar trebui să ascultăm muzică înfricoşătoare de 
Halloween în timp ce facem asta, a zis Pip. Cara, pot să merg 
să iau laptopul tău? 

— Da, epe pat. 

Pip a închis uşa bucătăriei în urma ei. 

A fugit pe scări până în camera Carei. Cu laptopul strâns 
sub braţ s-a îndreptat din nou spre parter, cu inima bătându-i 
puternic şi parcă luptându-se să astupe țiuitul din urechi. 

A intrat în biroul lui Elliot și a închis uşa uşor, holbându-se 
pentru scurt timp la imprimanta de pe birou. Oamenii colorați 
în culorile curcubeului din picturile lui Isobel Ward o priveau 
în timp ce ea a îngenuncheat pe podea, a așezat laptopul pe 
fotoliul din piele vişinie şi l-a deschis. 

În momentul în care s-a aprins, a intrat în setările com- 
puterului, secțiunea Dispozitive și imprimante. Acoperind cu 
mouse-ul iconița Freddie Prints Junior, a apăsat click dreapta, 
ținându-și respiraţia, şi apoi a mers la prima opţiune de sus: 
Vezi ce se printează. 

O mică fereastră mărginită cu albastru şi-a făcut apariţia. În 
interiorul ei era un tabel cu șase coloane: Numele documentu- 
lui, Stare, Proprietar, Pagini, Mărime şi Dată. 

Era plin de înregistrări. Una de ieri, sub numele Cara, 
numită: Declaraţie personală a doua ciornă. Una de acum 
câteva zile sub numele Elliot Comp: Reţetă de prăjituri fără 
gluten. Câteva la rând sub numele Naomi: CV 2017, Cerere 
de angajare pentru job de caritate, Scrisoare de intenţie, Scri- 
soare de intenţie 2. 

Biletul fusese pus în dulapul lui Pip vineri, 20 octombrie. 
Cu privirea aţintită pe colana Dată, a derulat mai jos. 

Degetele i s-au oprit deodată. Pe 19 octombrie, la ora 23:40, 
sub numele Elliot comp fusese printat fişierul Microsoft Word - 
Document 1. 

Un document fără nume și nesalvat. 

Degetele ei au lăsat urme de transpiraţie pe mousepad 
atunci când a apăsat click dreapta pe document. A apărut încă 
un meniu vertical micuţ. Îşi simțea inima în gât, s-a muşcat de 
limbă şi a apăsat pe opțiunea Repornește. 

Imprimanta a scos un zgomot în spatele ei, iar ea a tresărit. 

Stând pe vârfurile picioarelor, s-a întors în timp ce maşină- 
ria a şuierat, trăgând foaia din partea de sus a teancului. 

Pip s-a îndreptat de spate când primul cuvânt a fost impri- 
mat pe pagină. 

Apoi, cu fiecare mişcare a aparatului, fata a venit tot mai 
aproape. 

Foaia începea să iasă cu susul în jos şi cu o urmă de cer- 
neală neagră şi proaspătă. 

Imprimanta a terminat şi apoi s-a închis. 

Pip a ridicat-o. 

A întors-o pe partea cealaltă. 

Asta e ultimul tău avertisment, Pippa! Vezi-ţi de treabă! 


| | Capitolul patruzeci 


Cuvintele o părăsiseră. 

Se holba la foaie și clătina din cap. 

Era ceva care nu se putea exprima în cuvinte, un senti- 
ment care o copleşea în întregime. O furie paralizantă com- 
binată cu un sentiment de groază. Trădarea îi străpungea 
fiecare părticică a corpului. 

S-a dat câţiva paşi în spate şi şi-a ridicat privirea spre fe- 
reastra întunecată. 

Elliot Ward era Necunoscutul. 

Elliot era asasinul. Asasinul lui Andie. Al lui Sal. Asasinul 
lui Barney. 

Se uita la copacii pe jumătate fără viaţă care se zbăteau în 
adierea vântului. Iar în reflexia ei din geam, şi-a reimaginat 
scena. Pe ea ciocnindu-se de domnul Ward la ora de isto- 
rie, biletul care planase pe podea. Acest bilet, cel pe care îl 
pusese în dulapul ei. Faţa lui blândă și perfidă din momen- 
tul în care o întrebase dacă era agresată. Cara care adusese 
prăjituri pe care ea şi Elliot le pregătiseră ca să înveselească 
familia Amobi pentru pierderea cățelului. 

Minciuni! Toate nişte minciuni, bărbatul cu care cres- 
cuse, privindu-l ca pe un tată. Bărbatul care organizase pen- 
tru ele o elaborată vânătoare de comori în grădină. Bărbatul 
care îi cumpărase lui Pip papuci de casă asortaţi cu cei ai 
fiicelor lui, în formă de labe de urs, pe care să îi poarte la ei 
acasă. Bărbatul care făcea glume cu cioc-cioc şi care râdea 

strident. El era criminalul! Un lup, îmbrăcat în cămăși pastel 
şi purtând ochelari cu ramă groasă, printre oi. 

A auzit-o pe Cara strigând-o pe nume. 

A împăturit foaia şi a vârât-o în buzunarul sacoului. 

— Ai stat un secol, a zis Cara în momentul în care Pip a 
deschis uşa de la bucătărie. 

— "Toaletă! a zis ea, aşezând laptopul în faţa Carei. As- 
cultă, nu mă simt prea bine! Și chiar ar trebui să învăţ pentru 
examenul meu; e în două zile. Cred că o să plec. 

— Oh! s-a încruntat Cara. Dar Lauren va ajunge aici 
curând şi voiam să ne uităm toate la Vrăjitoarea din Blair. 
Tata a fost de acord şi putem toate să râdem de el deoarece e 
foarte fricos la filmele de groază. 

— Unde e tatăl tău? a întrebat Pip. Dă meditații? 

— Cât de des veneai pe aici? Ştii că meditaţiile au loc în 
zilele de luni, miercuri şi joi. Cred că a trebuit să stea mai 
mult la şcoală. 

— Oh, da, scuze, zilele sunt cam în ceaţă la mine. 

A făcut o pauză, gândindu-se. 

— Mereu m-am întrebat de ce dă tatăl tău meditații, cu 
siguranță nu are nevoie de bani. 

— De ce, a zis Cara, pentru că familia din partea mamei 
e foarte bogată? 

— Exact! 

— Eu cred că, pur şi simplu, îi place, a zis Naomi, intro- 
ducând lumânarea pastilă prin gura dovleacului ei. Probabil 
că, la o adică, şi-ar plăti elevii doar ca să-l lase să vorbească 
despre istorie. 

— Nu-mi amintesc când a început, a zis Pip. 

— Ăă... 

Naomi şi-a ridicat privirea pe tavan, semn că se gândea. 

— Cred că a început chiar înainte să merg la facultate. 

— Deci, doar de cinci ani încoace? 

— Aşa cred, a zis Naomi. De ce nu îl întrebi tu? Tocmai 
a parcat maşina. 

Pip a înțepenit, simțind un milion de scântei ieşindu-i 
prin piele. 

— Bine, păi, o să plec oricum. Scuze! 

Şi-a apucat rucsacul, uitându-se cum s-au stins farurile 
mașinii în întunericul de afară. 

— Nu te prosti! a zis Cara, cam îngrijorată. Înţeleg! Poate 
că o să putem sărbători Halloweenul împreună când o să ai 
mai puţine pe cap, da? 

— Da! 

O cheie în ușă. Uşa din spate deschizându-se ușor. Paşi 
auzindu-se din debara. 

Elliot a apărut în pragul ușii. Lentilele ochelarilor i s-au 
aburit pe margini atunci când a intrat în camera călduroasă, 
zâmbindu-le celor trei. A aşezat servieta şi o pungă de plas- 
tic pe masă. 

— Bună, tuturor! a zis el. Doamne, profesorii își iubesc 
propria voce! Cea mai lungă întâlnire din viața mea. 

Pip s-a forțat să râdă. 

— Uau, uite-te la dovlecii ăştia! a zis el, trecând cu privi- 
rea peste ei şi cu un zâmbet larg pe față. Pip, rămâi la cină? 
Tocmai am cumpărat niște cartofi în forme înfricoşătoare 
pentru Halloween. 

EI a ridicat punga înghețată, fluturând-o în timp ce fre- 
dona un cântec obsedant. 


Capitolul 
patruzeci şi unu 


A ajuns acasă chiar atunci când părinţii ei se pregăteau 
să-l ducă pe Josh, costumat în Harry Potter, cu colinda de 
Halloween. 

— Hai cu noi, scumpo! a zis Victor în timp ce Leanne 
îi închidea fermoarul costumului Stay Puft Marshmallow 
Man din Vânătorii de fantome. 

— Ar trebui să rămân aici ca să învăţ! a zis ea. Şi să în- 
tâmpin colindătorii. 

— Nu-ţi poţi lua liber o seară? a întrebat Leanne. 

— Nu pot! Scuze! 

— Bine, dulceaţă! Dulciurile sunt lângă ușă. 

Mama ei a chicotit la propria-i glumă. 

— Am prins-o! Ne vedem mai târziu! 

Josh a păşit afară, fluturând cu mâna și țipând: 

— Accio, bombonico! 

Victor şi-a apucat capul costumului în formă de bezea şi 
s-a luat după el. Leanne s-a oprit puţin să o sărute pe Pip pe 
frunte, apoi a închis. 

Pip i-a urmărit cu privirea prin geamul de sticlă al uşii. În 
momentul în care cei trei au ajuns în capătul aleii, şi-a scos 
telefonul din buzunar şi i-a scris lui Ravi: VINO ACASĂ LA 
MINE CHIAR ACUM! 


El se holba la ceaşca din mâinile lui. 

— Domnul Ward! a zis el, clătinând din cap. Nu se poate! 

— De fapt, se poate, a zis Pip, zăngănindu-şi genunchiul 
pe dedesubtul mesei. Nu are un alibi pentru noaptea în care 
Andie a dispărut, ştiu că nu are. Una dintre fetele lui a fost 
toată noaptea acasă la Max, iar cealaltă dormea la mine. 

Ravi a expirat, iar acel aer s-a răspândit pe suprafaţa cea- 
iului lui cu lapte. Trebuia să se fi răcit până acum, aşa cum 
era şi al ei. 

— Şi nu are un alibi nici pentru ziua de marți, atunci 
când a murit Sal, a zis ea. A sunat și a spus că era bolnav, 
chiar el mi-a zis asta. 

— Dar Sal îl iubea pe domnul Ward, a zis Ravi în cea mai 
înceată şoaptă pe care o auzise ea vreodată din partea lui. 

— Ştiu! 

Deodată, masa părea foarte mare între ei. 

— Deci, el e tipul secret mai în vârstă cu care se vedea 
Andie? a întrebat Ravi după ceva timp. Cel care se întâlnea 
cu ea la Ivy House? 

— Poate! a zis Pip. Andie spunea că o putea distruge pe 
această persoană; Elliot era profesor într-o poziţie de încre- 
dere. Ar fi intrat într-o mulţime de belele dacă ea ar fi po- 
vestit cuiva despre asta. Acuzaţii penale, închisoare. 

Pip s-a uitat în jos la propriul ceai încă neatins şi la refle- 
xia ei tremurândă de la suprafață. 

— Andie l-a numit dobitoc în faţa prietenelor în zilele 
anterioare dispariţiei. Elliot a zis că asta era din cauză că 
aflase că Andie hărțuia pe cineva şi că îl contactase pe tatăl 
ei în legătură cu videoclipul nud. Poate că nu despre asta a 
fost vorba. 

— Cum a aflat el oare despre fuga de la locul accidentu- 
lui? Oare i-a zis Naomi? 

— Nu cred. A zis că nu a spus niciodată nimănui. Nu ştiu 
cum a aflat el. 

— Încă sunt niște goluri în povestea asta, a zis Ravi. 

— Ştiu. Însă el e cel care m-a amenințat și care l-a ucis pe 
Barney. El e, Ravi! 

— În regulă! a spus Ravi, privind-o. Deci cum o dovedim? 

Pip şi-a mutat ceaşca mai încolo şi s-a întins peste masă. 

— Elliot dă meditații de trei ori pe săptămână, a zis ea. 
Niciodată nu m-am gândit că e ceva ciudat, până în seara 
asta. Familia Ward nu trebuie să îşi facă griji în legătură cu 
banii; asigurarea de viață a soției lui le-a adus o sumă mare, 
iar părinţii lui Isobel sunt în viaţă şi sunt superbogaţi. În 
plus, Elliot e şeful departamentului la şcoală; probabil cu un 
salariu foarte bun. Şi a început să dea meditații acum cinci 
ani, prin anul 2012. 

— Bine? 

— Deci, dacă el nu dă meditații de trei ori pe săptămână? 
a întrebat ea. Dacă el... nu ştiu, se duce în locul unde a în- 
gropat-o pe Andie? Să o viziteze, gândind că aşa îşi ispă- 
şeşte, poate, pedeapsa. 

Ravi s-a strâmbat, riduri de îndoială brăzdându-i fruntea 
şi nasul. 

— Nu de trei ori în fiecare săptămână. 

— Da, bine, a cedat Pip. Păi, dacă o vizitează... pe ea? 

S-a gândit pentru prima dată la acest lucru chiar în timp 
ce cuvintele i se formau pe limbă. 

— Dacă Andie e în viaţă, iar el o ţine pe undeva? Şi merge 
să o vadă de trei ori pe săptămână. 

Ravi s-a strâmbat din nou. 

Câteva amintiri aproape uitate şi-au făcut loc în mintea ei. 

— Biscuiţi dispărând, a murmurat ea. 

— Scuze? 

Ochii i se mişcau neliniştiţi dintr-o parte în alta, în timp 
ce răsucea gândul pe toate părțile. 

— Biscuiţi dispărând, a zis ea din nou, mai tare. Cara se 
tot plânge că îi dispare mâncare din casă. Mâncare pe care 
tocmai a văzut-o cumpărată de către tatăl ei. O, Doamne! O 
ţine undeva şi o hrănește! 

— Sergent, cred că te pripeşti puţin cam prea tare în a 
trage concluzii. 

— Trebuie să aflăm unde merge, a zis Pip, iar în momen- 
tul acela a simţit un fior pe şira spinării. Mâine e miercuri, 
zi de meditații. 

— Şi dacă el chiar dă meditații? 

— Şi dacă nu? 

— Crezi că ar trebui să îl urmărim? a întrebat Ravi. 

— Nu! a zis ea în timp ce i-a venit o idee. Am o idee şi 
mai bună. Dă-mi telefonul tău! 

Fără cuvinte, Ravi a cotrobăit prin buzunare şi şi-a scos 
telefonul. L-a împins spre ea de-a lungul mesei. 

— Parola? a zis ea. 

— Unu unu doi doi. Ce faci? 

— Vreau să activez opțiunea aceea cu Găsește prietenii 
între telefoanele noastre. 

A intrat în aplicaţie şi şi-a trimis o invitaţie pe propriul 
telefon. A glisat ca să o deschidă şi a acceptat-o. 

— Acum ne împărtăşim locaţia pe termen nelimitat. Și 
astfel, a zis ea, fluturând telefonul în aer, avem un dispozitiv 
de urmărire. 

— Mă sperii puţin! a zis el. 

— Mâine, la finalul zilei de şcoală, trebuie să găsesc o 
metodă prin care să-mi las telefonul în maşina lui. 

— Cum? 

— O să mă gândesc eu la ceva. 

— Să nu mergi nicăieri singură cu el, Pip! a zis Ravi, aple- 
cându-se un pic și fixând-o cu privirea. Vorbesc serios! 

Chiar atunci, un alt rând de bătăi în uşa din față. 

Pip a sărit ca arsă, iar Ravi a urmat-o de-a lungul holului. 
Ea a luat bolul cu dulciuri și a deschis ușa. 

— Ne daţi ori nu ne daţi?! s-a auzit un cor de voci micuțe. 

— Oh, uau! a zis Pip, recunoscându-i pe copiii fami- 
liei Yardley, cu trei case mai în colo, deghizați în vampiri. 
Arătaţi înspăimântător, nu glumă! 

Ea a lăsat bolul mai jos, iar cei şase copii s-au repezit spre 
ea cu mâinile întinse. 

Pip a zâmbit spre grupul de adulți din spate în timp ce 
puştii se certau pe bomboanele cu gust de cireşe. Apoi, le-a 
observat privirile întunecate şi curioase, fixate undeva peste 
umărul lui Pip, acolo unde se afla Ravi. 

Două dintre femei s-au apropiat una de cealaltă, hol- 
bându-se la bietul băiat în timp ce şușoteau lucruri neauzite 
în spatele palmelor. 

— Ce-ai făcut? a întrebat Cara. 

— Nu ştiu! M-am împiedicat când coboram scările după 
ora de ştiinţe politice. Cred că l-am scrântit. 

Pip se prefăcea că şchiopăta. 

— Am venit pe jos în dimineaţa asta, nu sunt cu maşina! 
a zis ea. Oh, la naiba, şi mama are o întâlnire târzie! 

— Poţi să mergi cu mine şi cu tata! a zis Cara, vârându-şi 
mâna sub cea a lui Pip ca să o ajute să meargă spre dulapul 
ei, apoi a luat cartea din mâna lui Pip şi a pus-o pe grămada 
de lucruri dinăuntru. Nu ştiu de ce ai vrea să mergi pe jos 
din moment ce ai propria maşină. Eu nu reuşesc niciodată 
să o folosesc pe a mea, acum că Naomi e acasă. 

— Voiam doar să fac o plimbare, a zis Pip. Nu-l mai am 
pe Barney drept scuză. 

Cara s-a uitat cu milă la ea şi a închis dulapul. 

— Haide, a zis ea, hai să şchiopătăm spre parcare! No- 
rocul tău că sunt musculoasa Magee; să ştii că ieri am făcut 
nouă flotări complete. 

— Chiar nouă? a zâmbit Pip. 

— Ştiu! Joacă-ţi bine cărțile şi poate o să câştigi un bilet 
la spectacolul de arme. 

Şi-a încordat mușchii şi a mormăit ceva. 

Atunci inima lui Pip s-a frânt pentru Cara. Pip spera, zi- 
când în sinea ei: te rog, te rog, te rog, din nou şi din nou, ca 

prietena ei să nu-şi piardă această stare fericită şi de aiureală 
după tot ce urma să se întâmple. 

Sprijinită de ea, au luat-o de-a lungul coridorului şi au 
ieşit afară pe ușa laterală. 

Vântul rece o pişca de nas şi şi-a mijit ochii. Au conti- 
nuat să meargă încet prin spate şi apoi spre parcarea profe- 
sorilor, Cara povestind pe drum detalii despre filmul văzut 
de Halloween. Pip se încorda de fiecare dată când fata îl 
menţiona pe tatăl ei. 

Elliot era deja acolo, așteptând lângă maşină. 

— Aici erai! a zis el, zărind-o pe Cara. Ce s-a întâmplat? 

— Pip şi-a luxat glezna, a zis Cara, deschizând portiera din 
spate. Iar Leanne lucrează până târziu. O putem duce noi? 

— Da, desigur! 

Elliot s-a grăbit spre ea să o apuce de mână ca să o ajute 
să urce în maşină. 

Pielea lui a atins-o pe-a ei. 

A avut nevoie de toată puterea ca să nu se ferească de el. 

Cu rucsacul așezat lângă ea, Pip se uita cum Elliot a în- 
chis portiera ei şi cum s-a aşezat pe scaunul şoferului. În 
momentul în care Cara şi Pip şi-au pus centurile de sigu- 
ranţă, el a pornit motorul. 

— Deci, ce s-a întâmplat, Pip? a întrebat el, curios, în 
timp ce aştepta ca un grup de copii să traverseze strada îna- 
inte să iasă din parcare. 

— Nu sunt sigură, a bălmăjit ea, cred că pur şi simplu am 
călcat aiurea. 

— Nu e nevoie să te duc la urgenţe, nu-i aşa? 

— Nu, sunt sigură că va fi bine în câteva zile, a zis ea, apoi 
şi-a scos telefonul şi a verificat dacă era pe modul silențios. 

Îl avusese închis în cea mai mare parte a zilei, iar bateria 
era aproape plină. 

Elliot i-a dat peste mână Carei atunci când aceasta a în- 
ceput să schimbe posturile radioului. 

— Maşina mea, muzica mea, a zis el. Pip? 

Ea a tresărit şi aproape că a scăpat telefonul. 

— Glezna e umflată? a întrebat el. 

— Ăăă... 

Pip s-a aplecat şi s-a întins ca să se uite; telefonul îi era 
în mână. Pretinzând că îşi pipăia gleznă, şi-a răsucit în- 
cheietura mâinii şi a împins rapid telefonul sub bancheta 
din spate. 

— Doar puţin, a zis ea, îndreptându-se, cu fața îmbujo- 
rată. Nu prea tare. 

— Asta-i bine, a zis el, strecurându-se prin traficul de pe 
High Street. Ar trebui să stai cu el ridicat în seara asta. 

— Da, aşa o să fac, a zis ea, surprinzându-i privirea în 
oglinda retrovizoare. Şi apoi: Tocmai mi-am dat seama, azi 
e zi de meditații. Nu o să te fac să întârzii, nu? Unde trebuie 
să ajungi? 

— Oh, nu te îngrijora! a zis el, semnalizând stânga spre 
strada lui Pip. Trebuie să ajung pe Old Amersham. Nu e ni- 
ciun deranj. 

— Pfiu, bine! 

Cara întreba ce o să mănânce la cină în timp ce Elliot a 
încetinit şi a intrat pe aleea lui Pip. 

— Oh, mama ta e acasă! a zis el, dând din cap spre maşina 
Leannei în momentul în care a oprit. 

— Chiar e? 

Pip simţea că inima îi bătea de două ori mai tare, speriată 
de faptul că aerul din jurul ei vibra într-un mod vizibil. 

— Probabil că i s-a anulat întâlnirea în ultimul minut. Ar 
fi trebuit să verific, îmi pare rău! 

— Nu te prosti! a zis Elliot, întorcându-se spre ea. Ai ne- 
voie de ajutor până la uşă? 

— Nu! a zis ea iute, apucându-şi rucsacul. Nu, mulțumesc, 
o să fiu bine! 

A deschis portiera maşinii şi a început să coboare. 

— Aşteaptă! a zis Cara deodată. 

Pip a îngheţat. Te rog, spune că nu mi-a văzut telefonul! 
Te rog! 

— O să te văd mâine înainte de examen? 

— Oh! a zis Pip, respirând din nou. Nu, prima dată tre- 
buie să mă înscriu la oficiu, după care merg direct în sala de 
examinare. 
cuvintele. Te vei descurca de minune, sunt sigură! O să vin 
să te caut după. 

— Da, mult noroc, Pip! a zâmbit Elliot. Aş zice să-i calci 
în picioare, dar cred că nu e un moment prielnic pentru asta. 
Pip a râs atât de spart, încât aproape s-a auzit cu ecou. 

— Mulţumesc! a zis ea. Și mulțumesc şi pentru că m-aţi 
adus acasă! 

S-a aplecat spre portieră şi a închis-o. 

Şchiopătând spre casă, şi-a ciulit bine urechile, ascultând 
şoaptele din mașina lui Elliot în timp ce se îndepărta. A des- 
chis uşa de la intrare în casă şi a renunţat la şchiopătat. 

— Bună! a zis Leanne din bucătărie. Vrei să pun ceainicul 
pe foc? 

— Ăă, nu, mulţumesc, a zis ea din pragul uşii. Ştii, Ravi 
o să treacă pe aici peste puţin timp ca să mă ajute să învăţ 
pentru examen. 

Mama ei s-a uitat la ea. 

— Ce? 

— Să nu crezi că nu-mi cunosc propria fiică, a zis ea, spă- 
lând ciuperci în strecurătoare. Învață singură şi are reputație 
că-i face pe ceilalți copii să plângă la proiectele de grup. Să 
înveți pentru examen, sigur că da! a zis mama şi s-a uitat din 
nou la ea. Să ţii ușa deschisă! 

— Doamne, aşa o să fac! 

Chiar în timp ce începuse să urce pe scări, o siluetă es- 
tompată care se asemăna cu Ravi s-a ivit la uşă. 

Pip i-a deschis, iar el a zis: 

— Bună ziua! 

Apoi a urmat-o pe Pip în dormitor. 

— Uşa deschisă, a zis Pip atunci când Ravi era pe cale să 
o închidă. 

Fata s-a așezat pe pat cu picioarele încrucișate, iar Ravi a 
tras scaunul de birou ca să stea în faţa ei. 

— "Toate bune? a întrebat el. 

— Da, e sub bancheta din spate. 

— În regulă! 

El şi-a deblocat telefonul și a deschis aplicaţia Găseşte 
prietenii. Pip s-a tras mai aproape şi, cu capetele aproape 
atingându-se, se holbau la harta de pe ecran. 

Avatarul mic şi portocaliu al lui Pip era parcat în fața 
casei familiei Ward de pe strada Hogg Hill. Ravi a apăsat pe 
butonul Reîmprospătare, însă tot acolo a rămas. 

— Încă nu a plecat, a zis Pip. 

Se auzeau pași pe hol, iar Pip s-a uitat şi l-a observat pe 
Josh stând în pragul ușii. 

— Pippo, a zis el, jucându-se cu părul lui cârlionţat, poate 
Ravi să vină jos cu mine să jucăm FIFA? 

Ravi şi Pip s-au întors ca să se uite unul la celălalt. 

— Ăă, nu acum, Josh! a zis ea. Suntem cam ocupați! 

— O să vin să ne jucăm mai târziu, în regulă, prietene? a 
spus Ravi. 

— În regulă. 

Josh şi-a lăsat mâna în jos în semn de înfrângere şi s-a 
făcut nevăzut. 

— Se mişcă! a zis Ravi, reîmprospătând harta. 

— Unde? 

— Pentru moment, de-a lungul străzii Hogg Hill, înainte 
de sensul giratoriu. 

Avatarul nu se mișca în timp real; erau nevoiţi să apese pe 
butonul de Reîmprospătare şi să aştepte ca punctul portoca- 
liu să sară în locul actual. S-a oprit chiar în sensul giratoriu. 

— Reîmprospătează! a zis Pip nerăbdătoare. Dacă nu 
face stânga, atunci înseamnă că nu se îndreaptă spre strada 
Amersham. 

Butonul de Reîmprospătare s-a transformat în nişte linii 
decolorate acum. Încărcându-se. Încărcându-se. S-a reîm- 
prospătat, iar avatarul portocaliu a dispărut. 

— Unde e? a întrebat Pip. 

Ravi a derulat harta ca să vadă unde ajunsese Elliot. 

— Stai! l-a zărit Pip. Acolo! Se îndreaptă în nord, spre 
strada A413. 

Se uitau unul la celălalt. 

— Nu se îndreaptă spre Amersham! a zis Ravi. 

— Nu, nu merge acolo. 

Privirile lor au urmărit punctul pentru următoarele un- 
sprezece minute în timp ce Elliot conducea, sărind ori de 
câte ori Ravi apăsa pe săgeata pentru reîmprospătare. 

— E aproape de Wendover, a zis Ravi, apoi, văzându-i 
fața lui Pip, a întrebat: Ce e? 

— Familia Ward locuia în Wendover înainte să se mute 
într-o casă mai mare în Kilton. Înainte să ne întâlnim. 

— S-a întors! a zis Ravi, iar Pip s-a aplecat să vadă din 
nou. Undeva de-a lungul unei străzi numite Mill End. 

Pip se uita la punctul portocaliu, nemișcat, pe drumul de 
culoare albă. 

— Reîmprospătare! a zis ea. 

— Asta fac! a zis Ravi. S-a blocat. 

A apăsat din nou pe buton; iconița pentru încărcare a 
apărut pentru o secundă şi apoi a dispărut, lăsând punctul 
portocaliu în același loc. A apăsat din nou, însă tot nu s-a 
mişcat. 

— S-a oprit! a zis Pip, apucând încheietura lui Ravi şi în- 
torcând-o ca să vadă harta mai bine. Apoi s-a ridicat, a luat 
laptopul lui Ravi de pe birou şi l-a aşezat în poală, spunând: 
Hai să vedem unde e! 

A deschis motorul de căutare şi a intrat pe Google Maps. A 
căutat Mill End Road, Wendover, şi a apăsat pe modul satelit. 

— Cât de departe de stradă ai zice că e? Aici? a îndreptat 
ea degetul spre ecran. 

— Aş zice că puţin mai la stânga. 

— În regulă! 

Pip a aşezat omuleţul portocaliu în acel punct, iar vede- 
rea din stradă i-a apărut pe ecran. 

Drumul rural era îngust, acoperit de copaci şi de bos- 
chete înalte care străluceau în lumina soarelui în momentul 
în care Pip a apăsat click şi a tras imaginea ca să obțină o 
vizualizare completă. Casele erau așezate doar pe o parte, 
puţin mai în spate față de drum. 

— Crezi că e la casa asta? a arătat cu degetul spre o casă 
mică din cărămidă cu o uşă imensă de garaj şi care abia se 
vedea printre copacii şi cabina telefonică care o mărgineau. 

— Hmm... 

Ravi s-a uitat de la telefonul lui, la ecranul laptopului. 

— E ori la asta, ori la cea din stânga ei. 

Pip s-a uitat la numerele lor. 

— Deci e ori la numărul 44, ori la 42. 

— Acolo locuiau ei? a întrebat Ravi. 

Pip nu ştia. A ridicat din umeri, iar el a zis: 

— Poate că poţi afla de la Cara? 

— Da, a zis ea. Am căpătat multă experienţă cu prefăcutul 
şi cu minciunile. 

Stomacul i s-a făcut ghem, iar Pip s-a întristat. O să dis- 
trugă pe toată lumea, o să distrugă tot. 

Ravi şi-a strecurat mâinile în ale ei. 

— Pip, e aproape gata! a zis el. 

— Acum e gata! a zis ea. Trebuie să mergem acolo di- 
seară ca să vedem ce ascunde Elliot. Andie ar putea fi în 
viaţă chiar acolo. 

— Asta-i doar o presupunere. 

— Toată chestia asta s-a bazat pe presupuneri, a zis ea 
şi şi-a tras mâna deoparte ca să-şi poată ţine capul, care o 
durea cumplit. Trebuie să se termine odată! 

— Bine! a zis Ravi cu blândeţe. O să terminăm cu asta. 
Dar nu în seara asta. Mâine. Află de la Cara la ce adresă 
merge şi dacă e vechea lor casă. Şi mâine, după ce termini 
orele, spre seară, putem merge acolo, când Elliot nu va fi, şi 
vom vedea ce se întâmplă. Sau vom suna la poliţie, dând un 
pont anonim şi îi vom trimite pe agenţi la adresa cu pricina, 
în regulă? Dar nu acum, Pip! Nu-ţi poţi da viaţa peste cap 

în seara asta, nu te voi lăsa! Nu te voi lăsa să dai cu piciorul 
şansei de a merge la Cambridge. Chiar acum te apuci de 
învăţat pentru examen şi o să dormi puţin. În regulă? 

— Dar... 

— Fără dar, sergent! 

Ravi se holba la ea, cu privirea-i deodată serioasă. 

— Domnul Ward a distrus deja prea multe vieți. N-o s-o 
distrugă şi pe-a ta. În regulă? 

— Bine! a zis ea încet. 

— Bine! 

El a luat-o de mână şi a tras-o de pe pat, pe scaun. A îm- 
pins-o cu tot cu scaun până la birou şi i-a pus un pix în mână. 

— O să uiţi de Andie Bell şi de Sal pentru următoarele 
optsprezece ore! Şi vreau ca până la ora 22:30 să dormi deja. 

Ea şi-a ridicat privirea spre el, spre ochii lui blânzi şi 
spre faţa lui serioasă, şi nu ştia ce să zică, nu ştia ce să 
simtă. Era pe marginea unei stânci înalte, undeva între râs 
şi plâns, şi strigăt. 


Capitolul 
patruzeci şi trei 


Următoarele poeme şi extrase din texte mai lungi oferă repre- 
zentări ale vinii. Ele sunt aranjate în ordine cronologică după 
data publicării. Citiţi cu atenţie tot materialul, apoi rezolvați 
cerința de mai jos. 

În mintea ei, ticăitul ceasului era precum bubuitul unei 
tobe. Și-a deschis broşura pentru răspunsuri și şi-a mai ri- 
dicat privirea încă odată. Supraveghetorul stătea cu picioa- 
rele pe catedră şi cu nasul într-o carte cu un cotor scorțos. 
Pip era aşezată la un birou mic şi deteriorat în mijlocul unei 
clase goale, în care, altminteri, ar încăpea treizeci de elevi. 
Trei minute trecuseră deja. 

S-a uitat în jos, vorbind în gând ca să blocheze sunetul 
ceasului, şi a pus pixul pe foaie. 


În momentul în care supraveghetorul i-a zis să se oprească, 
Pip terminase deja de patruzeci şi nouă de secunde, iar pri- 
virea urmărea secundarul ceasului care era pe cale să de- 
scrie un cerc complet. A închis caietul cu răspunsurile şi, în 
drum spre ieşirea din clasă, i l-a înmânat bărbatului. 

Scrisese despre cum anumite texte manipulează plasarea 
vinii prin folosirea diatezei pasive. Dormise aproape şapte 
ore şi credea că se descurcase chiar bine. 

Era aproape vremea prânzului şi, întorcându-se spre ur- 
mătorul coridor, a auzit-o pe Cara strigându-i numele. 

— Pip! 

Şi-a amintit abia în ultima secundă că ar trebui să se pre- 
facă că şchiopătează. 

— Cum a fost? 

Cara a ajuns-o din urmă. 

— Bine, cred. 

— Super, eşti liberă! a zis ea, fluturându-i mâna lui Pip de 
parcă i-ar fi sărbătorit victoria. Cum e cu glezna? 

— Nu prea rău. Cred că până mâine va fi mult mai bine. 

— Oh, şi... a zis Cara, scormonind într-unul dintre 
buzunare. Ai avut dreptate! a zis ea, scoțând telefonul lui 
Pip. Chiar ai scăpat telefonul în maşina noastră. Era prins 
sub bancheta din spate. 

— Oh! a exclamat Pip şi l-a luat. Habar n-am cum s-a 
întâmplat aşa ceva! 

— Ar trebui să-ţi sărbătorim libertatea, a zis Cara. Pot să 
invit pe toată lumea mâine-seară la mine pentru o noapte de 
jocuri sau ceva? 

— Da, poate. 

Pip a aşteptat şi, când în cele din urmă s-a lăsat liniştea, 
a zis: 

— Ştii, azi, mama mea vizitează o casă de pe Mill End, în 
Wendover. Nu acolo locuiai tu? 

— Ba da, a zis Cara. Ce amuzant! 

— Numărul 44. 

— O, noi eram la 42. 

— Tatăl tău încă mai trece pe acolo? a întrebat Pip, cu o 
voce dezumflată şi dezinteresată. 

— Nu, a vândut-o acum ani de zile, a zis Cara. Atunci 
când ne-am mutat, ai mei au păstrat-o pentru că mama a 
primit o moştenire uriaşă de la bunica ei. Au închiriat-o 

pentru niște bani în plus în timp ce mama picta. Dar tata a 
vândut-o la câţiva ani după ce a murit mama. 

Pip a încuviinţat cu o mişcare din cap. Era clar că Elliot 
zicea minciuni de foarte mult timp. De mai bine de cinci 
ani, de fapt. 

În timpul prânzului Pip s-a comportat ca prin vis. Iar în 
momentul în care au terminat de mâncat, și Cara a dat să 
se îndrepte spre partea cealaltă a clădirii, Pip a şchiopătat 
puţin şi a îmbrățişat-o. 

— În regulă, lipicioaso! a zis Cara, încercând să scape de 
ea. Ce se întâmplă cu tine? 

— Nimic, a zis Pip, după care i-a dat drumul. 

Connor a ajuns-o din urmă şi a ajutat-o să urce scările 
spre clasa unde se ţinea ora de istorie, deși ea i-a zis că nu 
era nevoie. Domnul Ward venise deja şi era cocoţat pe bi- 
roul lui. Purta o cămaşă verde pastel. Pip nu i-a aruncat nici 
măcar o privire în timp ce s-a târât pe lângă scaunul din față, 
acolo unde stătea de obicei, preferând un loc din spate. 

Lecţia nu se mai termina. Ceasul parcă îşi bătea joc de ea, 
iar Pip încerca să se uite oriunde, numai la Elliot nu. Nu voia 
să se uite la el. Nu putea. Respirația i se încetinise şi avea 
senzaţia că o să se sufoce.. 

— Interesant cum, a zis Elliot, acum şase ani, jurna- 
lele unui doctor personal de-al lui Stalin, un bărbat numit 
Aleksandr Miasnikov, au fost date publicităţii. Acesta a scris 
că Stalin suferea de o boală mintală care îi afecta capacitatea 
de a lua decizii şi îi influenţa paranoia. Deci... 

Clopoţelul a sunat și l-a întrerupt. 

Pip a tresărit. Dar nu din cauza clopoțelului. Ci din cauza 
gândului care i-a trecut prin minte în momentul în care 
Elliot a pronunţat cuvântul „jurnalele. 

Elevii şi-au pus caietele şi cărțile în ghiozdane şi au înce- 
put să iasă. Şchiopătând, Pip a fost ultima care a ajuns la uşă. 

— Stai aşa, Pippa! a strigat-o Elliot. 

Ea s-a întors țeapănă şi fără chef. 

— Cum a fost la examen? a întrebat el. 

— A fost bine. 

— O, bravo! i-a zâmbit el. Acum poţi să te relaxezi. 

Pip i-a zâmbit fals înapoi şi a şchiopătat spre coridor. În 
momentul în care nu a mai fost în raza vizuală a lui Elliot, 
a renunțat la şchiopătat şi a luat-o la fugă. Nu-i păsa de fap- 
tul că avea cursul de ştiinţe politice. Fugea, urmărită de cu- 
vântul acela rostit de Elliot. Jurnalele. Nu s-a oprit până n-a 
ajuns lângă portiera maşinii ei, bâjbâind după mâner. 


Capitolul 
patruzeci şi patru 


— Pip, ce faci aici? 

Naomi stătea în fața ușii de la intrare în casă. 

— Nu ar trebui să fii la şcoală? 

— Am avut o oră liberă, a zis ea, încercând să-şi recapete 
respirația. Aş vrea să te întreb ceva. 

— Pip, te simţi bine? 

— Ai mers la terapie după ce a murit mama ta, nu-i aşa? 
Pentru anxietate şi depresie, a zis Pip. 

Nu avea timp pentru delicateţuri. 

Naomi se uita ciudat la ea, cu ochii strălucind. 

— Da, a zis ea. 

— Cumva terapeutul ţi-a propus să ţii un jurnal? 

Naomi a aprobat cu o mișcare din cap. 

— E o modalitate de a controla stresul. Ajută! a zis ea. Fac 
aşa de la 16 ani. 

— Şi ai scris şi despre fuga de la locul accidentului? 

Naomi o privea nelămurită. 

— Da, bineînţeles că am făcut-o. Trebuia să o fac. Eram 
distrusă şi nu puteam sta de vorbă cu nimeni despre asta. 
Nimeni n-a văzut vreodată paginile alea de jurnal, doar eu. 

Pip a expirat, cu mâinile la gură. 

— Crezi că aşa a aflat acea persoană? 

Naomi a clătinat din cap. 

— Nu, aşa ceva e imposibil. Mereu îmi încui jurnalele şi 
le ţin ascunse în camera mea. 

— Trebuie să plec, a zis Pip. Îmi pare rău! 

S-a întors şi s-a îndreptat înapoi spre maşină, ignorând-o 
pe Naomi, care ţipa: 

— Pip! Pippa! 


Maşina mamei era parcată în fața casei atunci când Pip a in- 
trat pe alee. Însă locuința era liniștită, iar Leanne nu a strigat 
atunci când fata a deschis uşa. Mergând de-a lungul holului, 
Pip a auzit un alt sunet, care se suprapunea cu cel al propriu- 
lui puls: mama ei plângând. 

La intrarea din camera de zi, Pip s-a oprit şi s-a uitat spre 
capul femeii, lăsat pe marginea din spate a canapelei. Mama 
ţinea telefonul, din care se auzeau nişte voci înregistrate. 

— Mamă? 

— Oh, scumpo, m-ai speriat! a zis ea, punând pauză şi 
ştergându-şi rapid ochii. Ai ajuns mai devreme acasă. Deci, 
mi-ai scris că examenul a decurs bine. Despre ce a fost eseul? 
Vino şi spune-mi! 

— Mamă, a zis Pip, de ce eşti supărată? 

— Oh, nu e nimic, chiar nu e nimic! 

I-a zâmbit cu lacrimi în ochi. 

— Mă uitam la nişte poze vechi cu Barney. Şi am găsit un 
videoclip de la Crăciunul de acum doi ani, de atunci când 
Barney fugea în jurul mesei dând fiecăruia câte un pantof. 
Nu-mi pot lua ochii de la înregistrarea asta. 

Pip s-a apropiat de ea şi a îmbrăţișat-o de la spate. 

— Îmi pare rău că eşti aşa de supărată! a şoptit ea prin 
părul mamei ei. 

— Nu sunt! a spus ea. Sunt fericită-supărată. A fost un 
câine atât de bun! 

Pip s-a aşezat alături de ea, uitându-se la poze şi videocli- 
puri vechi cu Barney, râzând de cum sărea în aer şi de cum 
încerca să mănânce zăpadă, cum lătra la aspirator, cum se 
răsturna pe podea cu labele în sus, cu micuțul Josh scărpi- 
nându-l pe burtă în timp ce Pip îi mângâia urechile. Au stat 
aşa până când mama a trebuit să meargă să-l ia pe Josh. 

— Bine! a zis Pip. Cred că o să merg la etaj să trag un pui 
de somn. 

Era o altă minciună. A urcat în camera ei, uitându-se la 
ceas şi plimbându-se agitată între pat şi uşă. Aşteptând. Cu- 
rând, frica s-a transformat în furie, iar dacă nu ar fi măsurat 
camera cu pasul, ar fi ţipat. Era o zi de joi, una de meditații, 
şi voia cu disperare ca el să fie acolo. 

Când s-a făcut cinci după-amiază, Pip şi-a scos încărcă- 
torul telefonului şi şi-a luat paltonul kaki. 

— Mă duc la Lauren! i-a zis mamei, care era în bucătărie, 
ajutându-l pe Josh cu tema la matematică. Ne vedem puţin 
mai târziu! 

Afară, şi-a descuiat maşina, a urcat în ea și şi-a prins 
părul în vârful capului. S-a uitat la telefonul ei, la rândurile 
lungi ale mesajului din partea lui Ravi. I-a răspuns: A de- 
curs bine, mulțumesc! O să vin la tine după cină şi apoi vom 
suna la poliție. Încă o minciună, Pip le spunea deja cu mare 
naturaleţe. El doar ar fi oprit-o. 

A deschis aplicaţia cu harta, a scris în bara de căutare şi a 
apăsat pe butonul Adresă. 

Vocea rece a început să-i vorbească: Începem ruta spre 
Mill End Road, numărul 42, Wendover. 


LA Capitolul 
patruzeci şi cinci 


Mill End Road era îngustă şi lungă, fiind mărginită de un 
tunel de copaci întunecați. A parcat pe un acostament cu 
iarbă chiar după casa cu numărul 40 şi a oprit farurile. 

Inima îi era cât un purice, iar fiecare fir de păr în parte, 
fiecare celulă avea energie proprie. 

S-a întins după telefonul care era pus în suportul de pa- 
hare şi a sunat la 999. 

Două apeluri şi apoi: 

— Bună ziua, ați sunat la serviciu de urgenţă, cu ce vă 
pot ajuta? 

— Vreau să sun la poliţie, a zis Pip. 

— Vă fac legătura chiar acum. 

— Alo? s-a auzit o altă voce. Aţi sunat la poliţie, cu ce vă 
pot ajuta? 

— Numele meu este Pippa Fitz-Amobi, a zis ea tremu- 
rând, şi sunt din oraşul Little Kilton. Vă rog să ascultați cu 
atenţie! Trebuie să trimiteţi un echipaj pe Mill End Road, 
la numărul 42, în Wendover! Înăuntru se află un bărbat pe 
nume Elliot Ward. Acum cinci ani, Elliot a răpit o fată pe 
nume Andie Bell din orașul Kilton şi o ţine sechestrată în 
această casă. El a ucis un băiat pe nume Sal Singh. Trebuie să 
îl contactaţi pe inspectorul Richard Hawkins, care a condus 
ancheta în cazul lui Andie Bell ca să-i aduceţi la cunoştinţă: 
cred că Andie este în viaţă şi este ţinută sechestrată la 

numărul 42 de pe Mill End Road. Chiar acum mă duc să-l 
iau la întrebări pe Elliot Ward şi s-ar putea să mă aflu în pe- 
ricol. Vă rog să trimiteţi rapid un echipaj. 

— Stai, Pippa! a spus polițistul. De unde ne suni acum? 

— Sunt în faţa casei şi mă pregătesc să intru. 

— În regulă, rămâi afară, o să trimit un echipaj către tine! 
Pippa, poţi... 

— Acum o să intru, a zis Pip. Vă rog să vă grăbiţi! 

— Pippa, nu intra în casă! 

— Îmi pare rău, trebuie s-o fac, a zis ea. 

Pip şi-a coborât telefonul de la ureche, cu vocea operato- 
rului încă strigându-i numele, și a închis. 

A coborât din maşină. Trecând de pe acostamentul cu 
iarbă pe aleea care ducea spre casa cu numărul 42, a văzut 
mașina lui Elliot parcată în fața unei clădiri micuţe din că- 
rămizi roşii. Cele două ferestre de la parter străluceau în 
întunericul dens dimprejur. 

În timp ce se îndrepta spre casă, un senzor de mişcare s-a 
activat şi a umplut aleea cu o lumină albă, stridentă și orbi- 
toare. Şi-a acoperit ochii şi a continuat să meargă. O umbră 
uriaşă de copac a însoţit-o în drumul spre uşa casei. 

A bătut. Trei lovituri puternice. 

Un zăngănit înăuntru. Apoi nimic. 

A bătut însă din nou, lovind iar în uşă şi cu partea moale 
a pumnului. 

O lumină s-a aprins dincolo de uşă, iar prin sticla mată a 
observat o siluetă estompată îndreptându-se spre ea. 

Un lanţ a atins uşa, o încuietoare a zăngănit, apoi uşa s-a 
deschis cu un zgomot strident. 


Crima perfectă. Instrucţiuni pentru fete cuminţi 395 


Elliot se holba la ea. Era îmbrăcat cu aceeași cămașă 
verde pastel de la şcoală şi avea o pereche de mănuși închise 
la culoare atârnându-i peste umăr. 

— Pip? a zis el cu o voce înspăimântată. Ce... ce faci tu aici? 

Lentilele ochelarilor îi măreau ochii. 

— Eu doar, a zis el, eu doar... 

Pip a clătinat din cap. 

— Poliţia o să ajungă aici în vreo zece minute, a zis ea 
şi a făcut un pas peste prag. Atât ai la dispoziţie ca să îmi 
explici. Explică-mi totul ca să le pot ajuta pe fiicele tale să 
depăşească momentul. Ca familia Singh să poată afla, în 
cele din urmă, adevărul. 

Elliot s-a făcut alb ca varul. S-a dat înapoi câţiva pași, 
izbindu-se de un perete. 

Apoi şi-a apăsat cu degetele peste ochi şi a expirat lung. 

— S-a terminat! a zis el încet. S-a terminat în cele din urmă. 

— Timpul trece, Elliot! 

Vocea îi era mult mai curajoasă decât simţea ea. 

— Bine, a zis el. Bine, vrei să intri? 

Pip a ezitat. Inima îi bătea atât de tare, încât simţea că 
îi iese din piept. Însă poliţia era pe drum, aşa că putea face 
asta. Trebuia să facă asta. 

— O să lăsăm ușa deschisă, pentru poliţie, a zis ea, apoi 
l-a urmat de-a lungul holului, păstrând o distanţă de trei 
paşi față de el. 

El a condus-o la dreapta, în bucătărie. Nu era nicio piesă 
de mobilier, mai nimic, doar blaturi de bucătărie încărcate 
cu pachete de mâncare şi cu ustensile de gătit, chiar şi cu 
nişte mirodenii. O mică cheie strălucind era așezată pe 
masă, lângă un pachet de paste uscate. Elliot s-a aplecat să 

închidă aragazul, iar Pip s-a dus în partea cealaltă a camerei, 
păstrând cât mai mult spaţiu între ei. 

— Stai departe de cuțite! a zis ea. 

— Pip, eu nu o să... 

— Stai departe de ele! 

Elliot s-a dat mai încolo, oprindu-se lângă peretele opus ei. 

— Fa e aici, nu-i aşa? a zis Pip. Andie e aici şi e în viață? 

— Da! 

Pip tremura pe sub paltonul gros. 

— Tu şi Andie Bell vă vedeaţi în luna martie a anului 
2012, a zis ea. Începe cu începutul, Elliot; nu avem mult 
timp la dispoziţie. 

— Nu a fost ca şi..., s-a bâlbâit. E... 

Bărbatul a suspinat cu capul în mâini. 

— Elliot! 

El a pufnit şi s-a îndreptat de spate. 

— În regulă! a zis el. Era pe la sfârşitul lunii februarie. 
Andie a început... să mă caute la şcoală. Nu îi predam; nu 
alesese istoria. Dar mă tot urmărea pe holuri şi mă întreba 
despre cum îmi mergea. Şi, nu ştiu, presupun că atenţia ei... 
mă măgulea. De la moartea lui Isobel, fusesem mai mult 
singur. Şi apoi, Andie m-a rugat să îi dau numărul meu de 
telefon. Nimic nu s-a întâmplat până în acel punct, nu ne-am 
sărutat sau altceva, însă ea tot insista. I-am zis că nu ar fi 
prea cuviincios. Şi chiar şi așa, curând, m-am trezit într-un 
magazin de telefoane, cumpărând o altă cartelă ca să pot să 
vorbesc cu ea fără să afle cineva. Nu știu de ce am făcut-o, 
cred că îmi distrăgea atenţia de la faptul că îmi lipsea Isobel. 
Eu voiam doar pe cineva cu care să vorbesc. Introduceam 
cartela doar noaptea, pentru ca Naomi să nu afle nimic, şi 
am început să ne scriem. Era drăguță cu mine; mă lăsa să 

vorbesc despre Isobel şi despre grijile pe care mi le făceam 
în legătură cu Naomi şi Cara. 

— Expiră timpul, a zis Pip, pe un ton rece. 

— Da, a pufnit Elliot. Apoi Andie a început să sugereze 
să ne întâlnim undeva în afara şcolii. La un hotel. I-am zis că 
în niciun caz. Dar, într-un moment de nebunie, un moment 
de slăbiciune, am făcut o rezervare. Putea fi foarte convingă- 
toare. Am stabilit o dată şi o oră, însă a trebuit să anulez în 
ultimul moment, deoarece Cara avea varicelă. Am încercat 
să termin toată chestia asta, orice o fi fost ea, apoi m-a rugat 
din nou. Şi am făcut rezervare pentru săptămâna următoare. 

— Ivy House din Chalfont, a zis Pip. 

El a aprobat cu o mişcare din cap. 

— Atunci s-a întâmplat prima dată. 

Vocea îi era înăbușită de ruşine. 

— Nu am rămas peste noapte; nu puteam lăsa fetele sin- 
gure o noapte întreagă. Am stat doar câteva ore. 

— Te-ai culcat cu ea? 

Elliot nu a zis nimic. 

— Avea şaptesprezece ani! a strigat Pip. Aceeaşi vârstă pre- 
cum fiica ta. Erai profesor! Andie era vulnerabilă, iar tu te-ai 
folosit de asta! Tu erai adultul şi ar fi trebuit să ştii mai bine! 

— Nu e nimic din ce poţi zice care să mă facă să mă simt 
mai dezgustat de mine însămi decât sunt deja. Am zis că 
asta nu trebuia să se repete şi am încercat să termin relaţia. 
Andie nu mă lăsa. A început să mă amenințe cum că mă 
toarnă. Mi-a întrerupt una dintre lecţii, a venit la mine şi 
mi-a şoptit la ureche că a lăsat o poză sexy cu ea, undeva în 
clasă, şi că eu trebuia să o găsesc înainte să o facă altcineva. 
Încerca să mă sperie. Aşa că săptămâna următoare m-am 
dus din nou la Ivy House deoarece nu ştiam de ce era în 

stare dacă nu aş fi făcut-o. Credeam că în curând o să se 
plictisească de jocul ăsta. 

S-a oprit ca să se scarpine la ceafă. 

— Atunci a fost ultima dată. S-a întâmplat doar de două 
ori, apoi au venit sărbătorile. Fetele şi cu mine am petrecut 
o săptămână la părinţii lui Isobel şi, fiind departe de Kil- 
ton, mi-am revenit în fire. I-am dat mesaj lui Andie şi i-am 
zis că s-a terminat şi că nu îmi pasă dacă mă toarnă. Mi-a 
trimis mesaj înapoi, zicându-mi că, atunci când va începe 
şcoala din nou, mă va distruge dacă nu voi face ce vrea ea. 
Nu ştiam ce voia. Şi apoi, dintr-o pură coincidenţă, s-a ivit 
ocazia să o opresc. Am aflat că Andie hărțuia o fată pe inter- 
net, așa că l-am sunat pe tatăl ei, așa cum ţi-am zis, şi i-am 
spus că, dacă comportamentul ei nu se schimbă în bine, va 
trebui să raportez asta şi va fi exmatriculată. Bineînţeles, 
Andie ştia ce însemna asta: distrugere reciprocă garantată. 
Eu puteam să fiu arestat pentru relația noastră, însă ea putea 
fi exmatriculată şi cu viitorul distrus. Eram într-un impas şi 
credeam că s-a terminat. 

— Atunci de ce ai răpit-o vineri, pe 20 aprilie? a întrebat Pip. 

— Asta nu..., s-a bâlbâit. Nu a fost deloc aşa. Eram singur 
acasă, iar Andie şi-a făcut apariţia, cred că în jurul orei zece 
seara. Era iritată şi foarte furioasă. Țipa la mine, zicându-mi 
că eram trist şi dezgustător, că s-a uitat la mine doar pentru 
faptul că avea nevoie de ajutorul meu ca să prindă un loc la 
Oxford, aşa cum îl ajutam pe Sal. Nu voia ca el să plece fără 
ea. Zbiera că trebuia să plece departe de casă, departe de 
Kilton, deoarece o ucidea. Am încercat să o calmez, însă ea 
nu şi nu. Și ştia exact cum să mă rănească. 

Elliot a clipit încet. 


Crima perfectă. Instrucţiuni pentru fete cuminţi 399 


— Andie a fugit în biroul meu şi a început să rupă tablo- 
urile pictate de Isobel atunci când era pe moarte, pe cele cu 
curcubeiele. A distrus complet două dintre ele, iar eu ţipam 
la ea să se oprească, apoi s-a îndreptat spre favoritul meu. 
Și eu... eu doar am împins-o ca să o fac să se oprească, nu 
încercam să o rănesc. Însă a căzut pe spate şi s-a lovit cu 
capul de biroul meu. Puternic. Şi... era întinsă pe podea şi îi 
sângera capul. Era conştientă, însă confuză. M-am grăbit să 
iau trusa de prim ajutor, iar când m-am întors, Andie ple- 
case deja. Nu venise cu maşina la mine, nu era nicio maşină 
pe alee şi nici nu se auzea vreuna. A ieşit afară şi a dispărut. 
Telefonul ei era pe podeaua din birou, trebuie să-l fi scăpat 
când a căzut. În ziua următoare, a continuat el, am auzit de 
la Naomi că Andie a dispărut. Andie sângera, lovită la cap, 
după ce părăsise locuinţa mea, iar acum lipsea. Şi cum a tre- 
cut un weekend întreg, am început să mă panichez: credeam 
că am ucis-o. Credeam că plecase din casa mea şi apoi, con- 
fuză şi rănită, se rătăcise pe undeva şi murise din cauza ră- 
nilor. Că zăcea pe undeva printr-un şanţ şi că era doar o 
chestiune de timp până o să fie găsită. Iar atunci când s-ar 
fi întâmplat asta, existau dovezi care să conducă către mine: 
fire de păr, amprente. Ştiam că singurul lucru pe care îl pu- 
team face era să le ofer un alt suspect ca să mă protejez. Ca 
să-mi protejez fetele. Dacă aş fi fost arestat pentru uciderea 
lui Andie, nu cred că Naomi ar fi supraviețuit. Iar Cara avea 
doar doisprezece ani pe atunci. Eram singurul părinte pe 
care îl mai aveau. 

— Nu este timp pentru scuze! a zis Pip. Aşa că i-ai însce- 
nat totul lui Sal Singh. Ştiai despre fuga de la locul acciden- 
tului deoarece citiseşi jurnalele lui Naomi. 

— Bineînţeles că le citeam, a zis el. Trebuia să fiu sigur că 
fetița mea nu se gândea cumva să se rănească. 

— Ai obligat-o pe ea şi pe prietenii ei să-i ia alibiul lui Sal. 
Şi apoi, marţi? 

— Am sunat la muncă să anunţ că sunt bolnav, apoi am 
lăsat fetele la şcoală. Am așteptat afară şi l-am observat pe 
Sal stând singur în parcare. M-am dus să vorbesc cu el. Era 
destul de afectat de dispariţia ei. Aşa că i-am sugerat să mer- 
gem la el acasă şi să stăm un pic de vorbă. Plănuisem să o fac 
cu un cuţit din casa familiei Singh. Însă apoi am găsit nişte 
somnifere în baie şi am zis să-l iau în pădure; am crezut că 
era mai blând aşa. Nu voiam ca familia lui să-l găsească. Am 
băut ceai şi acolo i-am dat primele trei pastile; i-am zis că 
sunt pentru durerile lui de cap. L-am convins să mergem 
în pădure şi să o căutăm noi înşine pe Andie; că asta l-ar fi 
ajutat cu sentimentul lui de neputinţă. A avut încredere în 
mine. Nu s-a întrebat de ce purtam mănuși din piele înăun- 
tru. Am luat o pungă de plastic din bucătăria lor şi ne-am 
dus în pădure. Aveam un briceag la mine, iar când am ajuns 
suficient de departe, i l-am pus la gât. L-am forțat să înghită 
mai multe pastile. 

Vocea lui Elliot s-a stins. Ochii îi erau umezi, iar o la- 
crimă singuratică i s-a prelins pe obraz. 

— I-am zis că îl ajutam, că nu putea părea suspect dacă 
părea că şi el a fost atacat. A mai înghiţit câteva, apoi a înce- 
put să se lupte. L-am pus jos şi l-am forțat să ia mai multe. 
Când a început să fie somnoros, l-am ţinut și am început 
să-i vorbesc despre Oxford, despre bibliotecile uimitoare de 
acolo, despre cinele specifice acelui loc, despre cât de fru- 
mos era oraşul primăvara. Doar ca să adoarmă gândindu-se 

la ceva frumos. Când a devenit inconştient, i-am tras punga 
pe cap şi l-am ţinut de mână până când a murit. 

Pip nu avea pic de milă pentru omul din faţa ei. Unspre- 
zece ani de amintiri cu el s-au dizolvat deodată, făcându-l pe 
cel ce era în cameră cu ea să fie doar un străin. 

— Apoi ai trimis acel mesaj de mărturisire de pe telefo- 
nul lui Sal. 

Elliot a aprobat din cap, ştergându-şi apăsat lacrimile cu 
dosul palmelor. 

— Şi sângele lui Andie? 

— S-a uscat sub biroul meu, a explicat el. Am ratat puțin 
atunci când am curățat prima dată, aşa că i-am pus cu pen- 
seta sub unghii. Şi ultimul lucru pe care l-am făcut a fost 
să-i strecor telefonul lui Andie în buzunar, după care l-am 
lăsat acolo. Nu am vrut să-l ucid. Eu doar încercam să îmi 
salvez fetele; trecuseră deja prin atât de multă durere! Sal 
nu merita să moară, dar nici fetele mele nu meritau să li se 
întâmple ceva rău. Era o alegere imposibilă. 

Pip şi-a ridicat privirea ca să îşi suprime lacrimile. Nu era 
timp să îi spună cât de mult greşise 

— Şi apoi, a spus Elliot plângând, mi-am dat seama ce 
greşeală imensă făcusem. Dacă Andie murise pe undeva din 
pricina rănilor de la cap, poliţiştii i-ar fi găsit trupul. Şi apoi, 
apare maşina ei şi se găseşte sânge în portbagaj; probabil 
că s-a simţit suficient de bine ca să meargă undeva după ce 
a plecat de la mine. Mă panicasem și crezusem că lovitura 
îi fusese fatală, când, de fapt, nu se întâmplase nimic. Însă 
era prea târziu. Sal murise deja, iar eu îl făcusem să pară 
criminalul. Poliţiştii au închis cazul și totul s-a liniştit. 

— Şi cum ajungem de acolo la faptul că tu o ţii prizonieră 
pe Andie în casa asta? 

A tresărit la auzul furiei din cuvintele ei. 

— Era pe la sfârşitul lunii iulie. Conduceam spre casă şi, 
pur şi simplu, am văzut-o. Andie mergea pe marginea stră- 
zii principale din Wycombe, se îndrepta spre Kilton. Am 
tras pe dreapta. Îmi era clar că era drogată... că nu putea să 
doarmă. Era foarte slabă şi răvășită. Așa s-a întâmplat. Nu 
o puteam lăsa să se întoarcă acasă, pentru că, dacă o făcea, 
toată lumea ar fi ştiut că Sal a fost ucis. Andie era drogată şi 
dezorientată, însă eu am oprit şi am băgat-o în maşină. I-am 
explicat de ce nu o puteam lăsa să meargă acasă şi i-am zis 
că o să am grijă de ea. Tocmai ce scosesem casa la vânzare, 
aşa că am adus-o aici şi am retras anunţul. 

— Unde a fost în toate acele luni? Ce s-a întâmplat cu ea 
în noaptea în care a dispărut? a continuat Pip cu întrebările, 
simțind că nu mai avea mult timp la dispoziţie. 

— Nu îşi aminteşte toate detaliile; cred că a suferit o 
comoţie. Ea zicea că voia doar să scape de tot. S-a dus la 
un prieten de-al ei care era implicat în afaceri cu droguri. 
Tipul a dus-o să locuiască împreună cu nişte persoane pe 
care le ştia el. Însă nu se simţea în siguranţă acolo, aşa că a 
fugit, cu gând să vină acasă. Nu-i place să vorbească despre 
perioada aceea. 

— Howie Bowers! a gândit Pip cu voce tare. Spune-mi, 
unde e Andie, Elliot? 

— La mansardă! a spus el şi s-a uitat la cheița de pe masă. 
Am aranjat frumos acolo sus pentru ea. Am izolat, am pus 
placaje din lemn pe pereţi şi o podea adecvată. Ea a ales ta- 
petul. Nu mai sunt ferestre, însă am pus o mulțime de lămpi. 
Ştiu, crezi că sunt un monstru, Pip, însă nu am atins-o nici- 
odată, niciodată de când am fost la Ivy House. Nu e așa. Iar 
ea nu mai e cum a fost înainte, e o persoană diferită; e calmă 

şi recunoscătoare. Are mâncare acolo sus, însă eu îi gătesc 
de trei ori în timpul săptămânii şi o dată în weekend, și o 
las să vină jos ca să meargă la duş. Apoi stăm împreună în 
mansarda ei, uitându-ne la TV. Nu se plictiseşte niciodată. 

— Ea e încuiată acolo sus, iar aia e cheia? a întrebat Pip şi 
a arătat cu degetul spre ea. 

Elliot a aprobat din cap. 

Apoi au auzit scrâşnit de roți pe alee. 

— În momentul în care o să te interogheze poliţia, a zis 
Pip, grăbindu-se acum, nu le spune despre fuga de la locul 
accidentului sau despre alibiului lui Sal! Nu are nevoie de 
unul, din moment ce ai mărturisit. lar Cara nu merită să-și 
piardă întreaga familie, să fie singură în totalitate. Eu o să le 
protejez pe Naomi şi pe Cara de acum înainte. 

Un alt zgomot, produs de portiere trântite de această dată. 

— Poate că pot să înțeleg de ce ai făcut-o, a zis ea. Însă nu 
există iertare pentru așa ceva! I-ai luat viața lui Sal ca să ţi-o 
salvezi pe a ta! I-ai distrus familia! 

Un strigăt: 

— Deschideţi, poliţia! s-a auzit din direcția uşii. 

— Familia Bell suferă de cinci ani! Ne-ai ameninţat pe 
mine şi pe familia mea, ai intrat prin efracţie în casa mea ca 
să mă sperii! 

— Îmi pare rău! 

Paşi apăsaţi de-a lungul holului. 

— L-ai ucis pe Barney! 

Pe faţa lui Elliot se citea confuzia. 

— Pip, nu ştiu despre ce vorbeşti, eu nu... 

— Poliţia! a zis ofițerul care a păşit în bucătărie. 

Insigna de pe pălărie a strălucit în lumina lustrei. Parte- 
nera lui a ajuns şi ea, cu ochii trecând de la unul la altul, cu 
părul prins în coadă și fluturând în tot acest timp. 

— În regulă, ce se întâmplă aici? a întrebat ea. 

Pip s-a uitat la Elliot, iar privirile li s-au intersectat. El s-a 
îndreptat de spate şi şi-a întins încheieturile. 

— Vă aflaţi aici ca să mă arestaţi pentru răpirea şi seches- 
trarea lui Andie Bell, a zis el. 

— Şi pentru că l-a ucis pe Sal Singh, a zis Pip. 

O vreme, ofițerii s-au uitat unul la celălalt, apoi unul 
dintre ei a dat din cap. Femeia s-a îndreptat spre Elliot, iar 
bărbatul a apăsat pe ceva de pe stația de emisie-recepţie. S-a 
întors înapoi pe hol ca să vorbească. 

Fiind amândoi întorși cu spatele, Pip s-a repezit şi a apu- 
cat cheia de pe masă. A fugit pe hol şi a luat-o-n sus pe scări. 

— Hei! a strigat femeia ofițer după ea. 

Sus, Pip a observat o mică trapă albă în tavan. Un lacăt 
imens era prins de un zăvor. Sub trapă era aşezată şi o scăriță 
în două trepte. 

Pip a păşit pe ea şi s-a întins, introducând cheia în lacăt şi 
lăsându-l să cadă, zdrăngănind puternic pe podea. Polițistul 
a venit după ea. Fata a rotit clanța și s-a ferit de trapa ranfor- 
sată care se legăna deschisă în jos. 

O lumină galbenă se revărsa prin gaura de deasupra ei. Și 
sunete: muzică dramatică, explozii şi oameni cu accent ame- 
rican, strigând. Pip a apucat scara şi a tras-o jos până pe podea 
chiar atunci când ofițerul urca apăsat pe ultimele trepte. 

— Stai! a ţipat el. 

Pip a urcat pe treptele de metal, cu mâinile umede, reci 
şi lipicioase. 

Şi-a vârât capul prin acea gaură şi s-a uitat în jur. Ca- 
mera era luminată de câteva lămpi de podea, iar pereţii erau 
decoraţi cu un design floral în alb şi negru. Pe un perete 
erau un minifrigider, cu un ceainic şi cu un cuptor cu mi- 
crounde deasupra, şi rafturi cu mâncare şi cărți. În mijlocul 
camerei trona un covor roz şi pufos. Mai era şi un televizor 
mare, cu ecran plat, care tocmai fusese pus pe pauză. 

Şi iat-o! 

Stând cu picioarele încrucişate pe un pat de o singură per- 
soană plin cu perne colorate. Purtând o pereche de pijamale 
albastre cu pinguini, la fel precum aveau Cara şi Naomi. Se 
holba la Pip, cu ochii mari și sălbatici. Părea puţin mai în 
vârstă, mai solidă. Părul îi era mai închis la culoare decât 
înainte, iar pielea mult mai palidă. Se uită cu gura căscată 
la Pip, cu telecomanda TV-ului în mână şi cu un pachet de 
biscuiţi Jammie Dodger în poală. 

— Bună! a zis Pip. Eu sunt Pip. 

— Bună! a zis ea. Eu sunt Andie. 

Însă nu era ea. 


Capitolul 
patruzeci şi şase 


În strălucirea aurie a lămpilor, Pip s-a apropiat mai mult. A 
răsuflat în sinea ei, încercând să gândească peste ţiuitul care 
îi umplea capul. Şi-a mijit ochii, privind-o cu atenţie pe fata 
dinaintea ei. 

Acum că era mai aproape, putea observa diferențele, care 
erau evidente: forma puţin diferită a buzelor ei durdulii, 
ochii, căzuţi acolo unde trebuiau să fie mai ridicați, umflă- 
turile pomeţilor, mai jos decât ar fi trebuit să fie. Schimbări 
pe care timpul nu i le putea face unei feţe. 

Pip se uitase în ultimele luni de atât de multe ori la foto- 
grafiile cu Andie Bell, încât îi cunoştea fiecare linie şi adân- 
citură de pe chip. 

Asta nu era ea. 

Pip se simţea detașată de lume, plutind parcă, lipsită de 
toate simţurile. 

— Dar tu nu ești Andie, a zis ea încet, chiar atunci când 
polițistul s-a cățărat pe scara din spate şi a pus o mână pe 
umărul ei. 


Vântul vuia printre copaci, iar zona din jurul casei cu nu- 
mărul 42 de pe Mill End Road era luminată de lumini al- 
bastre clipocind în întuneric. Acum, pe stradă erau parcate 
patru maşini de poliţie, iar Pip tocmai îl zărise pe Richard 

Hawkins - în același palton negru pe care îl purtase la toate 
conferințele de presă de acum cinci ani — păşind în casă. 

Pip se oprise din a o asculta pe polițistă în timp ce-i lua 
declaraţia. Îi auzea cuvintele ca pe o avalanșă de pietre, 
însă cu silabe. În aerul proaspăt şi răcoros, s-a concentrat 
pe respiraţie, şi atunci a fost momentul în care ofițerii l-au 
scos afară pe Elliot. Câte doi ofiţeri pe fiecare parte, mâinile 
fiindu-i încătuşate la spate. Plângea, iar lumina albastră îi 
clipocea pe faţa udă de lacrimi. Sunetele de persoană sufe- 
rindă pe care le scotea au înspăimântat-o. Acesta era un om 
care ştia că viața lui a luat sfârșit. Chiar credea că fata de la 
mansardă era Andie? Chiar se agățase de asta în tot acest 
timp? Ofițerii l-au condus la mașină, i-au protejat capul şi 
apoi au plecat cu el. Pip i-a urmărit cu privirea până când 
tunelul format din copaci a înghiţit maşina cu totul. 

În timp ce termina de dictat numărul ei de telefon 
ofițerului, a auzit o portieră trântită în spatele ei. 

— Pip! 

Vântul a purtat vocea lui Ravi până la ea. 

A simţit o împunsătură în piept. Apoi, în capătul aleii, a 
fugit spre Ravi, iar el a prins-o, strângând-o în braţe. 

— Te simţi bine? a întrebat el, împingând-o puţin în față 
ca să se uite la ea. 

— Da! a răspuns Pip. Tu ce faci aici? 

— Eu? Când am văzut că nu mai vii, m-am uitat după 
tine pe Găseşte prietenii. De ce ai venit singură aici? 

E] se uita lung la maşinile de poliţie şi la ofiţerii din spa- 
tele lor. 

— Trebuia să vin, a zis ea. Trebuia să îl întreb de ce. Nu 
ştiam cât de mult mai trebuia să aștepți pentru a afla adevă- 
rul dacă nu o făceam. 

Gura i s-a deschis o dată, de două ori, de trei ori până 
când să-şi găsească cuvintele, apoi i-a povestit totul lui Ravi. 
Stând sub copacii tremurânzi și învăluiți de lumina albas- 
tră, i-a povestit cum a murit fratele lui. I-a zis că îi părea 
rău în momentul în care Ravi a izbucnit în lacrimi, i-a zis 
asta deoarece era tot ce putea spune; o pătură cusută care să 
acopere un crater. 

— Să nu-ţi pară rău! a zis el, pe jumătate râzând, pe ju- 
mătate plângând. Nimic nu-l mai poate aduce înapoi, ştiu 
asta. Dar acum îl avem, într-un fel. Sal a fost ucis, Sal a fost 
nevinovat, şi acum toată lumea va afla. 

S-au întors să se uite la inspectorul Richard Hawkins, 
care o conducea pe fată afară din casă, cu o pătură mov 
înfășurată în jurul umerilor ei. 

— Chiar nu e ea, nu-i aşa? a întrebat Ravi. 

— Seamănă mult cu ea, a zis Pip. 

Ochii fetei erau mari și priveau neliniștiți în toate părțile, 
redescoperind ce era afară. Hawkins a condus-o într-o 
mașină şi s-a strecurat pe banchetă lângă ea, în timp ce alți 
doi ofițeri au urcat în față. 

Pip nu ştia cum ajunsese Elliot să creadă că această fată 
pe care o găsise pe marginea străzii era Andie. Fusese o 
halucinație? Trebuia oare să creadă că Andie nu murise, iar 
asta să fie un fel de ispăşire pentru ce îi făcuse lui Sal? Sau 
era doar spaima care îl orbise? 

La asta se gândea Ravi, că Elliot era îngrozit de posibilita- 
tea ca Andie Bell să fie încă în viaţă, că fata se putea întoarce 
acasă şi că el avea să fie arestat pentru uciderea lui Sal. Iar în 
acea stare amplificată de frică, nu era nevoie decât de o fată 
blondă care semăna destul de mult cu ea ca să se convingă 

că o găsise pe Andie. Şi o încuiase sus, ca să poată încuia şi 
teribila frică de a fi prins singur cu ea. 

Pip a aprobat cu o mișcare din cap, uitându-se cum 
maşina poliţiei se îndepărta. 

— Eu cred, a zis ea încet, eu cred că era doar o fată nepo- 
trivită cu părul şi cu fața nepotrivite, când un om nepotrivit 
a trecut cu maşina pe lângă ea. 

Şi cealaltă întrebare, cea pe care Pip încă nu o putea rosti 
era: ce se întâmplase cu adevărata Andie Bell după ce pără- 
sise casa familiei Ward în acea noapte? 

Ofiţerul care îi luase declaraţia s-a apropiat de ei cu un 
zâmbet cald. 

— Aveţi nevoie să vă ducă cineva acasă? a întrebat-o el 
pe Pip. 

— Nu, e în regulă, a zis ea. Am venit cu maşina. 

L-a obligat pe Ravi să urce în maşină cu ea; nu avea de 
gând să-l lase să conducă de unul singur, tremura prea tare. 
Şi, în secret, nici ea nu voia nici să fie singură. 

Pip a învârtit cheia în contact, zărindu-şi fața în oglinda 
retrovizoare, înainte ca farurile să lumineze. Părea pustiită 
şi palidă, ochii îi străluceau înăuntrul orbitelor înfundate. 
Era obosită. Nespus de obosită! 

— În sfârşit pot să le spun părinţilor, a zis Ravi, în 
momentul în care au ajuns din nou pe strada principală, 
după ce au ieşit din Wendover. Nici măcar nu ştiu cum 
să încep. 

Farurile au luminat semnul cu Bun venit în Little Kilton!, 
cu literele părând îngroșate de umbrele din ambele părți, 
în timp ce au trecut pe lângă el şi au intrat în oraş. Pip 
conducea pe High Street, îndreptându-se spre casa lui 
Ravi. S-a oprit la sensul giratoriu principal. Acolo staționa 

o maşină, în mijlocul sensului, dar pe partea cealaltă, lu- 
mina farurilor fiind de un alb pătrunzător. Maşina aceea 
avea prioritate. 

— De ce nu se mișcă? a întrebat Pip, holbându-se la au- 
tomobilul pătrăţos şi întunecat, cu fâşii galbene de lumină 
de-a lungul lui, provenind de la felinarul stradal. 

— Nu ştiu, a zis Ravi. Continuă să mergi! 

Aşa a făcut, trecând ușor prin sensul giratoriu. Cealaltă 
maşină tot nu se mișca. În momentul în care s-au apropiat şi 
mai mult și au ieşit din raza farurilor, piciorul lui Pip a slăbit 
puţin pedala de acceleraţie, timp în care se uita pe geam. 

— Oh, la naiba! a zis Ravi. 

Era familia lui Andie Bell. Toți trei. Jason se afla pe sca- 
unul șoferului, cu fața roşie şi cu urme de lacrimi. Părea că 
ţipă, lovind cu mâna în volan şi rostind cuvinte mânioase. 
Dawn Bell era lângă el, făcându-se mică în scaunul ei. Plân- 
gea şi tremura în timp ce încerca să respire printre lacrimi, 
iar expresia feţei îi era cuprinsă de o agonie confuză. 

Maşinile lor au ajuns în aceeaşi linie, iar Pip a zărit-o pe 
Becca pe bancheta din spate. Faţa îi era palidă, rezemată cu 
ea de geamul rece. Buzele îi erau întredeschise, sprâncenele 
încruntate, iar privirea îi era pierdută în altă parte în timp 
ce se holba în faţă. 

Şi cum treceau pe lângă cei din familia Bell, ochii Beccăi 
au revenit dintr-odată la viață, fixându-se asupra lui Pip. O 
sclipire în ei, cum că o recunoștea. Şi ceva greu şi imperativ, 
ceva precum groaza. 

Şi-au văzut de drum, iar Ravi a răsuflat uşurat. 

— Crezi că li s-a zis? a întrebat el. 

— Cam aşa pare, a zis Pip. Fata o tot ținea că numele ei 
e Andie Bell. Acum poate că familia trebuie să meargă şi să 
o recunoască. 

Pip s-a uitat în oglinda retrovizoare şi a văzut cum 
maşina familiei Bell pornise în cele din urmă, pornise spre 
promisiunea furată a unei fiice regăsite. 


Capitolul 
patruzeci şi şapte 


Mai spre seară, Pip stătea la capătul patului părinţilor ei. Ea, 
povara pe care o purta pe umeri şi povestea ei. Pe cât de greu 
îi fusese să trăiască cele întâmplate, pe atât de greu îi era să 
vorbească. 

Partea cea mai rea era cea care o includea pe Cara. Imediat 
ce se făcuse ora 22:00, Pip ştia că nu mai putea amâna asta 
prea mult timp. Degetul ei mare a acoperit butonul albastru de 
apelare, însă, pur şi simplu, nu o putea face. Nu putea spune 
cuvintele cu voce tare şi să asculte cum lumea celei mai bune 
prietene a ei se schimba pentru totdeauna, cum se întuneca 
şi cum se transforma în una necunoscută. Pip îşi dorise să fi 
fost suficient de puternică, însă învățase că nu este invincibilă; 
până şi ea putea fi doborâtă. A apăsat pe aplicaţia cu mesaje şi 
a început să scrie: 

Ar trebui să sun ca să îți spun asta, însă nu cred că aș putea 
să o fac, nu cu vocea ta mică la celălalt capăt. Asta e calea laşilor 
şi îmi pare rău cu adevărat! A fost tatăl tău, Cara. Tatăl tău este 
cel care l-a ucis pe Sal Singh. El ţinea sechestrată o fată despre 
care credea că e Andie Bell în vechea voastră casă din Wendover. 
E arestat. Naomi va fi în siguranță, îți dau cuvântul meu. Ştiu de 
ce a făcut-o şi o să îți zic atunci când vei fi pregătită să asculți. 
Îmi pare rău! Îmi doresc să te fi putut salva de asta! Te iubesc! 


L-a citit în patul părinţilor ei, apoi a apăsat pe butonul 
Trimite. Îi picau lacrimi pe telefon în timp ce îl ţinea strâns în 
palmele făcute căuș. 

Mama îi pregătise micul dejun când s-a trezit în cele din 
urmă, la ora două după-amiază; nici nu se punea problema să 
fie întrebată dacă merge la şcoală. Nu au mai vorbit despre cele 
întâmplate, nu mai era nimic de zis, nu încă. Chiar şi aşa, o 
întrebare despre Andie Bell tot nu îi dădea pace; fata asta lăsase 
în urmă un ultim mister de dezlegat. 

Pip încercase să o sune pe Cara de şaptesprezece ori, însă 
aceasta nu îi răspunsese. La fel şi în cazul lui Naomi. 

Mai târziu, în acea după-amiază, Leanne a trecut cu maşina 
pe lângă reşedinţa familiei Ward după ce-l luase pe Josh de la 
şcoală. S-a întors, zicând că nu era nimeni acasă şi că nu văzuse 
nici maşina. 

— Probabil că au plecat la mătușa lor, Lila, a zis Pip, apă- 
sând pe butonul pentru reapelare. 

Victor a ajuns mai devreme de la muncă. Toţi stăteau în 
camera de zi, uitându-se la reluări ale unor concursuri tele- 
vizate, care, de obicei, ar fi fost punctate de Pip şi de tatăl ei, 
întrecându-se în a striga cât mai repede răspunsul. Însă acum 
se uitau în linişte, făcând schimb de priviri scurte peste capul 
lui Josh, iar în aer pluteau o tensiune tristă şi o întrebare: și 
acum ce? 

În momentul în care cineva a bătut la ușă, Pip a sărit ca 
să scape de senzaţia ciudată care pusese stăpânire pe întreaga 
încăpere. În pijamalele ei colorate, a deschis ușa, iar aerul rece 
i-a înțepat degetele de la picioare. 

Era Ravi, stând alături de părinţii lui. Spațiile dintre ei erau 
perfecte, de parcă se aranjaseră pentru poză. 

— Bună, sergent! a zis Ravi, zâmbind la vederea pijamalelor 
ei colorate şi bătătoare la ochi. Ea e mama mea, Nisha, a adă- 
ugat băiatul și a făcut semn cu mâna de parcă era gazda unei 
emisiuni, iar femeia, al cărei păr brunet era împletit în două 
cozi neglijente, i-a zâmbit lui Pip. Şi tatăl meu, Mohan. 

Bărbatul a dat din cap, iar bărbia a atins vârful buchetului 
de flori pe care îl ţinea. Sub braţ ţinea o cutie de ciocolată. 

— Părinţi, a zis Ravi, ea e acea Pip. 

Salutul politicos al lui Pip s-a încurcat în al lor. 

— Deci, a zis Ravi, ne-au chemat la secţie mai devreme. Ne-au 
pus să ne aşezăm şi ne-au zis tot, tot ce ştiam deja. Au zis că vor 
ţine o conferință de presă odată ce domnul Ward va fi acuzat şi că 
vor da publicităţii o declaraţie privind nevinovăția lui Sal. 

Pip a auzit-o pe mama ei şi paşii greoi ai tatălui ei pe hol, 
apropiindu-se. Ravi a făcut din nou prezentările pentru Victor; 
Leanne îi mai întâlnise cu cincisprezece ani în urmă, atunci 
când le vânduse casa. 

— Deci, a continuat Ravi, am vrut să venim şi să îţi 
mulțumim, Pip. Asta nu s-ar fi întâmplat în veci fără tine. 

— Nu prea ştiu ce să zic, a spus Nisha, cu ochii, pe care 
îi moşteniseră şi Ravi, şi Sal, strălucind. Datorită vouă, acum, 
avem din nou parte de băiatul nostru. Amândoi ni l-aţi dăruit 
înapoi pe Sal. Nu există cuvinte care să poată exprima cât de 
mult înseamnă asta pentru noi. 

— Acestea sunt pentru tine, a zis Mohan, întinzându-i bu- 
chetul şi cutia de ciocolată lui Pip. Îmi pare rău, nu prea ştim 
ce ar trebui să ducem cuiva care a ajutat la reabilitarea fiului 
tău decedat! 

— Google avea foarte puţine sugestii, a adăugat Ravi. 

— Mulţumesc! a zis Pip. Vreţi să intraţi? 

— Da, haideţi, intraţi, a zis Leanne, o să pun ceainicul pe foc! 

Dar în timp ce Ravi a păşit în casă, a apucat-o pe Pip de 
mână şi a strâns-o tare în braţe, zdrobind florile dintre ei şi 
râzând cu faţa îngropată în părul ei. În momentul în care i-a 
dat drumul, Nisha a îmbrăţişat-o; parfumul ei dulce îi miro- 
sea lui Pip a case şi a mame, şi a seri de vară. Şi apoi, neștiind 
sigur de ce sau cum s-a întâmplat, toţi se îmbrăţişau, toți şase 

schimbându-se între ei şi îmbrăţişându-se din nou, şi râzând 
cu lacrimi în ochi. 

Şi fix așa, cu florile zdrobite și cu un carusel de îmbrăţișări, 
familia Singh venise şi scăpase de tristețea confuză şi sufocantă 
care pusese stăpânire peste casa lor. Deschisese uşa şi lăsase să 
iasă fantoma, măcar pentru un timp. Deoarece era un final fe- 
ricit în toată chestia asta: Sal era nevinovat. O familie scăpată 
de greutatea mormântului pe care o purtase în toți aceşti ani. Și 
prin toată durerea și îndoiala care ar fi fost, merita să stea așa. 

— Ce faceţi voi aici? a întrebat Josh, cu o voce micuță și 
nedumerită. 


În urma invitaţiei la un ceai pe care o făcuse Leanne, au stat o 
întreagă după-amiază în camera de zi. 

— Deci, a întrebat Victor, mâine-seară o mergeţi să vedeți 
artificiile? 

— De fapt, a zis Nisha, uitându-se de la soţul ei spre fiul 
ei, cred că ar trebui să mergem anul ăsta. Ar fi prima dată de 
când... ştiţi... Însă lucrurile stau diferit acum. Lucrurile au în- 
ceput să stea diferit. 

— Da, a zis Ravi. Mi-ar plăcea să merg. Niciodată nu le poţi 
vedea cum trebuie de la noi acasă. 

— Minunat! a zis Victor, bătând din palme. Ne putem în- 
tâlni cu voi acolo? Să zicem pe la ora nouăsprezece, lângă cor- 
tul cu băuturi? 

Chiar atunci Josh s-a ridicat în picioare, grăbindu-se să în- 
ghită bucăţica de sandvici din gură ca să poată să recite: 

— Aminteşte-ţi, aminteşte-ţi de 5 noiembrie, de praful 
de puşcă trădat şi de complot. Știu fără motiv de ce praful de 
puşcă trădat n-ar trebui niciodată uitat. 

Oraşul Little Kilton nu uitase, doar că autorităţile deciseseră 
să mute evenimentul pe data de 4, deoarece băieţii cu grătarele 
credeau că sâmbătă ar prinde o zi mai bună. Pip nu era sigură 

că era pregătită să se afle în mijlocul tuturor acelor oameni, cu 
întrebări în priviri. 

— O să merg să umplu ibricul din nou, a zis ea, ridicând 
vasul gol şi ducându-se în bucătărie. 

A aprins aragazul şi se holba la reflexia ei din cadrul cromat 
când în spatele ei a apărut şi un Ravi deformat. 

— Eşti tăcută, a remarcat el. Ce se întâmplă în mintea aia 
mare a ta? De fapt, nici măcar nu trebuie să întreb, deja ştiu ce 
o să zici. E vorba de Andie. 

— Nu pot pretinde că s-a terminat totul, a zis ea. Nu s-a 
terminat încă. 

— Pip, ascultă-mă! Ai făcut ce ţi-ai propus să faci. Știm că 
Sal era nevinovat şi ştim ce i s-a întâmplat. 

— Însă nu am aflat ce i s-a întâmplat lui Andie. După ce 
a părăsit casa lui Elliot în acea noapte, a dispărut şi nu a mai 
fost găsită. 

— Nu mai e treaba ta, Pip, a zis el. Poliţia a redeschis cazul. 
Lasă-i pe agenţi să facă restul! Tu ai făcut destule. 

— Ştiu, a zis ea. 

Şi nu era o minciună. Era obosită. Simţea că avea nevoie să 
scape odată de povara acestor lucruri. Avea nevoie ca greutatea 
de pe umerii ei să fie doar a ei. Şi ultimul mister al lui Andie 
Bell nu mai era de datoria ei să-l dezlege. 

Ravi avea dreptate; partea lor se terminase. 


Capitolul 
patruzeci şi opt 


Voise să-l arunce. 

Asta-şi spusese. Panoul crimei trebuia aruncat deoarece 
îşi terminase treaba cu el. Era timpul să demonteze schela lui 
Andie Bell şi să vadă ce mai rămăsese din Pip. Începuse bine, 
scoțând piunezele şi punând hârtiile grămadă lângă un sac de 
gunoi pe care-l adusese la etaj. 

Apoi, fără să-şi dea seama ce făcea sau cum de se întâm- 
plase asta, s-a trezit uitându-se din nou prin toate paginile: 
recitind paginile de jurnal, urmărind cu degetul de-a lungul 
sforii roşii şi holbându-se la pozele suspecţilor pentru a căuta 
faţa criminalului. 

Era atât de sigură că nu mai avea nicio treabă cu povestea 
asta! Nu-şi îngăduise nici măcar un gând toată ziua, în timp ce 
se jucase cu Josh, în timp ce se uitase la serialele de comedie 
americane, în timp ce pregătise prăjiturele cu mama ei, timp în 
care înfulecase bucățele de aluat crud atunci când nu era obser- 
vată. Însă, într-o fracțiune de secundă și din pricina unei priviri 
neplanificate, Andie găsise o cale să-i intre din nou în minte. 

Trebuia să se îmbrace pentru a merge la spectacolul de arti- 
ficii, însă acum era în genunchi, aplecată peste panoul crimei. 
O parte din el chiar ajunsese în sacul de gunoi; toate indiciile 
care duceau spre Elliot Ward. Tot ce ţinea de Ivy House, de nu- 
mărul de telefon mâzgălit din planificator, de fuga de la locul 
accidentului, de alibiul furat al lui Sal, de poza sexy a lui Andie, 
cea pe care Max o găsise în clasă, şi de biletele printate de la 
Necunoscut. 

Însă panoul trebuia adăugat şi el, deoarece acum ştia mai 
multe lucruri legate de locurile prin care fusese Andie în 
noaptea în care dispăruse. Așadar, a apucat o hartă printată 
a oraşului şi a început să mâzgălească cu un marker albastru. 

Andie fusese la reşedinţa familiei Ward şi, nu după mult 
timp, plecase cu o leziune la cap, posibil cu una gravă. Pip a 
încercuit reşedinţa Ward de pe strada Hogg Hill. Elliot spusese 
că era în jurul orei 22, însă era posibil să fi fost puţin pe lângă 
cu acea presupunere. Declaraţiile făcute de el şi de Becca Bell 
cu privire la momentul zilei nu se potriveau, chiar dacă poves- 
tea fetei fusese susținută de camerele de supraveghere: Andie 
condusese pe High Street pe la ora 22:40. Atunci trebuie să se 
fi îndreptat spre reşedinţa Ward. Pip a desenat o linie punctată 
şi a scris pe ea timpul. Da, şi-a dat ea seama, Elliot trebuie să se 
fi înşelat, altfel, asta ar fi însemnat că Andie s-ar fi întors acasă 
având deja lovitura la cap, înainte să plece din nou. Iar dacă 
acela fusese cazul, atunci Becca ar fi prezentat detaliile poliţiei. 
Deci Becca nu mai fusese ultima persoană care o văzuse în 
viață pe Andie, Elliot fusese. 

Dar apoi... Pip a muşcat capătul pixului, cugetând. Elliot 
spusese că Andie nu venise cu maşina acasă la el, ci pe jos. 
Şi, uitându-se pe hartă, Pip a înţeles de ce asta avea sens. 
Reşedinţele Bell şi Ward erau foarte apropiate; pe jos, trebuia 
să mergi pe lângă biserică şi apoi pe podul pietonal. Probabil 
că ajungeai mai repede decât cu maşina. Pip s-a scărpinat la 
ceafă. Însă asta nu se potrivea: mașina lui Andie fusese sur- 
prinsă de camerele de supraveghere, deci trebuie să fi condus. 
Poate că parcase undeva aproape de casa lui Elliot, dar nu sufi- 
cient de aproape ca acesta să observe. 

Deci cum dispăruse Andie? Cum se ajunsese de la inciden- 
tul de pe strada Hogg Hill, la sângele din portbagajul maşinii 
ei abandonate în apropierea casei lui Howie? 

Pip lovea cu capătul pixului în hartă, trecând cu privirea 
de la Howie, la Max, la Nat, la Daniel și la Jason. Fuseseră doi 
ucigași diferiţi în Little Kilton: unul care credea că o ucisese 
pe Andie şi apoi îl ucisese pe Sal ca să acopere, şi un altul care 
chiar o ucisese pe Andie Bell. Dar care dintre aceste fețe hol- 
bându-se la ea ar fi putut să fie? 

Doi criminali şi doar unul dintre ei încercase să o oprească 
pe Pip, ceea ce înseamnă... 

Stai! 

Pip îşi ţinea fața în palme şi ochii închiși ca să gândească, 
timp în care îi izbucneau fel de fel de idei fumegânde. Şi o sin- 
gură imagine: chipul lui Elliot în momentul în care Pip spusese 
că nu-l va ierta niciodată pentru că îl ucisese pe Barney. I se 
încreţise fruntea, se încruntase. Dar, amintindu-și acum, nu 
era niciun semn de remuşcare pe faţa lui. Nu, era doar confuzie. 

Şi cuvintele pe care le rostise, Pip terminându-le acum de 
rostit pentru el: Pip, nu ştiu despre ce vorbeşti, eu nu... l-am 
ucis pe Barney. 

Pip a început să înjure, în timp ce scormonea prin sacul cu 
gunoi menajer. A scos din el paginile eliminate de pe panou, 
împrăştiindu-le peste tot în jurul ei. Şi apoi, chiar în mâinile ei; 
într-una erau biletele din excursia cu cortul și din dulapul de la 
şcoală, iar în cealaltă erau mesajele printate de la Necunoscut. 

Erau de la două persoane diferite. Acum, uitându-se la ele, 
era foarte evident. 

Diferenţele nu erau doar în forma lor, erau chiar și în ton. 
În biletele printate, Elliot o numise Pippa, iar amenințările 
erau subtile, indirecte. Chiar şi cea scrisă în documentul pro- 
iectului ei. Însă Necunoscutul o numise „târfă nenorocită”, iar 
amenințările nu erau doar indirecte: o obligase să-şi distrugă 
laptopul şi apoi îi ucisese câinele. 

S-a dat în spate şi a expirat lung. Două persoane diferite. 
Elliot nu era Necunoscutul şi nu el îl ucisese pe Barney. Nu, 
acela fusese criminalul lui Andie! 

— Pip, haide! Probabil că deja au aprins focul de tabără! a 
strigat tatăl ei înspre etaj. 

S-a dus repede până la uşa camerei ei şi a întredeschis-o. 

— Ăăă, mergeţi voi înainte, o să vă găsesc acolo. 

— Poftim? Nu! Vino jos, Pipsy! 

— Eu doar... Tată, vreau doar să mai încerc s-o sun pe Cara 
de câteva ori. Chiar trebuie să vorbesc cu ea! Nu va dura mult. 
Te rog! Vă găsesc acolo! 

— În regulă, scumpo! a strigat el. 

— O să plec în douăzeci de minute, promit! a zis ea. 

— Bine, sună-mă dacă nu ne găseşti! 

Imediat ce a auzit că ușa de la intrare a fost închisă, s-a dus 
din nou la panoul crimei, cu mesajele printate de la Necunos- 
cut tremurându-i în mâini. Și-a analizat fiecare intrare din 
proiect, încercând să-şi dea seama când anume primise aver- 
tismentele în timpul investigaţiei ei. Primul fusese chiar după 
ce-l descoperise pe Howie Bowers, după ce ea şi Ravi vorbiseră 
cu el şi aflaseră despre afacerea lui Andie, dar şi despre faptul 
că Max cumpăra Rohypnol. Apoi, după câteva săptămâni, Bar- 
ney fusese răpit. O mulțime de lucruri se întâmplaseră chiar 
înainte de asta: dăduse de Stanley Forbes, de două ori, fusese să 
o vadă pe Becca şi vorbise cu Daniel la acea întâlnire cu poliția. 

A mototolit foile şi le-a aruncat prin cameră cu un urlet pe 
care nu-l mai auzise niciodată din gura ei. Încă erau prea mulți 
suspecți. Şi acum, că secretele lui Elliot ieşiseră la iveală şi că Sal 
urma să fie exonerat, criminalul avea să caute răzbunare? Avea 
să se ţină de ameninţări? Ar trebui Pip să fie singură în casă? 

S-a uitat la pozele din faţa ei, încruntându-se. Cu un mar- 
ker albastru a desenat un X pe fața lui Jason Bell. Nu putea fi 
el. Îi observase privirea atunci când era în maşină, atunci când 

trebuie să îi fi sunat polițistul. Atât el, cât şi Dawn: plângeau, 
erau furioși, confuzi. Însă mai era ceva în privirile lor, o urmă 
de speranță. Poate, chiar dacă li se spusese că nu era ea, o mică 
parte din ei încă mai spera că era fiica lor. Jason nu s-ar fi putut 
preface în felul ăla. Adevărul se citea pe faţa lui. 

Adevărul se citea pe faţa lui... 

Pip a ridicat poza în care Andie era cu părinţii ei şi cu Becca 
şi a privit cu atenţie. În toţi acei ochi. 

Fisa nu i-a picat deodată. 

Mai întâi au fost mici impulsuri, luminându-i amintirile. 

Piesele cădeau și aterizau în linie. 

A luat apoi toate paginile relevante de pe panoul crimei: 
Intrarea 3: interviul cu Stanley Forbes. Intrarea 10: interviul 
cu Emma Hutton. Intrarea 20: interviul cu Jess Walker des- 
pre familia Bell. Intrarea 21: despre Max cumpărând droguri 
de la Andie. Intrarea 23: despre Howie şi ce anume îi furniza 
lui Andie. Intrările 28 şi 29 despre băuturile în care se puneau 
droguri la petrecerile-catastrofă. Pagina pe care Ravi scrisese cu 
litere mari de tipar: Cine ar fi putut fura telefonul cu cartelă pre- 
plătită??? Şi ora la care Elliot spusese că Andie plecase de la el 
de acasă. 

Pip s-a uitat la toate şi şi-a dat seama cine era. 

Ucigaşul avea o faţă şi un nume. 

Ultima persoană care o văzuse pe Andie în viaţă. 

Însă mai era un singur lucru de confirmat. Pip şi-a scos te- 
lefonul, a derulat în lista ei cu contacte şi a apelat un număr. 

— Alo? 

— Max? a zis ea. O să te întreb ceva. 

— Nu sunt interesat. Vezi, te-ai înşelat în privința mea? Am 
auzit ce s-a întâmplat, domnul Ward a fost. 

— Bine! a zis Pip. Atunci îți dai seama că fix acum am o 
credibilitate imensă în fața poliţiei. I-am zis domnului Ward să 


422 HOLLY JACKSON 


acopere fuga de la locul accidentului, însă dacă nu îmi răspunzi 
la întrebare, voi suna chiar acum la poliţie şi le voi spune totul. 

— N-ai face-o! 

— Ba da! Viaţa lui Naomi e deja distrusă, nu cred că asta mă 
va opri, a mers ea la intimidare 

— Ce vrei? a întrebat el apăsat. 

Pip a făcut o pauză. A apăsat pe butonul pentru difuzor şi a 
glisat spre aplicația ei pentru înregistrat. A apăsat pe butonul 
de înregistrare şi a inspirat adânc ca să acopere bipul. 

— Max, la petrecerea-catastrofă din luna martie a anului 
2012, a zis ea, ai drogat-o şi violat-o pe Becca Bell? 

— Ce? Nu, la naiba, nu! 

— MAX! a urlat Pip prin telefon. Nu mă minţi sau jur că te 
voi distruge! Ai pus cumva Rohypnol în băutura Beccăi şi ai 
făcut sex cu ea? 

El a tuşit. 

— Da, dar... nu a fost viol. Ea nu a zis nu. 

— Pentru că ai drogat-o, violator grotesc şi dezgustător ce 
eşti! a ţipat Pip. Habar n-ai ce-ai făcut! 

Ea a închis, a întrerupt înregistrarea şi a apăsat pe butonul 
de blocare al telefonului. Ochii ei ageri o priveau din ecranul 
negru care se holba înapoi la ea. 

Ultima persoană care o văzuse pe Andie în viață? Fusese 
Becca. Mereu fusese Becca. 

Pip își aţintise privirea asupra ecranului, iar decizia fusese 
deja luată. 


LA Capitolul 
patruzeci şi nouă 


Maşina a scârțâit în momentul în care Pip a tras deodată lângă 
bordură. S-a dat jos pe strada întunecată şi s-a îndreptat spre 
uşa din față. 

A bătut. 

Clopoţeii de vânt de lângă ușă se legănau şi cântau insistent 
şi strident în vântul rece al serii. 

Uşa s-a întredeschis, iar fața Beccăi a apărut prin crăpătură. 
S-a uitat la Pip, apoi a deschis uşa larg. 

— Oh, bună, Pippa! a zis ea. 

— Bună, Becca! Eu... eu am venit să văd dacă te simți bine. 
După seara de marţi. Te-am văzut în mașină şi... 

— Da, a aprobat ea cu o mişcare din cap. Ne-a zis polițistul 
că tu ai fost cea care a aflat despre domnul Ward şi ce făcea el. 

— Da, îmi pare rău! 

— Vrei să intri? a întrebat Becca, dându-se un pas în spate 
ca să-i facă loc. 

— Mulţumesc! 

Pip a trecut pe lângă ea şi a intrat în holul pe care ea şi Ravi 
pătrunseseră prin efracţie cu două săptămâni în urmă. Becca 
i-a zâmbit şi a condus-o în bucătăria cu mobilă albastră. 

— Ai vrea să bei un ceai? 

— Oh, nu, mulţumesc! 

— Sigur? Eu tocmai făceam unul pentru mine. 

— Bine, atunci. Negru, te rog. Mulţumesc! 

Pip s-a aşezat la masă, cu spatele drept şi cu genunchii ri- 
gizi, şi se uita la Becca. Aceasta a luat două cești înflorate de pe 
un suport, a pus pliculeţele în ele şi a turnat din ceainicul cu 
apă fiartă. 

— Scuză-mă! a zis Becca. Trebuie să iau un şerveţel! 

Imediat ce a părăsit camera, claxonul trenului a izbucnit 
din buzunarul lui Pip. Era un mesaj de la Ravi: Yo, sergent, 
unde eşti? A setat telefonul pe modul silențios şi l-a băgat îna- 
poi în palton. 

Becca a revenit în cameră, băgându-şi un şerveţel în mâ- 
necă. A adus ceaiurile, iar pe-al lui Pip i l-a pus în față. 

— Mulţumesc! a zis Pip, luând o gură. 

Nu era prea fierbinte pentru băut. În plus, era recunoscă- 
toare pentru el, măcar putea să facă ceva cu mâinile tremurânde. 

Pisica neagră îşi făcuse şi ea apariţia, apropiindu-se cu 
coada ridicată şi frecându-şi capul de glezna lui Pip până când 
Becca a luat-o la goană. 

— Părinţii tăi cum se simt? a întrebat Pip. 

— Nu foarte bine, a zis Becca. După ce am confirmat că fata 
aia nu era Andie, mama şi-a făcut rezervare la reabilitare pen- 
tru traumă emoțională. Iar tata vrea să-i dea pe toţi în judecată. 

— Au aflat cine este fata? a întrebat Pip pe deasupra ceștii. 

— Da, l-au sunat pe tata în această dimineaţă. Era pe lista 
persoanelor dispărute: Isla Jordan, în vârstă de douăzeci şi trei de 
ani, din Milton Keynes. Au zis că are o dizabilitate de învăţare şi că 
are mintea unui copil de doisprezece ani. Provine dintr-o familie 
abuzivă şi are antecedente cu fuga de acasă şi cu posesie de droguri. 

Becca se juca distrată cu părul ei scurt. 

— Au zis că e foarte confuză; a trăit în acel fel pentru foarte 
mult timp, așa încât ea chiar crede că e o fată pe nume Andie Bell 
din oraşul Little Kilton. 


Crima perfectă. Instrucţiuni pentru fete cuminţi 425 


Pip a luat o gură mare de ceai, umplând liniştea în timp ce 
cuvintele din mintea ei se aranjau şi se rearanjau în propoziţii. 
Îşi simţea gura uscată şi părea cuprinsă de un fior îngrozitor, 
în timp ce inima îi bătea de două ori mai tare. A ridicat ceaşca 
şi a terminat de băut ceaiul. 

— Chiar semăna cu ea, a zis Pip în cele din urmă. Pentru 
câteva secunde chiar am crezut că e ea. Şi am văzut-o pe feţele 
părinţilor tăi, acea speranță cum că poate ar fi Andie până la 
urmă. Că poate şi eu, şi poliţia ne-am înşelat. Însă tu ştiai deja, 
nu-i aşa? 

Becca şi-a aşezat ceaşca pe masă, holbându-se la ea. 

— Faţa ta nu era precum a lor, Becca. Tu păreai confuză. 
Păreai speriată. Tu ştiai cu siguranţă că nu putea fi sora ta. 
Deoarece tu ai ucis-o, nu-i aşa? 

Becca nu se mişca. Pisica a sărit pe masă, lângă ea, şi tot nu 
s-a mișcat. 

— În luna martie a anului 2012, a zis Pip, ai fost la o petrecere 
cu prietena ta, Jess Walker. Şi în timp ce erai acolo, ţi s-a întâm- 
plat ceva. Tu nu îţi aminteşti, însă te-ai trezit şi ştiai că ceva nu 
era în regulă. Ai rugat-o pe Jess să meargă cu tine să cumperi 
pastila de a doua zi, iar atunci când Jess te-a întrebat cu cine 
te-ai culcat, nu i-ai spus. Şi nu pentru că te simţeai ruşinată, aşa 
cum a presupus Jess, ci pentru că nu ştiai. Habar nu aveai ce s-a 
întâmplat sau cu cine. Ai avut amnezie anterogradă deoarece 
cineva ţi-a pus Rohypnol în băutură şi apoi te-a agresat. 

Becca, pur şi simplu, stătea acolo, inuman de nemişcată, 
precum un mic manechin din carne vie, prea speriată să se 
mişte, ca nu cumva să năruie partea întunecată a umbrei su- 
rorii ei. Apoi, a început să plângă. Lacrimile i se prelingeau 
pe faţă precum niște peştişori liniștiți, iar muşchii bărbiei îi 
zvâcneau. În timp ce se uita în ochii Beccăi în care se putea 

citi adevărul, a cuprins-o un sentiment de durere, ceva rece ca 
gheața. Deoarece, în cazul acesta, adevărul nu era o victorie, ci 
doar o supărare profundă. 

— Nici nu pot să-mi imaginez cât de îngrozitor trebuie să fi 
fost pentru tine, a zis Pip, nesigură cum să formuleze. Să nu fii 
în stare să îţi aminteșşti, dar să ştii că ți s-a întâmplat ceva rău. 
Trebuie să te fi simţit ca şi cum nimeni nu te-ar putea ajuta. Nu 
ai greşit cu nimic şi nu aveai de ce să îţi fie ruşine. Însă, inițial, 
nu cred că te-ai simțit așa şi ai ajuns pe un pat de spital. Şi apoi 
ce s-a întâmplat? Ai hotărât să afli ce ţi s-a întâmplat? Cine a 
fost responsabil? 

Becca aproba aproape imperceptibil din cap. 

— Ţi-ai dat seama că cineva te-a drogat şi ai început să 
cauţi răspunsuri? Ai început să întrebi prin jur cine cumpăra 
droguri pe la petrecerile-catastrofă şi de la cine? Iar întrebările 
te-au condus chiar spre propria soră. Becca, ce s-a întâmplat în 
seara de vineri, 20 aprilie? Ce s-a întâmplat atunci când Andie 
s-a întors acasă după ce a ieşit din casa domnului Ward? 

— Tot ce aflasem că, o dată, cineva a cumpărat de la ea iarbă 
şi MDMA, a zis Becca, uitându-se în jos şi ştergându-şi lacri- 
mile. Așa că, atunci când a plecat şi m-a lăsat singură, m-am 
uitat prin camera ei. Am găsit locul unde avea ascunse drogu- 
rile şi celălalt telefon. M-am uitat prin telefon: toate contactele 
ei erau salvate cu nume formate dintr-o singură literă, însă eu 
am citit mesajele şi am aflat persoana care a cumpărat Rohyp- 
nol de la ea. I-a folosit numele în unul dintre mesaje. 

— Max Hastings, a zis Pip. 

— Şi am crezut, plângea Becca, am crezut că acum că ştiam, o să 
fim în stare să reparăm şi să îndreptăm totul. Am crezut că atunci 
când Andie urma să ajungă acasă, o să îi zic, iar ea o să mă lase să 
plâng pe umărul ei şi ea o să-mi spună cât de rău îi părea şi că noi, 

eu şi cu ea, o să îndreptăm lucrurile şi o să-l facem să plătească. Tot 
ce voiam eu era să o am alături pe sora mea mai mare. Şi libertatea 
de a mărturisi, în sfârşit, cuiva ce mi s-a întâmplat. 

Pip a căscat ochii, simțindu-se lipsită de puteri și tremu- 
rând din toate încheieturile. 

— Şi apoi Andie a ajuns acasă, a zis Becca. 

— Cu o leziune la cap? 

— Nu, nu ştiam de asta pe atunci, a zis ea. Nu am văzut 
nimic. Ea stătea chiar aici, în bucătărie, iar eu nu mai puteam 
aştepta. Trebuia să îi zic. Şi - vocea Beccăi a cedat - în mo- 
mentul în care am făcut-o, ea, pur și simplu, s-a uitat la mine 
şi mi-a zis că nu-i pasă. Am încercat să îi explic, însă ea nu 
m-a ascultat. Doar îmi zicea că nu am voie să zic nimănui, că, 
altfel, aş băga-o în belele. Pe urmă a încercat să plece din bu- 
cătărie, iar eu m-am vârât în faţa ei. Apoi, mi-a zis că ar trebui 
să fiu mulțumită pentru faptul că cineva chiar m-a vrut, deoa- 
rece eram doar versiunea ei grasă şi urâtă. Apoi a încercat să 
mă împingă din calea ei. Pur şi simplu nu îmi venea să cred, 
nu îmi venea să cred că putea fi atât de crudă. Am împins-o 
înapoi şi am încercat să-i explic din nou, şi amândouă ţipam 
şi ne îmbrânceam şi... s-a întâmplat atât de rapid... Andie a 
căzut pe spate, pe podea. Nu credeam că am împins-o atât de 
puternic. Avea ochii închiși. Era rănită. Avea sânge peste tot 
pe faţă şi prin păr. Şi, a continuat Becca printre suspine, gura 
îi era plină şi tuşea, şi se sufoca. Și eu... eu, pur şi simplu, am 
înghețat. Nu ştiu de ce, dar eram foarte furioasă pe ea. Acum, 
când îmi amintesc, nici nu știu dacă am luat o decizie sau nu. 
Nici măcar nu-mi amintesc să fi gândit ceva, doar stăteam 
nemişcată. Cred că mi-am dat seama că murea, dar stăteam 
acolo și nu făceam nimic. 

Becca şi-a mutat privirea pe o placă de gresie de lângă uşă. 
Acolo trebuie să se fi întâmplat. 

— Apoi, ea s-a stins, iar eu mi-am dat seama ce am făcut. 
M-am panicat şi am încercat să-i curăț gura, însă era decedată 
deja. O voiam atât de mult înapoi! Am vrut asta în fiecare zi 
de atunci. Însă era prea târziu. Abia apoi i-am observat sângele 
din păr şi mi-am dat seama că trebuie să o fi rănit; timp de 
cinci ani am crezut asta. Până acum două zile nu am știut că 
Andie avea deja o leziune la cap din timpul vizitei la domnul 
Ward. De asta trebuie să-şi fi pierdut cunoştinţa, de aceea îi 
era rău. Deşi nu contează, tot eu am fost cea care a lăsat-o să 
se înece până când a murit. Am privit-o cum murea şi nu am 
făcut nimic. Şi pentru că am crezut că eu am fost cea care a 
lovit-o la cap, şi pentru că avea zgârieturi pe braţe, de la mine, 
semne de încăierare, ştiam că toată lumea - până şi părinţii —, 
ar crede că eu am ucis-o. Deoarece Andie era mereu mult mai 
bună decât mine. Părinţii au iubit-o mai mult pe ea. 

— I-ai pus trupul în portbagajul maşinii? a întrebat Pip, 
aplecându-se în față ca să-şi ţină capul în mâini deoarece îl 
simţea prea greu. 

— Maşina era în garaj, iar eu am târât-o în interior. Nu ştiu 
cum am avut puterea să fac asta. Totul e în ceață acum. Am 
curățat tot; m-am uitat la suficiente documentare, ştiam ce tip 
de detergent trebuia folosit. 

— Apoi ai părăsit casa pe la ora 22:40, a zis Pip. Tu ai fost 
cea care a fost surprinsă de camera de supraveghere, condu- 
când maşina lui Andie pe High Street. Și ai dus-o... Cred că 
ai dus-o la ferma aceea veche din Sycamore Road, cea despre 
care scriai un articol, că nu voiai ca vecinii să o cumpere şi să o 
restaureze. Ai îngropat-o? 

— Nu e îngropată, a zis Becca. E în fosa septică. 

Pip a aprobat uşor din cap, cu mintea-i confuză, gân- 
dindu-se la soarta lui Andie. 

— Apoi i-ai abandonat maşina şi te-ai dus acasă. De ce ai 
lăsat-o pe strada Romer Close? 

— Atunci când m-am uitat prin cel de-al doilea telefon al ei, 
am văzut că acolo locuia furnizorul ei. Credeam că, dacă lăsam 
maşina acolo, poliţia ar fi făcut vreo legătură, astfel încât el ar fi 
devenit suspectul principal. 

— La ce te gândeai atunci când Sal a fost declarat vinovat şi 
după ce s-a terminat totul? 

Becca a ridicat din umeri. 

— Nu ştiu. Am crezut că a fost vreun fel de semn, că am fost 
iertată. Deși eu nu m-am iertat niciodată. 

— Şi apoi, a zis Pip, cinci ani mai târziu, eu încep să investi- 
ghez. Ai făcut rost de numărul meu de telefon de la Stanley, de 
atunci când l-am intervievat. 

— Mi-a zis că era o puştoaică de liceu care făcea un proiect 
despre faptul că îl credea nevinovat pe Sal. M-am panicat. Cre- 
deam că dacă i-ai fi dovedit nevinovăția, aș fi fost nevoită să 
găsesc un alt suspect. Am păstrat al doilea telefon al lui Andie 
şi ştiam că avea o relaţie secretă; erau câteva mesaje trimise 
cuiva numit E, să se întâlnească cu el la un hotel, Ivy House. 
Aşa că m-am dus acolo ca să văd dacă pot afla cine era acel 
acest om. Nu am ajuns nicăieri, bătrâna care deține hotelul era 
foarte confuză. Apoi, câteva săptămâni mai târziu, te-am văzut 
prin jurul parcării din staţie, ştiam că acolo îşi făcea apariţia 
furnizorul lui Andie. În timp ce tu îl urmăreai pe el, eu te ur- 
măream pe tine. Am văzut că te-ai dus acasă la el cu fratele lui 
Sal. Voiam doar să te fac să te opreşti. 

— Atunci a fost prima oară când mi-ai trimis mesaj, a 
zis Pip. Însă nu m-am oprit. Şi am venit la tine la birou ca să 

vorbim. Probabil te-ai gândit că eram foarte aproape să-mi dau 
seama că tu erai atunci când vorbeam despre telefonul cu car- 
telă preplătită şi despre Max Hastings. Aşa că mi-ai ucis câinele 
şi m-ai obligat să-mi distrug toată cercetarea. 

— Îmi pare rău! a zis ea şi s-a uitat în jos. Nu am vrut ca el 
să moară. I-am dat drumul, chiar i-am dat drumul. Însă era 
întuneric, trebuie să fi fost confuz, și a căzut în rău. 

Respirația lui Pip era sacadată. Însă accident sau nu, nu l-ar 
mai fi adus înapoi pe Barney. 

— L-am iubit atât de mult! a zis Pip, simțindu-se ameţită 
şi nesigură. Însă aleg să te iert. De aceea am venit aici, Becca. 
Dacă aş fi anunţat toată chestia asta, poliția nu ar fi fost cu 
mult în spatele meu, nu acum, mai ales că au redeschis cazul. 
Iar povestea domnului Ward începe să facă găuri în a ta. 

Vorbea repede, bolborosea, stâlcind cuvintele. 

— Nu e bine ce ai făcut, Becca, să o laşi să moară. Știu că 
ştii asta. Dar, de asemenea, nu e bine nici ce ţi s-a întâmplat. 
Tu nu ai cerut nimic din toate astea. Însă legii îi lipseşte com- 
pasiunea. Am venit să te avertizez. Trebuie să pleci, ieşi din 
țară şi găseşte-ţi o viață pe undeva! Deoarece, curând, vor fi pe 
urmele tale. 

Pip se uita la ea. Probabil că Becca spunea ceva, dar, de- 
odată, sunetul a dispărut, rămânând doar ceva asemănător 
bâzâitul aripilor unui gândac. Masa parcă se mișca între ele 
şi un fel de greutate imaginară începuse să-i tragă pleoapele 
în jos. 

— Eu..., a mormăit ea. 

Lumea s-a estompat, singurul lucru oarecum clar fiind 
ceașca goală din faţa ei, care se ondula în valuri, culorile dizol- 
vându-se în aer. 

— Ai pus cev... băutura mea? 

— Mai erau câteva din pastilele lui Max în locul în care le 
ascundea Andie. Le-am păstrat. 

Acum, vocea Beccăi se auzea tare și strident, precum râsul 
unui clovn. 

Pip s-a ridicat de pe scaun, însă piciorul stâng îi tremura. 
În cele din urmă, acesta a cedat, iar ea s-a prăbușit pe blatul 
de bucătărie. Ceva s-a zdrobit, iar bucăţelele zburau prin jur 
precum nişte nori zgrunțuroşi, tot mai sus, tot mai sus, în timp 
ce lumea se învârtea în jurul ei. 

A ajuns la chiuvetă, iar camera se clătina odată cu ea. Pip 
s-a sprijinit şi şi-a vârât degetele în gât. A vomitat, avea o cu- 
loare maro-închis şi mirosea urât, apoi a vomitat din nou. A 
auzit o voce de undeva aproape, însă părea departe. 

— O să fac eu cumva, trebuie. Nu există nicio dovadă. Doar 
tu şi ceea ce ştii tu. Îmi pare rău! Nu vreau să fac asta. De ce nu 
ai putut, pur şi simplu, să o laşi baltă? 

Pip s-a tras înapoi şi s-a şters la gură. Camera se legăna din 
nou, iar Becca era în faţa ei cu mâinile tremurânde întinse. 

— Nu! 

Pip a încercat să ţipe, însă vocea îi era pierdută undeva înă- 
untru. S-a dat brusc înapoi, păşind pe lângă masă. Cu degetele-i 
pe unul dintre scaune ca să-şi poată ţine echilibrul. L-a apucat 
şi l-a aruncat în spatele ei. Un ecou al unei zdrăngăneli atunci 
când s-a trântit în picioarele Beccăi. 

Pip s-a izbit de peretele din hol. Urechile îi ţiuiau, iar umerii 
îi tremurau. S-a rezemat de zid, apoi a încercat să se îndrepte 
spre uşă. Nu s-a deschis, însă a clipit, i s-a rupt puţin firul, şi 
cumva, a ajuns afară. 

Era întuneric, totul se învârtea în jurul ei şi era ceva pe 
cer. Lumină, ciupercuţe colorate, nori întunecaţi şi scântei. 

Artificiile care tulburau sunetul monoton al lumii. Pip s-a ri- 
dicat în picioare şi a luat-o la fugă prin pădure spre luminile 
colorate. 

Copacii păreau că se deplasau şi ei, iar picioarele lui Pip 
erau amorţite. Parcă nici nu le mai avea. Cerul luminat de arti- 
ficii, o imagine care aproape că a orbit-o. 

Acum stătea cu amândouă mâinile întinse în față, încercând 
cu disperare să se orienteze. Un alt pocnet, iar acum Becca era 
înaintea ei. 

A împins-o, iar Pip a căzut pe spate, în frunze şi în noroiul 
moale. Becca stătea deasupra ei, cu mâinile întinse spre ea şi... 
deodată, a simţit că e din nou puternică. S-a forțat şi a lovit 
puternic cu piciorul. Acum, Becca era şi ea pe jos, pierdută 
printre frunze. 

— Î-încercam să t-te a-ajut, s-a bâlbâit Pip. 

S-a întors şi se târâia. S-a ridicat în cele din urmă, deși nu-şi 
putea controla prea bine picioarele, şi a început să fugă de 
Becca. Spre curtea bisericii. 

Mai multe artificii au izbucnit pe cer. Se simţea de parcă în 
spatele ei era sfârşitul lumii. Se prindea de copaci, care dansau 
şi se răsuceau sub cerul care se prăbuşea, ca să se ajute să se 
meargă mai departe. A mai apucat un copac, a cărui scoarță îi 
amintea de pielea umană. 

S-a repezit spre ea şi a cuprins-o cu mâinile. Au căzut 
amândouă şi se rostogoleau. Pip s-a lovit cu capul de un 
copac, simțind o mică urmă de umezeală pe faţă şi gust de 
sânge în gură. Lumea s-a întunecat din nou în timp ce roşeața 
îi acoperea ochii. 

Becca stătea peste ea, iar Pip simţea ceva rece în jurul gâ- 
tului. A întins mâna ca să îşi dea seama despre ce era vorba. 

Erau doar degete, însă nu le putea îndepărta. Nu le putea da 
la o parte. 

— Te rog! 

Cuvintele au izbucnit din ea, aproape lăsând-o fără aer. 

Braţele îi erau blocate prin frunze şi, pur şi simplu, nu as- 
cultau de ea. Nu se mişcau. 

Se uita în ochii Beccăi. Știe unde să te ascundă, acolo unde 
nu te va găsi nimeni. Într-un loc la fel de întunecat, împreună cu 
oasele lui Andie Bell. 

Braţele şi picioarele îi erau terminate, imediat urma şi ea. 

— Îmi doresc să fi fost cineva ca tine lângă mine! plângea 
Becca. Tot ce am avut a fost Andie. Ea era singura mea scă- 
pare de tatăl meu. Era singura mea speranță după tot ce s-a 
întâmplat cu Max. Iar ei nu i-a păsat. Poate că niciodată nu i-a 
păsat de mine. Acum sunt blocată în toată chestia asta şi nu 
mai e nicio cale în afară de asta. Chiar nu vreau să o fac. Îmi 
pare rău! 

Pip deja nu-şi mai putea aminti cum era să respire. 

Ochii îi erau întredeschiși şi vedea doar foc. 

Oraşul Little Kilton era înghițit de un întuneric şi mai dens. 
Însă era drăguţ să privească sclipirile de curcubeu din noapte. 
Un ultim lucru drăguţ, înainte ca totul să devină negru. 

Şi în timp ce privea, a simţit că prinsoarea degetelor reci s-a 
slăbit şi apoi i-a dat drumul. 

A simţit că prima gură de aer o sfâşie. Întunecimea s-a re- 
tras, iar sunetele au revenit înapoi pe pământ. 

— Nu pot s-o fac! a ţipat deodată Becca, trăgându-şi mâi- 
nile şi îmbrăţişându-se. Nu pot! 

Apoi, un tropot de paşi grăbiţi, după care le-a acoperit o 
umbră, iar Becca a fost trasă la o parte. Mai multe sunete. Stri- 
găte şi țipete şi: 

— Eşti în regulă, scumpo? 

Pip şi-a întors capul, iar tatăl ei era lângă ea, ţintuind-o pe 
Becca la pământ, în timp ce ea se împotrivea şi plângea. 

Şi mai era o persoană în spatele ei, încercând să o ridice, 
însă ea se simţea precum un râu şi nu putea să se miște. 

— Respiră, sergent! a zis Ravi, mângâindu-i părul. Suntem 
aici. Suntem aici acum. 

— Ravi, ce s-a întâmplat cu ea? 

— Hypnol, a şoptit Pip, uitându-se în sus la el. Rohypnol 
Î ceai, 

— Ravi, cheamă o ambulanţă, acum! Sună poliţia! 

Sunetele au dispărut din nou. Au mai rămas doar culorile şi 
vocea lui Ravi care îi vibra în piept. 

— Ea a lăsat-o pe Andie să moară, a zis Pip sau cel puţin 
credea că a zis. Însă trebuie să o lăsăm să plece. Nu e drept. Nu 
e drept. 

Oraşul Kilton a clipit. 

— S-ar putea să nu îmi amintesc. S-ar putea să am mm... 
nezie. Ea e în fosa septică. Fermă... Sycamore. Acolo e unde... 

— E în regulă, Pip, a zis Ravi, ţinând-o. S-a terminat. Totul 
s-a terminat acum. Sunt lângă tine. 

— Cum mmm-ai găsit? 

— Setarea ta cu urmărirea dispozitivului e încă activată, 
a zis Ravi, arătându-i un ecran cu un punct roşu pe harta 
aplicaţiei Găseşte prietenii. Imediat ce te-am văzut aici, mi-am 
dat seama. 

Oraşul Kilton a clipit. 

— E în regulă, sunt aici, Pip! O să te faci bine! 

Clipit. 

Ei vorbeau din nou, Ravi şi tatăl ei. Dar nu în cuvinte pe 
care ea să le poată auzi, într-o imagine înceţoşată. Ea nu-i 

mai putea vedea. Ochii îi erau cerul, iar artificiile o împiedi- 
cau să vadă. Sfârşitul lumii era foarte aproape. Totul era roşu. 
Licăriri şi raze roşii. 

Şi apoi, a devenit din nou o persoană, pe solul umed şi rece, 
cu respiraţia lui Ravi în urechea ei. Iar printre copaci sclipeau 
lumini albastre, dezvăluind uniforme negre. 

Pip se uita la razele de lumină și la artificii. 

Fără sunet. Doar respiraţia ei de şarpe cu clopoței, scântei 
şi lumini. 

Roșu și albastru. Roşu 

şi albastru. Albosu s 
i rostru. Alu 


— Sergent, sunt o mulțime de oameni afară! 

— Serios? 

— Da, cam vreo două sute. 

Aştepta în aripa din spate a şcolii, cu notițele pentru pre- 
zentare strânse bine în mâini, transpiraţia de la buricele dege- 
telor pătând cerneala. 

Ceilalţi colegi din an îşi făcuse prezentările CPE-ului pe la 
începutul săptămânii, în faţa câtorva persoane şi moderatori. 
Însă cei din conducerea şcolii, împreună cu comisia de exa- 
minare, conveniseră să transforme prezentarea lui Pip într-un 
„mic eveniment, aşa cum îl numise directorul. Pip nici măcar 
nu avusese de ales. Școala făcuse asta public în mediul on-line 
şi îi anunţase şi pe cei de la Kilton Mail. Invitaseră şi câțiva 
membri ai presei; mai devreme, Pip văzuse camioneta de la 
BBC, iar lângă, erau echipamente şi camere video. 

— Eşti emoţionată? a întrebat Ravi. 

— Pui întrebări retorice? 

De când se aflase despre ea, tragica poveste a lui Andie Bell 
ţinuse prima pagină a ziarelor săptămâni la rând. În mijlocul 
acestei nebunii Pip susținuse examenul pentru Cambridge. 
Reprezentanţii a două colegii o recunoscuseră de la ştiri, o pri- 
viseră cu gura căscată şi îi puseseră întrebări despre caz. Aces- 
tea fuseseră unele dintre primele oferte care aveau să vină. 

Secretele şi misterele oraşului Kilton o urmăriseră pe Pip 
într-atât în acele săptămâni, încât ajunsese să le poarte ca pe 
un nou strat de piele. Cu excepția aceleia care era îngropată 
adânc, cea pe care ar păstra-o pe veci ca să o salveze pe Cara. 

Prietena ei cea mai bună care nu ar fi părăsit-o niciodată pe 
Pip atunci când era în spital. 

— Pot să trec pe la tine mai târziu? a întrebat-o Ravi. 

— Sigur. Cara şi Naomi sunt invitate şi ele la cină. 

Au auzit un tropot rapid de pantofi cu toc, iar doamna 
Morgan şi-a făcut apariţia, luptându-se cu cortina. 

— Pippa, suntem gata; când vrei tu... 

— În regulă, ies într-un minut. 

— Ei bine, a zis Ravi atunci când au rămas din nou sin- 
guri, atunci mă duc să-mi găsesc un loc. 

El a zâmbit, şi-a pus mâinile după gâtul ei şi s-a aplecat 
ca să-și lipească fruntea de-a ei. Îi spusese şi cu altă ocazie 
că făcea acest lucru ca să îi ia jumătate din supărare, jumă- 
tate din durerea de cap şi jumătate din emoţii. Se întâmplase 
când era pe cale să se urce în tren ca să meargă la interviul 
pentru Cambridge. Deoarece jumătate mai puțin din lucru- 
rile rele însemna că era loc pentru o jumătate bună. 

El a sărutat-o, iar ea a strălucit de emoție. Un sentiment 
care parcă i-a dat aripi. 

— Fă-i praf, Pip! 

— Aşa o să fac! 

— Oh, şi, a zis el, întorcându-se pentru ultima oară îna- 
inte să iasă pe uşă, nu le spune că singurul motiv pentru care 
ai început acest proiect a fost pentru că îţi plăcea de mine. 
Ştii tu, gândeşte-te la un motiv mai nobil! 

— Pleacă de-aici! 

— Nu te simţi jenată! Nu te puteai abține, eu sunt Ravi- 
cator! Ai înțeles? Ravi-cator. Ravi Singh. 

— Semnul unei glume bune, nevoia de-a o explica, a zis 
ea. Acum pleacă! 


xxx 

A mai aşteptat un minut, mormăind încet primele fraze din 
discursul ei. Apoi, a păşit pe scenă. 

Oamenii nu erau prea siguri ce să facă. Jumătate din ei au 
început să aplaude politicoşi. Camerele de la ştiri s-au încli- 
nat spre ea. Cealaltă jumătate stătea nemișcată, o mulțime 
de ochi urmărind-o în timp ce se mişca. 

Din rândul din față, tatăl ei s-a ridicat iute în picioare şi a 
fluierat cu degetele în gură: 

— Pe ei, scumpo! 

Mama l-a tras rapid înapoi şi a făcut un schimb de priviri 
cu Nisha Singh, care stătea lângă ea. 

Pip s-a îndreptat către pupitrul directorului şi şi-a cobo- 
rât un pic microfonul. 

— Bună ziua! a salutat ea, iar microfonul a ţiuit, sfâşiind 
tăcerea din încăpere. 

Camerele pâlpâiau. 

— Numele meu este Pip şi ştiu multe lucruri. Ştiu că 
typewriter este cel mai lung cuvânt care poate fi scris cu o 
singură linie de taste de la tastatură. Ştiu că războiul dintre 
Marea Britanie şi Zanzibar a fost cel mai scurt din istorie, 
durând doar treizeci şi opt de minute. De asemenea, știu că 
acest proiect m-a pus pe mine, pe prietenii mei şi pe familia 
mea în pericol şi că a schimbat multe vieţi, nu toate în bine. 
Însă ceea ce nu ştiu eu, a spus Pip, după care a făcut o pauză, 
este de ce acest oraș şi presa națională încă nu au înţeles cu 
adevărat ce s-a întâmplat aici. Eu nu sunt „eleva-minune” 
care a aflat adevărul despre Andie Bell, nu sunt eleva căreia 
i s-au dedicat articole lungi, în vreme ce Sal Singh şi fratele 
lui, Ravi, au fost expediaţi în câteva rânduleţe. Acest proiect 
a început cu Sal. Ca să aflu adevărul. 

Apoi, Pip l-a observat! Stanley Forbes, în cel de-al trei- 
lea rând, scriind într-un carnețel. Încă avea întrebări despre 
el, despre el şi despre celelalte persoane de pe listă, despre 

celelalte vieți care avuseseră o legătură cât de laxă cu acest 
caz. Little Kilton încă avea misterele lui, pietre nerăsturnate 
şi întrebări fără răspuns. Erau prea multe colțuri întunecate, 
iar Pip învățase să accepte că nu putea face lumină în fiecare 
dintre ele. 

Stanley stătea chiar în spatele prietenilor ei. Din păcate, 
Cara nu se afla printre ei. Pe cât de curajoasă înfruntase 
totul, astăzi hotărâse că, pur şi simplu, era mult prea greu 
pentru ea. 

— Nu mi-am imaginat, a continuat Pip, că acest proiect 
se va termina cu patru persoane încătușate și cu una liberă, 
după ce a stat cinci ani în propria-i închisoare. Elliot Ward 
a pledat vinovat pentru uciderea lui Sal Singh, pentru ră- 
pirea şi sechestrarea Islei Jordan şi pentru obstrucţionarea 
justiţiei. Va primi sentința săptămâna viitoare. Spre sfârşitul 
anului, Becca Bell va fi şi ea judecată pentru următoarele 
acuzaţii: omor prin imprudenţă, ascunderea unui cadavru 
şi obstrucționarea justiţiei. Max Hastings a fost acuzat că a 
agresat sexual patru tinere şi a violat două, şi, de asemenea, 
va fi judecat spre sfârşitul acestui an. lar Howard Bowers a 
pledat vinovat la acuzaţia de posesie de substanţe interzise 
în vederea comercializării lor. 

Ea şi-a aranjat notițele şi şi-a dres vocea. 

— Deci, de ce s-au întâmplat aceste evenimente vineri, 
20 aprilie 2012? După părerea mea, sunt o mulțime de oa- 
meni care poartă o parte din vină pentru ceea ce s-a petre- 
cut în acea noapte şi în zilele următoare, una morală, dacă 
nu criminală în totalitate. Aceștia sunt: Elliot Ward, Howard 
Bowers, Max Hastings, Becca Bell, Jason Bell şi, să nu uităm, 
Andie însăşi. Voi aţi transformat-o în victima voastră fru- 
moasă, omițând cu bună ştiinţă cele mai întunecate aspecte 
ale caracterului ei, deoarece nu se potriveau cu narațiunea 
voastră. Însă acesta este adevărul: Andie Bell hărțuia şi se 

folosea de şantajul emoţional ca să obțină ceea ce dorea. A 
vândut droguri fără nicio grijă sau fără să îi pese de modul 
în care aveau să fie folosite. Nu vom afla niciodată dacă ea 
ştia faptul că facilita agresiunea sexuală asistată de droguri, 
dar, cu siguranţă, atunci când a fost confruntată de propria 
soră, nu a găsit în sufletul ei pic de compasiune. Chiar şi 
aşa, dacă ne uităm cu mai multă atenţie, ce găsim în spa- 
tele adevăratei Andie? Găsim o fată vulnerabilă şi stângace. 
Deoarece Andie a fost învățată de tatăl ei că singura valoare 
pe care o avea era în felul în care arăta şi cât de mult era do- 
rită. Pentru ea, acasă era un loc unde era hărțuită şi agresată 
emoţional. Andie n-a avut niciodată șansa să devină tânăra 
domnişoară care ar fi fost dacă ar fi trăit în afara acelei case 
sau să stabilească ea însăşi ce o făcea valoroasă, sau ce dorea 
de la viitor. Și, cu toate că această poveste are monștrii ei, 
nu e una în care să poți separa cu ușurință binele de rău. În 
sfârşit, aceasta este o poveste despre oameni şi despre dife- 
ritele şi conflictualele lor stări de disperare. Există însă un 
personaj care a fost bun de la început şi până la sfârşit. Iar 
numele lui este Sal Singh. 

Pip şi-a ridicat privirea şi s-a uitat direct la Ravi, aşezat 
între părinţii lui. 

— Chestia e că, a zis ea, nu am vrut să fac singură proiec- 
tul ăsta, aşa cum cereau regulile. Nu l-aş fi putut face de una 
singură. Aşa că presupun că o să mă descalificați. 

Câteva persoane din public au scos sunete de uimire, 
doamna Morgan fiind una dintre ele. Apoi s-au auzit şi câ- 
teva râsete. 

— Nu aș fi putut rezolva acest caz fără Ravi Singh. De 
fapt, nu aş fi supravieţuit fără el. Deci, dacă cineva ar trebui 
să vorbească despre cât de bun la suflet era Sal, acum că, în 
sfârşit, ascultați cu toţii, acela ar fi fratele lui. 

Aşezat pe scaun, Ravi se holba la ea, cu ochii lui mari, 
în felul acela special pe care ea îl iubea. Pip ştia că el avea 
nevoie de asta. Şi el ştia. 

Pip a făcut un mic semn din cap, iar Ravi s-a ridicat în 
picioare. Victor s-a ridicat şi el, fluierând din nou cu dege- 
tele în gură şi bătând din palmele lui mari. Câţiva elevi din 
public i s-au alăturat, aplaudând în timp ce Ravi alerga uşor 
pe treptele către scenă și apoi spre pupitru. 

Pip s-a dat un pas în spate. El i-a făcut cu ochiul, iar Pip a 
simțit mândrie, privindu-l cum se apropia de pupitru, scăr- 
pinându-se la ceafă. Chiar cu o zi în urmă îi spusese că avea 
de gând să-şi dea din nou examenele la şcoală ca să poată 
ajunge să studieze dreptul. 

— XĂăă... bună ziua, a zis Ravi, iar microfonul a ţiuit şi la 
el. Nu mă aşteptam la asta, însă nu în fiecare zi se întâmplă 
ca o fată să garanteze pentru tine. 

Câteva râsete din partea mulțimii. 

— Dar presupun că nu e nevoie să mă pregătesc în mod 
special ca să vorbesc despre Sal. M-am tot pregătit pentru 
asta timp de aproape şase ani. Fratele meu nu era doar o 
persoană bună, era una din cele mai bune. Era bun la suflet, 
excepțional de bun, mereu ajutându-şi semenii, şi nimic nu 
a fost vreodată prea greu pentru el. Era o persoană altruistă. 
Îmi amintesc că odată, când eram copii, am vărsat Ribena 
peste tot pe mochetă, iar Sal a luat vina asupra lui ca să nu 
am eu probleme. Uups, scuze, mamă, presupun că tot tre- 
buia să afli cândva. 

Şi mai multe râsete din partea audienței. 

— Sal era nărăvaș. Şi avea cel mai ridicol râs, nu te puteai 
abține să nu i te alături. Şi, oh, da, petrecea ore întregi dese- 
nând poveşti, ca să le pot citi când mă vâram în pat pentru 
că adormeam greu. Încă le mai am. Şi, la naiba, Sal chiar era 
inteligent! Știu că ar fi făcut lucruri incredibile dacă nu ar fi 

fost ucis. Lumea nu va mai fi niciodată la fel de strălucitoare 
fără el. Îmi doresc să-i fi putut spune toate aceste lucruri 
atunci când era în viață. Să-i zic că era cel mai tare frate mai 
mare pe care şi-l putea dori cineva. Dar măcar pot s-o zic 
acum, pe scena asta, și ştiu că mă va crede toată lumea. 

El s-a uitat înapoi la Pip, cu ochii strălucind. Ea s-a apro- 
piat, după care s-a îndreptat spre microfon pentru a rosti şi 
ultimele fraze din discurs. 

— Însă în această poveste tulburătoare a mai fost un 
jucător, Little Kilton, iar acela suntem noi. O comunitate care 
a transformat o viață frumoasă în legenda unui monstru. 
Am transformat căminul unei familii într-o casă bântuită. 
Dar, de acum, trebuie să îndreptăm lucrurile. 

După pupitru, Pip şi-a întins mâna după a lui Ravi, 
strecurându-şi degetele printre ale lui. Mâinile lor împle- 
tite au devenit ceva viu, vârfurile degetelor ei potrivindu-se 
perfect în adânciturile articulaţiilor lui, ca şi cum fuseseră 
create în acest scop. 

— Iar asta e tot ceea ce se poate spune, a zis ea. Întrebări? 


Sfârşit 


Mulţumiri 


Această carte ar fi rămas un simplu document Word sau o idee în 
mintea mea dacă nu ar fi existat o mulţime de oameni uimitori. În 
primul rând, mulțumesc super-agentului meu, Sam Copeland: este 
incredibil de enervant că ai întotdeauna dreptate. Îți mulțumesc 
pentru că eşti aşa de grozav şi de calm; eşti omul pe care oricine 
şi-l doreşte în echipa sa și îţi voi fi veşnic recunoscătoare pentru că 
mi-ai dat o şansă! 

Crima perfectă. Ghid pentru fete cuminţi şi-a găsit casa perfectă 
la Egmont şi sunt atât de fericită pentru asta! Ali Dougal, Lindsey 
Heaven şi Soraya Bouazzaoui, vă multumesc pentru entuziasmul 
neobosit, pentru că aţi văzut sufletul acestei poveşti şi pentru că 
m-aţi ajutat să îl găsesc! Mulţumiri deosebite uimitorului meu edi- 
tor, Lindsey, pentru că m-a călăuzit. Mulţumiri speciale, Amy St 
Johnston, pentru că ai fost prima persoană care a citit cartea şi a sus- 
tinut-o; îţi sunt atât de îndatorată! Recunoştința mea se îndreaptă 
şi spre Sarah Levison, pentru munca ei asiduă la a-i da o formă 
poveştii, dar şi către Lizzie Gardiner, pentru designul copertei; nu 
aş fi putut visa la ceva mai expresiv de atât! Mulţumiri, Melissa 
Hyder, Jennie Roman şi tuturor celor din echipele de marketing 
şi publicitate: Heather Ryerson, pentru exemplarul de probă mi- 
nunat, Siobhan McDermott, pentru incredibila ei muncă la YALC, 
Emily Finn şi Dannie Price, pentru geniala campanie YALC, şi Jas 
Bansal, pentru că este regina rețelelor de socializare! Mulţumiri lui 
Tracy Phillips şi Departamentului copyright pentru munca incre- 
dibilă de a duce această poveste în toate colţurile lumii! 

Mulţumiri grupului meu de susţinere de la debut, în 2019: 
Savannah, Yasmin, Katya, Lucy, Sarah, Joseph şi Aisha, sora mea 


geamănă agent/editor. Întregul proces de a publica o carte este 
mai puţin înspăimântător atunci când ai alături prieteni. 

Mulţumiri, Flower Huns (ce nume stupid pentru un grup de 
pe WhatsApp, iar acum apare într-o carte, așa că nu o să mai 
putem scăpa de el niciodată)! Vă mulțumesc pentru că îmi sunteţi 
prieteni de mai bine de zece ani şi pentru că mă înţelegeţi atunci 
când mă retrag în bârlogul meu de scriitoare! Mulţumiri, Elspeth, 
Lucy şi Alice pentru că îmi citiţi scrierile încă de la început! 

Peter şi Gaye, mulțumiri pentru susținerea voastră necondiţi- 
onată, pentru că ați citit primele versiuni ale acestei cărți şi pen- 
tru că m-aţi lăsat să locuiesc într-un loc minunat cât o scriu pe 
următoarea! Mulţumiri şi ție, Katie, pentru că ai susținut această 
poveste de la început şi pentru că mi-ai dat ideea lui Pip. 

Surorii mele mai mari, Amy, mulțumesc pentru că m-ai lăsat să 
mă strecor în camera ta şi să mă uit la serialul Lost când eram mai 
mică — de acolo a pornit pasiunea mea pentru mistere! Surorii mele 
mai mici, Olivia, mulțumesc pentru că ai citit absolut tot ce am 
scris, de la carneţelul roşu cu povestioare mâzgălite la cele despre 
Elizabeth Crowe! Ai fost prima mea cititoare şi îţi sunt recunoscă- 
toare pentru asta. Danielle şi George - numele voastre au ajuns să 
figureze în această carte doar pentru că sunteţi drăguți. Să nu care 
cumva să citiți această carte până nu aveţi vârsta potrivită! 

Părinților mei, vă mulțumesc pentru că mi-aţi oferit o copilărie 
plină de poveşti şi pentru că m-aţi crescut în preajma cărţilor, a fil- 
melor şi a jocurilor! N-aş fi ajuns aici fără acei ani de Tomb Raider 
şi Harry Potter. Dar, mai ales, vă mulțumesc pentru că aţi spus că 
pot atunci când alții au spus că nu pot. Am reuşit împreună! 

Îţi mulțumesc, Ben! Îmi eşti alături când plâng, mă enervez, am 
un eşec, îmi fac griji, sunt victorioasă. Fără tine, n-aş fi reuşit. 

În final, îţi mulţumesc ţie, cititorule, pentru că ai ales această 
carte şi ai citit-o până la final. Nici nu ştii cât de mult înseamnă 
pentru mine! 


Pentru comenzi şi informaţii, contactaţi: 
GRUPUL EDITORIAL CORINT 


Departamentul de Vânzări 
Str. Mihai Eminescu nr. 54A, sector 1, Bucureşti, cod poştal 010517 
Tel./Fax: 021.319.47.97; 021.319.48.20 
Depozit 
Str. Gării nr. 11, Mogoşoaia, jud. Ilfov 
Tel.: 0758.053.416 
E-mail: vanzariQedituracorint.ro 
Magazin virtual: www.edituracorint.ro 


ISBN: 978-606-793-726-8 


786067 1937268 


9 


Format: 16/54x84; 
Coli tipo: 28 


Tipar executat la: 


EVEREST £ 
TIPOGRAFIA 


